
Bătrânii valahi ştiau cândva un cântec de slavă 
închinat drumului care duce de la Sighişoara către Alba- 
Iulia. Drum vechi cât veacurile, păstrat cu sfințenie de 
băştinaşi. Harnicii soldați din Legiunea a Treisprezecea 
Gemina, ajutați de dacii localnici, i-au pus primele rosturi 
de-a lungul Târnavei Mari, acea doamnă grațioasă între 
apele Transil vaniei. Străjuite de dealuri atât pe dreapta, 
cât şi pe stânga, apa şi drumul se încolăcesc domoale 
prin luncile nu prea largi, iar satele multe se 
strâmtorează în jurul lor, sau se ridică semeţe pe coastele 
repezi. Casele spoite în alb sau albastru, cu baticuri de 
țiglă roşie, cu nelipsita floare de muşcată la ferestre, cu 
pridvoarele frumos lipite şi largi, cu grădinile folosite 
până la amănunt, cu şanţuri curate, peste care podiştile 
de lemn fac legătura spre ulițe, aduc o notă de căldură 
cochetă acestor locuri binecuvântate. Troiţele, multe la 
cap de hotare, cioplite cu migală în lemn, sunt frumoase 
ca femeile despuiate. Ele nu despart gliile una de alta, ci 
mai degrabă sunt locuri de închinăciune şi meditaţie, sau 
locuri de slujbe când întârzie ploile. Obiceiuri vechi, 
rămase de la străbunii daci. Oraşele Sighişoara, 
Dumbrăveni, Mediaş şi Blaj, presărate de-a lungul 
vechiului drum, au păstrat în gospodăria migăloasă a 
grădinilor întregul parfum al satului, chiar dacă mândrele 
case şi-au adunat caturi îndreptate spre mărire. Aici, 
aerul dulce nu are uscăciunea celui de câmpie şi nici 
umezeala greoaie din locurile muntoase. Dealurile înalte 
şi-au retras pădurile spre creste, iar lanurile cu bucate 
sănătoase înaintează voiniceşte până în umbra copacilor. 


Viile nesfârşite, cuprinse de semeţia înălțimilor, sau 
îmbătate de soare, se saltă într-un picior la vreme de 
vară, plesnind de sănătate trufaşă. Doar toamna, când 
rodul greu ca sânul doicilor le oboseşte, se lasă cuminţi 
peste strugurii galben-aurii, mari cât iepuroaicele fătate. 
Atunci, pe coastele dealurilor fiecare zi pare o sărbătoare, 
iar desfrâul roadelor nu mai cunoaşte margini. Pe timp de 
căldură, dimineţile semețelor dealuri sunt limpezi ca 
dragostea de mamă. Dar seara, înălțimile picotesc amețţite 
de mirosna vegetației, ca bătrânii pierduţi în amintirile 
multe. Ele domină liniştea locurilor şi tresar doar în toiul 
verii când ploile cad vesele, iar norii se înjură între ei şi se 
bat cap în cap ca berbecii. Clima blândă, apele domoale, 
cumpătate la mers, parcă îndoite spre meditație, dealurile 
care curg fără întrerupere în două şiruri paralele, oamenii 
cu gesturi calme, cu vorbă molcomă, completează un tot 
liniştit, plin de farmec. 

În dimineaţa zilei de 29 martie a anului 1599, salvele 
de tun făcură să tresară dealurile până departe şi multă 
vreme ele nu mai avură linişte. Dieta din Mediaş primi 
cere rea de abdicare a lui Sigismund Bâthory şi îl 
proclamă principe al Transilvaniei pe Andrei Bâthory. 
Schim barea petrecută între cei doi veri nu părea să aibă 
însemnătate decât pe plan local, dar se dovedi curând că 
lucrurile stăteau cu totul altfel. 

Câteva ceasuri mai târziu, pe vechiul drum care duce 
de la Mediaş către cetatea Alba-lulia, se legăna domol o 
trăsură cu însemne princiare. La spatele ei, un şir lung 
de călăreți, oşteni şi nobili, forma alaiul. Sigismund, cu 
fața mai palidă ca de obicei, părea trist şi îngândurat, 
spre deosebire de noul principe care încerca nu fără 
eforturi să-şi ascundă bucuria. Ziua era frumoasă, iar din 
pământul proaspăt arat se ridicau aburi în fuioare lungi. 

Cei doi veri nu semănau între ei. Mai mare cu câțiva 
ani, Sigismund era înalt şi subțire, cu fața măslinie, 
parcă bronzată. Părul căzut în plete bătea uşor spre 
galben, aducând feței o strălucire aparte. Liniile moi din 


jurul gurii şi ochii melancolici nu arătau o fire voluntară, 
ci mai degrabă una aplecată către visare. Andrei se 
dovedea ceva mai scund, mai legat. Părul bălai, uşor 
ondulat, îi încadra fața rotundă, cu mici semne de 
îngrăşare timpurie, cu osânză în jurul ochilor albaştri- 
verzui. Mâinile grăsuțe, cu palmele ca nişte pernițe şi 
formele rotunde care se ghiceau sub îmbrăcămintea 
frumoasă te duceau cu gândul spre pictura lui Rafael. 
Noul principe îşi păstrase haina lungă de cardinal, 
măiestrit ajurată pe la poale şi tivită cu fir de aur. O 
cruce mare, bătută în nestemate, legată cu lanț gros, îi 
ajungea până spre brâu. 

—Pari  îngândurat, vere, spuse cardinalul dând 
glasului o notă voit aplecată spre grijă. 

—Nu. Nu chiar îngândurat, răspunse fostul principe. 
Simt mai degrabă o apăsare pe care nu mi-o pot explica. 

—Să fie oare unele păreri de rău pentru lepădarea 
domniei-voastre de tronul Transilvaniei? 

Întrebarea cardinalului îl nemulțumi. 

—Păreri de rău? zise ascunzându-şi supărarea. Nu 
cred. Când vor apărea, nimic nu mă va opri să mă întorc 
aici, aşa cum ne-a fost înțelegerea. 

Auzind asemenea vorbe, Andrei nu-şi putu înfrâna o 
tresărire abia vizibilă, iar pe fața lui apăru o nuanţă de 
mânie. Totul fu ca o părere. Suficient însă pentru ochiul 
ager a lui Sigismund. 

—Cred că nu te-ai sfii să-mi doreşti moartea, dacă s- 
ar întâmpla să mă întorc. 

Doamne iartă-l! spuse cucernic Andrei. Oare se 
cuvine să-i vorbeşti astfel unui slujitor al bisericii? 

—O! zâmbi Sigismund cu dispreț rău ascuns. Doar 
suntem între noi, vere. De mine nu trebuie să te fereşti. 
Familia Bâthory îşi are şi ea „podoabele” ei, ca orice fami 
lie mare. Eu sunt nehotărât şi pripit, dar îmi plac armele 
şi oamenii viteji. E un merit al meu că-mi recunosc nişte 
cusururi. Domnia-ta eşti lacom şi fățarnic. Nu! Nu mă 
întrerupe! Doar nu ne aude nimeni. În zilele noastre un 


mare prelat lipsit de fățărnicie ar fi ca războinicul fără 
arme. Eşti viclean şi nu iubeşti oamenii. Eşti tânăr, zău, 
chiar prea tânăr pentru atâta fățărnicie. Noi doi nu ne-am 
iubit niciodată, dar am fi putut să ne respectăm. Te 
prefaci îndurerat ascultându-mă, cu toate că nu e cazul. 
Nobila noastră familie a reuşit de minune să mă convingă 
a-ți preda scaunul principatului. Mâine plec. Peste trei 
zile voi fi dincolo de graniță, iar peste o săptămână, mult 
prea departe pentru a-ți mai face griji în privința mea. Vei 
domni însă cu teama în suflet, gândindu-te că aş putea 
să mă întorc şi n-ar fi de mirare, încheie Sigismund fără 
să-i treacă prin minte că din clipa aceea se afla sub 
amenințarea morţii. 

—Ah, vere, sunt adânc mâhnit ascultându-ți vorbele 
de ocară! zise cardinalul încercând să dea glasului său 
cât mai multă tristețe. 

—Ei, la naiba! se mânie Sigismund. Ți-aş fi acordat 
respect şi prietenie, dacă după asemenea vorbe de ocară 
m-ai fi poftit să încrucişăm săbiile. 

Dumnezeu opreşte vărsarea de sânge, răspunse 
tânărul principe. Ne vom ruga, vere, pentru păcatele 
voastre. 

—N-am nevoie, dar te înțeleg. Domnia-ta nu vei avea 
niciodată prieteni. 

—Îl am pe Dumnezeu. 

—Pe Dumnezeu? se miră Sigismund. Atunci de ce ai 
râvnit la titlul de principe? De ce mi-ai pus toată familia 
pe cap? De ce nu ai rămas un simplu cardinal? 

—Căile Domnului sunt mari şi minunate, iubitul 
nostru văr. 

—Aşa e! Domnia-ta vei ajunge departe folosind numele 
Domnului, sau te vei poticni curând. Eu am condus 
poporul Transilvaniei cu sinceritate. Domnia-ta vii cu 
ipocrizie. Sunt curios până unde vei merge. Ipocrizia 
ajută uneori să-i păcăleşti pe câţiva din jurul tău, însă un 
popor... Nu uita că eşti străin de principat. Că eşti 
cetățean polon. Că numai prin bunătate şi dragoste îţi vei 


apropia poporul. 

—Sau prin forță şi oprelişti, zâmbi pentru prima oară 
cardinalul. 

—Poate. Şi eu m-am gândit uneori la forță. De fapt, 
am şi avut-o. Domniei-tale îţi lipseşte. 

—Domnul ne-a dat în schimb alte haruri, de care nu 
ați avut parte, dragă vere, spuse cardinalul mieros. 

—Care? 

—Fineţea şi inteligența. 

—Ah, ah! scăpără de mânie Sigismund. lată că începi 
să-ți dai arama pe față. Dacă nu ne batem azi, voi fi 
nevoit să te ciomăgesc în văzul oştenilor şi al nobililor din 
alaiul nostru. 

Te-ai cam aprins vere, uitând că-i vorbeşti prin 
cipelui Transilvaniei, râse batjocoritor cardinalul. Doar 
sângele nostru comun mă opreşte de la unele măsuri care 
s-ar impune. 

Sigismund îl privi uluit. Cu câteva ceasuri înainte fu 
sese un stăpân puternic. Nimeni nu-l silise la abdicare, 
chiar dacă nu se urziseră în jurul său asemenea planuri. 
Acum, se afla neputincios în fața unei lepădături. 

„Degeaba mă împăunez în fel şi chip, gândi el. Acest 
popă a fost numai lapte şi miere până când mi-a luat 
întreaga putere din principat. lată că ipocrizia lui m-a 
păcălit de minune. Să fie oare drumul acesta mai bun?” 

Vorbele cardinalului îl scuturară din gândurile acelea. 

—Nu vom da curs mâniei, dragă vere, mai ales că îţi 
înțelegem tristețea. 

—Tristeţe? râse fostul conducător al principatului, 
încercând să-şi ascundă supărarea. Nici vorbă! Ba chiar 
mă bucur că nu-ţi las o moştenire prea bună. Împăratul 
Rudolf al doilea ar dori să anexeze Transilvania la 
imperiu. Să ştii că împăratul are mâinile lungi. Ai să le 
simți cât de curând. Pe mine m-a însurat cu Maria- 
Cristina, ruda lor apropiată şi cocota numărul unu a 
imperiului, fără a mă putea împotrivi. Abia acum am 
scăpat de ea, prin cedarea tronului Transilvaniei. Polonia, 


cu nobila noastră familie care te-a recomandat atât de 
călduros, urmăreşte să-şi întindă stăpânirea peste noi, 
până la Dunăre. Turcii pregătesc oştire pentru ocuparea 
Transilvaniei înaintea polonilor. Tătarii sunt greu de oprit 
când pornesc flămânzi prin aceste părți. Populaţia cea 
mare a principatului o formează valahii, pe care îi ținem 
destul de greu spre răzvrătire. Saşii nu ne privesc 
binevoitori. Secuii au sărăcit cu totul. Nobilii sunt 
dezbinați. Mulţi dintre ei râvnesc la tronul principatului. 
Chiar şi iubitul nostru unchi Bocskai. Un vasal primej 
dios. Lângă el te simți mic şi neînsemnat. Acest Mihai- 
vodă e omul pe care îl urăsc şi-l invidiez din toată inima. 
În luptele cu turcii şi tătarii şi-a câştigat atâta faimă încât 
strălucirea noastră a pălit cu totul. De multe ori m-am 
gândit că numele nostru ar fi căpătat mai multă fală dacă 
am fi luptat personal sub steagurile lui. 

—Şi ce te-a oprit? întrebă ironic Andrei. 

Sigismund simți ironia cardinalului, dar trecu peste 
ea, dornic să-şi lămurească nişte gânduri mai vechi. 

—Un singur lucru m-a oprit. Mihai-vodă e ca un 
copac uriaş. El prinde toată arşița soarelui. Sub coroana 
unui astfel de copac ar fi pătruns destul de rar câte o rază 
de lumină pentru mine. 

—Ah, drace, Doamne iartă-mă! se înfurie cardinalul. 
Au ajuns cei din familia Bâthory să-l invidieze pe un biet 
nespălat? Cine e acest Mălai-mare? Un golan. O biată 
pramatie... 

—Poate, îl întrerupse gânditor Sigismund. Ai să te 
loveşti de acest Mălai-mare. Ai să-ți rupi dinţii în coaja 
lui. 

—Mai vedem noi, răspunse cu dispreț noul principe. 
Domnia noastră va începe cu alungarea acestui Mălai- 
mare, iar Țara Românească va întregi stăpânirea 
Bâthorylor. 

—Sau invers, râse fostul principe. Cu toată viclenia 
domniei-tale, îți vor lipsi nişte prieteni şi un cancelar ca 
regretatul lojica. Poate n-ar strica să faci alianţă cu turcii. 


Acum sunt mai siguri decât împăratul Rudolf. Familia 
noastră te-a adus pentru asta? 

—Ne vom ruga Domnului să ne lumineze calea, zise 
Andrei cu prefăcută evlavie, evitând să-şi dezvăluie 
gândurile. 

—Te va îndemna oare Dumnezeu spre legături cu 
păgânii? iscodi Sigismund. 

—Ne vom ruga domnule, ne vom ruga, se închise şi 
mai mult în sine Andrei. 

—Roagă-te, vere! Eu nu sunt atât de evlavios, dar m- 
aş fi rugat dacă mi-ar fi dăruit nişte prieteni ca aceia de 
care se bucură Mihai-vodă. Cu ei alături nu aş fi renunțat 
la tronul principatului. 

—Vorbă să fie! Am auzit despre aceşti lotri la curtea 
din Polonia. Nişte neisprăviți fără avere, fără nume, care 
ştiu să ţină în mâini o sabie sau un pistol. Ei bine, din 
aceştia sunt cu nemiluita oriunde. 

—la seama, sfinția-ta! râse fostul principe. Acei 
neisprăviți îţi vor ieşi în cale şi îți vor zădărnici planurile 
când nu le vor fi pe plac. Chiar în clipa de față s-ar putea 
să fie prin apropiere, gata să-ți ghicească cele mai tainice 
gânduri. Ei lovesc iute şi fără greşeală, apoi dispar de 
parcă îi înghite pământul. Prin ei, Mihai-vodă e cel mai 
informat conducător din această parte a Europei. Despre 
schimbarea din principatul Transilvaniei turcii vor afla 
peste două săptămâni. Împăratul Rudolf, peste zece zile. 
Moldovenii peste trei. Braşovenii, care sunt atât de 
aproape, peste două. Dar domnul Ţării Româneşti va şti 
în noaptea aceasta, înainte de a se face ziuă. 

—Cine sunt acei prieteni ai lui Mihai-vodă? se interesă 
cardinalul îngândurat. 

—Primul şi cel mai de seamă ar fi domnul Cae Indru. 
Un tânăr înalt şi frumos, cu ochii parcă adormiți. Cu miş 
cările ca de pisică aflată la pândă. Armele lui sunt şapte 
cuțite pe care le poartă la brâu într-o centură de piele. 
Când se află printre duşmani, aruncă atât de iute cuțţitele 
şi atât de fără greş încât ai crede că are ceva haruri 


diavoleşti. Uneori, adaugă la armele sale o sabie sau 
spadă. În această parte a Europei nu cred să găseşti un 
spadasin mai bun. În pădure adulmecă urma 
duşmanului mai bine decât lupul flămând. lar şiretenia 
lui face cât toate celelalte haruri la un loc. Domnul 
Costache Caravană poate să aibă patruzeci sau cincizeci, 
sau numai treizeci de ani. La înfăţişare sea mănă cu un 
sac plin de grăunţe, aşezat pe două buturugi. În luptă e 
sprinten ca un fulger. Pistoalele lui rar bat alături de 
țintă. Călăreşte o gloabă de armăsar cum n-am văzut 
altul mai slut. Căpitanul Kirâly povesteşte că în luptele de 
la Giurgiu, domnul Caravană căzuse din şa sub loviturile 
turcilor. Zambilica, armăsarul său, s-a ridicat în două 
picioare şi a scos nişte răgete ce nu erau de cal, speriind 
animalele duşma nilor. Apoi l-a prins pe stăpân cu dinții 
şi l-a târât într-un loc ferit de primejdie. Chirilă Zece 
Cuţite e un tânăr cu fața veşnic aspră. Armele lui sunt 
zece cuțite. Le aruncă departe, iar cei care îl cunosc nu-şi 
amintesc să-l fi văzut greşind o ţintă. Ducu cel Iute 
seamănă mai degrabă cu o fată sfioasă. Când scoate 
sabia, roşeşte ca tânărul novice aflat la prima întâlnire de 
dragoste. Sub sabia lui au căzut răpuşi marii spadasini 
Bindâcz şi Roco Perisini. Lor li s-au alăturat Petrache cel 
Mic, un ochitor fără pereche în lupta cu pistolul, Niţă 
Praştie, un lungan tăcut, cu mâna ageră şi grea, Sile 
Adormitu, părintele Grasa, vechi şi cunoscut spadasin 
din Apus, Tufănel-fiul, Toroipan, Găluşcă şi Ciripoi-fiul. 
Adunați laolaltă, valorează cât o oştire. În luptele cu turcii 
şi tătarii, i-au adus domnului Ţării Româneşti multe 
foloase. lar secretele curții noastre au ajuns de multe ori 
la ei. Pe capetele lor au pus preț în aur mulți dintre 
duşmanii lui Mihai-vodă. Însă — fără folos. Aceşti cavaleri 
ştiu să se ascundă şi să apară când te aştepţi mai puţin. 

—Sunt cumva lotrii care te-au răpit din cetatea Alba- 
Iulia? 

—Chiar ei, se înveseli Sigismund. lar dacă ar fi vrut 
să-i facă acelaşi neajuns marelui sultan al turcilor, nu 


văd cine i-ar fi oprit. 

—Ah, ah! râse principele batjocoritor. De când am 
venit în principatul Transilvaniei am auzit mereu vor 
bindu-se despre Mihai-vodă şi despre cei care îl slujesc. 
Parcă toată lumea s-a prostit şi nu mai are ce discuta. Nu 
cred nimic din toată faima care s-a adunat în jurul lor. 

Frumoasa trăsură lăsă în urmă Blajul, trecu peste 
podul de lemn dincolo de Târnava Mică, apoi caii se 
opintiră pe drumul ce urcă în pantă mare pe sub dealul 
numit de localnici Hula Blajului. Un deal înalt, semet, 
asemenea unui munte. Pădurea bătrână ce-i ascundea 
coama se continua pe dealurile în lanț spre Crăciunelul- 
de-jos, Bucerdea grânoasă, Cisteiul românesc şi Căpud, 
făcându-se una până la malurile Mureşului. Sus către 
creastă, adăpostit sub coroanele copacilor mari, un 
călăreț urmări multă vreme cu privirea drumul trăsurii 
princiare. Era un bărbat cu ochii molateci, uşor adormiti, 
cu umerii largi şi braţele puternice, încheiate ca din 
greşeală cu palme şi degete delicate ca ale femeilor. 
Îmbrăcămintea lui complet neagră, ca şi pelerina, căpăta 
oarecare căldură de la albul imaculat al cămăşii. „Hai, 
Vânt Sălbatec! se adresă armăsarului. Am văzut destul.” 

Cal şi călăreț se mistuiră printre copacii mari, urmând 
aceeaşi direcție cu trăsura princiară. Omul era Cae Indru. 

Cu puţin înainte de asfinţitul soarelui trăsura ajunse 
în curtea faimosului palat princiar din Alba-lulia. Cei doi 
se despărțiră fără păreri de rău. Sigismund îi aminti 
vărului că se va întoarce curând. Cardinalul făcu un 
semn de binecuvântare asupra lui, blestemându-l în 
gând, în timp ce frumoasa-i fața exprima o mare 
blândeţe. Noul principe se grăbi spre apartamentele 
îndelung pregătite de puzderia slujitorilor. Acolo îşi 
lepădă ţinuta de drum pentru una cu multe bijuterii. 

Când intră în sala tronului, mulțimea de curteni îl 
privi îngândurată, încercând să-i ghicească măcar o parte 
din intenții. Dar tânărul principe ţinu o cuvântare scurtă, 
amestecată cu multe citate din Biblie, astfel că floarea 


nobilimii transilvănene se risipi către casă mai 
îngândurată ca oricând. 

Rămas în cabinetul de lucru al noului cancelar 
Naprâgy şi consilierului Toma Ciomârtan, principele dori 
să înceapă lucrările de politică ale principatului chiar din 
prima zi de domnie. 

Tată, domnilor, spuse uşor afectat, a venit vremea 
să-i dăm Transilvaniei orientarea care i se cuvine. Timpul 
nu ne îngăduie să facem amânări. Domnule Naprâgy, 
purtăm amândoi haina bisericească. Domnia-ta eşti 
episcop. Eu - cardinal. Nimic din ce nu-i place lui 
Dumnezeu nu se va întâmpla sub această nouă domnie. 
Dar, tot aşa, nimic din gândurile noastre nu trebuie să 
ajungă în afara acestui cabinet, fără voia mea. 
Aranjamentele politice se pregătesc în taină şi cu multă 
chibzuinţă. Domnule Ciomârtan, se întoarse către 
voinicul consilier, eşti un supus bun şi înțelept. Ne-ai fost 
recomandat cu multă căldură. Sfaturile domniei-tale vor 
găsi prețuire în fața noastră. Prin slaba cârmuire a 
vărului Sigismund, pe care îl iubim din toată inima, 
această provincie nu are o situație prea bună. Până când 
se vor limpezi apele, vom duce tratative cu turcii. lată 
scrisoarea de prietenie către Constanti nopol. Semneaz-o, 
domnule cancelar! 

Naprâgy tresări violent. Fața lui răvăşită de timp se 
încreți brusc, asemenea unei pungi goale. 

—Dar nu eu trebuie să semnez această scrisoare, ci 
principele Transilvaniei. 

—Semnează, Naprâgy! Ne-am gândit noi la toate. 

—Nu! În felul acesta nu cred să ne înţelegem. 

—O, dragul meu! zâmbi Andrei ascunzându-şi mânia. 
Sper să ajungi un mare diplomat sub îndrumarea 
noastră. Domnia-ta eşti inteligent, dar îţi lipseşte fineţea. 
Numai aşa se explică actul necugetat pe care l-ai făcut 
acum un an. E vorba despre răscoala iobagilor unguri, 
condusă din umbră de domnia-ta. Dovezile ne-ar 
îndreptăți să te trimitem la spânzurătoare. Ne opresc însă 


câteva lucruri. Cel mai impor tant dintre ele constă în 
convingerea noastră că nu ai urmărit eliberarea iobagilor 
ci, cum e şi firesc, doar tronul principatului. Apoi, Biblia 
ne învață să iertăm greşelile altora. Şi, în sfârşit, eşti 
omul de care am nevoie să mă slujească. Pentru vechile 
greşeli ale domniei-tale, ne vom ruga, domnule Naprâgy. 

Amenințarea din vorbele principelui îl năuci dintr-o 
dată pe cancelar. Dar Naprâgy nu era unul dintre cei mai 
slabi oameni. Îşi reveni la fel de iute şi încercă să înlăture 
pericolul cu ajutorul iscusinței. 

—Măria-ta, spuse umil, nu văd necesitatea semnăturii 
noastre pe un act atât de însemnat. Numai ilustrul vostru 
nume îi poate da strălucirea cuvenită. 

—Ei, aşa parcă ne mai înțelegem, răspunse principele 
plăcut impresionat de umilința cancelarului. Drumul 
până la Constantinopol e lung. Dacă această scrisoare ar 
ajunge din greşeală la Praga, adică în mâinile 
împăratului, aş fi învinovăţțit de trădarea creştinilor. 
Semnătura domniei-tale îmi deschide o portiță. 

—lar mie, perspectiva de a rămâne fără căpățână, îl 
întrerupse furios Naprâgy. 

—Nu, nu, dragul meu! Vei trăi sănătos atâta vreme 
cât te afli sub înalta noastră protecţie. 

—Dar turcii nu vor lua în seamă o solie trimisă de 
mine. 

—O vor lua. O vor lua, să n-ai nici o grijă. Abia după 
ce voi primi firman de domnie de la ei, mă vor socoti 
principe la Transilvaniei. lar faptul că nu am semnat 
acest act de legătură, îi va convinge de modestia noastră. 
Sem nează, dragă Naprâgy. 

—Dacă această scrisoare nu va ajunge la turci, îmi 
iese nume de trădător. 

—Oare cine a fost hulit mai mult decât Christ? zâmbi 
principele. 

Naprâgy semnă, în timp ce broboane mari îi apărură 
pe fața lungă şi uscată. 

„Ce lepădătură! gândi Toma Ciomârtan. Îi pune lanţul 


de gât nărodului de episcop. Cu mine nu-i va merge.” 

—Acum, a doua scrisoare, domnule cancelar, zise cu 
blândeţe Andrei. E adresată împăratului Rudolf, căruia îi 
cerem să ne recunoască în postura de principe al Transil 
vaniei şi să ne asigure sprijin împotriva turcilor. 

Naprâgy îşi mângâie părul cărunt şi semnă, cuprins 
de un tremur nervos. 

—A treia scrisoare va pleca la curtea din Polonia. Prin 
ea îl anunțăm pe rege că vom intra cât de curând sub 
suzeranitatea sa. Hatmanul Zamoyski să pregătească oşti 
lângă Zim, unde să aştepte semnalul nostru pentru 
ocuparea Moldovei, Transilvaniei şi Ţării Româneşti. Sem 
nează, sfinția-ta! Ieremia Movilă e vasalul nostru. Lui îi 
poruncim să pregătească oşti împotriva lui Mihai-vodă şi-l 
asigurăm că Simion Movilă, fratele său, va domni în Țara 
Românească. Semnează, domnule cancelar! În Țara 
Românească vom domni noi, dar e bine să se bată alții 
pentru scopurile noastre. Asta se cheamă finețe 
diplomatică, dragă Naprâgy. A cincea scrisoare e adresată 
lui Mihai-vodă. Pe el îl poftim să părăsească definitiv 
scaunul de domnie şi chiar ţara. Domnule Ciomârtan, 
zâmbi principele satisfăcut, ai fost unul dintre secretarii 
faimosului cancelar lojica. Te prețuim fiindcă ai un 
cuvânt greu printre valahii iobagi, care formează marea 
populație a principatului. Mâine în zori să înceapă a se 
pune hârtii pe la răspântii de drumuri, să se afle că 
renumiții lotri Cae Indru, Costache Caravană, Ducu cel 
Iute şi Chirilă Zece Cuţite au fost puşi sub urmărirea 
noastră. Pentru prinderea lor oferim opt sute de ducați. 
Adică o mică avere. Te vei ocupa personal de această 
problemă dragul meu Ciomârtan! lar prinderea lor va 
însemna primul act de loialitate față de noi. 

„Acest popă e nebun de-a binelea, gândi consilierul 
înclinându-se plin de respect. Ițele pe care le încurcă prin 
cele cinci scrisori vor aduce multe necazuri principatului. 
Acum l-aş fi preferat pe Sigismund, cu toate cusururile 
sale. El avea măcar un dram de sinceritate. Cardinalul e 


ca o viperă căreia te bucuri să-i zdrobeşti căpățâna chiar 
dacă nu te atacă direct.” 

După plecarea celor doi, principele primi un vizitator 
neobişnuit la palat sub vechea conducere. Era un călugăr 
voinic, a cărui față ascuţită aducea cu un plisc de şoim. 
Umerii lui mari se ghiceau rotunzi sub rasa bine strânsă 
pe corp. 

Domnul cu tine, Zablije! spuse principele 
întinzându-i mâna pentru sărutul protocolar. Cum stai 
cu sănătatea? 

—Măria-ta, răspunse călugărul sfios, la cei patruzeci 
de ani petrecuţi în harul Domnului, mă simt ca un flăcău. 
Iar lucrările ce le vom face în slujba măriei-tale nu vor fi 
mai slabe ca altădată. 

—Câţi oameni ai adus? 

—Patru. 

—Cam puţini. 

—Puţini, dar buni şi siguri. 

—Ascult, Zablije! zâmbi cardinalul. Ce-ai zice dacă ți- 
aş dărui cinci sute de ducați? 

—Numai ai mei? se sperie călugărul. 

—Numai. 

—Cu asemenea avere m-aş retrage undeva să trăiesc 
liniştit, în posturi şi rugăciuni, până la adânci bătrânețe. 
Dar suma e prea mare ca să nu-mi ceri un lucru peste 
măsură de primejdios. 

—Mântuitorul nostru a trecut prin multe primejdii, 
fără a i se promite cinci sute de ducați, dragul meu 
Zablije. 

— Adevărat, măria-ta! Dar el era un sfânt, iar eu un 
biet călugăr care se teme pentru viața lui. 

Apoi, văzând un licăr de mânie în ochii cardinalului, 
continuă: 

—Însă, oricum ar fi, pentru voi sunt gata oricând să- 
mi dau viața. 

—Atunci, înseamnă că m-ai putea sluji chiar fără 
plată, observă cardinalul ironic. 


—Nu, măria-ta! se împotrivi călugărul. Fiecare trebuie 
să mănânce de acolo de unde aleargă. Dacă se nime reşte 
să mănânce bine, va alerga totdeauna, repede şi cu spor. 

—Mda! Aşa e! Mi-ai fost de mare folos în Polonia. Îmi 
vei fi şi aici, unde ne aflăm printre străini. Dacă eu o duc 
bine, îți va fi bine şi ţie. Îl cunoşti la înfăţişare pe vărul 
nostru Sigismund? 

—Fără greşeală. 

Cardinalul îşi încrucişă braţele şi păru trist. Zablije îşi 
înfrână o tresărire de groază, cunoscându-i gesturile dina 
intea unei hotărâri necurate. 

—Vărul nostru ne va părăsi pentru totdeauna, spre 
marea noastră părere de rău, zise Andrei abia auzit. Va 
ieşi mâine pe la ceasurile zece prin poarta de nord şi va 
apuca drumul care duce în Munţii Apuseni. Până la 
Câmpeni îl vor însoți şapte slujitori. Acolo îl aşteaptă 
peste o sută de oameni cu aur şi cu bagaje multe. Ei bine, 
pentru izbăvirea sufletului său păcătos, vărul nostru nu 
trebuie să ajungă viu la Câmpeni. 

—Vărul vostru? se albi la față călugărul. 

—E voia lui Dumnezeu, spuse atât de blând cardinalul 
încât Zablije se strânse ca sub amenințarea călăului. 

Observându-i groaza, principele continuă la fel de 
blând: 

—E ultima ta încercare, dragă Zablije. După această 
lucrare eşti liber să pleci şi să trăieşti după cum ţi-ai 
dorit. 

—Nu, nu, măria-ta! se apără călugărul cu înverşunare 
stârnită de frică. Familia voastră e numeroasă şi 
puternică. Mă va dibăci şi voi ajunge sub toporul 
călăului. 

—Zablije! strigă principele cu asprime. Crezi că te-am 
chemat să stăm la tocmeală? 

—Chiar aşa, Doamne! se hotărî brusc ciudatul 
călugăr. Când voi primi ducațţii care mi se cuvin? 

—Ca de obicei, după ce se va petrece lucrarea, zâmbi 
cardinalul uşurat. 


—Va fi greu. Cinci bieți călugări împotriva a opt 
bărbaţi obişnuiţi cu armele nu răzbesc totdeauna. 

—Ştiu părinte Zablije. Dar unde nu ajunge puterea, 
folosim alte haruri. Am fost de câteva ori împreună pe 
Valea Ampoiului. Pe drumul care duce în inima munților. 
Îţi aminteşti locul nostru de popas lângă Stânca Dia 
volului? 

—Cu ochii închişi, măria-ta. 

—Asta e bine! În locul acela apele Ampoiului se strâng 
sugrumate de puterea stâncilor. În dreapta, pereţii sunt 
înalți cât muntele. În stânga, ei nu trec de şapte-opt 
stânjeni. Pe sub peretele din stânga se strâmtorează o 
căra re între apă şi stânci. Pe cărarea aceea vor trece 
drumeții noştri. Tu şi oamenii tăi veți sta culcați pe 
stâncile din stânga. Pricepi? 

—Da, se lumină Zablije. Vom avea fiecare câte două 
pistoale. Cinci oameni cu zece focuri ar trebui să fie orbi, 
dacă n-ar nimeri o țintă atât de apropiată. 

—Întocmai, cuvioşia-ta! Peretele se continuă înalt 
înainte şi în spate pe cel puţin două mii de paşi. lată deci 
că veți avea destul timp să vă mistuiți prin păduri departe 
de locul acela, iar slujitorii, neputincioşi în fața stâncilor 
drepte, vor crede că au fost atacați de banda faimosului 
Kunzli, sau de acei aventurieri care cutreieră țara aurului 
cu gânduri de jaf. Sau vom răspândi vestea că vărul 
nostru a fost atacat de oamenii lui Mihai-vodă. Cu ani în 
urmă, tot la Stânca Diavolului, oamenii acestuia l-au 
păgubit de nişte aur pe Sigismund. 

—Aşa vom face. În zori, pornim călări pentru a avea 
asupra lor un avans de câteva ceasuri. 

—Domnul cu tine! încheie discuția cardinalul. Şi încă 
ceva: dacă oamenii tăi vor încerca o trădare, avem destulă 
putere să-i găsim şi în gaură de şarpe. 

Zablije se închină adânc, ştiind că amenințarea nu era 
adresată oamenilor, ci lui. 


Când se lumină de ziuă, ieşiră prin poarta de sud a 
cetății Alba-Iulia cinci călugări cu bagaje multe, 
înghesuite în desagii mari aşezaţi pe cai dinaintea lor. 
Nişte bieți călugări cu hainele ponosite, cu încălțările 
vechi, rupte ici-colo, aşa cum se cuvenea unor umile 
ființe bisericeşti care nu puneau preț pe lucrurile bune 
mai mult din sărăcie decât dintr-o pornire firească. După 
fețele spăşite, după desagii peticiți şi, mai ales, după 
rasele lor grosolane, deco lorate de atâta purtat, cinstiții 
călugări arătau cam pricăjiți. Doar un ochi atent, ager, ar 
fi remarcat, poate, caii celor cinci. Nişte cai frumoşi, 
hrăniți bine, mult prea de preţ pentru cinstitele fețe. 
Ochiul acela se nimeri să fie al domnului Costache 
Caravană, aflat ascuns după nişte tufe mari, nu departe 
de drumul care duce către Mureş. Posesorul ochilor ageri 
şi curioşi seamănă uimitor cu un dovleac aşezat în 
cumpănă pe cal. Arătarea de sub el se dovedea o sluțenie 
rar întâlnită prin acele părți. Călărețul nu se putea 
mândri cu o statură înaltă, dar pântecul său cât o 
paporniță plină îi dădea o oarecare notă de greutate. 
Nasul cârn, obrajii plini şi fragezi ca un fund de copil, iar 
ochii niţel bolboşaţi îi dădeau parcă un aer mirat. Spre 
deosebire de stăpân, armăsarul se bucura de toate 
harurile unui animal evlavios, aplecat spre posturi lungi, 
sau spre ajunări din cele mai severe. Trupul arăta ca o 
covată pusă pe pirostrii. Botul prea îngust pentru un 
animal obişnuit, urechile prea mari chiar la un măgar de 
rasă, mustățile lungi şi rare ca la patriarhi, smocurile de 
păr care îi atârnau sub guşă ca rufe le pe frânghie îi 
completau partea dinainte, împlinind un tot măreț în 
nemaipomenita lui sluțenie. lar dacă stă pânul îl botezase 
pe armăsar cam şugubăț, Zambilica, față de atâtea haruri 
numele nu mai avea nici o importanţă. 

Asemenea pereche, aflată în zori la cel mult un sfert 
de ceas călare de Alba-lulia, nu ar fi mirat pe nimeni dacă 
cei doi s-ar fi dovedit localnici. Dar aşa cum şedeau 
ascunşi după tufe, ori se fereau de eventualii trecători, ori 


pândeau pe cineva. Sau poate că amândouă 
presupunerile îşi aveau rostul lor. 

Când cei cinci călugări se depărtară o bună bucată de 
drum, Costache Caravană alunecă din şaua Zambilicăi, 
se apropie de nişte mărăcini uscați, gata pentru a fi 
aprinşi, scoase amnarul şi dădu foc celor câtorva paie 
pregătite din timp. Focul se înteți curând, iar fumul era 
tocmai bun să fie văzut de la o anumită distanță. Numără 
apoi zece paşi de la foc, puse un băț scurt pe pământ şi 
unul mai lung, în cruce peste primul. După aceea se săltă 
sprinten în şaua calului. Mult prea sprinten pentru 
conformațţia corpului său. 

—Află, Zambilico, îi zise armăsarului, că în asemenea 
vremuri dacă n-ai ochiul ager, o duci greu. I-ai văzut pe 
prea cinstiții călugări de adineauri? Ce să-i vezi? Tu 
dormi d-a-n picioarelea. Eu trebuie să am grijă de toate. 
Mă mir că nu ţi-a venit cheful să te port eu în spinare. 
Dar să nu ne certăm de dimineață că ne merge prost 
toată ziua. Cu asemenea cai nu umblă nişte umili 
slujitori ai bisericii. Ca să nu mai vorbim despre chipurile 
lor care te îndeamnă mai degrabă să-ți asiguri pistoalele 
decât să te închini. Drace! Ia uite că s-au abătut din 
drum. O iau peste câmp. Măi să fie! După noua direcție ai 
zice că dau ocol pe dreapta şi se duc spre Măgura Vulpii. 
Adică pe drumul care duce la Valea Ampoiului. Dar în 
cazul acesta nu înțeleg ocolul. Ar fi putut ieşi din Alba- 
Iulia prin poarta de nord. Tu ce părere ai, Zambilico? 
Taci? Află că te faci de râs. Până şi o găină ar pricepe. 
Călugării nu au folosit poarta de nord fiindcă doresc să 
nu le ştie nimeni drumul către Munţii Apuseni. Pe şalvarii 
lui Mahomed, dacă nu o fi aşa! E ceva necurat la mijloc. 
Sau duc o solie şi atunci sunt oamenii pe care nu trebuie 
să-i scăpăm din ochi, sau fac o trebuşoară nu tocmai 
curată, în slujba unor mărimi. Cum noi amândoi suntem 
nişte firi tare curioase, nu văd nici un motiv bun să ne 
oprească a le ghici gândurile. Prietenii Cae Indru, Ducu şi 
Chirilă păzesc celelalte porți ale cetăţii. Trebuie să aflăm 


orice mişcare a noului principe. Numai aşa Țara 
Româneas că va fi ferită de primejdii. Ai priceput? Ei, uite 
că am ajuns la locul unde au părăsit drumul. la să le mai 
las eu un semn prietenilor noştri. 

Zicând acestea, Caravană alunecă de pe Zambilica şi 
se apropie de un copac tânăr. Îl rupse în două şi-l lăsă 
atârnat cu crengile spre pământ. Numără apoi zece paşi 
de la copac, puse un băț scurt pe iarba măruntă, iar 
peste el unul mai lung, orientat spre urmele călăreților. 
Calul întoarse botul într-o parte, foarte atent la 
preparativele stăpânului. 

Dar nu numai Zambilica era atent. Aflat la pândă în 
dreptul porţii dinspre Teiuş, Cae Indru văzu fumul focului 
aprins de Costache. Vânt Sălbatec, frumosul său 
armăsar, se înfrupta lacom din iarba umedă, plină de 
sănătate, aflată din belşug pe fundul unui pârâu secat şi 
nu prea adânc. Pe muchea pârâului se aprinse curând un 
foc vesel. Când fumul începu să se înalțe frumos, Cae 
numără zece paşi de la foc şi puse două bețe în cruce. 
Apoi încălecă şi porni vijelios spre focul domnului 
Caravană. Dar nu se opri acolo decât pentru a căuta 
semnul lăsat de prietenul său. Bățul cel lung îi arăta 
direcția în care pornise Caravană. După ce trecu de 
copacul rupt, sări din şa, atent la urmele cailor. „Acestea 
sunt potcoavele Zambilichii, gândi el. Călcătura lui 
aruncată uşor în lături se deosebeşte de a oricărui cal. 
Înaintea lui Costache sunt cinci cai. Nişte cai puternici, 
bine hrăniți, după cum arată călcăturile picioa relor din 
spate. Caii buni se lasă din vreme în vreme pe picioarele 
dindărăt, gata să le ridice pe cele din față. Pe cei slabi şi 
fără putere îi ghiceşti după urmele mai slabe din spate şi 
mai adânci înainte. Dar nu sunt cai de oşteni. Caii 
oştenilor au călcăturile mai egale.” 

Ciudaţii călugări părăsiră câmpul. Caii lor sprinteni 
intrară într-o pădure cu copacii rari. Călărețul din frunte, 
adică sfinția-sa părintele Zablije, făcu un ocol printre 
copaci, iar ceilalți îl urmară mirați de asemenea 


schimbare. Zablije porunci să se strângă bagajele laolaltă. 
Voluminoşii desagi erau plini cu şomoioage de câlți. 
Mirarea celor patru călugări crescu şi mai mult când îl 
văzură pe conducătorul lor umblând cu amnarul şi 
cremenea sub desagi. Focul mistui repede acele bagaje 
fără noimă la prima vedere. 

—Aşa! spuse Zablije satisfăcut. Am plecat din Alba- 
Iulia cu bagaje multe, cum se cuvine unor bieți călu gări 
care trăiesc departe de păcatele cetăților. Bagajele au fost 
pentru ochii lumii. Fără ele vom călători mai uşor. E voia 
Domnului să facem chiar azi o lucrare din cele mai 
frumoase. După asta veți primi fiecare cincizeci de ducați. 

Cuvioşii călugări ciuliră urechile auzind despre atâta 
bănet. La o sumă atât de mare nu se gândiseră nici chiar 
în visările lor cele mai năstruşnice. Zablije îi privi cu 
multă bunătate, cugetând fără patimă: 

„După ce îl vom răpune pe Sigismund Bâthory, am să- 
i omor pe rând. N-am eu nevoie de asemenea martori.” 

Spre amiază, călăreții părăsiră Ampoiul şi se avântară 
pe o coastă cu pădurea destul de rară, iar după o 
jumătate de ceas opriră caii printre brazii înalți. Se aflau 
lângă Stânca Diavolului. Strâns între pereţii de piatră ai 
munților, Ampoiul şi-a transformat albia într-un uluc 
şlefuit până la amănunt. În lungul ulucului apa cântă 
copilăros de subțire, dar la bulboane îşi dovedeşte 
puterea printr-un țipăt fără sfârşit. 

Părintele Zablije se dovedi un om precaut, obişnuit cu 
treburi de soiul acela. Îşi lăsă ortacii să se odihnească şi 
porni să cerceteze împrejurimile. În spatele lor, la cel mult 
cincisprezece paşi, începea un mărăciniş printre care se 
ames tecau vrejii de smeură abia muguriți. Dincolo de 
mărăciniş locul cobora în pantă moale, apoi începea să 
urce fără întrerupere. Abătându-se puțin înspre dreapta, 
găsi un loc potrivit pentru priponirea cailor. 

lată, sfinţiile-voastre, grăi Zablije satisfăcut, aici 
vom face din voia Domnului acea lucrare frumoasă 
despre care v-am pomenit. Peste câteva ceasuri va trece 


pe cărarea de sub noi un boier mare dimpreună cu şapte 
slujitori. Aveţi fiecare câte două pistoale. 

—Cam prea mulți, observă unul dintre ei. 

Zablije zâmbi cu bunătate, dar vocea îi era aspră când 
îi răspunse. 

—Acesta e marele tău păcat, frate Clement. Vorbeşti 
când nu trebuie. Cred că numai unele ajunări şi 
rugăciuni te vor vindeca de un atât de grav neajuns. 

—O, sfinția-ta! răspunse cu năduf cel mustrat. Ştiu că 
limbuţia nu se află printre harurile cereşti. Am încercat în 
fel şi chip să merg pe calea cea bună. De zece ani port în 
sân o labă a sfântului Antonio cel tăcut. I-am câştigat-o la 
rişcă unui cuvios călugăr care slujea în mănăstirea 
Strahov din Praga. Dar de multă vreme mă gândesc şi mă 
socot că s-ar putea să fie o imitație. Adică, să fi aparținut 
unui păcătos oarecare. Dacă mai trec pe la Praga, am să-i 
răsucesc bunătatea de gât cinstitului călugăr. 

—S-ar putea să fie falsă, zise Zablije gânditor. Când 
vom prinde răgaz de odihnă, o vom cerceta împreună. 
Poate facem schimb. Eu port la mine o broască uscată. 
Broasca e adusă de la Lacul Minunilor. Îţi dau broasca şi 
o jumătate din spinarea sfântului Samuel cel Slăbănog. 

—O broască? 

—Ei, da! Ce te miri? Ţi-am zis că e din Lacul Minu 
nilor. Când apuc să mă cherchelesc, păcătuind cu darul 
necurat al băuturii, broasca începe să cânte. La chestii d- 
astea e dată dracului, Doamne iartă-mă! 

—Ah, ah! se lumină Clement. Atunci, facem schimbul, 
sfinția-ta. 

— Mai vorbim noi. Acum e bine să tăinuim despre ce 
ne interesează. Cu slujitorii boierului nu avem nimic. lar 
despre o urmărire din partea lor nici nu poate fi vorba. Ar 
trebui să alerge mult înainte sau îndărăt până să 
găsească un loc bun de urcat aici. Deci, pistoalele noastre 
vor fi îndreptate numai asupra boierului. După cum 
vedeți, pe cărare nu pot merge doi călăreți alături. Aşa că 
va fi timp destul să vi-l arăt pe omul nostru. Sper să fiu 


mulțumit de voi. 

Călugării aprobară smeriţi. Zările erau limpezi ca ochii 
pruncului abia înțărcat. Mirosna de brazi, uşor amăruie, 
înviora aerul. Pădurile de răşinoase din dreapta şi din 
stânga Ampoiului se ridicau semeţe şi tăcute până pe 
crestele mari. Tăcerea din lumea aurului se dovedea 
nefiresc de adâncă. Dar călugării se aflau abia pe granița 
locurilor bogate în metalul atât de preţios. 


* 


În timp ce sfințiile-lor pândeau trecerea lui Sigismund 
Báthory, Costache Caravană se ţinea de pârtia de urme. 
Zambilica, ofensat de tăcerea călărețului, călca fără 
tragere de inimă. Ghicindu-i supărarea, Costache începu 
să sporovăiască uşor la urechile slutului armăsar, iar 
Zambilica se învioră dintr-o dată. Din vreme în vreme, 
singuratecul călător aluneca de pe cal şi lăsa unele 
semne tainice pentru prieteni. Când poposi la Măgura 
Vulpii, tolănit în iarba grasă de atâta sănătate, auzi 
zgomot slab în spatele său. Apucă pistolul cu un gest 
fulgerător şi se rostogoli într-o parte, dar dintre copaci îşi 
făcu apariția Cae Indru. 

—Era chiar timpul să mă ajungeţi, zise Caravană 
cotrobăind prin buzunarele fără fund ale hainei. Mi se 
urâse de atâta singurătate. 

Indru îl privi amuzat. Rotofeiul său prieten scoase din 
adâncurile hainei o bucată de brânză şi muşcă lacom. 

—Vrei? întrebă Caravană arătându-i brânza a cărei 
culoare albă părea destul de îndoielnică. 

—Nu, mulțumesc! zâmbi Cae. 

—Păcat! răspunse grăsunul. Brânza adevărată şi bună 
o dibăceşti întâi după culoare. Când bate uşor în verde 
înseamnă că şi-a lepădat umezeala din ea. E drept că 
miroase niţel, însă fără asemenea calități poate să nu fie 
brânză, ci o lipie oarecare. Cunosc oameni care şi-au 
vindecat bojocii mirosind brânză veche. Am un prieten în 


Câmpia Zărandului. Brânză ca asta n-am pomenit să mai 
facă cineva. El îmi zicea că brânza cu cât miroase mai a 
dracului, cu atât devine mai gustoasă. Prietenul meu şi-a 
ridicat o căsuţă la margine de codru. Într-o toamnă, 
având unele treburi prin acele părți, mi-am zis că n-ar 
strica să gust nişte brânză bună. Dar mă aflam în plină 
pădure şi se lăsase o ceață aşa din senin. Era o ceață 
deasă printre copaci de puteai să-ți bagi degetele în ochi. 
M-am rătăcit. Chiar un vulpoi ca mine pe asemenea ceață 
se dovedeşte neputincios. M-am gândit că o să tremur 
toată noaptea. Însă, pe neaşteptate, simt un curent de aer 
proaspăt. Crengile de sus ale pădurii încep să geamă. 
Bătea vântul. Şi cum şedeam aşa cam trist, rezemat de 
şaua Zambilicăi, bag de seamă că în curentul de aer se 
simţea un miros greu. Încalec pe Zambilica, ne luăm pe 
direcția curentului şi după trei ceasuri de galop ajungem 
la casa gospodarului. Un ageamiu ar fi tremurat toată 
noaptea în pădure, gândindu-se că mirosul vine de la un 
stârv, sau de la un dihor. Altădată m-am dus acolo cu un 
prieten căruia am avut neprevederea să-i laud brânza din 
Câmpia Zărandului. Era un ins cam subțire, aplecat spre 
finețuri şi lucruri de preţ. Când ne apropiem la vreo două 
ceasuri călare de căşărie, numai ce îl văd pe om că începe 
să se clatine. Zic: 

„Ţi-e rău?” 

Zice: 

„Simt în aer un miros ca de la o haită de dihori.” 

După un ceas, văd cum se ridică părul de pe calul 
prietenului meu. Zambilica e rezistent la mirosul de 
brânză, dar calul acestuia se bălăbănea când într-o parte, 
când în alta, ca beţivii. Însoţitorul meu era un om brav. A 
rezistat voiniceşte până când am ajuns la vreo cinci sute 
de paşi în fața căşăriei. Acolo căzură ca trăsniți şi om şi 
animal. Am descălecat degrabă. Amândoi se arătau fără 
vlagă. L-am strigat pe brânzar. Acesta s-a uitat lung la ei 
şi mi-a zis: 

„Mirosul de dihor omoară destul de rar un bărbat 


voinic. Dar cel de brânză veche are putere chiar şi asupra 
dobitoacelor.  Scoate-i de aici înainte de a-i apuca 
damblaua!” 

Apoi ne-am depărtat de căşărie. După o goană de un 
ceas, prietenul şi-a recăpătat vederea. Peste un alt ceas a 
mişcat o mână, iar la jumătate de zi i-a revenit graiul. 
Odată s-au abătut nişte lotri prin Câmpia Zărandului cu 
gândul să prade căşăria. Pe cel mai slab dintre ei l-a 
doborât mirosul cam la o poştă. Conducătorul lor, un 
zdrahon mare cât o uşă, a ajuns până în fața căşăriei 
unde a mai avut puterea să strige: 

„Dau o baniță cu galbeni celui care mă cară până 
după dealul de colo.” 

Apoi, a căzut lat. Acum opt ani găsesc în pădure o 
gloabă de catâr pe care atârna pielea ca poalele cămăşii 
ieşite din pantaloni. De slab şi de pricăjit ce era, călca 
parcă în străchini. Mi-am zis să-l duc până la căşărie, iar 
dacă moare, să-i tăbăcesc pielea. Când ajungem cam în 
bătaia mirosului, o dată îl văd pe schilod că se îndreaptă 
de spinare şi porneşte la drum cu toată nădejdea. Pe 
măsură ce ne apropiam, nărodul de catâr călca mai 
apăsat şi mai sprinten. lar când mai aveam doar un sfert 
de ceas până acolo, se pune slăbănogul pe o goană că 
abia mă tineam după el cu Zambilica. Ajungem în căşărie 
şi mă uit mirat la arătare. Se învârtea de colo până colo, 
fudul ca un rege al catârilor. Trăgea aer în piept până se 
umfla ca un cimpoi şi-l slobozea parcă a părere de rău. 
După două săptămâni se rotunjise binişor. Am vrut să-l 
iau cu mine, dar n-a fost chip. Se lăsa pe picioarele din 
spate şi-şi bălăbănea căpă ţâna a nesupunere. N-am mai 
fost de mult pe la căşărie. Am mai îmbătrânit niţel şi nu 
mai rabd atât de bine mirosul. Ultima dată am plecat cu 
dureri de cap. Chiar şi Zambilica începe să tremure când 
simte mirosul căşăriei. 

—Mai taie lumea piroane, dar nu ca tine, râse Ducu 
cel Iute făcându-şi apariția de după copaci. 

—să crezi tu că sunt piroane! bombăni Caravană. Am 


să te duc o dată în Câmpia Zărandului. 

Ducu făcu o ocheadă spre Indru, observând brânza 
din mâinile grăsunului. Apoi lăsă armăsarul să pască şi 
se întinse lângă prietenii săi, dornic de puţină odihnă. 
Marele spadasin care îi găurise pe contele Bindâcz şi pe 
vestitul Perisini, arăta mai degrabă a copilandru ce se 
apropie de vârsta bărbăţiei aşteptând să-i dea primele 
tuleie pe fața curată. Avea genele lungi, întoarse, nasul 
uşor coroiat, buzele puțin săltate la colțurile gurii, iar 
părul creț căzut pe frunte sporea aerul său de tinerețe. 
Doar umerii, ceva mai largi decât obişnuiții umeri ai 
băieților sub vârsta maturității, îi dădeau un oarecare 
semn de voinicie. 

—Chirilă Zece Cuţite trebuia să ajungă înaintea ta, 
Ducule, observă neliniştit Caravană. 

—Aşa e. Mă miră lipsa lui. 

Poate că şi pe poarta păzită de el au ieşit călători, 
zise Cae. 

—Poate, făcu Ducu gânditor, dar nu i-am văzut 
semnalul de fum. 

—Plecăm fără el! hotărî Cae. Dacă mai întârziem, s-ar 
putea să nu-i mai ajungem pe călugării despre care mi-a 
vorbit Costache. 

—Călugări? se miră Ducu. Dar ce avem noi cu nişte 
bieţi călugări? 

—Dacă le-ai fi văzut caii, n-ai mai fi vorbit astfel, zise 
Costache. Ba cred că ar fi fost destul numai faptul că şi- 
au ars bagajele în pădure. 

—Am găsit urma de foc, răspunse Ducu. Pământul 
din vatră era cald. După căldura pământului am socotit 
că focul s-a stins abia de un ceas. 

—N-ai greşit, zâmbi Indru. Suntem cu un ceas în 
urma călugărilor. Deci, pe cai, prieteni! 


* 


Soarele trecuse puțin de cumpăna amiezii. Călugării 


picoteau pe Stânca Diavolului. Cântecul subțire al 
Ampoiului făcea parcă şi mai adâncă liniştea locurilor. 
Dar ea se sparse curând. Un zgomot de glasuri îi făcu pe 
călugări să tresară. Primul dintre slujitorii lui Sigismund 
Báthory apăru după un cot al cărării. Calul şi călărețul 
trecură domol fără să bănuiască primejdia. Caii se 
strecurau în şir indian, la pas, poticnindu-se în 
bolovănişul cărării. Curând ieşi la vedere Sigismund. 
Părintele Zablije făcu un semn scurt şi ridică pistoalele 
dimpreună cu ortacii săi. Dar în aceeaşi secundă se auzi 
în spatele lor vocea lui Caravană: 

—Hei sfinților, aruncaţi pistoalele! 

Călugării nu erau dintre aceia care se pierd cu firea. 
Săriră ca muşcaţi de şarpe şi traseră în acelaşi timp 
asupra grăsanului. Un ageamiu în locul lui Costache şi-ar 
fi aflat moartea. Dar focurile călugărilor nu mai întâlniră 
o ţintă vie, ci numai stâncile. De după trunchiul unui 
copac bâzâi prin aer ceva albicios. Părintele Zablije se 
îndoi de mijloc nedumerit, apoi căzu cu fața înainte. Unul 
dintre vestitele cuțite ale lui Cae Indru se abătuse asupra 
sa. Buimac de cele întâmplate, părintele Clement apucă 
să tragă în direcţia lui Cae. Pistolul grăsanului Costache 
fulgeră prin tre stânci, iar călugărul se rostogoli pe 
povârnişul dinspre Ampoi, până la picioarele lui 
Sigismund. În fața unui asemenea dezastru, cei trei 
călugări o zbughiră către pădure, cătându-şi singuri 
pierzania. De două ori fulgerară cuțţitele lui Cae. Doi 
dintre fugari se poticniră parcă trăsniți. Ultimul ajunse 
dincolo de tufişuri şi se pomeni nas în nas cu Ducu. 
Văzându-l nu prea voinic la trup, călugărul smulse 
toporişca de la brâu. Armă grozavă pentru un om dibaci. 
Marele spadasin sări într-o parte evitând năprasnica 
lovitură. Apoi fandă scurt, încheind astfel măcelul. 

Costache ieşi la vedere şi-l salută pe Sigismund cam 
în doi peri, neştiind cum să i se adreseze acum când nu 
mai era principe. 

—Ei, ce se petrece acolo sus, domnule Caravană? 


întrebă acesta. 

—Pe Zambilica mea, nimic! râse grăsunul. Ce a fost 
nu maie... 

—Dar ce a fost? 

În locul lui Costache vorbi Indru, care apăru alături, 
spre totala uimirea a prințului. 

—Eşti sănătos, domnule Bâthory? 

—Da, domnule Indru, chiar foarte sănătos. lar dacă 
poţi să-mi spui cine e acest călugăr picat din cer la 
picioarele calului meu, ți-aş rămâne îndatorat. 

—La asta mă gândeam, zâmbi Cae. Domnul Costache 
are o frânghie destul de trainică. Ar fi o nimica toată să te 
cațeri până la noi. 

Sigismund se codi în prima clipă gândindu-se la o 
cursă. Lepădă însă iute acea bănuială. Indru şi Costache 
erau vrednici de toată prețuirea. Fu coborâtă frânghia. 
Fostul principe o prinse cu îndemânare. 

—Mă bucură întâlnirea cu domniile-voastre, spuse 
când se văzu sus. 

—Merită să te bucure chiar din toată inima, printe, 
râse Caravană. Pramatiile astea îți pregăteau prohodul. 

—Mie? păli Sigismund. 

—Aşa se pare, observă Cae. Dar iată că cel de colo se 
mişcă de-a binelea. 

Prințul privi în jur. 

—Ah, ah! observă el. Aici a fost o adevărată bătălie. 

— Chiar aşa, interveni Costache. O mică bătălie pentru 
viața voastră care a stat în cumpănă. 

Porniră cu toții spre călugăr. Acesta, prefăcându-se 
mai slăbit decât era, murmură abia auzit: 

—Domnul cu voi, păcătoşilor! Sunt părintele Zablije, 
umil slujitor al bisericii. Oare se cuvine să lovească cineva 
într-un slujitor al celor sfinte? Domnul să vă ierte 
păcatele mari! 

—la mai du-te dracului! râse Costache. Degeaba 
încerci să ne duci cu vorba. Prin ţinuturile acestea au 
murit demult toți ageamii. lar cei care au scăpat cu viață 


din boala prostiei, s-au tras la câmpie. Acolo se simt la 
largul lor. Adică, pot să bată câmpii cât vor. Dar aici unde 
viața stă în cumpăna armelor şi a chibzuielii, e greu să-l 
prosteşti pe careva. De unde veneai, sfântule? 

—De la Zlatna, minţi Zablije. Am fost acolo să cum 
părăm nişte cai, atât de folositori celor care stau departe 
de cetăți şi oraşe. 

Cae şi Ducu nu interveniră în discuţie, cunoscând 
şiretenia fără seamăn a grăsunului lor prieten. Costache 
nu întrebuința niciodată violența, la modă în acea vreme, 
pentru a scoate de la un om toate informațiile dorite. 
Interogatoriul său se baza pe logică. O logică simplă, a 
unui om simplu, dar cu inteligență scăpărătoare. Când 
adversarul se arăta la fel de puternic, întrebuința alte 
haruri. În urmă cu vreo câteva luni, oamenii lui Mihai- 
vodă prinseseră un dregător turc venit cu gânduri 
ascunse în cetatea Bucureştilor. Casnele n-au putut 
scoate o vorbă de la el. Costache Caravană a cerut să fie 
închis alături de turc o zi şi o noapte. Când s-a împlinit 
sorocul, avea toate informațiile dorite. 

—Frumoşi cai! observă Costache prefăcându-se a-l 
crede pe Zablije. Ar fi totuşi nişte nelămuriri. Eu dacă 
veneam de la Zlatna către Alba-lulia, mi-aş fi continuat 
drumul pe sub stânci, nu prin locurile acestea neprielnice 
la mers. 

Călugărul avea răspunsul pregătit, dovedindu-se 
peste măsură de şiret. 

—Aşa am făcut şi noi, domnule până la intrarea pe 
vale. Acolo, animalul fratelui nostru Clement se scutură 
de povară şi se răsleți către înălțimi. Abia aici am apucat 
să-l prindem. 

—Apoi, zâmbi Costache, obosit de atâta alergătură, v- 
ați odihnit pe stânca de deasupra Ampoiului. 

—Chiar aşa, aprobă călugărul. 

—Da, nu e rău! Vă odihneați cu pistoalele în mâini. 

—Ah, domnule! spuse Zablije spăşit. Vremurile sunt 
grele prin aceste părți. Atât de grele încât chiar nişte 


umile fețe bisericeşti au nevoie de arme. Ţara aurului e 
plină de oameni buni, dar şi de lotri. 

—Deci ați venit aici să vă odihniţi, lăsând caii ascunşi 
la o distanță de trei sute de paşi? Eu totdeauna mă 
odihnesc alături de cal. 

—Nu, domnule! Ne-am odihnit acolo. Aici am venit să 
căutăm un loc bun de coborât în potecă. Auzind zarvă de 
glasuri în lungul Ampoiului, ne-am pregătit de apărare. 
Apoi, v-aţi năpustit domniile-voastre peste noi. 

—Eşti mare mincinos, jupâne călugăr. Te-am urmărit 
azi dimineață când ai ieşit din Alba-lulia. 

—Nu-i adevărat! răspunse Zablije fără a-şi arăta 
surprinderea. 

—Ai ieşit prin poarta de sud, continuă Costache 
râzând. 

—Nu! 

—Te-am auzit dintre mărăcinii de acolo cum puneai la 
cale uciderea prințului Sigismund. 

—Nu-i adevărat! 

—Ascultă, Zablije! continuă să râdă Caravană. Am 
întâlnit la viața mea vulpoi mai mari decât tine. Cu ăia 
mi-a fost mai greu. Tu eşti şiret, dar n-ai trăit destul în 
pădure sau în locuri de mare primejdie, pentru a dibăci 
unele haruri folositoare. Zici că vii de la Zlatna? 

— Chiar aşa, domnule! răspunse hotărât călugărul. 

—Mda! Nu eşti nătărău, cumetre Zablije, ci numai 
nepriceput. Potcoavele cailor voştri sunt la fel. Ei bine, 
aceste potcoave pot fi văzute pe tot drumul de aici până la 
Alba-lulia. Acum ce mai spui? 

Zablije nu era prost să nu recunoască nişte adevăruri 
limpezi ca lumina zilei. 

—E adevărat că venim de la Alba-lulia, răspunse el. 
Dar asta nu dovedeşte că am hotărât uciderea măriei-sale 
Sigismund Bâthory. 

—Bine! chicoti grăsunul. Am să-ți arăt şi alte dovezi. 

—Dar îl cunosc pe omul acesta, interveni mirat 
Sigismund. E omul de încredere al vărului nostru Andrei 


Bâthory. 

— Deci e limpede, zise Cae. 

—Chiar prea limpede, se îngălbeni Sigismund. 
Pramatia! O  biată pramatie în haină de cardinal. 
Ticălosul! Îi era teamă că mă voi întoarce în scaunul 
principatului. Ei bine, mă întorc şi-l strivesc. 

—Nu! Nu e bine, îl întrerupse Cae. Acum vărul vostru 
e principe. Acum el are întreaga putere. 

—Să-l las nepedepsit? 

—N-am spus asta. Am spus doar să nu te întorci 
acum. 

—Dar sunt un Bâthory, domnilor. 

—Şi el e un Báthory. Urmează-ţi drumul, prințe! 
Răzbunarea cere timp şi chibzuială. 

—Ai dreptate, îşi reveni Sigismund. Întorcându-mă 
azi, mi-aş pierde viața. Dacă a încercat o dată, nimic nu-l 
va opri să încerce şi a doua oară. Ar mai fi totuşi o cale, 
continuă preocupat. Vă ofer două mii de ducați pentru 
viața lui. 

—Dar noi nu suntem asasini, îl întrerupse Cae cu 
răceală. 

—Ah, iertați-mă, domnilor! Mânia mă împiedică să 
judec. Da, da, mă voi îndepărta de aceste locuri. 

—E cea mai bună măsură, observă Cae. 

—Aşa cred şi eu. Dar voi striga pe toate drumurile că 
a încercat să-mi ia viața. Vor afla toți nobilii 
principatului. 

—Să nu afle! Pe nobilii principatului îi doare în cot de 
soarta voastră. Câţi dintre ei s-au grăbit să vă arate 
simpatia acum la plecare? Apoi, puţini ar crede asemenea 
vorbe. Păstrează taina până se va ivi prilejul nimerit! De 
fapt, e taina grea a unei familii mari. 

Poate că e mai bine aşa, oftă el. lar acum a venit 
vremea să vă mulțumesc. Noi n-am fost niciodată 
prieteni, domnilor. 

—Nu-i vina noastră, zâmbi Ducu. 

—Ştiu. E a mea. Fericit e domnul Ţării Româneşti că 


are asemenea slujitori. 

—Nu slujitori, prinţe, râse Indru. Noi nu putem fi 
slujitorii unui om, ci numai ai neamului nostru. 

—Da, da, zise Sigismund, cu cât vă cunosc mai mult 
cu atât mă cuprinde mirarea. Alții în locul vostru m-ar fi 
lăsat să pier. V-aţi primejduit viața pentru mine. Or, pri 
mej duirea vieții nu se poate plăti în aur. Totuşi s-a ivit 
prilejul să vă fac măcar un serviciu. Domnul Chirilă Zece 
Cuţite a căzut în mâinile cardinalului. Căpitanul Jager l-a 
arestat în zori, chiar lângă poarta cetății Alba-Iulia. Nu-i 
va fi uşor prietenului vostru, mai ales că a doborât patru 
dintre oştenii lui Jager. 

—Prins? tresări Caravană. Dar nu există nici un ordin 
de urmărire împotriva noastră. 

—Există acum. Pentru capetele voastre, cardinalul 
oferă opt sute de ducați. 

—O! exclamă Ducu admirativ, am ajuns la preț mare. 

—E timpul să ne despărțim, hotărî Cae. Va trebui să 
luăm unele măsuri pentru salvarea lui Chirilă . 

—Va fi greu, observă Sigismund. Adică, nu. Cu 
domniile-voastre mă aştept la orice. 

Prinţul scoase o pungă ce se dovedea nu tocmai 
uşoară. Cotrobăi prin ea şi alese trei inele în a căror 
montură strălu ceau pietre de mare preț. 

-lată, murmură cu glasul înecat de emoție, vă las 
nişte amintiri. M-aş simți umilit în fața unui refuz. 

—Nimeni nu poate respinge nişte amintiri, zise 
Caravană la fel de emoționat. 

Îşi strânseră mâinile tăcuţi. Fostul principe nu mai 
avea nimic din vechiul său aer arogant. Ar fi vrut să le 
spună acelor tineri cuvinte mult mai frumoase, dar 
mintea lui se arăta neputincioasă după o astfel de 
încercare. Întreaga lui ființă simţi nevoia unei mângâieri. 
Dacă Indru şi-ar fi desfăcut brațele, s-ar fi aruncat la 
pieptul lui şi nu s-ar fi ruşinat să plângă. Până ieri, 
fusese cel mai strălucitor om al principelui. Azi simți 
pentru prima oară că e singur. „Doamne, Dumnezeule! 


gândi el. Toată simpatia şi strălucirea din jurul fostei 
mele puteri se dovedeşte numai minciună. Cine şi-ar fi 
închipuit că în clipele mele cele mai grele să-i am alături 
tocmai pe oamenii pe care i-am prigonit cândva. Fericit e 
conducătorul ce ştie să-şi aleagă prietenii! Fericit e 
conducătorul care deosebeşte linguşeala şi fățărnicia de 
sinceritate şi dragoste! Eu n-am văzut nimic atâta vreme 
cât am fost principe. lar azi culeg roadele.” 

Se scutură din gândurile lui şi apucă frânghia cu un 
gest disperat, apoi cobori printre slujitori şi se mistui în 
lungul Ampoiului. 

—Eu plec la Alba-Iulia, spuse Cae, privind trist în 
urma lui Sigismund. 

—Poate împreună cu noi, observă Ducu. 

—Nu, prietene! Merg singur. Nu are rost să ne băgăm 
cu toţii în gura lupului. Am un plan care cred că e bun. 
Pentru reuşita lui, ar fi bine să mă aşteptaţi aici până la 
miezul nopții. Să nu-i îngropați pe călugării morți! S-ar 
putea să avem nevoie de ei chiar azi. Dacă nu mă întorc 
până la miezul nopţii, înseamnă că planul meu nu a 
reuşit. Atunci veți hotărî voi salvarea mea şi a lui Chirilă. 

O pală de vânt îndoi vârfurile brazilor făcându-i să 
cânte şi trecu prin inima pădurii ca un fior. 


Capitolul 2 


Când gărzile porţii de nord îl aduseră pe Cae Indru în 
fața căpitanului Jager, acesta scăpă o exclamațţie de 
uimire: 

—Pe piciorul de lemn al sfântului Konrad cel milos, de 
mult n-am mai avut o vizită atât de plăcută! Dar două 
arestări mari într-o singură zi aduc mai multă bucurie 
decât poate suporta inima unui biet oştean. Dacă eşti 
aici, înseamnă că şi prietenii domniei-tale sunt pe 
aproape. Deci bun prilej să punem mâna pe ei. O să-i facă 
mare plăcere principelui, ştiindu-te în lanțuri. Mi-aţi 
scăpat de atâtea ori încât numele meu s-a umplut de 
ocară. Zău că meritam această satisfacție! Luaţi-l! se 
întoarse către oşteni. 

—O clipă, căpitane! zâmbi Cae. Doar nu-ţi închipui că 
am venit aici de dragul vostru? Vreau să-i vorbesc 
principelui. 

lar eu lui Mohamed, râse Jager. Dar să nu mă 
înţelegi greşit, domnule Indru. Cu toată ura pe care v-o 
port, nu vă pot refuza asemenea cerere. Mi-e teamă însă 
că noul principe nu va dori să vă primească. O sută de 
paşi ne despart de palat. Voi merge personal să-l vestesc 
pe Andrei Bâthory. 

Principele se afla într-o prelungită discuţie cu episco 
pul Naprâgy, cu domnul Kornis, comandantul oştilor 
Transilvaniei, cu Toma Ciomârtan şi contele Teleki. Intra 
rea căpitanului îl nemulțumi vizibil, chiar dacă acesta era 
unul dintre puţinii oameni ce puteau să vină în fața 
principelui la orice oră. 


—Ce doreşti, domnule Jager? întrebă cu răceală 
cardinalul. 

—Doresc sănătatea măriei-tale, răspunse oşteanul, la 
fel de rece. 

—Bine, mulțumesc! Altceva? 

—O cerere de primire la măria-ta. 

—Pentru cine? 

—Pentru domnul Cae Indru. 

Cardinalul sări entuziasmat de pe scaun. În jurul său 
se auziră unele exclamaţii de mirare. 

—Unde l-ai prins pe lotrul acela? 

—Prins? Nu mă pot lăuda cu asemenea ispravă. 
Domnul Indru a venit singur. 

—Singur... murmură principele. Omul acesta ori e 
nebun de-a binelea, ori curajul său întrece orice 
închipuire. E nebun. Altfel nu se poate. Ce zici, Jager? 

—Cred că a venit să-l scape pe domnul Chirilă. Dar 
arestarea lor îi va aduce şi pe ceilalți. Aceşti oameni îşi 
pun viața în pericol unii pentru alții. 

—Asta e şi dorința noastră. Pune-l în lanțuri! 

—Să cred, oare, că îi refuzați audiența? 

—Doar nu-ţi închipui că voi sta de vorbă cu un lotru? 

—Cuvântul de ocară nu i se potriveşte, interveni 
contele Teleki zâmbind. 

—Vai, dragă conte! răspunse cardinalul cu prefăcută 
obidă. I s-ar potrivi oare un nume mai bun? 

—Aşa se pare. Domnul Indru e consilierul lui Mihai- 
vodă, vasalul vostru prin moştenire. Obârşia lui nu se 
află cu nimic mai prejos decât a voastră. 

— Decât a noastră? rămase perplex cardinalul. 

—Absolut, răspunse Teleki, mirându-se că-i ține parte 
unui om pe care ar trebui să-l urască din toată inima. 
Cae Indru e fiul prințului valah Petre Cercel, fostul domn 
al Ţării Româneşti. 

—Vai, vai! râse cardinalul. Şi de ce nu e domn în locul 
lui Mihai-vodă? 

—i lipsesc asemenea gânduri de mărire. 


—Se pare că eşti bine informat, dragă conte. 

—Nu mai mult decât alții. 

—Să fie oare şi domnul Chirilă fiu de prinț? 

—Nimeni nu ştie, măria-ta. În privinţa lui Chirilă s-au 
zvonit multe şi poate fără temei. Valahii îi pomenesc 
numele în rugăciunile lor. Se zice că multe dintre 
frumoasele fete ale Transilvaniei se culcă seara purtându- 
l în gând. S-au scornit legende în jurul său, dar s-au aflat 
şi lucruri adevărate, care, chibzuite adânc, duc spre 
sminteală sau spre vitejie fără seamăn. În urmă cu cinci 
ani, Chirilă era pus sub urmărirea legilor, ca şi azi. Ei 
bine, omul acesta nu s-a sfiit să se strecoare în Alba- 
Iulia, unde cuţitele lui au adus moartea unei solii 
turceşti. 

—E un criminal, nu un viteaz, observă cardinalul. 

—Numai la prima vedere. Solia turcească arsese în 
drumul ei un sat de munteni din Ţara Românească. Atât 
el cât şi Ducu cel lute au apărut acum câţiva ani la 
curtea din Bucureşti, alături de Costache Caravană. 
Poate că nici Mihai-vodă nu cunoaşte amănunte asupra 
lor. Ultima dată l-am văzut pe Chirilă la un bal dat chiar 
aici de fostul principe Sigismund. Când a intrat în sală, s- 
a auzit un murmur de admiraţie. Poate nu pentru 
frumusețe, ci pentru măreția lui. Atunci s-a petrecut un 
fapt cu totul ieşit din comun. Măria-ta ştii că domnul 
conte Francisc Teke, cel mai bogat nobil din Transilvania, 
are două fete: Marta şi Alberta. Le-a mers vestea până 
departe pentru frumusețea lor. Ei bine, contesa Alberta s- 
a smuls de lângă părinți parcă vrăjită şi s-a apropiat de 
domnul Chirilă. Curtenii o priveau înmărmuriți. Chiar 
principele a cătat spre ea cu mirare. Alberta şi-a scos de 
la gât o frumoasă cruce de aur bătută cu nestemate şi i-a 
dăruit-o lui Chirilă. De atunci au trecut mai bine de patru 
ani. Marta s-a măritat cu un baron din Bavaria. Alberta 
oftează poate şi azi. Se pare că marea dragoste a acestui 
bărbat e dăruită în întregime neamului valahilor. 

—Crezi că ar trebui să-l primim pe Indru? Întrebă 


cardinalul impresionat. 

—Nu cred nimic. Aici ar trebui să răspundă cancelarul 
vostru, domnul Naprâgy. 

—Aşa, aşa! aprobă Andrei. Aşteptăm părerea domniei- 
tale, dragă Naprâgy. 

—Nu! Nu el trebuie să vorbească! sări veninos 
rotofeiul Kornis. Arestatului i se potriveşte mai bine nume 
le de lotru. Acum câţiva ani nu s-a sfiit să-l facă prizonier 
pe fostul principe al Transilvaniei, chiar aici în palat. 
Când am încercat să mă împotrivesc, m-a lovit ca pe un 
om de rând. Ani întregi a iscodit prin împrejurimile 
cetății, dibăcindu-ne toate secretele mari. Unde a fost 
prins Chirilă, măria-ta? Oare nu lângă poarta cetății? Ar 
mai trebui şi alte dovezi care să ateste că mai iscodesc şi 
azi la secretele curții noastre? lată că noul arestat se afla 
tot prin apropiere şi vă asigur că ceilalți ortaci ai lor nu 
sunt prea departe. Pe aceşti oameni ar trebui să-i 
spânzurăm fără nici o judecată. Suntem la vreme de 
cumpănă, când secretele noastre nu trebuie să încapă în 
mâinile altora. Dacă vom fi îndurători cu ei, nu vom avea 
milă de noi. 

Argumentele lui Kornis erau puternice şi făcură mare 
impresie asupra lui Andrei Bâthory. 

—Se pare că ai mare dreptate, dragă Kornis, aprobă 
el. Noua politică a Transilvaniei va suferi mult cu 
asemenea iscoditori aflați în prejma noastră. Ne-am 
gândit bine când am pus preț în aur pe capetele lor de 
lotri. Îi refuz audiența, domnule Jager. Pune-l în lanţuri! 
La noapte îi vom trece prin casne. 

Căpitanul se înclină şi părăsi încăperea, dar se 
întoarse după un sfert de ceas. 

—Ei, ce mai e? întrebă principele mirat. 

—Arestatul vă trimite prin mine o solie. Zice că ar fi 
ceva atât de grabnic încât nu suferă nici cea mai mică 
întârziere. 

—Să auzim, să auzim, dragă Jager! Cum sună aceas 
tă solie? 


—Doar un singur cuvânt, măria-ta. 

—Un singur cuvânt? Dar un singur cuvânt n-a 
constituit niciodată o solie. Rosteşte-l, domnule! 

—Zablije, spuse Jager nepăsător. 

Zâmbetul se şterse brusc de pe fața cardinalului. 
Dacă trăsnetul ar fi căzut lângă el, n-ar fi rămas mai 
descum pănit. Încercă să se reculeagă fără să reuşească 
deplin. Cuvântul se abătuse asupra sa ca o lovitură de 
măciucă. Mâinile îi tremurau atât de puternic încât fu 
nevoit să le ascundă sub masă. Oaspeţii se priviră 
buimaci. Când reuşi să vorbească, vocea lui răsună 
răguşită ca un hârâit. 

— Domnilor, doresc să rămân singur. Adu-mi aresta 
tul, căpitane! 

La apariţia lui Indru, privirea cardinalului era aspră, 
amenințătoare. Dar tânărul se apropie zâmbind, salută 
scurt, ca în fața unui egal, şi aşteptă să i se vorbească. 

lată, zise principele, că nu ne-a fost greu să-i 
prindem pe doi dintre lotrii lui Mihai-vodă. Acei lotri după 
care vărul nostru, Christ să-l țină în sănătate, a alergat 
atâta vre me! Văd că eşti bine priponit în lanțuri. Adică 
aşa cum se cuvine. Lasă-ne singuri, Jager! Sunt un 
principe blând, continuă el după ce se închise uşa în 
urma căpitanului. Atât de blând încât am hotărât să stau 
de vorbă cu un lotru chiar dacă nu i-am înțeles cererea 
de audienţă. Vorbeşte, omule! 

Auzind asemenea insulte, ochii prizonierului de 
subțiară ca la pisici în vreme de lumină mare. Dar pe fața 
lui, principele nu putu citi altceva. Prin pomenirea lui 
Zablije, Cae câştigase prima bătălie cu cardinalul, însă 
izbânda până la capăt cerea stăpânire de sine şi abilitate. 

—Măria-ta, zise continuând să zâmbească, sub vechea 
domnie am fost prigoniți. Apoi s-a dovedit că învinuirile ce 
ni se puneau în seamă erau fără temei, iar Sigismund 
Bâthory ne-a primit cu toate onorurile ce ni se cuveneau. 
Sub noua domnie s-a pus preț în aur pe capetele noastre. 
Eu şi Chirilă ne aflăm în lanțuri. Pe ce se întemeiază 


această prigoană, măria-ta? 

—Pe învinuirea că iscodiți secretele principatului. 

—Da, e o învinuire grea. Dar există măcar o singură 
dovadă în această privință? 

— Există, zise tăios principele. Ea stă chiar în prezența 
voastră aici. 

—Asta nu e dovadă, ci o presupunere. 

— Poate. În fond, ce vrei? Ai venit să discuţi măsurile 
noastre? 

—Nu, trecu la atac Indru. Am venit să vă spun că 
vărul vostru, prințul Sigismund Bâthory, e mort. 

Deşi o dorea din tot sufletul, vestea venită din partea 
prizonierului îl năuci cu totul. Dacă acest om cunoştea 
numele lui Zablije, dacă aflase despre moartea vărului, cu 
siguranţă că ştia mai multe. „Ah, şi-a dat singur osânda! 
gândi cardinalul. Tânărul acesta va trebui să moară chiar 
azi, dar nu înainte de a scoate de la el întreaga taină. Şi 
s-a nimerit cum nu se poate mai bine. Vom pune pe 
seama lui uciderea vărului nostru.” 

—Iubitul nostru văr? întrebă cu prefăcută durere. Nu 
cred. Nu cred o vorbă. 

—Şi totuşi e mort, măria-ta. Am fost de față la acel 
asasinat. 

—A... sa... si... nat? murmură cardinalul. Dacă ai fost 
de față, înseamnă că eşti părtaş la crimă. Sau, poate 
chiar ucigaşul. Vei fi pus la casne în cel mult un ceas. 

—Dar pot răspunde şi fără casne, râse Cae privindu-l 
țintă. Nu eu sunt părtaş la crimă, ci Andrei Bâthory, prin 
cipele Transilvaniei. 

Cardinalul se strânse parcă lovit de săgeată. Făcu 
totuşi un efort lăudabil şi se ridică amenințător. 

—Cum îndrăzneşti? 

Cae simți că a venit momentul hotărâtor al disputei. 
Acum trebuia să folosească întreaga lui dibăcie. 

—Măria-ta, spuse râzând, am venit cu o propunere de 
pe urma căreia principele Transilvaniei va ieşi în câştig. 
Dar nişte tratative nu pot continua cu insulte. Avem 


asemenea dovezi încât familia Bâthory, împăratul Rudolf 
şi întreaga populaţie a principatului vor cunoaşte numele 
adevăratului asasin. Ei bine, am venit să vă propun 
distrugerea dovezilor. 

Cardinalul îşi trecu limba peste buzele uscate, parcă 
umbrite de arşiță. 

— Vorbeşte, domnule! S-ar putea să te răsplătesc sau 
să te trimit la spânzurătoare. 

—Ultima ar fi o mare greşeală. Totdeauna tratativele 
au adus mai multe foloase decât înfruntările. Dacă nu voi 
fi liber peste un ceas, prietenii mei vor crede că trebuie să 
acționeze aşa cum ne-am învoit înainte de a veni aici. Am 
totuşi convingerea că ne vom înțelege, spre binele celor 
două părți. Vă propun, deci, predarea în mâinile voastre a 
celor cinci călugări, în schimbul eliberării prietenului 
Chirilă. 

—Dar cine-ți spune că eu îi cunosc pe călugării despre 
care vorbeşti? întrebă cardinalul batjocoritor. 

—Ei spun. Avem mărturii scrise. 

—Poate nişte mărturii luate sub ameninţarea armelor, 
spre discreditarea noastră. 

—Măria-ta, răspunse Cae atât de liniştit încât îl potoli 
cu totul. Să zicem că ar fi aşa. Că am smuls acele 
mărturii sub amenințare. Ei bine, fie! Putem întrerupe 
tratativele. Prietenii mei îi vor preda pe călugări familiei 
Bâthory, iar familia va şti să afle adevărul. 

În faţa unor asemenea argumente, cardinalul capitulă 
definitiv, convins că nu există altă ieşire. 

—Te ascult, domnule. Te ascult. Nu cred să fi pome 
nit despre întreruperea discuţiei. Atât doar că târgul 
propus mi se pare plin de cusururi. Nu-mi recunosc vreo 
vină în asasinarea vărului nostru, dar vreau să evit un 
scandal acum la început de domnie. Ceea ce-mi propui 
nu mă sa tisface. Îi voi primi pe călugări dimpreună cu 
dovezile. Până aici e limpede. Rămân însă cei şapte 
slujitori ai vărului nostru. 

—În privinţa lor să nu vă faceţi griji. Ei nu i-au văzut 


pe asasini, iar spaima lor a fost atât de cumplită încât au 
ridicat cadavrul lui Sigismund şi şi-au continuat drumul 
în goana cailor. 

—Fie! aprobă cardinalul. Mai rămâi domnia-ta 
dimpreună cu prietenii. 

—Aşa e! râse din nou Cae. Dar ce putem spune fără 
dovezi? Cine ar îndrăzni să-l acuze pe principele Transil 
vaniei? Noi? Oare când au mai fost crezute vorbele duşma 
nilor? Din contră, noi avem temeri, continuă Indru cu 
dibăcie, aruncându-i o nadă. 

—Voi? Nu înţeleg. 

—Ar fi bine. Ar fi bine să nu arunci asupra noastră 
acel asasinat. 

Cardinalul îşi reținu un zâmbet, dar ochii îl trădară, 
astfel tânărul ghici că muşcase din nadă. 

„Ideea nu e rea, gândi Andrei Bâthory. Nărodul acesta 
mi-o aduce pe tavă. Zablije şi cei patru călugări vor 
depune mărturie împotriva lui Indru şi a lotrilor care îl 
însoțesc. Îl vom acuza de amestec pe Mihai-vodă, iar 
dovezile vino văţiei lor vor ajunge la puternica noastră 
familie. Celor doi le dau libertate azi, ca să-i prind mâine.” 

—Cum procedăm? întrebă cardinalul. 

—Simplu, măria-ta. Trimite-l pe Jager la miezul nopții 
lângă Stânca Diavolului! Noi vom fi sus, iar el pe vale. Cu 
ajutorul unei frânghii vom cobori întâi trei dintre călugări. 
Căpitanul îl va slobozi pe Chirilă. Când prietenul nostru 
va ajunge sus, vor urma ceilalți doi călugări, dimpreună 
cu dovezile. 

—Aşa să fie! 

—Dar nu e totul, continuă Cae. Măria-ta ai auzit 
despre noi că nu ne lăsăm păcăliți. La cel mai mic semn 
de trădare din partea oamenilor voştri, lucrurile vor lua o 
întorsătură urâtă. Ne-am asigurat asemenea măsuri încât 
e bine ca totul să se desfăşoare cu bună rânduială. Şi mai 
e ceva. Eu trebuie să plec acum, altfel mi-e teamă să nu 
ajung prea târziu. 

—Bine! hotărî Andrei. Deci, la miezul nopții. 


—La miezul nopții, măria-ta. 

Principele se apropie de uşă şi-l strigă pe Jager. 
Căpitanul intră în odaie, gata să-şi ia prizonierul, dar 
rămase înmărmurit auzind noile porunci. 

—Din clipa aceasta e liber. Desfă-i lanțurile! 

—Prea bine, măria-ta. Deci e... 

—Să-i dai armele, calul şi o scrisoare de trecere! Iar 
domnia-ta să te întorci peste o jumătate de ceas! Am să-ţi 
încredințez unele sarcini. 

Când se despărți de căpitan, Cae rosti jumătate în 
glumă, jumătate în serios: 

—Te dezamăgesc, domnul meu. 

—Văd, răspunse acesta  îmbufnat. Pe lângă 
dezamăgire pierd şi ducații promişi pentru arestarea 
domniei-tale. 

—Ei, ei, n-ai muncit pentru ducații promişi. Eu am 
venit la Alba-lulia de bunăvoie. 

—Şi pleci la fel, încheie căpitanul dezgustat. 

După acele vorbe, fostul prizonier încălecă pe Vânt 
Sălbatec şi se depărtă fără grabă către poarta de nord a 
cetă ţii. Nu departe de poartă se afla vestitul han, Pivnița 
Şardului, iar peste drum, la mare concurenţă, hanul nu 
mai puţin cunoscut prin împrejurimi, Pâlnia Luminoasă. 
Călătorul nehotărât putea să moară de foame sau de sete, 
dacă lua seama la îndemnurile hangiilor. Proprietarul 
„Pivniţei Şardului”, jupânul Ieremia Cipcigan, zis Goliat, 
un bărbat mărunt, stafidit, uşor adus de spate ca o coajă 
de nucă, şedea trei sferturi din zi pe un scăunel aşezat în 
fața hanului. De cealaltă parte, jupânul Romuluț Tănase, 
bărbat cât un cal de povară, cu fundul mare ca o covată, 
cu degetele mâinilor asemenea unor cârnaţi proaspeţi, 
avea scăunelul său, iar disputa verbală aruncată peste 
drum de cinstiții jupâni făcea parcă punte între cele două 
firme rivale. Dar nici Cipcigan, zis Goliat, nici Tănase nu 
aveau porniri veninoase unul împotriva altuia. Totul 
pornea de la neveste, care îi asmuțeau şi-i dăscăleau câte 
o jumătate de noapte. Nu s-au bătut împreună decât o 


singură dată. O făcuseră în mijlocul drumului, pe granița 
dintre cele două hanuri, iar cele două neveste îi asmuţeau 
pe de lături. Goliat, mărunt, pipernicit şi ager, îl pocnise 
de câteva ori pe Tănase, dar numai în partea de jos a 
trupului, după cum îl ajuta înălțimea. Tănase, înalt cât o 
grindă, se învârtea domol în jurul lui Goliat, aplecat de 
parcă ar fi căutat ceva pe jos, însă nu reuşi să-şi 
nimerească rivalul. Nemulțumit de imprecizia loviturilor 
sale, lui Tănase îi veni în minte să se prăvale peste Goliat, 
iar lupta luă sfârşit. După cinci zile, în care frecţiile cu 
oțet şi lipitorile făcură adevărate minuni, Goliat îşi veni în 
fire, dar la vreme de ploaie simțea unele dureri în oase. 

Când apărea un client în mijlocul drumului, Goliat îi 
striga prietenos: 

—Nu, domnule! Nu intraţi în hanul nostru! Mai bine 
poftiți alături! La noi, vinurile tari sunt în stare să 
doboare un om sănătos la trup. Dar peste drum puteţi 
bea o săptămână fără să simțiți asemenea nenorocire. 

—Ah, ah! striga Tănase de cealaltă parte. Intraţi, 
domnule, fără teamă la vecinul nostru! Acolo găsiți cele 
mai minunate poşirci şi spălături de vase din tot ținutul. 
Tămâiosul nostru de Cistei a doborât mulți bărbaţi cu 
faimă. Nu vă încumetați, domnule, spre năbădăiosul 
nostru tămâios! Dacă aveți însă ceva vătămătură, sau 
slăbiciuni ale bărbăţiei, ori gută, ori țâfnă, sau reumă, 
sau dureri de suflet, atunci nu s-ar afla leac mai potrivit 
decât vinul nostru. 

—Aşa e, domnilor! răspundea Goliat. Cu ani în urmă, 
bărbaţii smintiţi la trup şi la minte foloseau tămâiosul, 
dar azi trăim alte timpuri. Gusturile s-au făcut mai alese. 
Bărbaţii subțiri ştiu să prețuiască un vin roşu, adus de 
pe dealurile Şardului. La prima vedere pare apos. După 
două căni simți cum se aprinde focul în vinele hodorogite, 
iar sângele se învârtoşează aspru, dornic de viață. Puţini 
ştiu că vinurile de Şard vindecă femeile sterpe şi-i 
întineresc pe patriarhi. Am văzut o femeie stearpă care a 
făcut cinci gemeni după ce a gustat din vinul nostru roşu. 


Am văzut un unchiaş trăgând la noi cu gândul să moară 
în tihnă. După o săptămână, ne-a făcut întrebarea dacă 
ştim o muiere trupeşă, bună de măritat cu un zurbagiu 
fără pereche. 

—Nu minte, domnule! răspundea Tănase blajin. 
Intraţi acolo! Vecinul ştie să prepare nişte miei arşi în 
spuză. La noi, sunt abia rumeniți. Intraţi domnule, acolo, 
unde cănile au fost spălate cu grijă acum treizeci de ani! 
Noi le spălăm în fiecare zi, dintr-o aplecare prostească. La 
mine greu puteți vedea, pe gratis, mai mult de opt încă 
ierări pe zi. Dincolo, oamenii se închină roşi de acreala 
păcatelor, cu gândurile îndreptate spre posturi şi rugă 
ciuni. La mine, şuncile afumate, mari cât un dos de 
vădană, cârnaţi lungi cât funiile, pâinea de casă cât un 
pântec de iarbă, țuica de Cricău cu care otrăveşti sufletul 
întărind trupul, vinurile prea grele pentru nevolnici te 
îndeamnă spre desfrânare. 

Cei doi jupâni plecau o dată pe lună după 
cumpărături departe de Alba-lulia şi lipseau câteva zile. 
Atunci, simpaticele hangițe ieşeau în uliţă, gata de 
păruială, spre marea satisfacţie a clienţilor. În acele zile, 
scăunelele bărbaţilor nu mai foloseau pentru fund, ci 
mângâiau reciproc zdra venele căpățâni ale ambițioaselor 
proprietărese. Doamna Tănase era înaltă, uscățivă şi 
ciolănoasă, deosebindu-se de doamna Cipcigan, care se 
mândrea cu nişte fălci puternice cât două verze una lângă 
alta, cu picioarele scurte, cărora le atârna la spate un 
butoiaş ce se sălta vesel după fiecare căl cătură. Războiul 
se pornea psihologic din uşile celor două hanuri, cu vorbe 
mieroase, ori cu vorbe cu tâlc, apoi începeau mişcările 
strategice de intimidare. Poalele largi se ridicau în cap, 
arătându-şi una alteia respectul cuvenit. Clienţii dădeau 
adevărată năvală spre hanuri, dornici de distracții 
picante, iar vânzarea băuturilor întrecea toate aşteptările. 

Când apăru Cae Indru, Tănase şi Goliat îl îndemnară 
unul spre altul, dar tânărul, bun cunoscător al locurilor 
şi obiceiurilor, intră dintr-o doară la Pivniţa Şardului, 


gândindu-se cu părere de rău că-i lipseşte vremea 
necesară pentru a-i asculta pe hangii. Slujitorii îl 
înconjurară degrabă, aşteptându-se la un bacşiş gras din 
partea unui tânăr atât de strălucitor, al cărui armăsar ar 
fi stârnit invidia celor mai de seamă dregători. 

În timp ce mânca îngândurat, privirile lui Cae se 
opriră întâmplător asupra a patru oşteni, cam gălăgioşi 
după câteva căni de vin bun. Astfel, observă cu mirare că 
oştenii discutau aprins, arătând cu mâinile către el. După 
câteva clipe se ridicară bățoşi, zăngănindu-şi armele şi se 
opriră la câțiva paşi. 

—Domnule, zise cel mai voinic dintre ei, acum un ceas 
erai în lanţuri. Te-am văzut cum te văd şi mă vezi. 

—Da, zâmbi Cae. Asta era acum un ceas. 

Răspunsul atât de liniştit îl zăpăci un moment pe 
uriaşul oştean. Îşi reveni însă degrabă şi spuse 
amenințător: 

—Se pare că ai fugit, altfel am fi ştiut şi noi. Nimic nu 
se întâmplă aici fără ştirea noastră. 

—Am o scrisoare de trecere. 

—Sunt multe scrisori mincinoase. Fă bine şi pofteşte 
cu noi! Sau te luăm pe sus. 

—Aş merge cu dragă inimă. Din păcate, sunt grăbit. 
Mai bine vă plătesc o găleată cu vin... 

— Auzi, auzi! râse voinicul. Haide, scoală fără nazuri, 
înainte de a te mirui cum se cuvine. 

—Dacă nu vă potoliți, vă rup urechile! răspunse Cae 
aspru. 

—Pe trăsnetele şi fulgerele sfântului Ilie! râse uriaşul. 
Aţi auzit, fraților? Nimic nu ne mai opreşte să-l 
cotonogim. Puneţi mâna... 

Uriaşul nu mai apucă să-şi încheie porunca. Masa 
grea de stejar parcă se prăvăli singură peste ei. Cae făcu 
un salt până lângă perete. Unul dintre oşteni se ridică 
mai sprin ten, cu pistolul în mână. Cuţitul lui Cae zbură 
pe distanța scurtă de câţiva paşi, înfigându-se în brațul 
oşteanului. Cineva strigă din toate puterile: 


—Fugiţi! Ăsta e Cae Indru. 

Pe fețele oştenilor se întipări brusc o spaimă de 
moarte.  Rămaseră  descumpăniți acolo unde erau, 
neîndrăznind să facă vreo mişcare. 

—Puneţi armele la locul lor! porunci Cae. 

Oştenii îl ascultară aiuriți, încurcându-se între ei. 

—Cine e şeful vostru? 

—Eu, îngână uriaşul. 

—Apropie-te! 

—Să nu dați, domnule! îl rugă oşteanul. Am auzit că 
lucraţi cu unele haruri diavoliceşti şi nimeni nu vă stă 
împotrivă. Dacă ştiam de la început... 

—Bine, bine! râse Cae. Ştii să citeşti? 

—Slab, domnule, dar mă descurc. 

—Atunci, uită-te pe hârtia de trecere! 

Oşteanul privi hârtia, chiar dacă literele îi jucau 
dinaintea ochilor. 

—E în regulă? 

—În cea mai bună regulă. 

—Bine! E timpul să vă retrageți! Pe tine puteam să te 
ucid, se întoarse către cel cu pistolul, scoțându-i cuțitul 
din rană. 

Oştenii o zbughiră afară. Cae îşi văzu mai departe de 
mâncare. După câteva minute simţi din nou că e privit. 
Un cerşetor îşi întinse mâinile aproape de el. Poate unul 
dintre miile de cerşetori care cutreierau târgurile 
principatului. 

—Înălțimea-ta, grăi omul, chiar dacă am fost alungat 
de la alte mese, mă pricep ca nimeni altul să ghicesc 
trecutul şi viitorul unui bărbat lipsit de zgârcenie. 

Apoi şopti: 

—Sunt Ion Chioreanu, fostul secretar al lui Iojica. 

—Te-am recunoscut, murmură Cae, fără să-şi arate 
surpriza. 

-—lată, înălțimea-ta, aceste mătănii sfințite... am un 
mesaj pentru domnia-ta. Îl găseşti sub şaua calului. Cu 
aceste mătănii i-am slujit pe mulți... mesajul e de la Toma 


Ciomârtan, în care poţi să ai toată încrederea... dar dacă 
nu doriți... 

Cae scotoci prin buzunare, îi dărui o monedă măruntă 
şi-i făcu semn să se retragă. Cerşetorul mulțumi cu 
plecăciuni adânci, trecu pe la alte mese înşirând verzi şi 
uscate, apoi se mistui prin uşa de la ieşire. 

Cae părăsi Alba-lulia. Vânt Sălbatec, lăsat în voia lui, 
se întinse voiniceşte la drum. Când ajunseră dincolo de 
Măgura Vulpii, lumina zilei se îngâna cu amurgul. Abia 
acolo îşi îngăduiră un moment de odihnă. În vreme ce 
calul muşca lacom din iarba fragedă, călărețul scoase 
mesajul adus de falsul cerşetor şi citi: 


„Domnule Cae Indru, 

Cunosc vechea prietenie dintre voi şi regretatul Iojica. 
Fostul cancelar al Transilvaniei se putea numi fără gre 
şeală un mare român. Atât de mare încât nu ne-am putut 
asemăna cu el. Înainte de a fi pus în lanţuri, Iojica mi-a 
încredințat patruzeci de mii de ducați, cu rugămintea să-i 
țin la dispoziția voastră ca parte din averea ce vi se cuvine. 
De suma aceasta puteți să dispuneți la prima cerere făcută 
domnului Izu Klein, starostele negustorilor din Sibiu. Parola 
de recunoaştere este: «Prin moartea lui Iojica românii de 
pretutindeni au pierdut un om de seamă». 

Am devenit consilierul noului principe nu în scopuri de 
mărire, ci pentru a continua lucrarea începută de lojica şi 
Mihai-vodă, în vederea unirii tuturor românilor. 

Andrei Bâthory e o pramatie fără nici un dumnezeu. În 
treburile principatului nu se ridică la valoarea lui 
Sigismund. E atât de slab încât prevăd înfruntări de oşti pe 
pământul Transilvaniei. Turcilor le-a făcut o scrisoare prin 
care le cere firman de domnie. Pe poloni îi înşală cu altă 
scrisoare, făgăduindu-le principatul dimpreună cu Moldova 
şi Tara Românească, până la Dunăre. I-a făcut scrisoare 
împăratului Rudolf, căruia îi cere sprijin împo triva turcilor 
şi recunoaşterea lui ca principe. Îi porun ceşte lui Ieremia 
Movilă prin altă scrisoare să strângă oştile Moldovei, 


păcălindu-l că-i va da fratelui său scaunul de domnie a lui 
Mihai-vodă. În ultima scrisoare îi cere lui Mihai-vodă să 
părăsească Tara Românească. Scrisorile nu sunt semnate 
de principe, aşa cum s-ar fi cuvenit, ci de episcopul 
Naprâgy, altă pramatie care e mai primejdios decât 
cardinalul tocmai prin prostia şi aroganta lui fără seamăn. 

Sunt de părere să nu urmăriţi soliile. Lăsaţi scrisorile 
să ajungă la locul lor! În felul acesta veţi trage mai multe 
foloase, ştiindu-le conținutul. 

Prin schimbarea din Transilvania, primejdia e mare 
pentru Ţara Românească. Turcii se mişcă şi ei amenințători 
acum la vreme bună de lupte. Tara Moldovei va strânge 
oşti. Hatmanul Poloniei, domnul Zamoyski, a pus tabără 
lângă Zim, hotărât să coboare spre Dunăre la cel mai mic 
semn a lui Andrei Báthory. Din îndemnul prin cipelui, 
Kornis va strânge oşti lângă Aiud. Împăratul Rudolf e 
departe de a fi un bun om politic. S-ar putea ca viitoarele 
sale hotărâri să fie chiar mai primejdioase decât tot ce v- 
am spus. În asemenea situație, nu armele hotărăsc 
destinul Ţării Româneşti, ci viclenia. 

Domnule Indru, Iojica avea o casă în Sebeş. Acolo v-aţi 
întâlnit cu el de multe ori. Acum, casa e locuită de lon 
Chioreanu, care lucrează pentru noi. Ar fi bine să-i tri miteți 
lui Chioreanu un om de legătură. Toate mesajele noastre 
vor trece prin casa din Sebeş. 

Al vostru, Toma Ciomărtan.” 

Cae aprinse hârtia şi răspândi cenuşa rămasă. La 
poalele munților se aşeză înserarea. Crestele străluceau 
în lumină. 


* 


Costache Caravană nu era omul care să se mire din 
orice, dar în fața părintelui Clement, socotit mort, scoase 
un şuierat mai grăitor decât cuvintele. După ce-şi reveni 
din uimirea firească, se apucă să-l repare folosind unele 
oblojeli şi ierburi ştiute numai de el. Când isprăvi 


lucrarea aşa cum se cuvine, porni un mic discurs ce 
produse asupra călugărului un efect asemănător cu 
paralizia. 

—Sfântule, zise cu vocea lui pițigăiată, minuni se mai 
întâmplă... fiindcă nu ca alții... fără să mă laud... carele 
ar fi unul la zece mii... dar vă jucarăm în foi de viță... că 
dacă n-ai ochiul ager... numai laba aia de ziceam eu să 
auzim de bine... şi poate chiar mai mult... pe Zambilica 
mea dacă mint! Alții numai cu farmece sau cu ceva 
moşmoande... 

Costache se opri brusc văzându-l pe călugăr cu gura 
căscată de uimire. 

—Ai priceput, sfântule? 

Clement se scărpină după ureche, năuc. 

—Nu prea. 

—Se poate, recunoscu grăsanul. Totdeauna când 
vreau să vorbesc în pilde şi finețuri o cam încurc... noi de 
la Adam şi Eva... fiindcă e bine să fii copt... carele pre el 
şi pre alţii... fără a mai pune la socoteală haleala şi 
mărunțişul... că bafta tot baftă rămâne... 

—Nu, nu! îl întrerupse rugător Clement. Dacă vrei să-i 
zici ceva, ia-o pe bucățele! 

—Aşa, aşa, sfântule! aprobă Costache privindu-l cam 
nătâng. Taman asta zisei şi eu. Când nu e prea lung, o 
descurc binişor... că şi alde ăia... carele pre alții... dar 
tocmai de sus de pe stâncă... unde altul rămânea lat... 
însă tot laba aia... 

—Ho, domnule, opreşte! se luă cu mâinile de păr 
Clement. De fapt, ce vrei domnia-ta? 

Costache zâmbi cu gura până la urechi. 

—Păi, ziceam cum ai căzutără... 

—E, bată-te norocul! se lumină acesta. Lasă că îți 
spun eu cum a fost. Glonţul domniei-tale s-a oprit în laba 
sfântului Antonio cel tăcut, căreia i-am pus cândva 
înveliş de zale. Eu am picat de pe stânca aia mai mult de 
spaimă. E drept că m-am zdrobit niţel, însă oblojelile 
făcute de domnia-ta m-au uşurat. Of, of, greu a mai fost 


să scoţi o vorbă ca lumea! Nu prea înțelegeam unde vrei 
să baţi. 

—Să fie la mine ceva lipsă de judecată? întrebă 
Costache păstrându-şi aerul nătâng. 

—De! zise precaut călugărul. N-aş putea spune cu 
toată hotărârea, dar măcar cu harul vorbirii nu prea eşti 
dăruit. Cât despre mine, sigur că a fost o minune din cele 
mari... 

—Păi asta ziceam şi eu, sări Costache. Despre minuni, 
sfinția-ta... că strămoşii voştri, domnii Cain şi Isac, s-au 
bătutără ca chiorii... Isac l-a omorât pe Cain, iar Noe şi 
domnul Avram... 

—Ah, pe Sfintele Daruri! se tângui Clement, 
impresionat de atâta prostie şi ignoranță. Poate vrei să 
zici Abel... 

— Chiar aşa! se corectă Caravană. Abel şi Isac... 

—Vai, vai, domnule! strigă Clement deznădăjduit. Ce-l 
amesteci pe Isac în treaba aceea? Cain l-a omorât pe 
Abel. 

—Zău? poate că unele cercetări făcute mai târziu l-au 
scos din cauză pe domnul Isac... 

—Ascultă, omule! zbieră Clement, cuprins de un 
tremur nervos. Cu neştiința domniei-tale şi cu lipsa de 
har a gândirii, eşti în stare să omori un om sănătos. lar 
pe un bolnav ca mine îl pui la casne. 

Costache nu luă în seamă vorbele călugărului şi 
continuă bățos discuţia pe teme religioase: 

—Pe urmă inchiziția, sfinția-ta... carele mult bine au 
făcutără pe Pământ... a zis să fie post joia... că vinerile nu 
mai aveau căutare... 

—Joia? se înfioră Clement. Taci, păcătosule! Cine ţi-a 
băgat în cap asemenea trăsnaie? 

—Păi... voi popii... carele... 

—Noi? strigă Clement. Noi nu suntem popi, ci călugări 
iezuiți. lar cei care propovăduiesc despre post sunt 
chivernisiți cu harurile dracului şi cu spurcăciuni. 

—Asta o spuneți voi, iezuiţii... carele nu aveţi nici bise 


rică, nici măcar schituri. 

—Aiurea! spuse fălos călugărul. Ai fost vreodată în 
Polonia? 

—N-am fost, minți Caravană. 

—Atunci, n-ai de unde să ştii. Noi avem la Zim cea 
mai frumoasă biserică. Dacă ai vedea chiliile şi pivnițele 
noastre... 

—O fi fost, râse grăsunul. O fost pe timpuri. Dar acum 
nici măcar în Zim nu mai poate fi o biserică de iezuiți. 

—Să fii domnia-ta sănătos! răspunse cam de sus 
călugărul. Acum două săptămâni când ne-a luat de acolo 
părintele Zablije, biserica noastră era mai frumoasă ca 
oricând. 

Vocea călugărului devenise atât de puternică încât 
Zablije, aflat ceva mai încolo sub supravegherea lui Ducu, 
strigă supărat: 

—Clement, Clement, potoleşte-ți gura! Ţi-am spus că 
ăsta e marele tău păcat. Nu vezi că domnul de lângă tine 
te trage de limbă? 

Clement închise gura nemulțumit şi-l privi cu 
superioritate pe Caravană fără să bănuiască nici pe 
departe că se afla în fața unuia dintre cei mai şireți 
oameni din câţi întâlnise el. Nici Costache nu mai insistă. 
Obținuse destule informații. 


* 


În timp ce Cae Indru ieşi din Alba-Iulia prin poarta de 
nord, trăsura contelui Teleki făcu acelaşi lucru la poarta 
de sud. Lăsând la o parte mijloacele de călătorie, singura 
deosebire se afla doar în direcțiile opuse luate de cei doi 
călători. Trăsura contelui trecu Mureşul şi îşi continuă 
drumul pe sub piepturile dealurilor Zăreş, Căpud şi 
jumătate din Hoanca, abătându-se apoi la dreapta către 
faimosul castel din Obreja. În satul Cisteiul românesc, 
oamenii se pregăteau de cină. Copii şi femeile săriră de la 
îndeletnicirile lor, bulucindu-se pe la porți, aşa cum le era 


obiceiul când treceau mărimile ținutului, dar nu văzură 
mare lucru. Perdelele trăsurii îl fereau pe călător de ochii 
Curioşi. 

Lajos Teleki era proprietarul unor întinse domenii din 
nordul principatului. Dispunea de câteva castele 
răspândite la Cluj, la Satu-Lung lângă Baia-Mare, la Dej, 
la Haţeg şi chiar în Alba-lulia. Îmbrăcat totdeauna cu 
haine scumpe, după ultima modă de la Viena sau Praga, 
contele era socotit pe bună dreptate arbitrul eleganţei 
ardelene. Om de gust şi fin politician, priceput în afaceri 
şi lacom, tatăl său, bătrânul conte Teleki strânsese o 
avere uriaşă pentru acele timpuri. Lajos nu avea 
asemenea porniri. Afemeiat şi curajos, tânărul fusese 
amestecat în unele scandaluri prin capitalele Europei, dar 
cutezanța lui dublată de istețime şi risipa de aur îl 
scăpaseră cu obrazul curat. Mai mult chiar, datorită firii 
sale deschise şi vesele reuşea adesea să-şi facă prieteni 
din cei mai înverşunați duşmani. Trecut de treizeci şi 
patru de ani, pe faţa lui frumoasă apăruseră două cute 
adânci, care în loc să-i dea un aer de maturitate îi sporea 
farmecul. Înalt peste limita mijlocie, mersul şi ținuta lui 
mai păstrau ceva din suplețea adolescenților. 

Teleki se afundase gânditor între pernele din fundul 
trăsurii. „lată, îşi zise el, au trecut patru ani de când bat 
aceste drumuri. Dragostea mea pentru frumoasa 
castelană din Obreja, în loc să se stingă, se aprinde mai 
puternic. Timpul nu se arată un bun alinător. Inima 
contesei Stela Beckembauer e dăruită de mult lui Cae 
Indru. Pentru mine i-a rămas doar o părticică de 
prietenie. Ei bine, nu credeam că Lajos Teleki, în fața 
căruia s-au aplecat cu nădejde multe din frumusețile 
Apusului, va ajunge vreodată să se mulțumească doar cu 
fărâmituri. Adică nu! zâmbi el. Prietenia ei nu e pentru 
mine o simplă fărâmitură, ci tot ce am eu mai sfânt. 
Doamne, când s-a mai văzut pe lume un tânăr care să-şi 
îndrăgească rivalul? Ţin la acest Cae Indru împotriva 
voinței mele. Sau poate nu ţin. Poate îl admir. Dar pasul 


dintre admirație şi prietenie e tare mic. Indru e ceea ce aş 
fi vrut eu să fiu, dacă nu mi-ar fi lipsit voința. El îşi pune 
viața în primejdie pentru neamul valahilor. Eu, pentru un 
iatac. El doarme prin păduri, pe coclauri, aleargă prin 
ploaie, prin frig, se avântă în luptă fără să se gândească 
la viața lui, îşi foloseşte inteligența şi iscusința armelor 
pentru a-i răpune pe duşmanii neamului său. Din 
această pricină îşi neglijează chiar dragostea. Azi şi-a pus 
viața în primejdie pentru un prieten. Câţi se pot lăuda cu 
asemenea lucruri? Eu ce fac? Am moştenit o avere uriaşă, 
dimpreună cu un titlu mare. În aceşti aproape treizeci şi 
cinci de ani m-am dovedit priceput să cer, să poruncesc, 
să primesc. Se trezi din gândurile lui. Frumoasa trăsură 
intrase în vadul Târnavei Mari. Dincolo de apă drumul se 
continua în pantă dulce. Sus pe meterezele castelului se 
aprindeau torţe pentru veghea de noapte. Parcul imens de 
arini, de fagi, de salcâmi băştinaşi, de arțari, de brazi 
aduşi cine ştie de pe unde, se întindea pe luncă şi pe deal 
până departe către satul Mihalţ. Vechiul castel construit 
cândva pe cheltuiala marelui latifundiar loan de 
Szentivâni, se ridica semeț deasupra Târnavei ocupând 
un loc frumos şi folositor din punct de vedere strategic. 
Aşezarea lui gândită cu temei domina locurile dintre 
Crăciunelul-de-Jos şi Mureş. Pe la 1593, baronul Albert 
de Szentivâni, urmaşul de drept al acelui loan care 
dispăruse fără urmă la un asediu turcesc, reclădi o aripă 
a castelului părăginită în urma unei răscoale a iobagilor. 
Din vechea latifundie se pierdură unele sate, dar cele mai 
de seamă, adică Cisteiul românesc, Obreja, Mihalţul, 
Crăciunelul, Bucerdea şi Peţălca, întinse pe douăzeci şi 
cinci de mii de iugăre, fură vândute un an mai târziu, 
contelui Hans Beckembauer. Cei peste două mii de iobagi 
români se închinară după legile timpului noului 
proprietar. Prețul acelei tranzacții fusese atât de mare 
încât nobilimea principatului avu multă vreme subiect de 
discuție. 

Baronul Albert nu fusese un mare iubitor de frumos, 


astfel că parcul imens de odinioară căzuse într-o stare 
jalnică. Noul proprietar, mai bogat chiar decât se crezuse, 
tocmi oameni pe plată bună, iar parcul reveni la veche 
strălucire. Aleile îngrijite cu o piatră de râu, băncile 
presărate ici-colo, poienile cu ronduri de trandafiri, 
chioşcurile încântătoare, mirosna aspră a atâtor esențe 
de lemn şi clipocitul molcom al apelor Târnavei, îmbiau la 
odihnă. 

Pe dealurile nesfârşite din spatele castelului, contele 
Beckembauer înjghebase o mare crescătorie de cai, 
dovedindu-se mai priceput decât fostul proprietar. La 
vremuri cu atâtea mişcări de oşti, caii se căutau 
pretutindeni, iar preţurile nu erau de lepădat. În pivnițele 
castelului, folosite altădată drept închisori pentru lotri, 
pentru iobagii prea îndrăzneți sau pentru oştenii ce se 
dovedeau căzuți în vreo ispită, noul proprietar depozita 
vinurile ce se înmul teau de la un an la altul. Castelanul 
nu se grăbea să le vândă, îndoindu-le prețul prin 
învechire. Pe dealurile dinspre Crăciunel, sarea aflată 
prin adâncimi ieşea singură la suprafaţă în zecile de 
izvoare. Căruțele castelului făceau transporturi de sare 
chiar până la pusta Ungariei. 

Cu toate veniturile bune, cu toată frumusețea şi 
bogăția din jur, tânărul castelan trăia retras, arătându-se 
rar la curtea din Alba-lulia sau la petrecerile nobililor 
învecinați. Sora lui, contesa Stela Beckembauer, despre 
care se zvonise că ar fi cea mai frumoasă fată a 
Transilvaniei, urma pilda fratelui, preferând plimbările 
călare pe un minu nat cal dăruit de contele Teleki. Puţini 
ştiau că cei doi frați se numeau în realitate Ion şi Stela 
Cristu. Dar şi mai puțini erau cei ce aflaseră că falsul 
conte lucra acolo de câţiva ani pentru Mihai-vodă, 
domnul Țării Româneşti. 

Poarta cea mare a castelului, se deschise cu zgomot 
lăsând loc de trecere trăsurii lui Teleki. Majordomul tri 
mise vorbă stăpânilor şi se repezi să-l primească pe musa 
firul picat la vreme de seară. 


—Nu ştiu dacă surpriza e la fel de mare ca bucuria, 
strigă contele Beckembauer de sus de pe scări. 

Fața lui simpatică, lungă de un cot, strălucea de 
plăcere, iar părul căzut în neorânduială dovedea graba cu 
care ieşea înaintea musafirului. Picioarele puternice şi 
lungi, pline de tinerețe, străbătură iute distanța ce-i 
separa. Braţele ca două morişti se desfăcură în lături, 
astfel că pieptul voinic primi îmbrăţişarea musafirului. 

Auzind exclamaţia de bucurie, pe care de fapt o 
aştepta, inima lui Teleki tresări înviorată. 

—Aş fi ingrat, răspunse musafirul, dacă nu ţi-aş 
mărturisi chiar de la început că va trebui să împarți 
bucuria cu tânăra contesă, dar nu în părți egale ca de 
obicei. 

—Să înțeleg prin aceasta că îi aduci veşti? zâmbi 
castelanul în vreme ce ochii lui inteligenți sclipiră spre 
ironie. 

—Ce altceva aş putea să fac acolo unde nu am alte 
speranţe? 

—Eşti nedrept, domnule Teleki! Oare prietenia nu 
poate sta în cumpănă egală cu dragostea? 

—Niciodată. Sunt sentimente diferite, socotindu-le 
laolaltă ar fi ca şi cum ai număra oile şi caii împreună. 
Dar iat-o pe sora voastră. 

Tânăra contesă cobori scările în goană, sinchisindu-se 
prea puţin de etichetă. Purta o rochie simplă de culoarea 
cerului, iar o şuviță din părul ei bogat, roşu ca focul, îi 
căzuse pe fața îmbujorată. Mersul firesc, fără artificii, îi 
scotea în evidență frumusețea corpului, aplecată mai 
puţin spre rotunjimi decât spre liniile lungi, delicate, care 
împli neau un tot plin de farmec. Ochii ei cenuşii, 
strălucitori, îl cuprinseră pe musafir dintr-o căutătură 
scurtă, parcă întâmplătoare, dar suficientă pentru a 
înregistra cele mai mici amănunte. 

—Sper să staţi mai mult la noi, domnule conte, spuse 
cu bucurie nereținută. Fratele meu nu va fi mai puțin 
încântat decât mine. 


—E o invitație care mă onorează, evită musafirul un 
răspuns direct. 

Stela simţi delicatul refugiu şi fiindcă nu-i erau dragi 
prefăcătoriile, îl ameninţă cu degetul. 

—0Of, domnule Teleki! Sunt puţini prietenii noştri, iar 
cei mai buni ajung pe la noi doar în trecere. Sper să ne fii 
oaspete măcar o săptămână. 

—Mă predau, râse musafirul fericit de bucuria ce 
strălucea în ochii ei. Cât despre veşti, vor fi la plecare. 
Până atunci le voi ține închise în mintea mea fără să-mi 
pese de povara lor. 

—Domnule Teleki, strigă fata roşind, cu toate rugă ciu 
nile ce le fac pentru domnia-ta, vei ajunge cu siguranţă în 
purgatoriu păcătuind astfel. Care fată, care femeie din 
lume ar putea rezista o săptămână în fața unor veşti ce 
le-ar putea căpăta pe loc? Ar fi oare casne mai mari decât 
aceasta? 

—Te rogi pentru mine? îngână contele buimac. 

—Uneori, zâmbi ea cuprinsă de sfială. 

Intuind momentul greu ce picase peste cei doi, tânărul 
castelan interveni la timp. 

—Cred că pentru nişte oameni atât de retraşi ca noi, 
veştile bune ca şi cele mai puţin bune sunt o adevărată 
înviorare. 

—Aşa e! aprobă musafirul. Veştile sunt de mai multe 
feluri. Prima e scurtă şi sper să vă facă multă plăcere. L- 
am invitat aici pe contele Szatmári, viitorul moştenitor al 
bătrânei contese. E un tânăr fermecător, dar nu se poate 
asemui nici pe departe cu mătuşa lui, doamna contesă de 
Szatmári. 

—Minunat, minunat, domnule Teleki! se entuziasmă 
castelanul. Aceste ziduri vechi vor prinde puțină viață. 

—Aşteptaţi, că nu e totul! se înveseli musafirul. Am 
invitat-o şi pe bătrâna contesă. Tinerii nu prea fac 
tovărăşie bună cu bătrânii, dar această doamnă, cam 
aiurită la prima vedere, merită să fie cunoscută de voi. E 
vorba despre acea admirabilă doamnă care nu-şi lasă 


nepotul să poarte o biată perucă, susținând că numai 
naturalul are preț în viață. Acea doamnă care a tras cu 
pistolul după dregătorii principelui. Acea doamnă care la 
peste optzeci de ani, după spusele altora, şi la aproape 
şaizeci, după spusele ei, se ţine atât de bine încât mai 
iese dimineața călare, să se plimbe pe frumoasele ei 
domenii. Acea doamnă care a binevoit să-mi arunce în 
cap o salatieră de argint, numai pentru faptul că am avut 
neprevederea să-i spun: „Doamnă, arătați minu nat.” 
„Mincinosule! mi-a strigat ea. Crezi că nu ştiu cum arăt? 
Chiar dacă mai jumulesc ceva din vârsta adevărată, pe 
care nu ţi-o spun pentru că eşti obraznic, ştiu cum pot 
arăta la anii mei. Haide mai bine să mâncăm nişte 
langoşe călduțe şi să golim amândoi o oală de pălincă. 
Pramatia de nepot, nu ştie să bea. Mă mir cum îl mai 
rabdă pământul.” Acum să trecem la celelalte veşti. În 
urmă cu patru ani, Sigismund Bâthory a dat acel bal de 
pomină, despre care aveţi ştire fiindcă am fost împreună. 
După cum vă amintiţi, printre invitaţi se aflau şi trimişii 
curții din Bucureşti, adică tinerii Cae Indru, Chirilă Zece 
Cuţite, Costache Caravană, Ducu cel Iute, Petrache cel 
Mic, Niţă Praştie, Tufănel, Toroipan, Găluşcă şi Sile 
Adormitu. Domnii Tufănel, Toroipan, şi Găluşcă ne-au 
făcut atunci o frumoasă demonstraţie de luptă cu bâta. Ei 
bine, ieri dimineață am fost în Mediaş, unde am asistat la 
înscăunarea noului principe. Privind prin mulțimea de 
gură-cască, văd un tânăr oacheş, înalt şi subțirel, cu 
mersul ca de lăcustă. O figură atât de şuie ca a domnului 
Tufănel e greu să nu se facă remarcată. Intuind pricina 
prezenței sale acolo am plecat spre drumul care duce 
către Dumbrăveni şi Sighişoara. La vreo cinci minute 
după ce salvele au anunțat înscăunarea lui Andrei, îl văd 
iar pe Tufănel călare, gonind parcă mânat din urmă de 
toate furiile iadului. Azi pe la prânz îl întâlnesc în Alba- 
Iulia pe domnul Baltazar, comandantul garnizoanei din 
Sighişoara. ÎL ştiţi şi voi. Un lungan bărbos, cu o cicatrice 
mare pe față. Din vorbă în vorbă, aflu că domnia-sa a 


făcut un chef straşnic la hanul Butoiul Tămăduirii, situat 
în pădurea de dincolo de Sighişoara. Chefuise cu 
grăsunul Găluşcă. În toiul chefului apare Tufănel, 
schimbă unele şoapte cu Găluşcă, iar grăsunul se scuză 
în fața lui Baltazar: „Domnule, continuaţi cheful cu 
prietenul nostru. Eu sunt nevoit să dau o fugă la Braşov, 
unde iubita noastră soacră e gata să-şi dea duhul. La 
noapte sunt îndărăt, dacă nu vor crăpa caii de schimb 
sub mine.” Ei, ce ziceți despre asta? râse Teleki privindu- 
şi gazdele amuzat. 

—Ştiu eu? răspunse Beckembauer. Cred că domnul 
Găluşcă îşi iubeşte soacra. 

—Soacra? Nici vorbă. Tufănel şi Găluşcă îi duceau 
veşti lui Mihai-vodă. Veşti privitoare la schimbarea din 
Transilvania. Tot din anumite izvoare ştiu că domnul 
Toroipan locuieşte la hanul Berbecul Gras din Braşov. 
Cred că el e soacra lui Găluşcă. Am mare admiraţie 
pentru Mihai-vodă. Cu asemenea ştafete iuți ştie tot ce se 
întâmplă în țările vecine. Nici curtea de la Praga, nici 
Constan tinopolul nu au o atât de bună organizare a 
ştirilor. Dar n-am isprăvit veştile. Azi în zori a fost arestat 
Chirilă Zece Cuţite, chiar lângă Alba-Iulia. Câteva ceasuri 
mai târziu mă aflam la palatul princiar într-o discuţie cu 
Andrei Bâthory, cu Naprâgy, Ciomârtan şi Kornis. În toiul 
discuţiei apare căpitanul Jager şi-l anunţă pe cardinal că 
domnul Cae Indru cere audienţă. Din zori se pusese preț 
în aur pe vieţile acestor oameni ai lui Mihai-vodă. 

Auzind asemenea veste, contele Beckembauer nu păli 
aşa cum se aştepta musafirul. Doar mâinile delicate ale 
frumoasei contese tresăriră lung, ca o bătaie de aripi. 

—Interesant, murmură castelanul. Să auzim în conti 
nuare. Bănuiesc să fie o continuare. 

—Da, o continuare grozavă. Cardinalul i-a poruncit lui 
Jager să-l pună în lanţuri pe Indru, refuzându-i audiența. 
La un sfert de ceas îl văd pe căpitan că se întoarce. „Ei, ce 
mai e?” l-a întrebat principele. „Măria-ta, un cuvânt din 
partea prizonierului.” „Ah, ah, rosteşte-l, domnule!” i-a 


poruncit cardinalul-principe. „Zablije”, a răspuns căpita 
nul. Auzind asemenea cuvânt, cardinalul fu apucat de un 
tremur care ne-a uluit. Se albise la față, iar în ochi i se 
citea groaza. Apoi ne-a poftit afară şi a cerut să-i fie adus 
prizonierul. L-am văzut în lanțuri pe Cae Indru. Călca 
atât de calm şi de zâmbitor încât m-am simțit dintr-o dată 
mic lângă el. Din cauza surprizei abia i-am răspuns la 
salut. Nu ştiu ce s-a petrecut între el şi principe. După o 
jumătate de ceas era fără lanţuri. Nimic din înfăţişarea lui 
calmă, uşor adormită, nu se schimbase. Dacă a scăpat 
dintr-o astfel de primejdie, cu siguranță că e un mare 
vrăjitor. Din păcate, domnul Chirilă e încă în lanţuri. 

—Ei, zise castelanul, acum când s-au isprăvit veştile, 
propun să intrăm amândoi în pivnițe. Vinul adus la masă 
îşi pierde strălucirea. Trebuie să mergem la el în Sfânta- 
Sfintelor. 

Gazda şi musafirul coborâră nesfârşitele trepte. 
Slujitorii aprinseră făclii. Nisipul greblat frumos îi 
îndemna parcă să calce în vârfurile picioarelor. În timp ce 
vechii prieteni se cinsteau din toată inima, Stela Cristu, 
falsa contesă Beckembauer, urcă scările spre odaia ei. 
Abia acolo lacrimile stăpânite atâta vreme alunecară 
domol pe fața strălucitoare de tinereţe. Când se simți mai 
uşurată îşi închipui că se află într-o discuţie cu Indru. 

„Te-am cunoscut sub numele de Cociuban, începu ea. 
Mai târziu am aflat că te numeşti Cae Indru. După lupta 
de la Călugăreni, fostul cancelar lojica mi-a spus că 
adevăra tul nume al domniei tale e Marcu. lată că de la 
tine nu am aflat nimic, ci numai de la alții. De acel ce se 
ascundea sub numele de Cociuban m-am îndrăgostit 
când aveam şai sprezece ani. Ar trebui să-ți spun 
Cociuban, fiindcă de acest nume mi-am legat primele 
visuri, dar nu pot. Ai apărut într-o dimineaţă la castelul 
nostru din Munţii Semenicului. Veneai din pădure şi eu 
nu bănuiam că erai hăituit de duşmanii lui lojica. Erai 
înalt şi slăbuţ. Încă neformat. Mişcările tale erau moi, 
parcă leneşe, iar ochii mereu subțiați ca atunci când te 


fereşti de lumină puternică. Arătai molcom la fire şi cam 
încet. Zâmbeai rar, mai ales la supărare. Pentru zâmbetul 
acela aspru, mi-ar fi plăcut să te văd mereu supărat. 
Purtai la brâu şapte cuțite de care nu te despărțeai nici 
noaptea. Mă tot întrebam de rostul lor. Odată mă 
despărțeam de castel prin pădure. Într-o poiană am 
întâlnit doi lotri care s-au năpustit asupra mea. Am țipat 
îngrozită fără să-mi dau seama că te strig pentru prima 
oară pe nume. Nu-l strigasem nici pe tata, nici pe fratele 
meu. Voi bărbații trăiţi momentele cu toată puterea aşa 
cum le trăim şi noi, dar noi femeile mai avem harul de a 
ne gândi mai târziu la acel moment, desfăcându-l în mii 
de bucăţi, dând interpretare fiecărui gest. Acesta e unul 
din marile haruri femeieşti. În timp ce fugeam de lotri, ți- 
am auzit tropotul calului. Ai sărit din şa asemeni unui 
fulger. Am vrut să mă adăpostesc în spatele domniei-tale, 
dar mi-ai dat un brânci care m-a aruncat peste nişte tufe 
de boze. Când ai aruncat cuțţitele spre cei doi, au fost ca 
două lovituri de trăsnet. Abia ţi-am putut urmări 
mişcările iuți. Dar nu rănirea lotrilor m-a speriat, ci 
zâmbetul dom niei-tale, în care am descoperit ceva 
înfricoşător. Fusesem o biată copilă proastă care dorisem 
uneori să te văd supărat. În ziua aceea am descoperit că 
te iubesc. Dar am mai descoperit ceva. Mi-am dat seama 
că mi-e un pic teamă de domnia-ta. Totuşi nu te pot numi 
Cociuban. Nici Marcu nu te pot numi, chiar dacă e nume 
de prinț al neamului nostru. Dragostea mea s-a legat de 
Cae Indru. Când ai dispărut de la castel, hăituit de 
duşmanii mulți, m-am descoperit dintr-o dată bătrână la 
gânduri şi fără vlagă. Apoi am aflat că ai murit acoperit 
de ocară, iar pentru mine zilele deveniseră ca şi nopțile, 
fără strălucire. Când ai apărut la balul principelui 
Sigismund, după mai bine de doi ani, mă aflam acolo 
alături de contele Teleki, care mă ceruse în căsătorie. L- 
am refuzat. Care fată l-ar fi refuzat pe Teleki? Cred că 
ştiai ceva în această privință. Când ţi-am auzit numele 
rostit, când ai intrat pe uşă, întreaga mea viață mi se 


adunase în priviri. Ţi-ai rotit ochii prin sală fără grabă. 
Asupra mea au zăbovit ca din întâmplare şi am simțit 
atunci cum mi se sfâşie inima. Îmi făcusem atâtea 
planuri, atâtea visuri. Credeam că vom dansa împreună. 
Că mă vei scoate din sala balului. Că mă vei săruta. Ar fi 
fost împlinirea după anii aceia grei când te ştiusem trecut 
din viață. Nimic din visările mele nu s-a împlinit. Adică 
nu. S-a împlinit ceva. Te-am văzut. Umerii ți se mai 
lărgiseră. Aveai un semn nou şi mic deasupra ochiului. 
Principele v-a invitat să vă arătați măiestria la sabie în 
fața părintelui Grasa. L-ai învins, dar asta nu are 
însemnătate. Însemnat a fost doar faptul că am trăit acea 
luptă alături de domni-ta. Când te apărai de loviturile iuți 
şi frumoase ale marelui spadasin, ochii ţi se îngustau ca 
o lamă de cuțit, iar miş cările erau atât de leneşe încât 
credeam din clipă în clipă că vei pierde lupta. Apoi, ochii 
s-au mărit brusc. Mişcările domoale s-au transformat în 
fulgere, până când părintele Grasa şi-a cules arma de pe 
jos. Ce s-a petrecut mai pe urmă a fost ca un vis rău. 
Principele a încercat să vă ares teze, dar domnia-ta şi 
prietenii care te însoțeau l-ați înconjurat pe Sigismund şi 
sub ameninţarea cuţitului aţi ieşit din palat. În lupta de 
la Călugăreni te-ai aruncat în fața lui Mihai-vodă, 
ferindu-l de moarte. Focul din pistolul turcului te-a lovit 
în piept. Ai mai avut putere să arunci cuțitul omorându-l 
pe duşman. Apoi ai căzut în brațele lui Mihai-vodă. 
Printre ultimele cuvinte ale domniei-tale s-a aflat numele 
meu. lar eu crezusem atâția ani că niciodată nu te-ai 
gândit la mine. Prietenii domniei-tale te-au adus în 
Transilvania pe jumătate trecut din lumea aceasta. 
Domnul Ducu cel lute a venit în Obreja să-mi dea de 
ştire. Calul său a căzut sub dealul de lângă Târnava. 
Ducu s-a prăbuşit la picioarele mele. Atunci am înţeles că 
nu numai eu te iubesc. Am ales cel mai bun cal şi am 
gonit într-un suflet. Dincolo de Blaj am întâlnit trăsura 
cancelarului, care îmi ieşise înainte. lojica mi-a făcut loc 
lângă el şi mi-a spus că de va fi putință de salvare a 


domniei-tale, doi oameni ar fi în stare să înfăptuiască 
minunea. Eu şi Zimmermann, felcerul principelui. 
Niciodată nu mi-am putut închipui să aud tremurând 
vocea aspră a lui lojica. Apoi, când am văzut trupul 
vostru fără cunoştinţă, am simțit cum fuge viața din 
mine. Dacă nu am căzut, a fost o întâmplare. Luni în şir 
le-am petrecut la căpătâiul vostru şi fiecare strop de viață 
care apărea în trupul vlăguit mă întărea şi pe mine. Într-o 
dimineață te-ai sculat să te razi, dar slăbiciunea te-a 
făcut să te sprijini. Peste un ceas a venit Sile Adormitu şi 
ţi-a dat vestea că se urzeşte un complot împotriva lui 
Mihai-vodă. Te-ai îmbrăcat ca unul sănătos, m-ai sărutat 
pe față din fugă şi ai plecat. Era primul nostru sărut. 
Adică nu. Odată dormeai agitat. M-am aplecat şi te-am 
sărutat pe frunte şi am şoptit fără să-mi dau seama: 
„Soţul meu.” Ai deschis ochii doar pe jumătate, iar eu am 
crezut că pier în clipa aceea. Nici azi nu ştiu dacă m-ai 
auzit. Sunt patru ani de când ai plecat. Ştiu că mă 
ocoleşti. Te-ai gândit poate că viața domniei-tale mereu în 
cumpănă, mereu pe drumuri, nu o poți lega de a mea. 
Ah, dragul meu Cae Indru, dar iată că ai ieşit mereu din 
toate primejdiile. Într-o lume atât de agitată şi nesigură 
ca cea în care trăim, cine mai poate fi sigur pe viața lui? 
Totuşi, un om ca tine nu e drept şi nu poate să moară, iar 
eu nu mai am puterea să aştept. Te rog, îndură-te de 
mine! Sunt şase ani de când sper. Curând voi ajunge o 
fată bătrână şi amintirile mele au prea puţină strălucire.” 

Stela Cristu oftă resemnată. Apoi, îi auzi ca prin vis pe 
Ion şi pe Teleki trecând prin coridor cam afumaţi. Afară 
se întețise vântul. Ploaia iute lovea neputincioasă în 
zidurile castelului. Doar sus pe metereze oştenii de pază îi 
simțeau puterea. 


Aşa cum i se poruncise, căpitanul Jager se prezentă 
peste un ceas în cabinetul de lucru al principelui. 

—Ah, iată-te, domnule! zise cardinalul împingând 
hârtiile de pe masă într-o parte. Ia loc! 


—Nu se cuvine, măria-ta. 

—Lasă, lasă eticheta! Avem de vorbit. Din câte am 
aflat, ai fost o vreme comandant al garnizoanei din 
Sighişoara, cu o soldă de patru ducați pe lună. Ce soldă 
ai acum? 

—Cinci ducați, răspunse Jager întrebându-se unde 
vrea să ajungă principele, dacă se interesa de veniturile 
sale. 

—E mult sau puțin? 

—Şi mult şi puțin, măria-ta. Adică mult pentru un 
vechi oştean ce se mulţumeşte cu întreținerea de la 
garnizoană şi cu o cană de vin bun. Puțin, pentru unul 
hotărât să-şi întemeieze o familie, aşa cum e cazul meu. 

—Mda! zâmbi principele, învăluindu-l cu o privire 
protectoare. Ne-am gândit să-ți ridicăm solda la şapte 
ducați. Ce zici? 

—E mai mult decât speram, răspunse căpitanul mirat. 

—Ei, ei, s-ar putea să-i meriți. Am nevoie de oameni 
de încredere. De oameni în stare să intre în foc pentru 
mine. azi eşti căpitan. Mâine s-ar putea să-i iei locul lui 
Kornis. 

„Ce naiba o fi vrând ăsta de la mine, de mă ia aşa pe 
departe? se întrebă Jager. Doar asta-i datoria mea. Să-l 
slujesc.” 

—Ai putea să fii un asemenea om? întrebă cardinalul 
sfredelindu-l cu privirea. 

—Aş putea, măria-ta. 

—Îmi placi, Jager. Eşti modest şi sârguincios, tăcut şi 
inteligent. lată nişte haruri care te-ar putea duce mai sus 
decât speri. Poftim hârtia prin care îți mărim solda! 
Partea ce ți se cuvine din arestarea lui Chirilă Zece Cuţite 
se ridică la o sută de ducați. la şi această hârtie! Pentru 
zelul dove dit azi în cazul domnului Indru, îți mai 
dăruiesc cinci ducați. Acum ce mai spui? 

—Spun că sunteți generos. Până azi n-am fost băgat 
în seamă la curtea din Alba-lulia. Eram o umbră necesară 
la uşa palatului. Un câine de pază. Oare să cred, măria- 


ta, că a sosit ceasul meu? 

—Să crezi, Jager! spuse cu toată sinceritatea 
cardinalul. Cunoşti locul de la Stânca Diavolului? 

—Ca buzunarele mele. 

—La miezul nopții va trebui să fii acolo dimpreună cu 
Chirilă, prizonierul nostru. Sus pe stâncă se vor afla Cae 
Indru, Costache Caravană şi Ducu cel Iute. Cu ajutorul 
unei frânghii îți vor cobori trei călugări. Domnia-ta îl vei 
urca pe Chirilă. Când va ajunge el sus, vor urma nişte 
hârtii mincinoase şi încă doi călugări. Îi iei pe călugări 
sub pază personală. Nimeni nu are voie să discute cu ei. 
Te voi aştepta aici înainte de apariția zorilor. 

—Câţi oameni să iau, măria-ta? 

—Cinci sute. 

—Dar nu mă duc la război. De zece ori mai puţini tot 
ar fi prea mulți. 

—Nu, Jager! îl întrerupse aspru cardinalul. Cinci sute 
nu sunt mulți. Oştenii să înconjoare toată zona, cu 
poruncă să nu ia prizonieri, ci să ucidă tot ce întâlnesc 
viu. 

—Nu-i drept fără judecată. 

—Ah, ah, lasă prostiile, Jager! se încruntă principele. 
Crezi că acei domni se vor da prinşi fără luptă? Din 
izbânda pe care o vreau, s-ar putea să ieşi bogat. Cae, 
Chirilă, Ducu şi Costache preţuiesc, vii, opt sute de 
ducați. Dacă îi aduci în lanțuri, primeşti această sumă. 
Dar dacă îi aduci morți, vei primi de trei ori atâta. 
Norocul nu se abate prea des asupra omului. Nu lăsa să- 
ți scape asemenea prilej, căpitane! 

—Nu-l voi lăsa, zâmbi Jager. 

Când înnoptă de-a binelea, ieşiră prin poarta de nord 
a cetății Alba-lulia cinci sute de călăreți. Adică prin 
aceeaşi poartă părăsită de Indru cu două ceasuri mai 
devreme. În timp ce trupa se mişca spre Măgura Vulpii, 
tânărul ajunse aproape de Stânca Diavolului. Chibzuit, 
Cae îşi lăsă armăsarul într-un loc ferit şi se strecură ca o 
umbră spre locul unde se despărțise de prieteni şi 


prizonieri. 

„lată că nu ştiu ce s-a întâmplat în lipsa mea, gândi 
el, iar prevederea e mama înțelepciunii.” 

Pădurea dormea adânc. Susurul liniştit al Ampoiului 
parcă întărea liniştea locurilor. Aerul era greu ca 
dinaintea ploii. Întunericul se dovedea negru ca smoala. 
Din apropiere țâşni o pasăre de noapte, fâlfâindu-şi 
aripile domol. După zgomotul rar al aripilor, Cae pricepu 
că pasărea nu a fost scornită din culcuşul ei. La vreme de 
primejdie, bătăile aripilor sunt scurte, iar zborul se face la 
rasul pământului, nu în văzduh. Se opri după un sfert de 
ceas, gândindu-se: „Dacă nu s-a întâmplat nimic rău, 
acum sunt destul de aproape ca să fiu auzit de către 
prietenii mei.” 

Duse palmele în jurul gurii şi scoase un țipăt uşor, de 
bufniță. La cel mult douăzeci de paşi, răzbi un țipăt 
asemănător. Indru răsuflă uşurat. Peste câteva clipe 
Ducu îi ieşi în întâmpinare. 

—Totul e bine pe aici? 

—Totul. 

—În cazul ăsta, avem mult de lucru. La miezul nopții, 
Jager îl va aduce pe Chirilă sub Stânca Divolului. 

—Ai reuşit să-l îndupleci pe cardinal? 

—Nu să-l înduplec, ci să-l sperii. Totuşi, din partea lui 
ne aşteaptă multe primejdii. În noaptea aceasta vom face 
schimb de prizonieri, cu ajutorul frânghiei lui Costache. 
Aici voi rămâne singur. Voi doi luați caii noştri şi ai 
călugărilor. Dincolo de muntele acesta începe un pârâu. 
După un ceas de mers ajungeţi la Poiana Zorilor. Să mă 
aşteptaţi acolo! La Stânca Diavolului s-ar putea să fie 
horă mare. 

—Nu plecăm nicăieri, zise Costache apropiindu-se. 
Am auzit că va fi schimb de prizonieri. Crezi că principele 
ca scăpa asemenea prilej de a pune mâna pe noi? 

—Sigur că nu, răspunse Indru. Acesta e şi motivul 
pentru care vreau să puneţi caii la adăpost. Jager va 
înconjura aceste locuri cu mulți oşteni. Nici eu nu aş 


scăpa un astfel de prilej. 

Tocmai asta ne face să rămânem alături de tine şi 
Chirilă. 

—Hotărâm la urmă, fu de părere Ducu. Întâi să 
ascultăm planul prietenului Cae. Fiindcă sunt convins că 
are un plan. 

—Am. 

—O clipă, interveni Caravană. În afară de Zablije a 
mai scăpat cu viață un călugăr. 

—Asta nu schimbă cu nimic planul meu. Dacă sunt 
bine legaţi amândoi, nu-mi vor da nici o bătaie de cap. 

—În privința legăturilor, ştii că sunt meşter, chicoti 
grăsunul. Sunt burduf amândoi şi cu nişte căluşuri 
frumoase în gură. Zău că e o cinste pentru ei să poarte 
nişte căluşuri meşterite de Caravană. l-am ascuns în 
tufişuri, cam la cincisprezece paşi de Stânca Diavolului. 

Bine lucrat! aprobă Indru. Ei nu trebuie să 
cunoască pregătirile noastre. Auzi, Costache? Oare dacă 
am despleti funia şi am împleti două subțiri, ar avea 
destulă rezistență? 

—Te cred. Sunt făcute din cânepă nouă. 

—Atunci, la treabă! Eu despletesc. Tu şi Ducu împle 
titi. Trebuie să fim gata înainte de miezul nopții. 

—Vom fi, dar nu prea le văd rostul. 

—Tocmai pentru că nu ţi-am spus planul până la 
capăt. În timpul zilei am cercetat peretele muntelui din 
dreapta. La înălțimea de cinci-şase stânjeni se află o 
vatră. Cine ajunge pe vatra aceea îşi poate continua 
drumul spre creastă. Va trebui să atârnăm acolo o 
frânghie de la vatră în jos. Oricât de mulți oşteni ar 
ajunge aici, vor fi neputincioşi în fața pereților drepţi de 
piatră. Adică vom ieşi din încercuire de parcă am zbura 
peste crestele munților. La aşa ceva nu se va aştepta 
Jager. 

—Propun să plece numai Costache cu caii, interveni 
Ducu. Pentru atâta treabă nu-i nevoie de doi oameni. Eu 
voi rămâne aici. În timp ce tu vei sta pe Stânca Diavolului 


la schimb, mă furişez prin împrejurimi, pentru a urmări 
mişcările oştenilor. 

—Adausul la plan nu e rău! observă Cae. 

Lucrară iute. Mâinile lor meştere la asemenea treburi 
isprăviră frânghiile într-un ceas. Cu puţin înainte de 
miezul nopții, Costache porni cu caii spre Poiana Zorilor. 
Cae făcu un ocol mare, până găsi un loc bun de urcuş. 
Ajunse pe vatră, nu fără greutate, fixă frânghia de 
rădăcinile ieşite ale unui brad şi se lăsă apoi să alunece 
de-a lungul frânghiei. Ducu îl aştepta neliniştit de 
întârziere. Răsuflă uşurat când îl simţi lângă el. După 
douăzeci de paşi, ajunseră din nou pe Stânca Diavolului. 
Apoi, abia avură timp să-i care pe călugări la locul de 
schimb, când se auzi glasul lui Jager: 

—Eşti aici, domnule Indru? 

—Aici, căpitane. Bună seara! 

—Tot respectul nostru! răspunse Jager politicos. 
Putem începe schimbul? 

—Îndată. Numai să fixez frânghia. L-aţi adus pe 
domnul Chirilă? 

—Da, prietene, răspunse acesta. Sunt aici sub stâncă. 
Domnul Jager m-a îndatorat cu această plăcere. Calul 
meu e sub mine. Din păcate nu-l putem căra sus. l-am 
promis unui oştean o răsplată bună, dacă se va îngriji de 
el. Căpitanul e de părere să cobori pentru a-l lua în 
primire şi a schimba unele amabilități. Dar domnia-sa e 
însoțit de vreo cinci sute de oşteni, aşa că propun să 
amânăm această plăcere până la o împrejurare mai 
nimerită. 

—Regretul e de partea mea, râse căpitanul. Întâlnirile 
cu domniile-voastre au început să devină o sursă de 
câştig bun. Îmi aduc ducați. Păcat că noaptea e atât de 
întunecoasă. V-aţi fi bucurat de salutul nostru. 

În timp ce se schimbau asemenea amabilităţi, Ducu 
făcu un ocol mare prin împrejurimi. Se târa uşor, ca o 
adiere. Nimic nu se clintea în urma lui. 

—Gata, domnule Jager, putem începe, strigă Cae. 


Zicând acestea, începu să-l coboare pe Clement. 
Curând îi veni rândul lui Zablije. Apoi, primul mort. 

—Ah, ah! exclamă Jager. Călugărul acesta e ţțeapăn 
de-a binelea. Nu ştiu dacă schimbul se desfăşoară în 
regulă. 

—Ştie principele, bravă Cae. 

„Pe toţi dracii! gândi căpitanul. Cardinalul nu mi-a 
pomenit nimic despre asta. Sper să nu am necazuri.” 

După asemenea cugetare se întoarse către Chirilă. 

—Urcă, domnule! A fost o plăcere pentru noi şi trag 
nădejde să ne mai întâlnim. 

—Ne-am întâlnit de multe ori, spuse acesta şi de 
fiecare dată plăcerea a fost de partea mea. 

Căpitanul înțelese ironia, astfel că răspunse acru: 

—Aşa e, domnule! 

Când ajunse Chirilă sus, Cae îi şopti repede: 

— Mergi douăzeci de paşi spre dreapta, până ai să dai 
de peretele muntelui! Pipăie cu mâna de-a lungul 
peretelui şi vei simţi o frânghie! Urcă pe frânghie până te 
loveşti de nişte rădăcini de brad! Agaţă-te de ele şi ai să 
ajungi pe o vatră! Să mă aştepţi în locul acela! 

—Ei, ei ce se întâmplă acolo? îşi pierdu răbdarea 
căpitanul, bănuind şoaptele celor de sus. 

—Îndată, îndată, râse Indru. Pari grăbit, domnule 
Jager, dar nouă nu ne displace întâlnirea cu voi, mai ales 
în situația de față, când ne desparte asemenea obstacol. 

—O, o! gustă gluma căpitanul, am ştiut totdeauna că 
sunteți un om de duh. Dar să mă ia naiba! Şi acest 
călugăr e mort. 

—Ca şi ultimul, domnule Jager. Doar nu-ţi închipui 
că întâlnirea dintre noi a fost amicală? 

—Nu-mi închipui nimic. În schimb mi-e teamă că 
schimbul dintre noi are unele cusururi. 

Cae nu-i răspunse. De undeva din apropiere se auzi 
un țipăt de bufniță. Era semnalul lui Ducu, iar tânărul 
pricepu că întreaga zonă e înconjurată de oşteni. Apoi, 
auzi lângă el o şoaptă: 


—Lasă-l naibii! Peste câteva clipe, drumul nostru spre 
frânghie nu va mai fi liber. Zgomotele din jur se întețiră 
brusc. Indru nu-l mai legă pe ultimul călugăr mort, ci îi 
dădu brânci de sus de pe stâncă. La spatele lui se 
precipitară sumedenie de paşi. Dar el nu făcu greşeala să 
alerge. Ridică un bolovan greu cât un copil şi-l aruncă 
spre stânga. Atraşi de zgomot, oștenii dădură năvală în 
direcția  bolovanului. Tânărul alunecă spre frânghia 
salvatoare ca o nălucă. Apoi îl auzi pe Jager: 

—Domnule Indru, de data aceasta nu mai scăpați, iar 
plăcerea va fi de partea noastră. 

De undeva, parcă din cer, îi răspunse un hohot de 
râs. Jager înjură groaznic. Indru trase frânghia şi-şi 
continuă urcuşul alături de Chirilă şi Ducu. Spre creastă, 
pădurea fremăta uşor. La Stânca Diavolului, oştenii se 
loveau între ei pe întunericul de nepătruns. 


Capitolul 3 


În prima duminică de iunie a anului 1599 intrară prin 
poarta de nord a Bucureştilor doi călăreți cu hainele 
colbuite de drum lung. Cel din față părea un dovleac 
aşezat în cumpănă pe cal. Arătarea de sub el se dovedea o 
sluțenie rar întâlnită în Câmpia Bărăganului. Al doilea 
călăreț era un lungan cât o grindă, cu fața roşcată adusă 
înainte ca un bot de vulpe, cu părul roşu săltat pe creştet 
asemenea unei creste de cocoş. 

—Nu crezi, dragă domnule Sile Adormitu, întrebă 
primul călăreț, că s-ar cuveni să ne udăm gâtlejurile după 
atâta oboseală? 

—Pe porțile iadului, domnule Costache! răspunse al 
doilea călăreț înviorat dintr-o dată. Aveţi unele idei 
adânci, izvorâte dintr-o meditație îndelungată. Nu-mi 
trecuse prin minte asemenea desfătare a corpului, 
datorită firii mele lipsite de haruri înalte. Ultimul chef l- 
am făcut cu părintele Grasa şi nu mă ruşinez a vă 
mărturisi că sfinția-sa m-a băgat sub masă după primele 
două găleți cu vin. Atunci, sau poate ceva mai târziu, mi- 
am dat seama de toată păcătoşenia mea trupească. Dacă 
mi se va întâmpla asemenea lucru şi cu domnia-voastră, 
să nu-mi interpretați slăbi ciunea ca o lipsă de respect. 
Va fi suficient să mă stropiți cu apa unei găleți pentru a 
mă readuce în simțirea spiritului. Apoi voi avea cinstea să 
vă fac o cântare la ureche. Am o voce care te bagă în 
răcori. 

Ajunşi printre primele case, călăreții îşi domoliră caii 
obosiţi, iar privirile lor cătară lacome împrejur, aşa cum 


se întâmplă celor ce lipsesc de acasă multă vreme. În 
timpul nopții plouase peste oraş. O ploaie scurtă, bogată, 
care dărui zorilor o atmosferă calmă, răcoroasă. Mirosna 
florilor de salcâm stăruia în aer dulce-amăruie, ca un 
parfum înviorător. Soarele de dimineață ştergea urmele 
ploii, dar întreaga atmosferă a oraşului părea că 
întinerise peste noapte. Prin curțile  gospodarilor, 
pietrişoara se  umflase brusc de atâta sănătate. 
Stânjeneii, cam plini de ei, sfidau căldura cu săbiile 
întinse bătăios în jurul minunatelor flori albastre, iar 
tufele de regina-nopţii, înalte cât omul, îşi strângeau 
petalele ofensate, gata să le redeschidă la cel mai mic 
semn de slăbiciune a soarelui. Casele boiereşti, multe la 
număr în partea de nord, cu intrările mari şi cerdacurile 
în stare să adăpostească fiecare o nuntă, răsăreau ici-colo 
din măreția boschetelor sau a copacilor bătrâni. Cireşii se 
desfătau ademenind privirile trecătorilor cu fructele lor 
roşii-gălbui, în care soarele Bărăganului pusese ceva din 
sufletul său. 

Înainte de a intra în Uliţa Mare, cei doi călăreţi îşi 
abătură caii pe la piața Zece Mese, unde domnii Tufănel- 
tatăl şi Ciripoi-tatăl începuseră o dispută verbală care 
amenința să nu se mai sfârşească. Tarabele lor cu 
blaturi, cu sucitoare şi cu linguri de lemn erau învecinate, 
chiar dacă le despărțea o distanță de zece-doisprezece 
paşi. Distanţă stabilită de ei, după ultima păruială, ca 
între două firme rivale respectate în acea zonă a 
Bucureştilor. Cei doi concurenți căpătaseră o bunăstare 
vizibilă, datorită unor însemnate investiții făcute în 
fiecare sezon călduros. Dacă în urmă cu câţiva ani se 
mulțumiseră să-şi expună mărfurile pe nişte simple 
rogojini, acum tarabele confecționate din scânduri le 
dădeau un aspect mai sobru, mai elegant. E drept că în 
iernile geroase cei doi negustori îşi băgau prăvăliile pe foc 
fie din cauza frigului, fie datorită unor proiecte 
ambițioase. Dar, când începea anotimpul cald, câțiva 
gospodari din zona bogată a oraşului se pomeneau într-o 


dimineaţă că le-au dispărut gardurile şi nimeni nu le-ar fi 
putut recu noaşte în cele două tarabe din scândură 
geluită frumos. 

Cu toată căldura statornicită în Câmpia Bărăganului, 
din motive total necunoscute, domnul Tufănel-tatăl purta 
o splendidă căciulă de miel alb şi negru. Culorile se 
păstrau la ea în părți egale, ceea ce arăta că a fost 
confecționată din două căciuli mai vechi. Sumanul 
aproape nou, cu mânecile mult prea lungi, avusese cu 
siguranță un stăpân voinic, iar domnul Tufănel-tatăl 
putea fi bucuros că nu se întâlnise până în ziua aceea cu 
fostul proprietar. Faţa lui mică, niţel şuie, semăna cu a 
unei veverițe, iar ochii mari, cu priviri alunecoase, arătau 
o notă de inteligență. 

Ciripoi-tatăl părea un adevărat gentlemen. Pălăria lui 
de catifea, cam roasă de timpul necruţător, fusese croită 
cândva pentru o căpățână de uriaş. Acesta era motivul 
pentru care frumosul acoperiş se supunea atracției 
gravitaționale şi aluneca plin de respect pe fața 
negustorului,  acoperind-o cu totul. Obişnuit cu 
năzdrăvăniile ei, domnul Ciripoi o trimitea pe creştet cu o 
scurtă lovitură de palmă, iar de sub ea se arătau nişte 
urechi mari, clăpăuge, un nas în formă de conopidă, o 
gură cât o jumătate de sapă, cu buzele vinete, supte 
înăuntru, datorită unor lipsuri interioare de stalactite şi 
stalagmite. Spre deosebire de rivalul său, nu purta 
suman din două motive destul de serioase. Întâi, timpul 
călduros nu pretindea asemenea îmbră căminte, iar mai 
apoi, distinsul cetățean al Bucureştilor nu poseda nici un 
obiect care să semene cât de cât a suman. Pantalonii cu 
fundul mare, bun de adăpostit o clopotniță, îi 
împrumutase definitiv de la un bulgar neprevăzător, 
dornic de o baie straşnică în râul Dâmbovița. 

La apariția celor doi călăreți, negustorii se aflau în 
toiul disputei verbale, mai ales că onorata clientelă obiş 
nuită la piața Zece Mese nu se îmbulzea pe lângă tarabe. 
Domnul  Tufănel-tatăl, mai ager în priviri decât 


concurentul său, se opri la jumătatea frazei, ochii îi 
crescură brusc, iar exclamaţia de surpriză îl făcu pe 
Ciripoi să tresară. 

—Vere, zise Tufănel, ia seama colo în spatele tău! Nu 
crezi că boierii care s-au oprit ne caută pe noi? 

Ca orice om cu sufletul curat, Ciripoi nu-şi pierdu 
vremea să cerceteze. Primul său gest fu îndreptat spre 
marfă, cu gândul de a prinde în braţe întregul inventar al 
prăvăliei, cu care să se fofileze prin mulțime. Dar tot atât 
de repede negustorul trase concluzia că în vorbele 
celuilalt nu se afla nici o nuanță de alarmă, aşa că îşi 
întoarse privirile printr-o fulgerătoare şi elegantă răsucire 
a capului. Astfel, pălăria îi veni peste față, o săltă pe 
creştet cu un dupac îndemânatec, iar ochii lui licăriră a 
bucurie. 

—Hei, Ciripoi, Tufănele, ia veniți mai aproape! strigă 
Sile Adormitu. 

Cei doi nu o luară la goană spre o atât de dulce che 
mare, ci zburară în întâmpinarea oaspeților. Pantalonii 
bulgarului şi sumanul de proveniență anonimă fâlfâiră 
scurt printre tarabe. Sile şi Costache Caravană zâmbiră 
mulțumiți, observând agilitatea bătrânilor negustori. 

—Câţi ani ai, Ciripoi? întrebă Sile, învârtind în palme 
două pungi burdugşite cu aspri. 

Ciripoi-tatăl, om cu scaun la cap şi trecut prin multe, 
socoti să mai adauge la vârsta reală încă vreo două zeci- 
treizeci de ani, ştiind că bătrânețea putea zgândări 
generozitatea călăreților. Dar nebunul de Tufănel i-o luă 
înainte şi răspunse cu voce mare, asemenea unui oştean: 

—Cincizeci şi doi are, înălțimea-ta. E născut într-un 
an cu mine. 

—Minte! sări Ciripoi-tatăl ca ars. Eu abia mă țin pe 
picioare de bătrân ce sunt. În toată piaţa asta nu e unul 
mai bătrân şi mai oropsit ca mine. 

Sile Adormitu îşi înfrână un început de zâmbet, 
încruntându-se. 

—Atunci, de tine nu avem nevoie. O să ne mulțumim 


numai cu Tufănel. „Să mă ia naiba de nătărău! gândi 
Ciripoi. În toată Mahalaua Opincarilor nu se află unul 
mai nătărău ca mine. Domnul acesta ţine în palme două 
pungi. Asta se cheamă că nu le-a scos întâmplător. Una 
din ele ar încăpea fără urmă în pantalonii bulgarului. 
Dacă nu pun mâna pe una din pungile alea, pot să mă 
arunc din clopotnița bisericii Sfântul Spiridon, că nu e 
nici o pagubă.” 

Făcu o nouă plecăciune în fața lui Sile, apoi o luă mai 
pe departe: 

—Înălţimea-ta, oamenii cuminţi sunt rari. Abia dibă 
ceşti unul într-o piață. Mie mi-a mers vestea că aş avea 
mai mult scaun la cap chiar decât un boier. Asta, fără să 
mă laud. Vărul Tufănel, arde-l-ar pe..., ştie că la mine vin 
după sfaturi toți înțelepţii din mahala. De pomană dau 
sfaturi. Să mor dacă mint! Şi oamenii zic: Să mergem la 
bătrânul Ciripoi dacă vrem un sfat bun. Eu nu-i pot opri 
să-mi zică bătrân. Altfel, sunt dintr-un an cu Tufănel. Ba, 
cred chiar ceva mai tânăr şi mai sprinten. 

—Dă-te mă-n câştig de-aicea! i-o întoarse Tufănel- 
tatăl. 

Dar un gest a lui Sile îi domoli pe amândoi. 

—Îl cunoaşteţi pe negustorul Isaia? 

—Ca pe o brezaie, râse Ciripoi. În tinereţe îi aduceam 
nişte cai, mamă, mamă. Numai cai turceşti. Noaptea îi 
luam, noaptea îi vindeam şi tot noaptea dispăreau din 
curtea jupânului Isaia de parcă intrau în pământ. 

—Da, da, înțeleg, zâmbi Sile. Acum, adunaţi-vă marfa! 
Mai către seară mergeţi la Isaia să vă dea câte un cal pe 
alese şi straie pe măsura voastră! De fapt, ştie el ce vă 
trebuie. Mâine dimineaţă veniți la hanul Privighetoarea de 
Aur! lată şi nişte bani pentru femeile voastre. 

Cei doi prinseră cu îndemânare pungile grase, 
pipăindu-le lacomi, în timp ce Sile şi Costache Caravană 
îşi îndreptară caii pe Ulița Mare, către faimosul han Privi 
ghetoarea de Aur. 

Când sosiră noii oaspeți, hangiul Cristache Mutu îşi 


purtă cu mare iuțeală pântecul cât un poloboc printre 
mesele multe. Avea o slăbiciune pentru Caravană, care se 
dovedea un mâncău fără pereche. De multă vreme nu-l 
mai preocupau afacerile băneşti chiar dacă hanul aducea 
venituri grase, ci mai degrabă se simțea atras către 
clienţii pricepuţi în aprecierea unor bucate gustoase. 

—Cristache, băiatule, strigă Caravană, în fiecare an 
pântecul tău mai creşte cam cât un harbuz. 

—Râde hârb de oală spartă! zâmbi şăgalnic hangiul. 
Nici cu domnia-ta nu mă plâng. Dacă n-ai umbla atât pe 
drumuri, cred că ai putea să mă ajungi. Dar nu-i asta 
pricină de supărare. Oamenii cu pântecul rotund sunt 
făcuți anume să guste toate plăcerile lumii. lar plăcerea 
cea dintâi e mâncarea şi băutura. Eu îmi cunosc 
musafirii după înfăţişare. Cei smochiniţi la față şi la trup 
sunt o adevărată pagubă pentru un hangiu cumsecade. 
Ăştia fug de sosuri, de carne grasă, ori de un purceluş la 
tavă, cum fuge dracu de tămâie. Bagă în ei numai 
uscături şi ciorbe lungi, apoase. Iar la băutură mai mare 
jalea. Se ameţesc din te miri ce. Borţoşii ciulesc urechile 
şi aud zgomote de străchini cale de o poştă. Nasul îi 
conduce fără chip de greşeală către locurile cu mâncare 
aleasă. Uscăţivii sunt grăbiţi la mâncare şi se gândesc 
aiurea. Borţoşii au un anumit dichis, ca la o slujbă. Nu se 
reped asupra bucatelor. Întâi le adulmecă. Apoi le gustă. 
Pe urmă, le cinstesc mestecându-le domol. Dacă te repezi 
ca un apucat, mâncarea se strânge în ea şi nu-şi mai 
sloboade aromele. Dar în fața unui plescăit molcom se 
alintă şi te cuprinde cu tot ce are ea mai bun. O singură 
dată m-am păcălit cu un slăbănog. Când l-am văzut, mi- 
am zis că vine de la Muntele Sfânt, unde o fi trăit numai 
în posturi şi rugăciuni. O arătare lungă, cu coastele ca 
cercurile pe butoaiele nepăpurite. După ce l-am privit cu 
milă, i-am propus: 

„Domnule, să vă dau ceva de post şi niscaiva 
uscături?” 

Zice: 


„Nu, jupâne dragă! Eu sunt obişnuit cu lucruri alese. 
Dacă ai un miel de vreo zece ocale, copt în spuză şi 
stropit cu vin, eşti omul meu.” 

„Am, domnule, i-am spus mirat. Poate că n-ar strica şi 
o oală cu vin.” 

„Nu, vin să nu-mi dai acum! Eu n-am timp să mă 
opresc din mâncat, iar setea mă apucă abia la urmă. 
După prânz intrăm în pivniță. Fac cinste cu vin, dat te 
poftesc şi la miel. Mie îmi plac borțoşii chiar dacă nu ţin 
până la capăt lângă nişte bucate alese. Însă ca privelişte, 
merită să te uiţi la ei, fiindcă ei reprezintă belşugul.” 

Zic: 

„Domnule, ai vorba aleasă ca omul umblat prin lume. 
Nouă ne plac oamenii subțiri la gusturi şi la purtare, d- 
aia ne-am gândit să nu vă punem la casnele iadului într-o 
întrecere de băutură şi mâncare cu un borțos. Să vă dau 
mai degrabă ceva uşor pentru desfătarea trupului. Poate 
n-ar strica o bucată de slănină cât o jumătate de 
cărămidă, uşor gălbuie de la fumul rece din timpul iernii, 
cu nişte pâine proaspătă de casă, a cărei coajă coaptă pe 
vatră e plesnită şi aspră cum e coaja gorunului bătrân. 
Lângă asta ar merge o ceapă cât un genunche de cal. O 
ceapă roşie şi iute, spartă în pumni şi umplută cu sare... 
» 

Zice: 

„NuP 

„Atunci, un răţoi pe varză călită. Un răţoi rumenit 
cum se cade, care şade cu picioarele în sus pe o movilă de 
varză călită, aşa, de al naibii ce e. Astea sunt bucate 
uşoare şi nu fac rău într-un stomac prăpădit ca al 
domniei-tale.” 

„Ah, ah! zice el. Mă bucur când întâlnesc un hangiu 
de treabă. Păcat că eşti borțos. Zău, n-ai merita 
asemenea osândă! Să am eu bine câți borțoşi am băgat 
sub masă la băutură şi mâncare!” 

„Bine! îi răspund fără asprime. Apoi m-am aşezat 
alături de slăbănog, hotărât să-i dau o lecţie fără să ştiu 


pe ce mâini am căzut. După vreo cinci ocale de carne 
fragedă, grăsuţă, împărțită frățeşte, am simţit o moleşeală 
dulce. Când apare moleşeala, mă opresc totdeauna din 
mâncat. Acum nu era chip. Slăbănogul îi trăgea înainte la 
fel de pofticios. Până şi oasele trosneau între dinții lui 
mari. După alte două ocale mi s-a părut că am vedenii. 
Am continuat să înghit alături de el, căsnindu-mă în 
apărarea sfintelor drepturi de mâncăi ale borțoşilor până 
am căzut prostit. La fiecare îmbucătură simțeam o 
sfârşeală în toate mădularele, iar trosnetul fălcilor lui se 
arăta depărtat ca o părere. M-am trezit în pivniță printre 
butoaie. La primul butoi am băut câte o oală de vin şi ne- 
am închinat împreună. La al doilea butoi ne-am sărutat 
creştineşte. La al treilea am plâns. La al patrulea am 
cântat popeşte. La al cincilea mi-a perit vederea. La al 
şaselea am rămas fără grai. La al şaptelea mi-am căutat 
un loc unde să mor creştineşte. Aveam acolo un vin de 
Drăgăşani curat ca lacrima de prunc. Apoi m-am trezit la 
soare, pe iarba din curte. Însă nu în ziua aceea, ci într-a 
doua. După trei săptămâni l-am alungat. Parcă mai 
slăbise cât a stat la mine. Şi mirosea în urma lui a 
pagubă şi a uscăciune. Asta e, domnule Caravană. 
Totuşi, oamenii din soiul acesta sunt rari pe lume. Am 
auzit că vrei să te însori. Cred că n-ar strica ceva 
chibzuială. Femeia slăbănoagă e bună la dragoste. În 
bucătărie nu face cât o ceapă degerată. Acolo, numai 
grăsanele au căutare. Cum vezi una căreia îi atârnă 
şuncile şi are fundul cât un butoi, să ştii că e cea mai 
potrivită pentru o căsnicie lungă. Dragostea ţine de obicei 
puţin. Dar de mâncare bună ai nevoie toată viața. Să te 
fereşti de femeia care ajunează împotriva îngrăşatului, 
fiindcă trebuie să posteşti împreună cu ea! Să te fereşti de 
femeia care vorbeşte puțin! Asemenea soi de femeie 
adună în guşă toată otrava gândului şi e mai acră decât 
măcrişul. Acolo unde ciripitul ei se aude toată ziua, se 
umple casa de lumină. Să mă ia naiba! Te-am oprit în uşă 
cu vorbele mele: Pofteşte sus! Domnii Cae Indru, Ducu cel 


Iute, Chirilă Zece Cuţite şi părintele Grasa abia aşteptă 
un ospăț cu voi. 


* 


Noaptea se lăsa domol peste Bucureşti. O noapte 
calmă, limpede, ce nu prevestea nimic din marile 
amenințări picate din toate părțile peste Tara 
Românească. În odaia de lucru a lui Mihai-vodă era 
lumină. O încăpere mai mult lungă decât lată. Pe mijlocul 
ei se afla o masă de stejar lucrată în frumoase crestături 
de mână. Pereții încărcați cu panoplii bogate în arme, 
ferestrele mici, cu zăbrele groase cât funiile, tavanul 
simplu spoit în alb, mobila puțină, dădeau interiorului o 
atmosferă de răceală. Doar imensul covor de Keşan, 
lucrat în tonuri calme, aducea o notă de căldură. 

Domnul Ţării Româneşti se plimba îngândurat de-a 
lungul odăii. Purta o îmbrăcăminte simplă de catifea bine 
strânsă pe corp. Umerii lui mari contrastau plăcut cu 
şoldurile înguste. Liniile dulci ale corpului nu-şi 
pierduseră farmecul deşi Mihai-vodă intrase în pragul de 
toamnă al vieții. Părul uşor cărunt pe la tâmple se 
răzvrătea aspru a neorânduială, dezvelind fruntea înaltă, 
brăzdată de cute adânci. La vreme de gânduri multe, 
cutele se adunau între ele ca la sfat de taină. Când 
gândurile se depărtau, dând răgaz de linişte, fruntea se 
limpezea ca cerul după ploaie, iar privirile arzătoare 
căpătau dulceața soarelui potolit, de toamnă. 

„Au trecut patru ani de când am scos [ara 
Românească de sub turci, gândi vodă. În aceşti ani am 
purtat atâtea războaie cu turcii şi cu tătarii cât n-au 
purtat alte neamuri în toată istoria lor. Am biruit în toate 
luptele, dar nimic nu a fost hotărâtor. Parcă ieri am tăiat 
până la ultimul om garnizoana turcilor din Bucureşti. 
Parcă ieri am luat la rând cetățile turceşti din lungul 
Dunării şi din Balcani. Oştenii au făcut mari lucrări 
pentru neamul românesc. Atât de mari cum nu s-au mai 


pomenit. Adică nu. Uite că greşesc. Au fost lucrări chiar 
mai mari ca ale noastre. Mircea cel Bătrân şi Ştefan cel 
Mare ne-au întrecut cu mult aşa că nu ni se cuvine cine 
ştie ce fală. Ne-am bătut aşa cum au făcut totdeauna 
părinții noştri. Să se fi născut oare neamul nostru lipsit 
de noroc? Fiecare bucată de pământ românesc are în el 
sângele unui apărător. Toţi înaintaşii noştri s-au bătut să 
apere pământul ţării. Dar iată că ne aşteaptă alte 
războaie. Până când ne vom bate oare? Turcii au ridicat la 
Călugăreni atâta oaste încât ar fi ajuns pentru un război 
cu toată Europa. O sută optzeci de mii de turci au stat 
împotriva noastră la Călugăreni. Mi-a fost grozav de frică 
atunci că vom pierde. Dar m-a încercat şi un moment de 
mândrie. Prin uriaşa oştire adusă împotriva noastră, 
turcii ne arătau, fără să ştie, respectul şi prețuirea lor. 
Eram de zece ori mai puţini. Dar turcii ne cunoşteau 
virtuțile de pe câmpul de luptă. Doamne, Dumnezeule, 
când a început lupta din vadul Călugărenilor şi am văzut 
puhoiul turcesc, m-a apucat o fală şi o mândrie fără 
seamăn pentru neamul românesc! Turcii nu aveau 
curajul să se bată de la egal. Oare Ştefan cel Mare a 
simțit asemenea fală? Fiindcă şi el a fost cinstit de turci 
cu astfel de puhoaie. Dar asta nu are importanță. Această 
mândrie va rămâne urmaşilor noştri. Am învins la 
Călugăreni. O mână de oameni am bătut un imperiu. 
Poate şi noutatea pe care am adus-o noi în războaie să-i fi 
descumpănit pe turci. Românii au priceput înaintea altor 
neamuri că armatele greoaie, încărcate în zale şi fierărie 
şi-au trăit traiul. Oştirea Bucegilor a fost trăsnetul nostru 
pentru turci. Ea a hotărât bătălia de la Călugăreni. O 
oştire uşoară, ca fulgul. Va mai trece multă vreme până 
când generalii vor înțelege că oştilor greoaie le-a trecut 
vremea. Apariția armelor de foc a isprăvit vremea 
armurilor şi apărătorilor greoaie. Totuşi n-am folosit 
destul toate planurile noastre de tactică. Chirilă Zece 
Cuţite se dovedeşte un oştean mai bun decât mine. El s-a 
zbătut să înființăm un corp de oşteni care să atace 


spatele duşmanului cu mult înainte de a se apropia de 
granițele noastre. Care să-i macine aprovizionarea şi 
munițiile. Timpul şi sărăcia nu ne-au îngăduit să facem 
prea multe. Sfaturile lui Cae Indru au ajutat să câştigăm 
bătălii fără pierderi de oameni. Vom folosi viclenia mai 
mult decât înainte. Dar nu e totul. Avem nevoie de soli 
buni, care să ştie a purta tratative cu duşmanii şi 
prietenii. De multe ori tratativele purtate cu chibzuială 
aduc mai multe foloase decât victoriile de pe câmpul de 
luptă.” 

Mihai-vodă îşi întrerupse plimbarea. Clucerul leremia 
Băicoianu, un tânăr înalt, spătos cât un urs, cu fața 
veselă ca de prunc, aştepta lângă uşă. 

—Ce-i, Băicoiene? întrebă domnul trecându-şi dege 
tele prin păr, într-un gest de înviorare. 

—Au sosit, măria-ta. 

—Să intre! 

Clucerul feri draperia într-o parte. Cinci bărbați se 
aliniară frumos în fața lui vodă şi salutară cu pălăriile. 

—Măi, să fie! râse domnul. Parcă ați fi la curtea lui 
Henric al patrulea, rege al Franţei. 

—Sau la curtea Spaniei, chicoti Caravană. 

—Sau la Londra, îngână Ducu cel Iute. 

—Ori la Genova, Florența sau Roma, zâmbi părintele 
Grasa, un lungan slăbănog, adus de spate ca o păstaie, 
cu nasul coroiat ca o chiflă, cu fața colțuroasă şi 
încrețită, parcă trasă la darac. 

—Sau la Bucureşti, spuse aspru Chirilă Zece Cuţite. 

—Să înțeleg prin aceasta că Bucureştii a devenit o 
capitală însemnată? întrebă vodă cu ochii licărind a 
veselie. 

—Aşa se pare, măria-ta, zise Cae Indru, cel mai înalt 
dintre oaspeți. După victoria de la Călugăreni am devenit 
cunoscuți în toate oraşele Europei. Auzind vestea, regele 
Franţei a strigat entuziasmat în fața curtenilor: „Lucrează 
bine Valahul.” Or, se ştie că regele Henric e cam zgârcit în 
laude. Unele țări ar trebui să ne fie chiar foarte 


recunoscătoare. Zecile de bătălii pe care le-am câştigat 
împotriva turcilor i-au oprit pe aceştia din drumul lor 
către țările din Apus. Popoarele Balcanilor visează la 
libertate având privirile îndreptate spre noi. Locuitorii din 
Viena şi din Praga se roagă pentru sufletele noastre. Dacă 
am fi pierdut la Călugăreni, Sinan-paşa ar fi făcut o 
simplă plimbare peste aceste oraşe. Rudolf e un împărat 
mărginit dacă nu pricepe cât a câştigat prin slăbirea 
Imperiului Otoman. Polonii şi cnezii ruşi ne-au trimis 
daruri, fiindcă nici ei nu ar fi fost feriți de necazuri şi 
lupte. În Grecia, faptele noastre de arme sunt cântate mai 
mult ca la Bucureşti. Genova, Florenţa şi Roma au scăpat 
pentru un timp de primejdia turcească. Deci, iată, măria- 
ta, că ne cunoaşte şi pe noi ceva lume. 

—Bine spus, prieteni! zâmbi vodă. Şi cu toate acestea, 
niciodată nu am avut mai mulți duşmani ca acum. 
Rugăciunile unora, admiraţia altora, vestea că suntem un 
popor de viteji nu ne ajută cu nimic. Neamurile Europei, 
amenințate şi ele, nu au mişcat un deget să ne sprijine, 
iar cu slujbe şi ceva gânduri bune nu-i poţi opri nici pe 
turci, nici pe tătari. Dar să lăsăm asta. Mai aşteptăm 
oaspeți. la spune, Costache, ce-ţi mai face Zambilica? 

—E tată, măria-ta, se lumină de plăcere Caravană. 

Tată? râse vodă. Dar care iapă a putut să se încurce 
cu asemenea sluțenie de armăsar? 

—Se găsesc, doamne, se găsesc, răspunse cam înțepat 
Caravană. Acum doi ani, doamna baroană Maria-Florența 
de Szentivâni a avut bunătatea să ne găzduiască în 
castelul ei din Aiud. Într-o dimineață, umblând noi aiurea 
prin împrejurimile din lunca Mureşului, numai ce văd că 
iese din păpuriş o arătare grasă, cu botul pătrat, cu 
urechile nu mai mari de un deget. M-am gândit eu, să fie 
cal? Nu prea aducea cu asemenea animal atât de 
cunoscut nouă. Corpul era mai degrabă de vacă, iar 
coada groasă cât un butuc nu putea fi mai lungă decât o 
palmă. Pielea ei tărcată cu alb, cu galben şi cu vânăt mă 
încurca şi mai rău. Picioarele îi erau scurte, ca la porcii 


de Bazna. Când ne-a văzut, a scos un răget care m-a 
lămurit că nu e cal. Dar nebunul de Zambilica rămâne 
locului ca prostit. Cobor de pe el şi încerc să-l 
îmbărbătez. Măria-ta ştii că Zambilica e un animal 
simţitor. Totuşi, de data asta nu mă lua în seamă. Se uita 
năuc la arătare. M-am gândit că s-ar putea să fie vacă. 
Însă nu avea coarne. Poate să le fi pierdut într-o 
împrejurare nefericită. Sau mă aflam în fața unei scroafe 
uriaşe, chiar dacă botul ei nu semăna cu un rât. 
Zambilica e cam slut la înfăţişare, însă lângă dihania 
aceea părea un făt-frumos. Zic: „Zambilico, nu te apropia, 
nebunul dracului, până când aflăm ce soi de animal ar 
putea să fie!” Eu vorbeam, eu auzeam. Zambilica se rupe 
de lângă mine fudul ca împărații învârtindu-se pe 
picioarele lui ca nişte pirostrii. Când ajunge cam la doi 
paşi de arătare, îşi saltă botul ca episcopii la cântecul 
prea subțire. Ochii i se făcuseră ca jeratecul şi scoase un 
răget cum n-am mai auzit. Am pus mâinile pe pistoale, 
simțind că ar fi ceva primejdie. Vaca, scroafa sau iapa se 
fandosea olecuță de fund, ca muierile când le apucă 
strechea, îşi întoarse buzele mari ca două foi de varză şi 
se puse pe un grohăit care mă băgă în răcori. Strig: 
„Opreşte-te, Zambilico! Las-o dracului, că e scroafă! Asta 
în loc de mânz îţi face vreo zece purcei.” Zambilica nici 
gând să mă audă. Ajung unul lângă altul, se muşcă în 
glumă de ceafă, aruncă din picioare cât colo, se privesc 
lung, aiuriți, ca îndrăgostiţii, înalță boturile către cer şi 
mai trag un răget împreună. Apoi dispar în tufărişurile 
din marginea Mureşului. Zbier eu: „Zambilico, vino-ncoa, 
fir-ai al dracului de zurbagiu! Nu vezi că arătarea ţi-a 
făcut farmece? Asta umblă cu moşmoande, ascultă-mă pe 
mine! S-au mai văzut cazuri de răpiri chiar la dobitoace. 
Crezi că eu nu înțeleg un tânăr îndrăgostit? Mă rog... să 
fie dragoste la prima vedere... că au mai fost cazuri la 
mine şi la doamna baroană... însă baroana se vedea că e 
femeie... dar asta... Să ştii că eu îmi iau mâinile de pe tine 
dacă iese prost. Pe urmă fac prinsoare că nu e iapă. Cred 


că e o corcitură de vacă şi porc, aşa că nu se cade...” 

Obrajii lui vodă se făcură stacojii din cauza râsului, 
dar Costache continuă să înflorească pățania, cu toată 
seriozitatea. 

—Mă iau, doamne, după ei prin păpuriş, însă fără 
folos. Parcă îi înghițise pământul. Către seară, când îmi 
pierdusem nădejdea să mai dau de urma lor, numai ce îl 
văd pe Zambilica apropiindu-se de castel cu mireasa 
alături. Doamna baroană Maria-Florența nu e o femeie 
fricoasă. Totuşi, la apariția ăleia, s-a albit la față şi a 
strigat: „Jesus-Maria!” Apoi s-a lăsat moale în brațele 
mele. Acum are un fiu. 

—Cine, baroana? întrebă vodă insinuant. 

—Nu, măria-ta, Zambilica. 

La apariția boierilor Vintilă Băicoianu, Leca, Radu şi 
Preda Buzescu, Calomfirescu, Stroe şi Udrea, Costache 
Caravană se opri din vorbăria lui. Sfatul era complet, 
chiar dacă lipseau mulți boieri de seamă. Hotărârile ce 
urmau a se lua aveau mare importanţă pentru viitorul 
țării. Slaba păstrare a secretului celor discutate ar fi dus 
la multe nenorociri. Ferindu-se a supăra pe cineva, Mihai 
îşi trimisese boierii din timp în diferite misiuni, astfel că 
lucrurile se aranjară cu bună rânduială. 

—lată, spuse vodă, a trecut multă vreme de la ultimul 
nostru Sfat de taină. Ce vom hotări în această noapte va 
fi viitorul Ţării Româneşti. Săptămâna care urmează vom 
ține Sfatul Divanului. Multe din cele discutate aici nu se 
vor şti în Divan. La 29 martie, în scaunul principatului 
Transilvaniei s-a aşezat Andrei Bâthory. Prin plecarea lui 
Sigismund am pierdut un aliat nu prea devotat însă mai 
sigur decât Andrei. Noul principe mi-a poruncit să pără 
sesc domnia ării Româneşti. Ne-am gândit mult la 
această poruncă. 

—Doamne, cred că nu am auzit bine, sări de pe scaun 
Preda Buzescu. 

Vodă zâmbi şi-i făcu un semn potolit cu palma. 

—Aşteaptă, Preda! Aşteaptă să auzi totul! Dacă nu 


vom fi destul de înţelepţi, țara se va oropsi cu totul până 
la toamnă. Vom lăsa totuşi mai la urmă asemenea 
discuție. Cred că întâi trebuie să lămurim care sunt 
dorințele noastre şi abia la urmă vom discuta altele. 

—Dorinţele noastre? se miră Aga Leca. Ce rost mai au 
dorințele noastre când primejdiile pentru ţară se arată 
mai rele ca oricând? 

—Leca, Leca! îl dojeni domnul. Eşti viteaz, dar îți 
lipsesc alte haruri. 

—E drept, măria-ta! zâmbi Aga Leca. Îmi place mult să 
lupt decât să potrivesc planurile. Aici pot greşi uşor. 

—Nu numai tu. Şi eu greşesc. Dacă aş fi fost mai mult 
decât om, nu ne-am fi adunat cu toţii la Sfatul de taină. 
lată deci dorinţele noastre: la toamnă vom ocupa 
Transilvania şi Moldova prin puterea armelor. 

Dacă s-ar fi prăbuşit tavanul peste ei, boierii nu s-ar fi 
arătat mai mirați. Mihai-vodă se prefăcu a nu observa şi 
continuă cu toată hotărârea: 

—În felul acesta îi vom strânge pe români laolaltă. E 
visul nostru vechi dinaintea înscăunării. O ţară a tuturor 
românilor va fi destul de puternică împotriva duşmanilor. 

Cae Indru nu mai urmări vorbele lui vodă, gân dindu- 
se: „Întreaga Europă e fărâmițată. Franţa e plină de 
ducate şi comitate. Poporul german e la fel de fărâmițat. 
Spania şi celelalte țări mari sunt în aceeaşi situație. Dacă 
Mihai-vodă a înțeles necesitatea unirii neamurilor 
înseamnă că e un mare vizionar. Nicăieri în Europa nu se 
ridică astfel de probleme, urmărindu-se doar avantajele 
mărunte şi locale. De va reuşi asemenea lucrare, despre 
Mihai-vodă se va vorbi chiar peste o mie de ani. Poate 
niciodată Ţara Românească nu a avut un domn atât de 
mare ca el.” 

Vocea lui Mihai îl scoase din gândurile sale. 

—Aşa cum familiile nu pot trăi despărțite, fiindcă se 
răzlețesc şi se destramă cu vremea, nici un popor nu 
poate trăi despărțit. Că am fost viteji, că ne-am bătut 
duşmanii unde i-am întâlnit, nu-i mare lucru. Au făcut-o 


şi strămoşii noştri poate chiar mai bine decât noi. Lor nu 
le-a stat în putere să făurească unirea românilor, 
neavând prilejul. Nouă ne stă azi. Tocmai azi când 
suntem amenințați cu robia şi destrămarea neamului mai 
rău ca înainte. Dacă nu o vom face, urmaşii noştri nu ne 
vor ierta nici în mormânt. Asta vrem noi. Nu, Leca, nu mă 
întrerupe! Vom discuta totul la urmă. Acum să vedem 
care sunt primejdiile. Turcii ridică împotriva noastră 
patruzeci de mii de oşteni. Tătarii, cu peste cincizeci de 
mii, sunt aproape de Nistru şi aşteaptă doar un semn al 
turcilor pentru a se năpusti peste noi. Hatmanul 
Zamoyski visează de mult o graniță polonă la Dunăre. El 
a pus tabără mare lângă Zim, cu optsprezece mii de 
călăreți şi e gata să coboare asupra noastră îndată ce 
primeşte porunca lui Andrei Bâthory. Kornis, comandatul 
oştilor Transilvaniei, şade pregătit în tabăra de la Aiud cu 
douăzeci şi şapte de mii de oameni, gata la porunca 
principelui. Ieremia Movilă, domnul Moldovei, a strâns 
şaisprezece mii de călăreți lângă Focşani, hotărât să vină 
peste noi la porunca lui Bâthory. Împăratul Rudolf şade 
la Praga în marele lui castel şi se ocupă de citirea stelelor. 
Slab împărat! El l-a trimis la granița Transilvaniei pe gene 
ralul Basta cu zece mii de oameni în zale şi nimeni nu 
ştie ce gânduri poartă acest general. Curțile din Praga şi 
Constantinopol duc tratative secrete. De când e lumea, 
înțelegerile țărilor mari s-au făcut pe spinările țărilor 
mici. Deci, acestea ar fi primejdiile. Acum să vedem pe ce 
ne sprijinim noi. Avem douăzeci şi trei de mii de oşteni pe 
plată, însă nu le-am plătit lefile de cinci luni. Ne-ar trebui 
cincizeci de mii de ducați pe care nu am de unde să-i iau. 
Vistieria e goală. Din vechea şi falnica noastră armată a 
Bucegilor au mai rămas în munți o mie de oameni. 
Ceilalți au pierit în războaie. Aşa că, la ceasul acesta, ne 
putem bizui pe douăzeci şi patru de mii de oameni, 
împotriva a o sută cincizeci de duşmani, care sunt cu atât 
mai periculoşi, cu cât vin din toate părțile. Dacă împărțim 
oştirea pentru a face față celor cinci armate duşmane, 


vom pierde cinci bătălii. Acum poți să mă întrerupi, dragă 
Leca. Aştept părerea ta. 

Doamne, se întunecă acesta, foindu-se neliniştit, 
propun să vorbească în locul nostru, al tuturor, omul 
care ne-a scos din multe necazuri cu agerimea gândului 
său. 

Toate privirile se întoarseră către Cae Indru. 

—Aş vrea să cer unele lămuriri, interveni 
Calomfirescu. 

—Cere! îl pofti Mihai-vodă. Numai când judecăm cu 
ştiinţă bună luăm hotărâri bune. 

—Măria-ta, zise tânărul puţin ruşinat, dacă zvonurile 
despre aceste oştiri se dovedesc mincinoase? 

—Of, Zamfirescule! râse domnul. Crezi că noi ne 
bizuim pe zvonuri? În aceste vremuri grele o ţară mică nu 
are dreptul să nu cunoască mişcările duşmanului şi să 
nu-i prevadă gândurile. Ar fi pierirea ei. Am priceput 
acest adevăr abia după înscăunare. Mircea cel Bătrân 
avea pândari dincolo de hotarele țării, dovedindu-se 
printre cei mai chibzuiți oameni ai timpului. El nu 
aştepta să fie luat ca din oală. Când apărea duşmanul, 
marele voievod îl aştepta pregătit otrăvind apele, pustiind 
satele, hărțuindu-i margi nile oştirii, iar locul de bătaie 
nu-l alegea niciodată duşmanul. Azi avem iscoade bune. 
Dar nu ne-am mulțumit numai cu atât, ci am prevăzut 
din timp unele lucruri, aşa că oameni de-ai noştri stau de 
mulți ani în Moldova, în Transilvania, la Constantinopol 
sau la Praga, în Polonia şi pretutindeni în jurul nostru. 
Avem ştafete iuți pentru fiecare din aceşti oameni. Ei 
culeg ştiri, ei văd, ei caută şi trimit la Bucureşti tot ce ne- 
ar fi de folos. Conducătorul tuturor iscoadelor şi al 
tuturor oamenilor noştri e boierul Vintilă Băicoianu. La el 
vin ştafetele ziua şi noaptea. Mai e ceva, Zamfirescule? 

—Nu, măria-ta. 

—Atunci să vorbească nepotul nostru Marcu sau, cum 
îşi spune el, Cae Indru! 

—Doamne, se ridică tânărul privind cu dragoste în 


ochii lui vodă. Măria-ta ne-ai înfățişat dorințele neamului 
şi amenințările duşmanilor. Cum ele nu pot fi judecate 
sepa rat, fiindcă sunt legate de puterea noastră viitoare, 
le vom cumpăni laolaltă. 

—Aşa mă gândeam şi eu, aprobă vodă râzând, pentru 
a crea o bună dispoziţie printre tinerii lui oaspeți. 

—Andrei Bâthory, care nu e stăpânul vostru, a porun 
cit să părăseşti Țara Românească. Cred că e bine să ne 
arătăm supuşi. 

—Doamne, Dumnezeule, dar ce vorbeşte omul acesta? 
se încruntă Preda Buzescu. 

—Aşteaptă, aşteaptă, Predo! îi porunci vodă cu vorbă 
domoală, în timp ce ochii lui aveau sclipiri de aprobare la 
părerile lui Indru. 

—Deci, măria-ta, îi facem scrisoare cardinalului, ară 
tându-ne hotărâți să-i fim vasali, aşa cum de fapt îi 
suntem prin moştenirea de la Sigismund, şi îi cerem timp 
de pregă tire pentru părăsirea ţării. Noi acum avem 
trebuință de timp. Cu cât câştigăm mai mult timp, cu 
atât amânăm primejdia şi ne punem pe picioare în scopul 
împlinirii dorințelor. 

Vodă zâmbi satisfăcut, chiar dacă pe fruntea lui înaltă 
cutele se adânciseră, parcă adunând gândurile între ele. 
Boierii, începând să priceapă, se aplecară mult peste 
masă fără a-şi ascunde admiraţia pentru istețimea 
tânărului. Cae îi privi o clipă lipsit de orgoliu, apoi 
continuă: 

—Toma Ciomârtan, consilierul principelui, ne-a înştiin 
tat că Andrei s-a legat de turci prin scrisori mincinoase, 
că l-a minţit pe Ieremia Movilă, domnul Moldovei, 
promițând scaunul Ţării Româneşti lui Simion Movilă, că 
închină principatul curții din Polonia şi cere sprijin împo 
triva turcilor împăratului Rudolf. Pentru astfel de 
vicleşuguri prosteşti la prima vedere, Ciomârtan îl crede 
pe cardinal cam mărginit la minte. Dar Ciomârtan, care e 
un bun român, greşeşte. lojica ar fi înțeles jocul 
principelui. Ah, cât am pierdut prin moartea lui lojica! 


Ciomârtan nu are asemenea finețe. El nu pricepe 
iscusința tânărului cardinal. De fapt, ce vrea acest 
principe? Vrea să câştige timp. Ştie că timpul va lucra 
pentru el. Îi trebuie timp să se impună în fața duşmanilor 
din principat. Îi trebuie timp să-i înşele pe turci, ştiind că 
aceştia vor Transilvania şi Ţara Românească. Îi trebuie 
timp să-i păcălească pe poloni până ce va prinde el puteri 
să nu le închine principatul. Are nevoie să-l mintă pe 
împăratul de la Praga câtă vreme nu a pus destulă 
osânză în jurul tronului princiar. În sfârşit, are nevoie de 
timp în vederea unei bune pregătiri pentru ocuparea Ţării 
Româneşti şi Țării Moldovei, luându-i prin surprindere pe 
împărat, pe turci şi pe poloni. Stăpân pe o astfel de ţară, 
puterea lui s-ar schimba înzecit. lată dar că ițele 
încurcate de el chiar la începutul domniei îşi au rostul 
lor, iar cardinalul se dovedeşte un om peste măsură de 
viclean. Ei bine, vom juca şi noi cu armele lui Andrei 
Bâthory. Începem cu slobozirea oştirii. 

—Asta nu, asta nu! strigă furios banul Udrea. 

—Nu te pripi, Udreo! îl potoli domol. Tânărul acesta 
grăieşte aşa cum am plănuit şi noi. La urmă ai dreptul de 
a sta împotrivă. Vorbeşte, nepoate! 

—Slobozim oştirea, făcând să se ştie la duşmani că nu 
mai avem putință de plată a lefilor. Va fi primul nostru 
semn de slăbiciune. 

—Rău! interveni Preda Buzescu. Nu poţi slobozi oşte 
nii fără să le plăteşti lefile din urmă. S-ar face răzme riță. 

Vodă oftă îngândurat ştiind că vistieria se golise de 
mult. 

—Vom plăti până la ultimul aspru, zâmbi Cae. De 
plata lefilor mă ostenesc eu până într-o lună. 

Fu un moment de mare surpriză. Chiar vodă îl privi 
mirat. 

—Ai asemenea avere, nepoate? 

—Nu, dar voi avea înainte de împlinirea sorocului. 

—Bine! răspunse Mihai. Grăieşte mai departe! 

—Turcii vor Ţara Românească pentru ei. Se feresc 


însă de un conflict cu polonii fiindcă au unele greutăți de 
război în Asia. Polonii doresc graniță pe Dunăre, dacă i-ar 
putea păcăli pe turci. Andrei Bâthory nu se mişcă asupra 
noastră atâta vreme cât nu va primi firman de 
recunoaştere ca principe al Transilvaniei. leremia Movilă 
nu îndrăzneşte nimic fără porunca principelui. Împăratul 
Rudolf ar vrea să se întoarcă la Viena şi nu doreşte 
război, dar la trimis pe Basta cu zece mii de oameni la 
granița de nord a Transilvaniei. Dacă am face mişcări de 
oşti şi ne-am arăta puternici, ar sări cu toții asupra 
noastră. Înfățişându-ne slabi, duş manii se vor pândi unii 
pe alții, ca lupii în fața prăzii. Fiecare va aştepta 
momentul prielnic. Iar timpul va lucra pentru noi. Tinerii 
valahi care părăsesc oştirea cea mare vor fi călăuziți în 
Munţii Bucegi, unde vom întări în secret vechea noastră 
Armată a Bucegilor. Va fi aceeaşi oaste uşoară, sprintenă, 
pe care am avut-o acum patru ani. În ea va fi puterea 
noastră. Pentru unii, acum ar fi momentul să atacăm şi 
să supunem Transilvania. 

—Dar ar fi momentul cel mai rău, îl întrerupse vodă, 
entuziasmat de limpezimea gândurilor lui Indru. 

—Aşa e, doamne! continuă el. Duşmanii s-ar repezi cu 
toții peste noi. Să-i lăsăm să se pândească între ei. Când 
se vor sătura de pândă, vor observa că e toamnă şi îşi vor 
risipi oştile în vederea iernatului. Atunci atacăm noi. 

—Da, atunci atacăm noi! aprobă vodă, gânditor. Azi 
primejdia cea mare vine de la Andrei Bâthory. El e 
singurul care vede lucrurile clar. După cum se mişcă el 
ne vom mişca şi noi. Îi trebuie firman de recunoaştere în 
scaunul princiar. Înseamnă că va duce tratative cu turcii. 
Noi vom strica lucrările lui la Constantinopol. Dar nu pe 
față. Pe faţă îi vom arăta supunere de vasali. Îi trebuie o 
recunoaştere din partea împăratului Rudolf. Imperiul 
austriac nu ar pierde mare lucru acordându-i-o. Îi vom 
strica însă lucrările de la Praga sau Viena. Oamenii noştri 
vor face zâzanie în Transilvania, şubrezindu-i puterea 
dintre granițele principatului. Cu cât va fi recunoscut mai 


târziu ca principe, cu atât vom avea mai multe foloase de 
timp. Viitoarele săptămâni şi luni vor dovedi că acesta e 
singurul nostru drum. Oştirea noastră din Bucegi are 
acum o mie de oameni. Peste două săptămâni mai 
adăugăm cinci sute. 

Puțin, măria-ta! observă Chirilă Zece Cuţite. Dacă 
se întâmplă unele neajunsuri, pe cine ne sprijinim? Până 
într-o lună trebuie să avem cinci mii de oşteni şi încă nu 
e destul. 

—Ştiu, Chirilă, oftă domnul. Din păcate nu mai avem 
aur. Cheltuielile de îmbrăcăminte, arme, hrană, cai şi 
altele cer aur mult. Cu zestrea de arme proaste din oastea 
mare nu facem nimic, iar eu nu mai am avere de multă 
vreme. 

—Doamne, zâmbi aspru Chirilă, să nu o luăm chiar 
aşa! Averea mea se ridică la opt sute de galbeni. O dăru 
iesc Armatei Bucegilor. Mâine o duc la vistierie. 

—Eu am cinci sute de galbeni, roşi Ducu uşor. Am să 
merg la vistierie împreună cu Chirilă. 

—Eu nu am decât şaizeci, se ruşină părintele Grasa. 
Dacă vă hotărâți să mergeţi cu mine, vom fi trei. 

—A, nu! sări Caravană. Pe Zambilica mea că vom fi 
patru! Am trei sute de galbeni, iar dacă dau o fugă până 
la Aiud, s-ar putea să mai adaug ceva. 

—E întreaga voastră avuţie, se întunecă vodă. 

—Nu, domnule! răspunse Chirilă. Avuţia noastră e 
țara. 

—Eu aduc o mie, se entuziasmă Radu Calomfirescu. 
Am găsit un grec ce s-ar încumeta să-mi ofere atâta 
pentru ce mi-a mai rămas din vechea moşie. 

—Eu aduc din Siberia trei tunuri şi o mie de pistoale, 
râse Preda Buzescu nu mai puțin entuziasmat. 

—N-am decât treizeci de galbeni, zise mâhnit AgaLeca. 

—Dar am eu două mii, se înveseli Radu Buzescu. 

—La care mai adăugăm încă o sută, spuse domol 
Vintilă Băicoianu. Cheltuielile pentru ştiri de multă vreme 
nu le mai plăteşte vistieria. Averea mea s-a dus încetul cu 


încetul, dar cu folos. Din păcate, nu mai am ce să-i las 
moştenire clucerului Ieremia. 

—Doamne, sunt cel mai calic dintre toţi, râse Udrea. 
Nu am decât douăzeci de galbeni. Asta până mâine, dar 
mai pot aduce vreo treizeci în câteva zile. 

—Şi încă vreo cincizeci, zise Stroe, ştiind că va trebui 
să-i împrumute de la un cămătar. 

—Ei bine, zâmbi domnul, o sută de galbeni voi obține 
şi eu, în schimbul acestor panoplii. Tu ce aduci, nepoate? 

— Nimic, râse Cae. Eu plătesc oastea mare, aşa cum 
am făgăduit. Totuşi, dacă stau să mă gândesc bine, aş 
putea să dau până mâine cinci sute de galbeni. Jupânul 
Isaia, un vechi prieten, s-ar încumeta să-mi dea această 
sumă chiar azi. 

-—lată, râse vodă înviorat. Mâine vom dispune de cinci 
mii cinci sute de galbeni. E prima zestre a Oştirii 
Bucegilor, la care se mai adaugă o mie de pistoale şi trei 
tunuri. Aşa putem spera la mai mult decât ne-am propus. 
Dar oştirile înghit aur mult. Va trebui să facem rost de 
aur. 

Vodă îşi trecu degetele prin păr. Cearcănele mari din 
jurul ochilor arătau nopţile lui de veghe. 

—Doamne sfinte! murmură Preda. Am început să mă 
dumiresc. S-au desfăcut şi s-au încurcat aici atâtea ițe 
încât biata mea căpățână o fi crescut măcar cât o baniță. 
Acum înțeleg bine că nu avem altă cale de ales. Însă la 
toamnă când voi auzi graiul tunurilor, am să mă îmbăt de 
plăcere ca după un vin bun. Cred că nu se află nimeni 
printre noi cu altă părere pentru ce s-a hotărât aici. 

Tinerii pufniră în râs. Mihai-vodă le ţinu isonul, apoi 
zise: 

—Sfatul nostru de taină s-a petrecut. Acum putem să 
ne ospătăm în toată legea. Îngrijeşte-te, clucere Ieremia! 
se întoarse către fiul lui Băicoianu. Pocale de argint nu 
mai avem, dar sunt bune şi cănile de lut ars. 

—Ştiu, doamne, se înveseli tânărul clucer. Nici nu le 
simțim lipsa. Numai ulcele de pământ ars au harul de a 


păstra aroma vinului. Bine că nu ne lipseşte băutura şi 
mâncarea. La alții se găsesc destule pocale de aur şi de 
argint, însă nu au ce pune în ele. Pământul nostru e cel 
mai darnic prieten. 

Văzând că soseşte numai vinul, Costache observă, 
spre hazul celorlalți: 

—Vinul fără mâncare e ca nunta fără lăutari! 

Curând apărură slujitorii cu tăvile mari, încărcate, 
spre  desfătarea grăsunului Caravană. lar cât tinu 
ospățul, nimeni nu se mai gândi la cele discutate în 
Sfatul de taină. 


* 


După plecarea oaspeților, Mihai-vodă mai rămase în 
odaia lui de lucru. Îşi sprijini fruntea mare în palme, 
simțind oboseala cuibărindu-se leneşă peste el. Noaptea 
se Îngâna cu zorile. Un slujitor păşi în vârfurile picioarelor 
şi stinse lumânările multe. Apoi aduse o pătură subțire 
mițoasă, convins că domnul ațipise după noaptea de 
veghe. 

—Lasă, Mitrule! spuse vodă. Încă n-am adormit. Mai 
stau puțin aici. Deschide fereastra! Nimic nu are dulceața 
aerului din zori. 

Lumina plumburie se furişă în odaie. De undeva, din 
partea de sud a oraşului, răzbi un zgomot de căruțe. Vodă 
intui că sunt lăptarii şi zarzavagii din jurul Bucureştilor, 
grăbiţi să-şi ducă mărfurile către piețele oraşului. 
Zgomotul îl înfioră de plăcere. El arăta pacea care 
domnea în țară. Marele oştean, marele strateg al 
neamului se bucura pentru clipele acelea de linişte. 

„Sunt puţine lucruri drepte pe Pământ, gândi el. l-am 
pomenit în noaptea asta pe Mircea cel Bătrân, marele 
voievod al românilor de la Dunăre şi pe Ştefan cel Mare, 
gloriosul domn al Moldovei. Peste mormintele lor s-au 
aşternu ani mulți, dar neamul nostru nu i-a uitat şi-i 
cinsteşte aşa cum o fac şi eu. Însă poporul român din 


acele vremuri nu a trăit şi izbândit numai prin ei. Ce ştiu 
eu despre marii luptători din jurul celor doi domni care s- 
au stins pentru neamul lor, nepomeniți de nimeni? 
Mircea şi Ştefan au fost doi sori ai românilor. Dar avem 
dreptul să ne gândim cu mândrie sau pioşenie numai la 
sori, când ei n-ar fi putut nimic fără stele? Se vor gândi 
oare urmaşii urma şilor noştri la stele? Sau vor cinsti 
numai memoria sorilor? Nu se poate să nu fi fost şi 
atunci un Cae Indru, un Chirilă Zece Cuţite, un Costache 
Caravană, un Ducu cel Iute, chiar dacă i-a chemat altfel. 
Acolo unde apar sori, se nasc şi stele. Din păcate, sorii 
acoperă strălucirea stelelor. Oame nii mari ai neamului, 
gata să-şi pună viața în cumpănă, sunt modeşti, lipsiţi de 
gândul măririi. Cae Indru a apărut cândva în jurul nostru 
purtând cu el întreaga avere, adică armele şi calul. Nu 
ştiam de unde vine. S-a lipit de noi simplu, fără aerele 
unui nume mare. Ne-a sprijinit cu agerimea minţii lui să 
dobândim unele victorii de seamă asupra turcilor şi 
tătarilor, fără pierderi de oşti. La Călugăreni s-a aruncat 
dinaintea mea scăpându-mă de moarte cu viața lui. Abia 
în ceasul acela când viaţa îi atârna de un fir subțire, când 
căzuse fără vlagă în braţele mele, mi-a spus: „Unchiule, 
se pare că am câştigat bătălia.” Deci era nepotul meu, cu 
drepturi egale la scaunul domnesc. Altul ar fi urzit să-mi 
ia locul, dornic de mărire. El a ştiut că nu sunt vremuri 
de dezbinare. lar dacă mă gândesc bine, cred că ar fi fost 
un domn chiar mai bun decât sunt eu. Chirilă Zece Cuţite 
avea atâta avere, câtă dragoste am eu la turci. L-am 
întâlnit cândva în munți. Atunci mi-a vorbit despre 
unirea românilor într-o singură țară, dar nu mi-a spus 
nimic despre el. După vorba aleasă, după purtările pline 
de nobleţe, nu e ce pare a fi. Nici măcar numele nu-i cel 
adevărat. Cu cinci ani în urmă a stăruit să facem o oaste 
uşoară, sprintenă, în care fiecare oştean să fie un bun 
cunoscător al meşteşugului armelor. O oştire secretă, 
ascunsă în munți, gata să lovească asemenea trăsnetului. 
I-am dat poruncă să pună pe picioare oştirea visată de el, 


iar acolo unde altora le-ar fi trebuit ani, Chirilă a făcut mi 
nuni din primăvară până în toamnă. Aşa s-a născut 
Oştirea Bucegilor care ne-a adus victoriile de la 
Şerpăteşti, Putinei şi Călugăreni. Când am dorit a-l numi 
comandant peste această oştire, mi-a spus: „Doamne, 
sunt mulți boieri înaintea mea. La vreme de cumpănă ca 
acum, nu dorim răzvră tirea boierilor.” Cine e oare acest 
om scump la vorbă? Cine e acest Chirilă Zece Cuţite? 
Cine e Ducu cel Iute şi de unde vine el? Acea sabie 
aprigă. Acel băiețandru cu figură de fată, care roşeşte din 
te miri ce. Adică ştiu. Ei sunt stele neamului nostru. 

Afară se statornicise lumina. Oştenii din schimbul de 
noapte se trăgeau la odihnă. 


* 


Aşezați pe o buturugă sus în dealul din centrul 
Bucureştilor, Costache, Ducu, Indru, Chirilă şi părintele 
Grasa urmăreau cu interes căruțele zorite spre piață. 
Ulița Sudului scânteia sub copitele cailor harnici. 

—Frumoasă dimineață! observă Grasa. 

—Poate, zâmbi Chirilă. Totuşi, parcă nu mai sunt 
diminețile din timpul copilăriei. Nici căldura, nici ploile 
nu mai sunt aceleaşi. Nici chiar zilele. 

—Nu, nu, dragul meu! rosti părintele Grasa, 
scuturându-se de somnul care se lipea de el parcă a 
răutate. De când e lumea, oamenii s-au plâns că ploaia, 
căldura, soarele, nu mai sunt aceleaşi ca în copilărie. Şi 
urmaşii noştri se vor plânge la fel. Adevărul e că într-un 
fel privim vremea cu ochii copilăriei şi în alt fel cu ochii 
omului adult. 

Dar Chirilă continuă ca şi când nu l-ar fi auzit: 

—Vara trecută am întâlnit o ploaie care mi-a amintit 
de timpul copilăriei. Mă aflam în Câmpia Zărandului şi 
era noapte. Cerul s-a cătrănit greoi dinspre margini. 
Fulgerele multe luminau pământul ca ziua. Unde se 
întâlneau norii, parcă se crăpa cerul de strigăte. Tot cerul 


era numai o înjurătură. S-a pornit ploaia. Întâi, picături 
mari şi rare, ce răsunau pe pământ ca nişte palme. După 
ele parcă s-au deschis toate zăgazurile cerului. Mă udase 
până la piele, dar îmi venea să cânt şi să chiui. Apoi, 
cerul s-a limpezit grabnic şi au apărut stelele. Milioane de 
stele, cu puțină ceaţă, în jurul lor, ca nişte voaluri de 
mireasă. Era pace şi linişte adâncă. Era sărbătoare pe 
cer. 

—E criță, îi şopti Costache lui Indru. Să mă ia dracu’ 
dacă nu e criță! Al naibii, vinul lui vodă! Mutul de Chirilă, 
căruia îi scoţi vorba din gură cu cleştele şi-a dat drumul 
la morişcă. 

Taci, nărodule! îl domoli Indru. 

—Păi bate câmpii... 

-—Lasă-l să bată! Niciodată nu am auzit un om să 
vorbească atât de frumos. 

Caravană se trase îmbufnat către Ducu. Vinul bun îl 
cherchelise şi pe el. 

—Auzi, Ducule, la obârşie te tragi cumva de prin 
părțile Oltului? 

—Cine mai ştie? răspunse acesta. 

—E-te-te, măă! sări Costache. Până şi Zambilica îşi 
recunoaşte obârşia. Dar dacă nu vrei să spui... 

—Ce naiba să spun? Suntem români amândoi. Dacă 
unul e oltean, muntean, ardelean, moldovean sau 
bănățean, ce importanță are? 

—Mda! Păcat că nu eşti oltean! făcu grăsunul izme 
nindu-se cu viclenia vizibilă a omului cherchelit. Ştiu 
multe lucruri frumoase despre olteni. În vremurile vechi, 
ăştia erau cei mai paşnici oameni. Atât de paşnici şi de 
blânzi încât vecinii se rugau pentru sufletele lor. Îi lăuda 
lumea pentru asemenea bunătate. 

Ducu se aplecă înainte la fel de buimac, străduindu- 
se a prinde ironia din vorbele grăsunului, dar cuvintele 
acestuia păreau rotunde ca nişte bile şi se loveau între ele 
fără noimă. 

—Oltenii, continuă Costache, se ocupau cu creşterea 


vitelor şi cu lucrul pământului. Ce mai?! Paşnici până în 
măduva oaselor. Ştii care erau cele mai de seamă unelte 
ale oltenilor? 

—Nu. 

—Auoleo! Nici atâta lucru nu ştii? Erau bâta, cosorul 
şi căluşul. 

—Căluşul e un dans, nu o unealtă, răspunse Ducu 
privindu-l chiorâş. 

Parcă eu zic altfel? chicoti Caravană. Poate să le 
încurc niţel, dar în rest e taman cum ţi-am grăit. Cu 
târgurile e clar. 

—Care târguri? 

—Târgurile, bre. Târgurile cele mari de la Craiova 
atrăgeau multă lume. Veneau aici negustori saşi, greci, 
evrei, armeni, genovezi, încărcați cu mărfurile lor şi se 
întorceau de la Craiova olteni. 

—O fi, râse tânărul acrişor. Dar tu ştii de ce poartă 
oltenii cămaşa mai scurtă la spate? 

—Ştiu, ştiu, râse Costache. Nu mă păcăleşti tu pe 
mine. 

„Deci e oltean, gândi grăsunul. Altfel nu mi-ar fi 
răspuns atât de veninos. L-am prins într-un moment 
slab, când vinul mai are putere asupra lui.” 

După asemenea cugetare se prăvăli de pe buturugă. 
Braţele puternice ale tânărului îl aşezară la loc. 


Capitolul 4 


Izu Klein, starostele negustorilor din Sibiu, şi bătrânul 
său unchi, domnul Moriț Avram, cătară încremeniți spre 
călugărul ivit în uşa prăvăliei. Înalt, cu umerii prea largi 
pentru o față bisericească, îmbrăcat într-o rasă ponosită 
a cărei glugă îi acoperea fruntea, lăsând la vedere doar 
barba stufoasă, neîngrijită. 

—A, ia, iai! se tângui Moriţ Avram. Scuipă-ţi în sân, 
Izule! Dacă un rabin sau un popă, sau un călugăr îţi taie 
calea în zori, poţi să te duci la culcare, fiindcă toată ziua 
îți va merge pe dos. Dar când se întâmplă să-ţi intre chiar 
în prăvălie, nimeni nu mai poate şti ce se va petrece. 

—Asta se potriveşte poate la creştini, zâmbi tânărul 
staroste al negustorilor. 

—Pe dracu! Necazurile creştinilor se potrivesc şi la 
evrei. Ascultă-mă pe mine şi scuipă-ţi în sân... 

Taci, unchiule! râse de-a binelea Izu Klein. Cuvioşia- 
sa are unele temeiuri încumetându-se la începutul zilei 
într-o casă evreiască. 

—Bine spus! grăi călugărul închizând uşa. Eşti un 
tânăr cu multă judecată, iar tatăl domniei-tale poate fi 
mulțumit cu un astfel de ucenic. 

—Dar nu sunt ucenic, ci starostele negustorilor din 
Sibiu, se înclină Izu. 

—Un staroste atât de tânăr? se miră călugărul. 

—În afaceri, vârsta nu are importanță. De fapt, nu 
sunt atât de tânăr pe cât credeți. Am împlinit douăzeci şi 
trei de ani. Dar poftiți mai aproape! Cu ce vă putem fi de 
folos? 

—lĪată, un cuvânt frumos, care face cinste. Altul m-ar 


fi întrebat ce doresc. Însă acela ar fi fost un negustor 
mare. 

Sporovăind uşor, călugărul înaintă până în mijlocul 
încăperii. Privirile lui agere iscodiră mobilierul sărăcăcios 
al prăvăliei, apoi stărui o clipă asupra tânărului negustor. 
Acesta nu se arăta prea voinic la trup. Natura fusese 
chiar zgârcită cu Izu, lăsându-l prea mărunt de statură. Îi 
dăruise în schimb ochii, cu tot ce avusese ea mai bun. 
Nişte ochi mari, frumoşi, strălucitori sub genele lungi. 
Mulțumit de constatările făcute, călugărul îşi aruncă 
gluga şi îşi lepădă barba stufoasă, uimindu-i cu totul pe 
cei doi negustori. 

—Numele meu e Cae Indru, spuse zâmbind. 

—Vai nouă! se tângui Moriț Avram. 

—Mi se pare că e un nume cunoscut şi urmărit de 
autoritățile Transilvaniei, se înclină Izu, fără să ia în 
seamă observaţiile unchiului. Din păcate, noi, cei din 
breasla negustorilor, ştim totdeauna prea puţin despre 
oamenii mari ai timpului. 

—Sau prea mult, râse musafirul. 

—Nu-mi recunosc asemenea merite, zâmbi Izu cu 
modestie. Iar în privința voastră, numele nu ne arată sco 
pul vizitei. 

—Mă mir. Am la domnia-ta patruzeci de mii de ducați. 

Auzind asemenea vorbe, Izu privi cu răceală, iar 
domnul Moriţ Avram sări de un cot, văicărindu-se: 

—Neam de neamul nostru nu a văzut asemenea 
sumă. 

Taci, unchiule dragă! Interveni pentru a doua oară 
tână rul negustor. Aşa se vorbea doar în afacerile de pe 
timpuri. Azi, fără sinceritate față de clienți nu înaintezi 
prea mult. 

Apoi se întoarse către Cae. 

—Domnule, nişte oameni mi-au vorbit cândva despre 
marele luptător Cae Indru. În afară de multe laude spuse 
din toată inima, acei oameni pretindeau că domnia-sa 
poartă nişte cuțite care nu-şi greşesc niciodată ţinta. 


Dacă ați fi avut la voi acele cuțite, mi-ar fi plăcut să văd 
unul înfigându-se în colțul de sus al uşii de colo. Ar fi fost 
un semn de recunoaştere. Sau poate că locul de ţintă e 
prea depărtat. Până acolo sunt douăzeci şi ceva de paşi. 

Cu un gest fulgerător Cae Indru îşi săltă poalele rasei 
descoperind o centură de piele. Cuţitul apăru o clipă în 
mâna lui, apoi tăie aerul ca un fulger şi se înfipse în 
colțul uşii. 

—Pe cele şapte sute de crăiese ale înțeleptului 
Solomon! chițcăi domnul Avram ca un şoarece prins. 

Izu Klein, mai calm, se mulțumi cu un murmur de 
admirație. 

—Dragă unchiule, e timpul să-ți bei ceaiul de mentă, 
spuse tânărul, invitându-l cu delicateţe să-i lase singuri. 

Când se închise uşa în urma bătrânului, Izu Klein îşi 
pofti musafirul să se aşeze. 

—Ar mai fi parola, zise deschizând un registru. 

—Aşa e! aşteptam să mă întrebi de ea. „Prin moartea 
lui Iojica românii de pretutindeni au pierdut un om de 
seamă.” 

Negustorul închise registrul satisfăcut. 

—Cei patruzeci de mii de ducați vă stau la dispoziție 
chiar din această clipă. 

—Ar mai fi unele amănunte, domnule Klein. 

—Amănunte? În afaceri totdeauna sunt amănunte. Vă 
ascult, domnule. 

—Mă gândeam la transportul ducațţilor. Până la 
granița Ţării Româneşti e un drum lung. 

—Şi eu am asemenea gânduri, zise negustorul. 
Sunteţi urmărit de către autorităţile principatului. Fără 
această urmărire ar fi fost o bagatelă pentru domnia- 
voastră să însoțiți transportul şi să-l faceți să ajungă 
acolo unde doriți. Avem totuşi putință să vă aducem 
ducații până la graniță. Să zicem, până la Predeal, iar 
comisionul nostru va fi de douăzeci la sută. 

—Mult, domnule Klein. Foarte mult. 

—Numai la prima vedere. Drumurile sunt nesigure. 


Dacă pierd aurul pe drum, paguba o suportă casa mea. 

—Înţeleg, rosti Cae dezamăgit. Din păcate nu mă pot 
despărți de opt mii de ducați. Mi-e teamă că nu ne vom 
înțelege. 

—Ah, ah, se vede că nu sunteţi negustor! În afaceri 
totdeauna există o cale de înțelegere. Noi, evreii, scăpăm 
foarte rar un client bun. Vreţi să vă plătesc suma la 
Braşov? 

—Se poate? 

—Altfel nu v-aş fi propus. Comisionul ar fi de numai 
două sute de ducați. Am un om al meu la Braşov. El vă 
poate plăti în aur curat, în galbeni, în aspri, sau în altă 
mo nedă la alegere. 

—Şi de ce nu mi-ai propus de la început? 

Negustorul zâmbi. 

—Cine renunţă uşor la un câştig de opt mii de ducați? 

—Dar ai renunțat, oferindu-mi plata la Braşov. 

—Un negustor nu priveşte câştigul de moment, ci 
întrezăreşte afacerile viitoare. Domnia-voastră v-aţi fi 
asumat riscul de a transporta singur ducații, iar casa nu 
s-ar fi ales nici măcar cu cei două sute. Am spus bine? 

—Da, recunoscu Indru. La asta mă gândeam 
adineauri. 

—Apoi, înlesnirea pe care v-o fac are un scop. Acela de 
a păstra cu voi legături avantajoase atât vouă cât şi casei 
mele. Vă vorbesc deschis, domnule, fiindcă doresc din 
toată inima să mă bucur de protecția voastră. 

—Protecția unui urmărit? La ce ţi-ar folosi? 

—E o urmărire trecătoare. Harurile de care vă 
bucurațţi s-ar putea cobori şi asupra unui negustor. Poate 
nu v-aţi gândit niciodată la asta, însă m-am gândit eu şi 
de va fi aşa, câştigurile nu vor fi slabe. Deci, vă convine 
plata la Braşov? 

—Îmi convine. 

Izu Klein luă de pe masă o coală de hârtie şi scrise: 
„Valorează treizeci şi nouă de mii opt sute de ducați.” 

Apoi semnă. 


—E atât de puternică iscălitura domniei-tale? se miră 
Indru. 

—Mult mai puternică, domnule, râse cu modestie Izu 
Klein. Îl căutaţi la Braşov pe domnul Aba Rozen. Îl cunosc 
toți negustorii de mărunțişuri. El vă va scoate suma din 
cetate în schimbul unui comision de o sută de ducați. 

—E chiar mai bine decât mă aşteptam, observă Cae. 
Dar nu e totul. Am trei inele pe care aş vrea să le vând. 

Zicând acestea puse pe masă inelele primite în dar de 
la Sigismund Báthory. Izu aruncă asupra lor o privire de 
admiraţie. Nu le atinse, mulțumindu-se a le privi de la 
distanță. Apoi se hotări brusc. 

—Vă ofer cinci sute de ducați. E preţ bun. Aceste inele 
au aparținut fostului principe al Transilvaniei. Le cunosc. 

—Mă uimeşti, râse Cae. 

—Nici vorbă, domnule! La vârsta de nouă ani 
stabileam valoarea bijuteriilor negociate de tatăl meu. Vă 
convine prețul? 

—Da. 

—Atunci, iată încă o hârtie pentru omul meu din 
Braşov. 

—Dar nu e destul, zise Indru. 

—Ah, ah, mai e ceva? 

—Aşa se pare. Am nevoie de un credit. Poate o să te 
mire... 

—Nu mă miră, îl întrerupse Izu. Un om care îşi vinde 
bijuteriile, când dispune de o avere uriaşă cum sunt cei 
patruzeci de mii de ducați, înseamnă că suma nu-i 
ajunge şi se află la mare strâmtoare. 

—Eşti inteligent, observă Indru. 

—Sunt silit să fiu. Fără inteligență, afacerile se 
împotmolesc adesea. Pentru ce sumă doriți creditul? 

Pentru o mie de ducați, dacă nu ți se pare prea 
mult. 

—Ce garanții oferiţi? 

—Nimic, în afară de cuvântul meu. Nu mai am nici un 
fel de avere. 


Tânărul negustor căzu pe gânduri, spre dezolarea lui 
Cae. 

—Domnule, spuse cu voce joasă Izu, sunt un evreu 
chibzuit. 

—Nu mă îndoiesc. Altfel nu ţi-aş fi făcut propunerea. 

—Grea problemă mi-ați pus. 

—Atunci, să nu mai vorbim despre asta. 

—Ba vorbim, domnule. Aş fi cel mai păcătos evreu din 
lume dacă m-aş dovedi fricos în afaceri. Cuvântul vostru 
valorează mult mai mult de o mie de ducați. Sunteţi 
nepotul lui Mihai-vodă. Unchiul vostru a fost cândva 
foarte bogat. Averea lui trecea dincolo de un milion de 
galbeni. Azi nu mai are nimic în afară de virtuțile unui 
mare conducător. Întreaga lui avere s-a dus pentru 
nevoile țării. lată unul dintre puținii domni care, în loc să 
mai adauge la avere, sărăceşte. Ţara Românească e 
amenințată de turci, de tătari, de poloni şi de principele 
Transilvaniei, cu sprijinul Moldovei. În vara asta va fi 
război. O sută cincizeci de mii de duşmani înconjoară 
Țara Românească. Mihai-vodă are douăzeci şi trei de mii 
de oşteni, pe aceştia nu i-a plătit de câteva luni. 

—Pe toți dracii! îl întrerupse Indru cu admirație, eşti 
bine informat. 

—Ar fi loc de mai mult, răspunse cu seriozitate Izu 
Klein. Noi, negustorii, suntem obligați să cunoaştem tot 
ce se întâmplă în jurul nostru. Informaţiile ne costă mult 
aur, dar ne ajută să vedem limpede în afaceri. Mihai-vodă 
s-ar putea să piară în luptele viitoare. Vă vorbesc deschis, 
domnule, zise observând încruntarea musafirului. În 
afacerile băneşti ale principatului nu sunt unul din cei 
mărunți. lar dacă mi-am câştigat putere, aceasta se 
datorează faptului că am venit cu ceva nou. Cu 
sinceritate absolută. Prefer să pierd decât să-mi amăgesc 
un client. Aşa se face că am ajuns la o clientelă nevisat de 
numeroasă. Dacă i se întâmplă o nenorocire lui Mihai- 
vodă, ați putea ajunge domn al Ţării Româneşti. Dar s-ar 
putea şi altfel. Să muriţi în luptele ce vă aşteaptă. Dacă 


nu ați fi atât de viteaz, am discuta cu totul altfel despre 
credit. Deci, iată că nu pun la îndoială cuvântul vostru, ci 
numai viața voastră. 

—Bine! hotărî Cae dezamăgit. Voi căuta credit în altă 
parte. 

—De ce? se miră negustorul. Am spus eu că vă refuz? 
V-am arătat doar riscurile noastre. Aţi cerut o mie de 
ducați. Vă ofer trei. E destul să-mi semnaţi o hârtie 
pentru patru mii de ducați. O mie va fi riscul şi câştigul 
nostru. 

—Dă-mi hârtia! 

—Mă iertaţi o clipă! zise negustorul ieşind prin uşa 
din spate. 

„Am patruzeci şi trei de mii două sute de ducați, gândi 
tânărul. Dar nu văd de unde voi face rost de încă şase mii 
opt sute. M-am legat în fața lui vodă să plătesc lefile oşte 
nilor. Ei bine, vom găsi şi restul până la cincizeci de mii.” 

Izu Klein se întoarse curând însoțit de domnul Moriţ 
Avram. 

—Acum poftiți cu mine! se înclină tânăra gazdă în fața 
musafirului. 

Trecură printr-o curte cu flori frumoase. Din stradă 
nimeni nu ar fi bănuit o curte atât de minunată. Dalele 
de marmură bine îngrijite făceau punte de legătură între 
gră dină şi o casă mare cu cerdac larg. Intrară într-o 
încăpere mobilată cu gust. Un slujitor îşi făcu apariția 
purtând o tavă cu gustări rare şi băuturi răcoroase. 

—Am şi eu nişte amănunte, spuse tânărul negustor 
privindu-l cu admiraţie rău ascunsă. 

—să cred prin aceasta că s-au inversat rolurile 
noastre? râse Indru. 

—Să credeți. Acum e rândul meu să cer. Am nevoie de 
creditul vostru. 

—Glumeşti. 

—Nu m-aş încumeta. Ne e vorba de un credit bănesc. 
Ştiu că domnia-voastră sunteți primul sfătuitor al 
domnului Ţării Româneşti. Mai ştiu că Mihai-vodă e cel 


mai infor mat conducător din această parte a Europei. 
Adunarea ştirilor se află în mâinile bătrânului boier 
Vintilă Băicoianu. Pe baza acelor ştiri vă făuriți politica 
țării şi strategia. Ei bine, domnule Indru, vrem să 
cumpărăm ştiri de la curtea din Bucureşti. Ah, ah, nu vă 
încruntaţi înainte de a sfârşi ce am de spus! În felul lor şi 
negustorii făuresc o strategie de afaceri pe bază de ştiri. 
Cu cât ştii mai multe, cu atât faci afaceri mai bune şi mai 
sigure. Nu ne interesează ştirile care ar ştirbi interesele 
Ţării Româneşti, ci numai acelea nefolositoare pentru 
politica voastră. Totdeauna se adună şi astfel de ştiri. 

—Am înțeles, zâmbi Cae. De obicei se adună ştiri 
multe şi nu toate de folos. Dacă putem să le vindem, ne 
scoatem cheltuielile de la ştirile importante. Vă voi da 
câteva rânduri pentru Vintilă Băicoianu. E un om 
dezghețat la minte. El vă va trimite ştiri chiar prin soliile 
noastre. 

—Minunat! exclamă Izu Klein. Un om de-al meu îl va 
vizita pe domnul Băicoianu, iar scrisoarea domniei- 
voastre ne va fi de mare sprijin. Dar nu e totul. Ar mai fi o 
cerere. 

—Să auzim, domnule Klein. 

—Casa noastră e interesată într-un transport de aur. 
V-aş propune să faceți paza transportului. 

—Ei, ei, te credeam un negustor priceput. 

—Se pare că sunt, mustăci negustorul. 

—Atunci, glumeşti. 

—Nu mi-aş îngădui. 

—Dar ştii că sunt urmărit în Transilvania. Că nu pot 
să-mi asigur paza propriei averi. 

—N-am uitat nici o clipă, domnule Indru. Depozitul de 
aur nu se află aici. E la Braşov. Eu aş dori să ajungă la 
Sulina. Pentru asigurarea pazei transportului vă ofer 
două mii de ducați. 

—E mult sau puțin? 

—Rămâne să stabiliți voi, domnule Indru. Suma ofe 
rită reprezintă doi la sută din valoarea aurului. 


—Înseamnă că e o mare cantitate de aur. 

—Foarte mare. Valoarea lui ajunge la o sută de mii de 
ducați. 

—Atunci, oferta dumitale nu pare prea avantajoasă 
pentru noi. 

—Doar la prima vedere. Lingourile de aur le-am adus 
la Braşov de la Râul Femeilor sau, cum îi mai spune azi, 
Baia Mare. Comisionul casei noastre va fi de treizeci la 
sută. Cheltuielile de transport între Baia Mare şi Braşov, 
plus paza, au costat trei la sută. Viitoarele cheltuieli şi 
paza până la Sulina vor însemna încă trei la sută, astfel 
că totalul cheltuielilor se ridică la şase la sută. Cu unu la 
sută mai mult decât ne-am propus. 

—Dar domnia-ta, care nu te oboseşti prea mult, vei 
rămâne cu un câştig de douăzeci şi patru la sută. Adică 
aur în valoare de douăzeci şi patru de mii de ducați. Mult 
prea mult, domnule Izu Klein. 

—Aţi uitat un lucru, zâmbi negustorul. Dacă se pierde 
aurul, casa noastră suportă întreaga pagubă. Drumul va 
fi lung şi plin de primejdii. Sunt atât de mari primejdiile, 
încât alți negustori nu s-ar încumeta la o astfel de 
afacere. 

—În caz de pierdere, veţi suporta chiar şi paza 
transportului? 

—Absolut. Pentru munca lor, oamenii trebuie plătiți. 

—Să zicem că nu din vina noastră se va pierde 
transportul. Cine va onora cei două mii de ducați? Omul 
care mă aşteaptă la Sulina, sau domnia-ta? 

—Veţi primi ducațţii la Sulina. Dar nu e totul. Dacă 
aurul ajunge acolo cu bună rânduială, oferim pe 
deasupra încă cinci sute de ducați. 

—Şi ai curajul să-mi încredințezi paza transportului? 

—Fără nici o rezervă, domnule Indru. Despre cinstea 
voastră şi a domnilor care vă însoțesc nu e cazul să 
discutăm. Vă cunosc mai bine decât credeţi. lar o pază a 
celor mai iscusiți oameni din această parte a Europei va 
duce cu siguranţă aurul la locul stabilit. Primiţi oferta? 


—O primesc. Mă sileşte lipsa de aur. 

—Dar sunteți bogat, domnule. 

—Numai la prima vedere, zâmbi Cae, folosind expresia 
negustorului. Ducaţii de care dispun vor folosi la plata 
oştilor Ţării Româneşti. Dorim să slobozim oşteni pe la 
casele lor. Ţi-o spun fiindcă nu e secret. 

—Sloboziți oştirea acum, la ceas de cumpănă pentru 
voi? se miră negustorul. 

—Avem strategia noastră, râse Cae. 

—Înţeleg, murmură Izu. Nişte oameni ca dom niile- 
voastre nu fac nimic nechibzuit. Cu cine veți asigura paza 
transportului? 

—Vor fi doisprezece oameni. lată numele lor: Cae 
Indru, Chirilă Zece Cuţite, Costache Caravană, Ducu cel 
Iute, părintele Grasa, Ciripoi-tatăl, Ciripoi-fiul, Tufănel- 
tatăl, Tufănel-fiul, Sile Adormitu, Găluşcă şi Toroipan. 
Crezi că suntem puţini? 

—Nu. Cu astfel de oameni aş putea duce aurul până 
la capătul lumii. Dar asta nu înseamnă că nu vor fi 
primejdii. Acum zece luni am pierdut un transport de aur 
între Brăila şi Sulina. Pierderea a fost foarte grea pentru 
casa noastră. 

—Care a fost cauza pierderii? 

—Atacul unor lotri. 

—Unde s-a petrecut acel atac? 

—Dincolo de Galaţi, la locul numit Cotul Pisicii. 

—Bănuiţi cine s-a aflat în spatele lotrilor? 

—Nu. Voi românii aveți un proverb frumos: „Hoţul 
neprins e negustor cinstit.” Dacă nu am dovezi, nu pot 
bănui pe nimeni. 

—Câţi oameni au asigurat paza transportului? 

— Optzeci. 

—Mulţi, domnule Klein. 

—Aşa m-am gândit şi eu, dar numai conducătorul ştia 
că în butoaiele pline de sare se afla aur. 

—să fie conducătorul cel care v-a păgubit? 

—Nu. Conducătorul a murit acolo, luptându-se. El a 


mai lucrat pentru noi. Era un om de mare cinste. 

—Cui predăm aurul în Sulina? 

—Aşteaptă acolo o corabie grecească. Numele ei e 
Penelopa, iar căpitanul e kir lani Xifandos. 

—Ei, la naiba! râse Indru. Penelopa s-a scufundat 
acum patru-cinci ani în port la Varna. Am fost de față la 
scufundarea ei. 

—Ştiu, dar e altă Penelopă. 

Cae Indru îşi aminti întâmplarea cu vechea corabie. 
Cu puțin înaintea luptelor de la Călugăreni, Penelopa 
transporta muniții şi tunuri pentru turci. Le ducea de la 
Varna spre Rusciuk. Păcălindu-l atunci pe kir Iani 
Xifandos, el şi Ciripoi-fiul aprinseră muniţia din pântecele 
Penelopei. 

„Oare mă va recunoaşte grecul? se întrebă tânărul. 
Cred că mă va recunoaşte. Asemenea întâmplare nu se 
uită atât de uşor.” 

—Când puteţi pleca la Braşov? întrebă negustorul. 

—Azi e joi. Mâine am unele treburi prin apropiere. 
Sâmbătă dimineața voi fi la hanul Berbecul Gras din 
Braşov. 

—E bine aşa. Eu voi pleca acolo chiar azi. Până la 
Dunăre ar fi bine să duceți aurul pe samare. Vor fi două 
zeci de cai cu cinci slujitori. Lăsaţi toate hârtiile la mine! 
Mă voi îngriji şi de ducații voştri. Unde să vă predau 
aurul şi averea voastră? 

—Mi-ar conveni la Predeal, în locul numit Crucea 
Mare. 

— Cunosc locul acela, domnule. 

—Atunci, te aştept acolo sâmbătă dimineaţa, înainte 
de ivirea zorilor. 

—Voi fi. 

Cei doi tineri îşi strânseră mâinile. Cae Indru îşi 
potrivi deghizarea, apoi părăsi casa lui Izu Klein. 


* 


Pentru a călători de la Sibiu la Blaj, localnicii foloseau 
potecile peste deal şi prin păduri. Cei străini de acele 
locuri prefereau să ocolească pe drumul nu tocmai bun 
dar sigur, ce se ondula printre dealurile toate la fel până 
la Copşa. Cine cuteza pe vechile poteci regreta adesea, 
orbecăind prin pădurile mari, şi nu rareori se întâmpla să 
nimerească în locul de unde plecase. 

Cae Indru părăsi pe jos cetatea Sibiului, aşa cum îi 
şedea bine unui slujitor al bisericii. După ce se depărtă 
destul alese potecile atât de rar călcate de oştenii prin 
cipelui Transilvaniei. Într-o rarişte aflată pe culmea unui 
deal, îi ieşiră înainte unsprezece călăreți. 

—Bine ai venit, cuvioşia-ta! strigă Costache Cara 
vană, aplecat pe gâtul Zambilicăi. Cu rasa pe care o porți 
destul de elegant, ca să zic aşa, ai măturat fără îndoială 
jumătate din ulițele Sibiului. Pentru asemenea lucrarea 
făcută cu sârg, autoritățile Sibiului ar fi putut să te 
răsplătească dându-ți măcar o gloabă de cal. De mult nu 
mai există recunoştinţă pe lumea asta. 

—Se vedea treaba că ţi-ai uns morişca de dimineaţă, 
dacă turui atât de bine, observă Cae. 

—Ca de obicei, râse grăsunul. Chiar şi Zambilica s-a 
înviorat văzându-te, iar când se bucură Zambilica, timpul 
trage a ploaie. Ce veşti aduci? 

—Bune. Am patruzeci şi trei de mii două sute de 
ducați. Îi primesc sâmbătă în zori, la Crucea Mare. 

—Dar ceilalți şase mii opt sute? întrebă Chirilă. 

—Cu aceştia va fi mai greu, oftă Cae. S-ar putea să-i 
capăt în Obreja, dar nu sunt prea sigur. Cristu, chiar 
dacă e proprietarul unui castel minunat, nu cred să 
dispună de o astfel de sumă. Eu şi Costache vom porni 
spre Obreja. Voi mă aşteptaţi sâmbătă în zori la Crucea 
Mare. 

—Se pare că am intrat în greu impas, observă Ducu. 

—Aşa cred şi eu, răspunse Cae. Totuşi mai avem o 
şansă ce valorează două mii cinci sute de ducați. Dar 
despre asta vom vorbi sâmbătă. 


Zicând acestea, îşi lepădă straiele de călugăr în 
braţele lui Sile Adormitu. Lunganul se apucă să le 
împăturească temeinic, socotind că vor mai folosi cândva. 
Mai vorbiră o vreme, apoi se despărțiră urându-şi unii 
altora noroc. Vânt Sălbatec, frumosul armăsar al 
tânărului, sătul de odihnit, se întinse la drum voiniceşte. 
Zambilica păşea în urma lui cu picioarele subțiri ca de 
lăcustă. Puţini ar fi crezut că acest cal, atât de slut şi 
slab, se dovedea foarte harnic la mers. Grăsunul 
Costache încercă să înfiripe o discuţie, dar Cae se 
pierduse în gândurile multe şi-i răspundea anapoda. 
Rotofeiul călăreț tăcu până la urmă, ştiind că fiecare 
călcătură de cal îl apropia mai mult pe prietenul său de 
Stela Cristu. 

„L-a prins dorul, gândi Costache. Numai el îl mână 
către Obreja. Dacă n-ar fi fost aşa, m-ar fi lăsat numai pe 
mine să merg acolo. De când nu s-au văzut au trecut 
patru ani şi jumătate. O fi avut fata răbdare să-l aştepte 
atâta? Greu de spus. Cea mai frumoasă şi cea mai pețită 
fată a Transilvaniei să aştepte, ce? Un cuvânt al lui Cae? 
Un semn al lui? Greu, foarte greu. S-a zvonit la Bucureşti 
despre o apropiată logodnă între Stela şi contele Teleki. 
Sărmanul meu prieten! Când a auzit vestea, a zâmbit 
parcă nepăsător. Dar zâmbetul lui era ca de om în pragul 
morții. De fapt, el strică. Putea să meargă la ea şi să-i 
spună: „Fată dragă, eu stau mereu cu viața în cumpănă. 
Dar, în vremurile acestea grele, cine e ferit oare de 
primejdii? Mă vrei aşa cum sunt? Poate că ea n-ar fi vrut, 
însă ajungea măcar să limpezească situația dintre ei. De 
la mutul ăsta nici nu poți scoate o vorbă mai clară. O fi el 
deştept, mai deştept decât noi toți laolaltă, dar nu în 
dragoste. Acolo toți nevolnicii se pricep mai bine decât el. 
Se chinuie aiurea. Nici nu cere sfatul cuiva. Tare sunt 
curios ce va face peste două ceasuri când se va pomeni în 
fața ei?” 

Când ajunseră la porțile din Obreja, soarele cădea 
către asfințit. Străjile îl vestiră pe domnul Kraus, 


majordomul castelului. Acesta alergă trudindu-şi 
picioarele scurte şi-i întâmpină pe oaspeți. Apoi făcu 
plecăciuni adânci în fața lui Cae, impresionat de frumosul 
armăsar şi de ţinuta elegantă a tânărului. Pe Costache îl 
învrednici cu o scurtă privire severă, aşa cum i se 
cuvenea unui slujitor al distinsului oaspete. Fiindcă 
majordomului nu i-ar fi trecut niciodată prin minte să-l 
socotească pe grăsun altceva decât slujitor sau chiar 
argat. Lunga carieră de majordom a domnului Kraus îi 
formase ochiul suficient pentru a face cuve nitele 
deosebiri ale rangului. În cazul de faţă, hainele ponosite 
ale lui Costache, cât şi sluțenia armăsarului, ce nu putea 
să întreacă prețul a două găini crescute fără boabe, 
excludea orice dubiu. 

După ce îşi şterse fruntea brobonită, cu o batistă nu 
mai mare ca o față de masă, domnul Kraus îşi potrivi un 
zâmbet jumătate bucuros, jumătate umil şi grăi nici prea 
tare, nici prea încet: 

—Bine ați venit în Obreja, strălucitorule musafir! 
Aştept numele vostru pentru a bucura urechile stăpânilor 
mei. Până când mă întorc, vă rog să poftiți pe această 
minunată terasă, unde florile multe vă vor ţine companie. 
Slujitorul vostru... sau rândaşul, zise văzându-l pe Indru 
că se încruntă, sau păcătosul argat... care nu a 
descălecat până acum să vă prindă calul... dovedindu-se 
un nemernic, va fi îndreptat în curtea din dos, unde îi voi 
aplica vreo câteva palme în numele vostru... fiindcă nu 
trebuie să vă spurcați mâinile... 

—Pe picioarele din spate ale Zambilicăi! tună 
Costache. Ce tot îndrugă nătărăul ăsta? 

Auzind asemenea ocară, majordomul tresări ca sub o 
lovitură de bici. Cătă profund lezat şi plin de nădejde 
către protecția marelui senior, dar acesta mustăcea 
reținându-şi râsul. Dezamăgit, îşi întoarse privirile din 
nou către Caravană, trase aer mult în piept, îl slobozi 
puternic, îşi tamponă buzele cu batista, se ridică a 
intimidare pe vârfuri, apoi grăi: 


—Descalecă, nemernicule, şi ia calul înălțimii-sale! 

Costache sări din şa uimitor de iute, iar palma lui 
grea îl trimise cât colo pe bietul majordom. În faţa unui 
asemenea dezastru, domnul Kraus cătă pentru ultima 
oară spre musafirul ce râdea cu lacrimi, se convinse că 
nu va găsi sprijin acolo, astfel că o rupse la fugă şi intră 
ca o furtună în sufragerie. 

Tinerii castelani şedeau la masă împreună cu bătrâna 
contesă Szatmári şi frumosul conte Lajos Teleki. Apariția 
atât de neobişnuită a majordomului stârni mirare. 

—Ei, ce s-a întâmplat, Kraus? întrebă contele 
Beckembauer, văzându-i spaima din priviri. 

—Am fost bătut, înălțimea-voastră. 

—Bătut? Cine a îndrăznit asemenea lucru? 

—Musafirii. Se află în curte doi călăreți. Cel înalt pare 
un mare senior. Slujitorul său, sau argatul, sau rândaşul, 
e o pramatie cum n-am mai văzut la Obreja. l-am 
poruncit să descalece şi să prindă calul stăpânului. În loc 
de asemenea ascultare firească, m-a lovit cu palma atât 
de tare, încât nu cred să se afle copită de cal care să 
pălească mai greu. Apoi mi-a strigat: „Aleargă, guştere! 
Aleargă degrabă la stăpânii tăi şi-i vesteşte că au sosit 
domnii Costache Caravană şi Cae Indru!” 

Dacă s-ar fi despicat castelul în felii, încremenirea nu 
ar fi fost mai mare. Beckembauer încercă să se ridice, dar 
se poticni în scaun. Tacâmul din mâna Stelei tremură 
atât de vizibil, încât fata îl aşeză pe masă, ținându-l cu 
palma. Teleki rămase cu gura căscată. Contesa de 
Szatmári îşi scutură brațele slăbănoage, răstindu-se: 

—Fir-ar să fie! Doar nu dau turcii. 

leşiră cu toţii pe terasă. Cae şedea rezemat cu spatele 
de Vânt Sălbatec. Grăsunul Costache se învârtea în jurul 
Zambilicăi, bombănind. Stela Cristu cobori în goană scă 
rile terasei. La picioarele lor se opri nehotărâtă, iar 
mâinile îi căzură neputincioase pe lângă corp. Cae îşi 
țintui privirile asupra ei. Pe ceilalți nu mai reuşi să-i 
vadă. Se desprinse de lângă Vânt Sălbatec şi porni spre 


terasă uimitor de încet. Ochii lui subțiați ca în fața 
soarelui mult nu coborâră o clipă. Călca încet, nesigur pe 
picioarele lui puternice, temător să nu o sperie şi să 
dispară în clipa următoare. O privea pe Stela atent, parcă 
cercetând-o cu de-amănuntul. Nimic din întreaga ei 
făptură nu scăpă ochilor săi ageri. Nici măcar încordarea 
ce o stăpânea. Degetele tinerei fete arătau căzute spre 
încremenire. Pe buze îi apăruse un zâmbet şters, ca o 
petală ofilită. Ochii aveau în ei o lumină ciudată, 
asemenea apelor tulburate. Stătea încremenită, puțin 
aplecată înainte, ca şi când ar fi ascultat un strigăt 
îndepărtat. Palidul ei surâs tremura împreună cu buzele, 
aşa cum se ridează apa limpede la slaba adiere a 
vântului. Când ajunse foarte aproape, o simți că îşi oprise 
respirația. Gâtul ei delicat părea un arc încordat peste 
măsură. Erau atât de aproape încât hainele lor se 
atingeau. Stela îi observă ochii subţiați ca două lame de 
brici. Apoi, ochii se măriră brusc, iar timpul încremeni 
pentru ei. Nimic nu mai exista în jur decât ochii lor, care 
se cercetau adânc. Tânărul se aplecă spre ea, rupând 
vraja timpului. Buzele ei, la pândă până atunci, zburară 
să-l întâmpine. Când îi cuprinse gâtul cu brațele, Stela 
puse în gest atâta lăcomie încât scăpă un geamăt. Barba 
lui aspră, nerasă de câteva zile, îi zgârie obrazul. Mâinile 
lui nu-şi mai găseau astâmpăr, mutându-se când pe fața 
lui, când pe umeri, când în părul aspru căzut pe frunte în 
neorânduială. Îl îndepărtă o clipă să-i privească ochii şi 
scânci de bucurie văzându-i mari, luminoşi, triumfători. 
Se ghemui la pieptul lui cu toată dispe rarea adunată în 
atâția ani. 

Costache Caravană fu gata să plângă şi se răsti la 
Zambilica: 

—Întoarce botul, nătărăule! Gingăşiile care se petrec 
acolo n-au nevoie de martori. 

—M-am prostit ca o vacă bătrână, suspină contesa de 
Szatmári, emoţionată. Doamne, ce bărbat! Parcă e Făt- 
Frumos. 


Contele Teleki se gândi zâmbind: „Acum s-a isprăvit. 
Niciodată nu vor şti ei că eu i-am adus unul în fața 
celuilalt. Zvonul meu despre o pretinsă logodnă cu Stela 
i-a dat aripi acestui tânăr. Nu ştiu dacă am făcut-o din 
milă, din prietenie, sau din dragoste.” 

Vraja timpului încremeni se rupse. Fata se desprinse 
din îmbrăţişare, privind mirată în jur. Întreaga ei făptură 
parcă înflorise dintr-o dată. Dar oricât se căsni, nu reuşi 
să-şi înfrâneze sclipirea de triumf a ochilor. Contele 
Beckembauer se dezmetici primul şi îşi salută noii 
musafiri cu tact, ca şi când nu s-ar fi întâmplat nimic. lar 
când Costache Caravană păşi în sufragerie la braț cu 
contesa de Szatmâri, majordomul murmură aiurit de-a 
binelea: 

—Îmbătrânesc. Asta e. Dau în mintea copiilor. 

După ce se isprăvi cina, Cae, Caravană şi tânărul 
castelan mai zăboviră în sufragerie. Ceilalți ieşiră în 
parcul imens, dornici să respire aerul curat al unei nopți 
ce se arăta deosebit de frumoasă. 

—Cu toată urmărirea cardinalului, sper să rămâneți 
la noi câteva zile, spuse gazda privindu-şi musafirii 
bucuros peste măsură. Nimeni nu va părăsi castelul până 
la plecarea domniilor-voastre, astfel că nici o ştire nu va 
ajunge la Alba-lulia. 

—Plăcerea ar fi de partea noastră, mulțumi Indru. Din 
păcate, v-am face un mare neajuns. Şi aşa vizita noastră 
s-ar putea să vă scadă în ochii cardinalului. Unele treburi 
grabnice ne-au adus aici, iar altele ne aşteaptă fără chip 
de amânare. 

—Deci, există şi alte motive care v-au mânat în 
Obreja, spuse castelanul mai mult pentru sine. 

Cae roşi înțelegând bine gândurile acestuia. 

—Există, domnule Ion Cristu. Avem nevoie de nişte 
ducați. 

—Mulți? 

—Destul de mulți. Mihai-vodă, domnul nostru şi al 
vostru, va slobozi oastea cea mare. Pentru plata lefilor 


căzute în amânare de cinci luni, am strâns patruzeci şi 
trei de mii de ducați. Dar ne vor trebui cincizeci de mii. 
Eşti singurul om care ne-ar putea ajuta să completăm 
asemenea sumă, iar despre înapoierea ei nici nu poate fi 
vorba. Nu am avea de unde să o scoatem. 

—Şapte mii de ducați? se miră castelanul. Dar nu am 
şapte mii de ducați. 

—Câțţi ai? 

—O mie trei sute. 

—Sunt buni şi aceştia. Sperasem la mai mult, însă ştii 
proverbul: „De unde nu-i, nici Dumnezeu nu cere!” 

—Daţi-mi un răgaz. 

—Nu ne îngăduie timpul. 

Castelanul rămase pe gânduri. Îi venise ceva în minte, 
astfel că se înveseli dintr-o dată. 

—Domnilor, s-ar putea să mai adaug ceva. Încă nu 
ştiu cât. Păcat că timpul e atât de scurt. După cum ştiţi, 
contele Teleki locuieşte de multă vreme în Alba-Iulia. El 
ar putea să ne ajute. I-aş înapoia suma la toamnă. Are un 
cal bun. l-ar trebui două-trei ceasuri să gonească până 
acasă şi îndărăt. Aveţi ceva împotrivă? 

—Nu mare lucru, răspunse Caravană. În două-trei cea 
suri toată garnizoana din Alba-Iulia ar năvăli aici şi ne-ar 
culege ca din oală. 

—Aşa ceva nu cred. Îl cunosc bine pe Teleki. Răs 
pund pentru el. 

—Nu avem de ales, interveni Cae. Faceţi cum e mai 
bine, domnule Cristu. 

—Atunci, aşteptaţi! Stela şi cei doi musafiri sunt în 
parc. Mă întorc îndată. 

Cristu porni spre ieşire. Aproape de uşă se lovi nas în 
nas cu buclucaşul majordom. 

—Vai, omule! zise râzând. Azi nu-ți merge tocmai bine. 
E a doua oară când năvăleşti aici ca un apucat. 

—Vă rog de iertare, înălțimea-voastră! grăi cam spăşit 
domnul Kraus. De multă vreme nu s-au mai pomenit 
atâtea încurcături în Obreja. Măria-sa domnul Teleki ne-a 


părăsit adineauri. 

—Pesemne că aiurezi. 

—Nu prea. L-am văzut galopând spre Târnava parcă 
alungat de urgie. 

—Poate se plimbă. 

—Nici gând. Mi-a lăsat o scrisoare pentru înăl ţimea- 
voastră. 

Ion Cristu apucă scrisoarea cu un gest precipitat. O 
sprânceană i se ridicase mult în sus de mirare. 
Majordomul se îndepărtă convins că ziua se încheia cum 
nu se poate mai prost. Cristu despături hârtia şi citi cu 
glas tare: 


Dragă Beckembauer, 

Unele treburi grabnice reclamă prezența mea la Alba- 
Iulia. Vă cer iertare pentru neputința de a-mi lua rămas 
bun. Timpul nu mi-a îngăduit să o fac. 

Al vostru, Lajos Teleki. 


—O luăm din loc, sări Caravană. Ăsta s-a dus după 
Jager. 

—Mă îndoiesc, răspunse Indru, aşezându-se mai bine 
în scaunul lui. Teleki nu arată să fie un om de nimic. 

Tăcu privindu-i pe ceilalți. Toţi trei înțelegeau motivul 
plecării precipitate. 

lată că s-a spulberat speranța unui împrumut, 
observă castelanul. 

—Ne mulțumim cu ce avem, zâmbi Cae. Mă miră 
totuşi că găsesc atât de puţin în Obreja. 

—Cred că te-ai mira şi mai mult, aflând că sunt dator 
aproape zece mii de ducați, zise gazda privindu-l cu 
simpa tie rău ascunsă. În iarnă mi-au murit peste trei 
sute de cai. Niciodată nu mi s-a mai întâmplat un astfel 
de necaz. În primăvară, un transport de vinuri către 
curtea imperială din Praga ne-a fost prădat dincolo de 
Bratislava. Am pierdut vinul, butoaiele, caii, căruțele şi 
jumătate din oamenii care însoțeau transportul. Am mai 


făcut unele cheltuieli de reno va re la aripa de sud a 
castelului şi am întărit toate drumurile noastre cu piatră 
de râu. Abia la toamnă vom ajunge să ne plătim datoriile 
şi să ne rămână un câştig. E drept că la marea noastră 
avere, şapte mii de ducați nu ar însemna prea mult. Din 
păcate, ați nimerit cum nu se poate mai prost. 

—Am fost lipsiți de noroc şi în privința cailor, obser vă 
Costache. Oştirea Bucegilor se pune din nou pe picioare. 
Dar se pune anevoios din lipsă de cai şi arme. 

—O! se lumină gazda. Lucrurile nu stau chiar aşa de 
rău în privința cailor. E adevărat că am pierdut mulți, 
totuşi suntem departe de a fi rămas fără unele rezerve. 
Două sute vă dau în câteva zile. Sunt cai de rasă bună. 
Slujitorii mei îi pot mâna spre Tara Românească în 
pâlcuri mici, astfel nu se va şti drumul lor. Mai rămâne 
doar să stabiliți locul de predare. 

—Nu e deloc rău, se entuziasmă Cae. lată drumul 
nostru la Obreja se arată rodnic. 

Îi vorbi apoi lui Cristu despre marile amenințări ce se 
abat asupra ării Româneşti. Despre nădejdea că vor 
scăpa fără lupte până în toamnă şi despre toate hotărârile 
luate la Sfatul de taină din Bucureşti. 

—Riscaţi mult, se miră Cristu. Între slobozirea oştirii 
mari şi înjghebarea Oştirii Bucegilor, veţi avea un timp în 
care veţi fi lipsiți de puterea armelor. Dacă se potriveşte 
ca în acest timp să fiți atacați, va fi greu pentru neamul 
de la Dunăre. 

—Cine nu riscă nu câştigă! zâmbi Indru. Timpul nu 
ne îngăduie să facem amânări. Cu cât vom slobozi oştirea 
mai iute, cu atât cred eu că va fi mai bine. 

—Cu cât întăriți mai iute şi mai neştiut Oştirea Buce 
gilor, cu atât veți avea nădejde să scăpați de pericole, 
răspunse gazda. Ceea ce s-a întâmplat la Bucureşti după 
Sfatul de taină m-a copleşit de-a binelea. Voi ați dat acolo 
tot ce ați avut, pentru a pune pe picioare oastea din 
munți. Eu nu pot să dau atâta fiindcă trebuie să fiu aici 
un conte bogat, iar saşii, care mă socotesc de-ai lor, sunt 


gata să mă recunoască cel mai de frunte dintre ei. La 
vreme de război în Transilvania, saşii conduşi de mine se 
vor alia cu Mihai-vodă. lată de ce n-am dreptul să fiu 
sărac. Dar voi înzestra şi eu Oştirea Bucegilor. Pe lângă 
cei două sute de cai, am să vă trimit cât de curând săbii, 
pistoale şi postav pentru îmbrăcăminte. Toate le voi 
cumpăra din Sibiu. Iar pentru atâta lucru, voi face rost de 
aur chiar dacă-l scot cu forța de la cămătari. 

Când isprăviră discuţiile, noaptea se arăta dincolo de 
mijlocul ei. 

—Ar fi bine să mergem la odihnă, propuse Cristu. 
Oboseala se citeşte pe fețele voastre. 

—Da, e o propunere straşnică, aprobă Costache. Trei 
ceasuri de somn bun ne vor pune pe picioare. 

—Cam puțin, remarcă tânărul castelan. 

—Aşa cred şi eu, dar timpul nostru e măsurat. Vom 
pleca odată cu ivirea zorilor. 

Porniră spre încăperile pregătite din vreme şi destul de 
curând în Obreja se stinseră luminile. Doar torțele mari 
de pe ziduri se vedeau până departe, amintind privitorilor 
ocazionali că străjile ascunse în umbra meterezelor ve 
ghează la buna rânduială. 

Costache dormi îmbrăcat, aşa cum îi era obiceiul. 
Văzându-l astfel mulţi şi-ar fi închipuit despre el că ar 
avea ceva aplecare spre necurățenie şi slabă chibzuială. 
Puţini erau cei ce cunoşteau adevărul. Costache se 
dovedea prevăzător, socotind că la vreme de noapte e mai 
bine să fii pregătit atunci când primejdiile se anunță 
multe împrejur. Apoi, trecuseră atâția ani petrecuţi prin 
păduri, sau printre stâncile munților, sau în câmpie, 
departe de căldura unui cămin. Dormitul pe căpătâi 
moale îi devenise străin, trăgându-l spre neodihnă. 
Încălțările lui grosolane se aşe zară ca o pată pe 
aşternutul alb. Aruncă perna cât colo şi puse în locul ei o 
haină lungă ce semăna cu o rasă preoțească, având grijă 
să o strângă asemenea unui sul. Numai busuiocul aflat 
sub pernă nu-l lepădă, îmbătându-se de mirosna lui. 


Umbrele nopții îşi subțiară straiul, în vreme ce spre 
răsărit cerul căpăta o roşeață aparte. Pe marea terasă a 
castelului, Ion Cristu şi Costache Caravană discutau 
despre timp. În sufrageria răcoroasă spre zori, Cae şi 
Stela schimbară ultima îmbrățişare. Părul ei despletit 
cădea bogat peste umerii înguşti. Tânărul îşi culcă 
obrazul în el şi-i simți parfumul florilor de câmp. Stela se 
ghemuise la pieptul lui caldă, proaspătă, aşa cum ieşise 
din aşternuturi. Îi cuprinse cu braţele gâtul puternic, ars 
de soare şi întărit de vânturi, dar mâinile ei nu aveau 
odihnă. Îi prinse faţa în palmele delicate, se ridică pe 
vârfuri şi îi sărută ochii pe care îi visase atâta vreme, 
uimindu-se de îndrăzneala ei. Încercă să-l privească, dar 
ochii nu o ascultară destul, umbriți de lacrimi. Cae avu 
un moment de slăbiciune. O clipă îi trecu prin minte să 
se lepede de toate lucrările viitoare şi să-şi îngăduie o 
viaţă de fericire. Întreaga lui ființă se răzvrăti împotriva a 
tot ce făcuse până atunci, socotind că are dreptul să 
trăiască altfel. Apoi zâmbi, iar Stela nu-i observă 
zâmbetul. O ridică în braţele mari puter nice ca oţelul. Îşi 
culcă fruntea peste sânul ei şi-i simți inima zbătându-se 
sub învelişul hainelor subțiri. Cuprinsă de o dulce 
amețeală, Stela uită de timpul necruţător, numă rat 
pentru ei în minute. Închise ochii, iar obrajii ei în flăcări 
erau singurul semn de nelinişte, când fața lui Cae se lăsă 
peste sân. 

—Soțul meu. Dragul meu soț, murmură lăsând 
lacrimile să curgă în voie. 

Costache Caravană, ivit în prag, nerăbdător, rămase 
locului gândindu-se: „Pe cele trei potcoave pierdute de 
Zambilica! Am să mai stau aici chiar dacă vine Jager cu 
toată oştirea Transilvaniei.” 

Apoi se retrase emoționat şi-i zise gazdei: 

—Cred că ne-am sculat prea devreme. Zambilica 
mestecă ovăzul taman la ceasul ăsta. Dacă îl tulbur 
acum, toată ziua o să galopeze îmbufnat. 

Dar urechea fină a lui Cae simți pasul uşor făcut de 


Caravană. Braţele lui o purtară pe Stela către un scaun şi 
o aşeză cu grijă, ca pe un lucru fragil. 

—E timpul să plec, zise, iar vocea lui, hotărâtă în alte 
prilejuri, tremură uşor ca o părere. 

Stela prinse tremurul glasului său şi culese din el mai 
mult decât i-ar fi putut spune vorbele. Slujitorii aduseră 
caii. La puţină vreme tropotul lor se auzi coborând către 
apele Târnavei. Soarele îşi aduna strălucirea pe o creastă 
de deal. Zările uşor fardate cu ceață se limpezeau domol. 
Începea o zi nouă. 


Puţini cunoşteau cărarea pieptişă ce ducea pe 
scurtătura munților către locul numit Crucea Mare. Dar 
şi mai puţini erau acei care se încumetau să facă 
asemenea urcuş la vreme de noapte, când primejdiile 
prăpăstiilor pândeau la fiecare pas. Totuşi, în noaptea de 
vineri spre sâmbătă, se găsiră câțiva temerari ce folosiră, 
de fapt cu multă pricepere, drumul acela anevoios. În 
creasta de la Crucea Mare, doisprezece călăreți aşteptau 
convoiul. 

Cu mult înainte de ivirea zorilor, caii legați între ei cu 
funii lungi apărură drept, iar spinările lor umede arătau 
greutatea urcuşului. Erau douăzeci de cai voinici, cu 
picioarele mari, puternice, ale căror haruri se dovedeau 
mai degrabă îndreptate spre povară decât spre iuțeala 
animalelor de călărie. Însoţitorii lor, cinci bărbaţi tineri, 
purtau obişnuita îmbrăcăminte grosolană a muntenilor. 
Aveau vorba aspră şi o foloseau rar, numai la cazuri de 
mare trebuință. Cel de-al şaselea călător, un bărbat 
mărunt, subțirel, se desprinse din grup şi se apropie de 
Cae Indru. 

—Ai ajuns la timp, domnule Izu Klein, observă Cae. 

—În afaceri totdeauna trebuie să ajungi la timp, râse 
acesta. Aurul şi averea domniei-voastre se află aici. Acum 
voi hotărâți cum e mai bine. Aceşti slujitori sunt oameni 


de nădejde. Ei ştiu ce cuprind samarele. Vi-i las, 
domnule, în seamă. Cu cât veți ajunge mai iute la Sulina, 
cu atât va fi mai bine pentru toți. La revedere, domnilor! 

—O clipă, o clipă! îl opri Cae. 

—Vă ascult, se întoarse negustorul mirat. Oare să fi 
scăpat ceva din vedere? 

—Nu, nu asta, râse Indru. Mi-ar face plăcere să vă 
însoțesc o bucată de drum. 

—Poftiți, poftiți! zise Izu bănuind că tânărul ar vrea 
să-i vorbească tainic. 

Porniră alături. Caii lor aproape se atingeau. Când se 
depărtară destul pentru a nu fi auziţi, negustorul îşi 
domoli calul şi spuse: 

—Domnule, aştept. Cred că doriți unele amănunte. 

—Într-adevăr, sunt nişte întrebări. Mi-ai adus ducaţii 
cu bună rânduială. Acum nimic nu-i mai poate scoate din 
mâinile mele. Dar nu putem vorbi acelaşi lucru despre 
aurul vostru. Până la Giurgiu el va fi în mare siguranţă. 
Mai rămâne însă drumul până la Sulina. Dacă nu se va 
face cu chibzuială, se pot ivi multe primejdii. 

—Nu vă înţeleg, zise Izu. 

—Aşteaptă! Aş vrea să aflu cine sunt oamenii care au 
ştire despre transportul aurului. 

—Da, e o întrebare firească. La astfel de prilejuri, cu 
cât ştiu mai puţini, cu atât mai bine. Deci, ştiu eu, ştie 
domnul Aba Rozen, cel ce a depozitat vremelnic aurul în 
Braşov, slujitorii care se află aici şi, fireşte viitorul 
proprietar, negustorul turc lusuf. S-ar mai adăuga cei trei 
fii ai domnului Rozen, dar sunt nişte tineri cu care am 
mai lucrat de multe ori. 

lată că nu-s tocmai puţini, remarcă Indru. 

—E şi normal, domnule. Transportăm o avere destul 
de mare. La asemenea cantitate de aur nu ai cum să 
lucrezi de unul singur. 

—Adevărat! Aş vrea totuşi să ştim mai multe despre 
cei cinci slujitori. Ei vor merge cu noi o bună bucată de 
drum. 


—Nici o grijă, îl asigură Izu Klein. Au lucrat şi pentru 
tatăl meu. De fapt, au fost patru. Cel de al cincilea se 
numeşte Achim. Dar pentru el garantează ortacii lui. 
Sunt cu toții dintr-un sat. 

—Achim lucrează pentru prima oară? 

—Nu. A mai fost angajat la transportul pe care l-am 
pierdut acum zece luni. 

—Mda! Ce ştiţi despre lusuf, omul căruia îi predațţi 
aurul? 

—Am mai făcut afaceri cu el. E drept, mărunte, însă 
nu am avuta mă plânge de neajunsuri. Din contră, noi i- 
am făcut supărare fiindcă l-am lipsit de aurul pierdut 
acum zece luni. 

—Dar el nu a păgubit nimic. Cel puţin aşa am înţeles 
din discuţia noastră la Sibiu. 

—Aşa este. I-am plătit întreaga pagubă. 

—E1 va cunoaşte data plecării aurului din Braşov? 

—E şi firesc să o cunoască. 

—Cu domnul Aba Rozen lucraţi de mult? 

—A fost bun prieten al tatălui meu. De fapt, suntem 
asociați în multe afaceri chiar mai mari decât asta. 

—Slujitorii casei lui ştiu ceva despre aur? 

—Nimic. Am avut noi grijă. Mai sunt întrebări? 

—Da. Cum îl voi recunoaşte pe lusuf? 

—Nu vă faceţi griji! În clipa în care veţi păşi pe puntea 
Penelopei, se vor lămuri toate. 

—Atunci, la revedere, domnule Izu Klein! 

—La revedere! 

Cae se întoarse lângă ai săi destul de îngândurat. Prea 
mulți oameni ştiau despre aur. Dădu semnalul de 
pornire. Şase dintre călăreți trecură în fruntea convoiului. 
Alți şase îi urmau de aproape. 

Luni către seară vistieria din Bucureşti primi în 
păstrare vremelnica uriaşă sumă de patruzeci şi patru de 
mii cinci sute de ducați. Marți la prânz, Mihai-vodă ieşi 
însoțit de curteni până la biserica Sfinţii Petru şi Pavel, 
unde începură marea slobozire a oştenilor. Şiruri lungi de 


oşteni treceau domol prin fața plătitorilor. Chipurile lor 
întunecate până nu de mult se luminară, astfel că 
risipirea se făcea în cea mai bună rânduială. Mai lipseau 
cinci mii cinci sute de ducați, care stăteau ca o povară pe 
sufletul lui vodă. Va reuşi oare Cae Indru să-i aducă la 
timp? 

Trecură câteva ceasuri. Curtenii obosiră, iar căldura 
aprigului soare de câmpie îi chinuia cumplit. Dar Mihai- 
vodă nu descălecase, priveghind buna rânduială a 
plăţilor. Destul de aproape, umbra castanilor groşi cât 
omul îmbia la odihnă răcoroasă. Alături de curteni, 
trimişii principelui Transilvaniei, căpitanul Mihai Szekely, 
Gabriel Haller, Gheorghe Ravazdy şi Nicolae Vitez, şpanul 
de Turda, urmăreau cu ochi de iscoade risipirea oştilor. 
Pe fața lui vodă nu se putea citi nimic. Nu era nici 
încruntare, nici zâmbet, nici nelinişte. Căpitanul Szekely, 
bun cunos cător al treburilor de oşti şi mare admirator al 
lui Mihai-vodă, privi cu melancolie în jur. 

„lată, gândi el, aici e sfârşitul celui mai mare 
conducător de oşti din această parte a Europei. Împăratul 
Rudolf şi cardinalul sunt orbi. Ei nu văd oare că sfârşitul 
puterii lui Mihai-vodă va da prilejul turcilor să urce spre 
nord? Omul acesta ar fi fost singurul stăvilar împotriva 
puhoiului turcesc. Prin căderea lui, creştinii vor avea 
multe necazuri. La Praga e un împărat de paie. La Alba- 
Iulia, un principe nevolnic. De când e lumea, lucrurile au 
fost totdeauna strâmbe. Să fi fost el împărat, i-ar fi 
trebuit câteva luni să pună ordine în această parte a 
Europei. Uneori mi-e silă de haina pe care o port. Sunt 
căpitanul şi iscoada unui principe dornic să adune fală în 
jurul numelui său. Mihai-vodă a fost cândva bogat. 
Acum, Dumnezeu ştie de unde a strâns aur pentru 
slobozirea oştilor. Cine ar mai fi făcut oare asemenea 
risipă? Acum cinci ani am băut la Bucureşti vin servit în 
pocale de aur. Azi, domnul Ţării Româneşti ne-a oferit vin 
în ulcele de pământ ars. Ce se petrece oare în sufletul 
acestui mare conducător? Îl ştiam cândva înţelept şi 


viclean. Ceea ce se întâmplă aici să fie oare un act de 
viclenie şi înțelepciune? Acum cinci ani, când garnizoana 
turcească din Bucureşti îl înjura şi-l amenința sub 
zidurile palatului, când puterea turcilor în Ţara 
Românească se arăta de neclintit, el zâmbea umil, 
ploconindu-se în fața lui Mehmed-paşa, comandantul 
ienicerilor. Apoi, s-a petrecut măcelul. Într-o singură zi 
Mihai-vodă a  măcelărit garnizoana turcească din 
Bucureşti, fără să piardă un om. Câteva zile mai târziu, 
cădea sub mâna lui puternica întări tură otomană de la 
Giurgiu. Abia atunci şi-a arătat el adevărata față. Să fie şi 
azi un vicleşug? Turcii, polonii, tătarii, cardinalul şi 
Ieremia Movilă, domnul Moldovei, sunt gata să se arunce 
peste Țara Românească. Dacă vodă ar încerca război, nu 
ar avea sorți de izbândă. Arătându-se slab, duşmanii se 
vor pândi între ei, iar el va câştiga timp. Nu, nici vorbă! 
Gândurile mele au luat-o razna. Dacă sloboade oştirea, 
înseamnă că nu mai poate nimic. Peste câteva zile va 
semna actul de vasal al principelui Transilvaniei. Acest 
act va fi ultimul pas de sfârşit al puterii lui. Va deveni un 
simplu consilier al nevolnicului cardinal. lar plecarea sa 
din Ţara Românească încheie jalnic o epocă glorioasă a 
acestui popor.” 

Departe, în câmpie, clucerul Ieremia Băicoianu şi 
bunul său prieten Zamfirescu urmăreau cu ochii micile 
grupuri de oşteni ce se îndreptau spre satele lor. Din 
vreme în vreme opreau câte un tânăr voinic la trup, 
discutau cu el tainic, apoi tânărul intra pe mâna unor 
slujitori credincioşi şi nimeni nu bănuia drumul acestuia 
către platoul Bucegilor, unde creştea noua putere a Ţării 
Româneşti. 


* 
În seara de miercuri, la locul de pe Dunăre numit 


Cârna Mică, aflat în apropiere de Giurgiu, patru bărci 
mari preluară întreaga încărcătură de aur a cailor lui Izu 


Klein. Costache Caravană angajase pe plată bună patru 
barcagii. Îi cunoştea de multă vreme şi ştia că se poate 
bizui pe ei într-o călătorie plină de primejdii. Cae Indru 
nu se arătase zgârcit cu banii de cheltuială primiți de la 
negustorul si bian, astfel că femeile barcagiilor primiră 
câte cincizeci de ducați. Sumă uriaşă, pe care bărbații lor 
nu ar fi putut să o câştige în câțiva ani de muncă pe 
Dunăre. 

Cei cinci munteni legară caii între ei, tăcuți, aşa cum 
le era firea. După ce mai priviră o dată spre bărci, ridicară 
pălăriile în semn de salut, apoi îşi îndemnară caii pe 
drumul de întoarcere către Braşov. 

—Straşnici bărbaţi! exclamă Costache. Ţi-e mai mare 
dragul să lucrezi cu nişte oameni ca ei care ştiu ce au de 
făcut şi te înțeleg din ochi. Păcat că vorbesc atât de puţin! 

Cae, aflat alături, nu-i răspunse. Privea îngândurat 
spatele voinic a lui Achim. 

Cu puţin înainte de a răsări luna, bărcile plutiră pe 
Dunăre la vale. Şaisprezece bărbaţi, patru bărci şi aur în 
valoare de o sută de mii de ducați începeau o călătorie 
lungă prin împărăţia apelor lesnicioase la mers, dar pline 
de neprevăzut. Noaptea se dovedea frumoasă şi calmă. 
Cei patru barcagii luară loc în prima barcă, având puțină 
trudă. Firul apei, mai sprinten la mers, înlocuia de 
minune munca lor. Legate trainic între ele cu funii de 
cânepă, bărcile se legănau domol. Clipocitul molcom al 
apei era singurul zgomot ce tulbura noaptea ca o părere. 
Sălciile mari şi stufărişul de pe cele două maluri le 
privegheau drumul. Aşezațţi în celelalte trei bărci, paznicii 
transportului încercau o senzație de nelinişte. Lipsa cailor 
adăpostiți vremelnic de familiile barcagiilor, apa care se 
auzea sub ei şi neobişnuința unui asemenea drum le 
furase ceva din vechea siguranță. Uneori se zăreau focuri 
departe pe maluri. Rar câte o pasăre de noapte, scornită 
din cuibarul ei, zbura deasupra copacilor sau deasupra 
apei, iar fâlfâitul de aripi acoperea parcă tot cerul. 
Liniştea din împărăţia apelor se dovedea apăsătoare şi 


grea. Fiecare zgomot mărunt părea un țipăt. Apoi, răsări 
luna. Apa Dunării stră lucea ca argintul bătut proaspăt. 
Malurile depărtate semănau cu nişte pereți întunecațţi şi 
tainici.  Roiurile de țânțari năvăleau peste bărci 
urmărindu-le neobosite. Când firul apei trăgea către mal, 
în bălțile de pe margini se auzea cântecul broaştelor. 

—Broasca nu cântă frumos, zise Costache către Sile 
Adormitu. 

—Aşa e, domnule! răspunse lunganul ţuguindu-şi 
buzele mari. Domnia-voastră sunteți dăruit cu haruri de 
gândire adâncă. Puţini ar observa asemenea lucru. Eu, în 
nici un caz. Ba aş putea spune că ursitorile n-au apucat 
să mă dibăcească la naştere, fiindcă ea s-a petrecut într-o 
poiată, iar ursitorile umblă numai pe la ferestrele caselor. 
Aşa se face că am crescut fricos şi lipsit de harul gândirii 
adânci. Mi-e frică de broască. Mai ales de broasca 
râioasă. Mă uit la ea cu scârbă când îi văd pielea umedă 
ca o coajă de copac plouat, fie la ea acolo! Numai în lupte 
mă bat bine. Altfel, mi-e groază de şoareci, de broaşte, de 
şerpi şi de nevastă-mea. Da, da, aveţi dreptate! Nu cântă 
frumos. 

— Nevasta? întrebă Caravană somnoros, fiindcă ațipise 
la lungul discurs al lui Sile. 

—Nu, domnule, broasca. 

—Te înşeli, prietene, bolborosi Costache. Mie numai 
de lipitori... că în balta Călugărenilor... adică în Neajlov... 
numai una nu cântă frumos, se învioră Costache 
amintindu-şi despre ce voia să vorbească. Dar când sunt 
broaşte multe la vreme de seară frumoasă, când cerul e 
lăptos şi dulce ca o față de mamă, să stai la marginea 
lacului şi să asculți un cor de broaşte. Atunci dibăceşti 
cum îți picură pacea în suflet. Cu țânţarii e altă chestie, 
zise, apărându-se de nişte țânțari mai îndrăzneți. Da, da, 
e altă chestie, lua-i-ar dracu! Ăştia parcă sunt boieri. Ziua 
dorm, iar noaptea socot cum să-ți sugă sângele. Eram 
odată cu Zambilica lângă Balta Brăilei. Mă urmăreau 
nişte turci pe care i-am prostit cum se poate mai bine. 


Când am scăpat de ei, ne-au împresurat țânţarii. La 
început se adunaseră din ăia mărunți şi nu i-am băgat în 
seamă, aflându-se ceva discuţie între mine şi Zambilica. 
După un timp, simt că nărodul de armăsar nu mă mai 
ascultă şi o rupe la fugă de mânca pământul. Înserase. 
Nu se vedea prea bine, dar ştii că eu am ochiul ager. Mă 
uit îndărăt. Ţânţțarii mici cât bobul de grâu veneau după 
noi în linie de bătaie, cu trompele ridicate ca nişte ace. Nu 
m-am sinchisit de ei, însă bag de seamă că în spatele lor 
zburau alții cât graurii când e coaptă holda de grâu. Mai 
la urmă, se vânzoleau unii cât găinile crescute la boabe. 
Trompele ăstora ajungeau mai lungi de un cot. Zic: 
„Zambilico, fă paşii mari, nărodule! Dacă ne apucă ăia din 
spate, dracu” e al nostru. S-a zis cu noi!” Primele roiuri 
trec pe deasupra noastră fără să ne atace. Apoi, ne ajung 
ceilalți. Scot măciuca, lovesc din toate puterile în norul 
din spate, dar mi se rupe măciuca în oasele lor. Zambilica 
lucra din picioare temeinic. Zic: „Zambilico, băiatule, dacă 
ne prind ăştia cu trompele, aleluia! De-acum ne-am ars.” 
Norocul nostru să dibăcim o casă părăsită. Intră acolo ca 
turbații şi apucăm să închidem uşa după noi taman la 
vreme. Când să răsuflăm uşurați, bag de seamă că 
trompele lor intrau prin lemnul uşii ca în brânză. O 
vreme le-am răsucit trompele cu mâna şi le-am legat între 
ele. Apoi, n-a mai fost chip. Erau prea mulți. Dacă nu 
găseam ceva degrabă, intrau peste noi. Mă sui în pod şi 
dau foc acoperişului de stuf. La puţină vreme toată casa 
era o mare de flăcări. Mirosul de țânțari prăjiți se simțea 
cale de o poştă. S-a făcut casa scrum dimpreună cu ei. 

—Şi alde matale pe unde aţi ieşit? întrebă Ciripoi-fiul. 

Ciripoi-tatăl, care crăpa de plăcere să asculte poveşti 
deşuchiate, se răsti la el: 

—Taci dracului, nărodule! Domnul Caravană e om cu 
scaun la cap. O fi ştiutără dumnealui să dibăcească o 
ieşire. lar dacă şi-a făcutără cruce cu limba, aşa cum se 
cade în fața spurcăciunilor, sau a rostitără ceva făcături, 
putea să rămână chiar acolo. 


Apoi se întoarse către Costache: 

—Zi, bre, cum a fostără mai departe... că nebunu de 
fi-miu... 

În bărci se stârni un hohot de râs. Costache mustăci 
pe întuneric, bucuros că alungase apăsarea ce pusese stă 
pânire pe ei. 

În zori, traseră bărcile spre mal şi le adăpostiră sub 
bolțile sălciilor. Cae şi Ducu porniră să recunoască 
împrejurimile. Cei patru vâslaşi pescuiră cu mâinile pe 
sub rădăcinile copacilor. După un ceas, peştele prins de 
ei se perpelea deasupra unui foc vesel. Cae şi Ducu sosiră 
tocmai la timp să guste din peştele proaspăt. Rânduiră 
străji, apoi îşi cătară culcuşuri în care să-şi facă somnul, 
după prima noapte nedormită. Prin tufişuri se auzeau 
zgomote stranii. Animalele, multe, ieşeau după hrană. 
Păsări de toate neamurile se ridicau în stoluri uriaşe. 
Numai apele Dunării se scurgeau indiferente şi calme. 


Capitolul 5 


Într-un sat de pescari aflat nu departe de micul port 
al Galaţilor, apărură la vreme de dimineaţă patru bărbaţi 
ce nu arătau după straie să fie de prin partea locului. 
Alături de ei păşea un tânăr pescar. Nimic din gesturile 
celor cinci nu aduceau porniri duşmănoase, astfel că 
pruncii lăsară joaca şi se strânseră curioşi în jurul lor. 
Femeile, mai temătoare, îşi strigară pruncii. Gospodarii, 
neîncrezători în străini, priviră peste garduri ținând la 
îndemână topoarele mari. Tânărul pescar se rupse de 
lângă cei patru tovarăşi, înaintă spre gardul mai apropiat 
şi i se adresă gospodarului: 

—Nene, îl caut pe Stoica. Ăla de e însurat cu o 
sârboaică. 

—Îl cunoşti? întrebă localnicul nu tocmai prietenos. 

—Ca pe o brezaie. Am luptat amândoi la Şerpăteşti şi 
la Putinei. 

—Dar boierii de colo cine sunt? 

—Sunt oamenii domnului nostru Mihai-vodă. Cel 
mărunt şi gros e vestitul Costache Caravană. Lângă el se 
află Ducu cel Iute, iar cei doi lungani sunt Cae Indru şi 
Chirilă Zece Cuţite. 

Fața gospodarului se lumină dintr-o dată. Înfipse 
toporul într-o buturugă, dădu cu un capăt de lemn după 
câine, apoi se repezi la portiță. 

—Poftiți, luminăţiile-voastre! Mai mare bucurie ca asta 
nu se poate întâmpla pe aici. Poftiți! De la Călugăreni vă 
ştiu. Chiar mă gândeam că fețele voastre nu mi-ar fi 
tocmai străine. Aurico! Fă, n-auzi? Dă fuga de-l cheamă 


pe alde Stoica! Miţo! Pune la masă, că avem oaspeţi! 
Musa firii intrară în casă. Puţinul mobilier sărăcăcios 
arăta starea gazdelor. Femeia gospodarului, sfioasă, 
întinse o față de masă frumos tivită cu lucrături de mână, 
iar peste ea puse străchini de lut ars, pline cu saramură 
de peşte. 

—Suntem cam săraci, zise gazda parcă cerându-şi 
iertare pentru puţinele bucate aduse la masă. Aici trăim 
de azi pe mâine chiar dacă pământurile sunt grase, iar 
Dunărea darnică în peşte. Turcii, tătarii, lotrii sau 
oamenii boierilor ne calcă des şi iau tot ce le face 
trebuință. Când sunt puţini, îi tăiem şi-i aruncăm în 
Dunăre. Când sunt mulți, ne supunem. Dacă n-ar fi 
asemenea călcări, nici boierii n-ar trăi mai bine ca noi. 
Oamenii sunt harnici, însă hărnicia nu le foloseşte. De 
multe ori ne-am gândit să ne tragem spre locuri mai 
ferite. Dar ne-am născut aici şi nu ne îndurăm. Străinilor 
poate că nu le plac aceste locuri cu apă, stuf, păduri şi 
câmpie. Pentru noi nicăieri nu poate fi mai frumos. Neam 
de neamul nostru a trăit aici. 

Stoica era o namilă de om cât o uşă, iar ochii lui mici 
ca de viezure păreau veşnic râzători. Întâlnirea cu vechiul 
său prieten îl umplu de bucurie. Se aşeză sfios lângă 
înalții oaspeți, amintindu-le că pescarii de la Dunăre au 
scornit un cântec despre Cae, Ducu, Chirilă şi Caravană. 
După ce îşi drese glasul cu o ulcică de ţuică, îl cântă 
dimpreună cu gazda. Pruncii mulți adunați ciopor lângă 
uşă îngânară cântecul întâi timizi, apoi îndrăzneți. Vocile 
lor subțiri, curate ca apa Dunării în zori, se uniră cu ale 
bărbaţilor. Costache Caravană, cam moale de inimă, simți 
că îi dau lacrimile. Se încruntă, îşi suflă nasul, dar până 
la urmă lacrimile fură mai tari şi porniră pe obrazul 
dolofan. 

Mâncară cu toții din bucatele întinse pe masă. Cae, 
încă stăpânit de emoție, i se adresă lui Stoica: 

—Bărcile noastre sunt pe Dunăre mai sus de satul 
vostru. Călătorim la Sulina. În bărci avem ceva lucruri de 


preț. Dacă ajungem cu ele până la Sulina vom căpăta 
nişte galbeni cu care vom plăti oştile țării. Dar de aici 
înainte drumul poate fi primejdios. Nu se ştie dacă nu 
vom fi atacați undeva pe Dunăre. Numai chibzuiala ne 
poate feri de primejdii. 

—Cu ce putem fi de folos? întrebă Stoica. 

—Ne trebuiesc cinci bărci şi cinci barcagii. Primele 
patru bărci vor fi legate între ele cu funii sănătoase de 
cânepă. În bărci vom pune butoaie umplute cu piatră. 

—Nu s-ar putea putini în loc de butoaie? 

—Ba da. 

—Atunci e bine. Putini pentru brânză avem destule. 
Dar parcă vorbeați de cinci bărci. 

—Întocmai. Patru bărci cu patru barcagii vor călători 
în frunte. Când va fi lună, fiindcă vom face asemenea 
drum numai noaptea, a cincea barcă va pluti mult în 
urma celor patru. lar în spatele ei, la bună distanță vom 
veni noi cu cele patru bărci ale noastre. Pricepi? 

—Pricep, înălțimea-ta. 

—Dacă se întâmplă ceva bărcilor dinainte, barcagiul 
de la mijloc va aprinde un şomoiog de câlți. Acesta va fi 
sem nalul pentru noi, cei din spate. În cazul unui atac, să 
zicem dinspre malul stâng, barcagiii vor sări în apă şi vor 
înota spre cel drept. Dar pentru asta ne trebuie înotători 
buni. 

—Toată lumea înoată bine pe aici, zâmbi Stoica. Chiar 
şi copii mai mărişori se încumetă să treacă Dunărea. Cât 
despre barcagii, eu voi fi primul. Prietenii mei vor da 
năvală să lucreze pentru domniile-voastre. 

—Avem putință de plată bună, zise Cae. Fiecare va 
primi câte patruzeci de galbeni. 

—Atât de mult? 

—Nu e mult. Primejdiile s-ar putea să fie multe. Dacă 
se pierde o barcă, o plătim cu cinci galbeni. 

—Vai, vai! strigă Stoica mucalit. La asemenea sumă 
eu o pierd primul. 

Când răsări luna, porniră pe Dunăre la vale patru 


bărci. La puţină vreme se scurse de lângă mal cea de-a 
cincea. În urma ei, la mare distanţă, pluteau alte patru. 
Noaptea se arăta calmă, frumoasă. Răcoarea ce stăruia 
deasupra apei mângâia plăcut obrajii călătorilor. Bărcile 
alunecau iute pe firul apei. Undeva nu prea departe, 
Dunărea făcea un cot mare. Era Cotul Pisicii. Locul unde 
în urmă cu zece luni Izu Klein pierduse un transport de 
aur şi multe vieți ome neşti. Primele patru bărci conduse 
de Stoica intraseră în dreptul cotului, dar malurile se 
arătau liniştite. Cae, ridicat pe jumătate, urmărea barca 
singuratică. După o jumătate de ceas trecură cu toţii de 
Cotul Pisicii. Nimic nu părea să-i amenințe. Curând, 
lăsară în urmă puținele case ale cătunului Reni. Câteva 
lumini, ce arătau acolo o aşezare, se pierdură ca nişte 
păreri. Mai trecu un ceas. Miezul nopţii nu putea fi 
departe. Oamenii picoteau molcom. Apa cânta subţire în 
borduri. De-a lungul malurilor, sălcii şi stufăriş. Un 
peisaj monoton ce te îndemna la somn adânc. Din barca 
de la mijloc licări brusc o lumină. În aceeaşi clipă vocea 
lui Cae se auzi aspră: 

—Trage la mal! Nu! Nu acolo! Lumina arată spre malul 
drept. 

Cei patru barcagii lucrară cu nădejde la rame. Con 
voiul ieşi scurt de pe firul apei şi cârmi către malul drept. 
Adăposturile vegetației bogate îşi întinseră aripile mari 
peste bărci. 

—Sandule! zise Cae. Mi-ai spus că ai copilărit pe aici. 
Cunoşti locurile? 

Tânărul barcagiu ce-i însoțise în satul de pescari veni 
lângă el. 

—Le cunosc, domnule. Un pescar ce nu cunoaşte 
Dunărea cale de o zi în sus ori în jos de locul unde a 
copilărit e de râsul oamenilor. 

— Costache! se întoarse Cae. Tu rămâi aici dimpreună 
cu Chirilă şi ceilalți! Eu, Ducu şi Sandu pornim de-a 
lungul malului. 

Cei trei intrară în stufărişul des ca peria. Apa nu prea 


adâncă mustea sub picioarele lor. Ochiurile mari 
acoperite cu imense covoare de nuferi apăreau ici-colo. 
Doar un cunoscător bun al Deltei se putea descurca prin 
hățişurile din jur. Sandu, obişnuit cu astfel de călătorii, 
găsea de fiecare dată locuri bune de trecere. Acolo unde 
apăreau salcii sau alți copaci, el ştia că apa nu poate fi 
prea adâncă. 

Trecuse de miezul nopţii. Cae, Ducu şi Sandu ieşiseră 
din hăţişuri. Sub picioarele lor nisipul aspru arăta că 
intra seră pe un prundiş sănătos. Copacii se dovediră mai 
deşi, iar stuful nu le mai şedea în cale. Terenul înalt îi 
ajută să se apropie de mal. 

—Pe aici am pescuit de multe ori, şopti Sandu. Prun 
dul acesta e lung de vreo două-trei mii de paşi. Undeva pe 
aproape, Dunărea făcea un cot mic. E acolo un golf tare 
frumos. Bărcile pot intra adânc în el, iar locul e nisipos şi 
curat. Dincolo de golf pădurea se îndeseşte. De câte ori 
vine Dunărea mare, pădurea aceasta e ferită de ape. 

Ajunseră curând în fața golfului. La picioarele lor apa 
strălucea ca arama proaspătă. Plaja lui nu era mai mare 
de opt-zece paşi. În jurul plajei, sălciile pletoase formau 
un brâu frumos, parcă rânduit de mâna omului. De 
cealaltă parte a plajei se auzeau glasuri. Doi bărbaţi 
discutau încet. Cuvintele lor ajungeau neclare dincoace 
de golf. 

—Cred că sunt ascunşi în umbra copacilor, şopti 
Ducu. 

Cei trei porniră să ocolească golful. Apoi nu mai 
auziră voci. Trecură pe partea din care se auziră glasurile. 
Cae îi porunci lui Sandu să rămână pe loc. El şi Ducu se 
strecurară mai departe pe sub sălcii. În jur, liniştea 
domnea apăsătoare. Răcoarea nopții arăta mai aspră în 
apropierea malului. Lipiţi cu spatele de trunchiul gros al 
unei sălcii, doi bărbaţi scrutau albia Dunării. Din locul 
acela se vedea în susul apei până departe. 


* 


—Stăpânul cel mare e supărat, grăi în turceşte unul 
dintre pândari. 

—Alah e mare! filozofă domol celălalt. 

La doi paşi în spatele lor, Cae şi Ducu îşi ţineau cuțţi 
tele pregătite. Dar nu loviră. Se depărtară asemenea unor 
păreri. Câţiva paşi mai încolo, cei doi tineri se opriră din 
nou. Priponite la mal, şapte bărci mari se legănau pe apă, 
adăpostite de vegetaţia luxuriantă. Le cercetară pe rând. 
Fiecare dintre ele putea adăposti  zece-doisprezece 
oameni. Porniră spre interiorul grindului şi nu mică le fu 
mirarea întâlnind o cărare destul de bine întreținută. 
Nisipul ei bătătorit de încălțări dovedea că fusese folosită 
de curând. Mai mult ca sigur că ducea spre locul de 
odihnă al posesorilor acelor bărci. Porniră pe ea, dar o 
părăsiră curând. În fața lor se auzeau paşi. Erau atât de 
uşori încât ar fi scăpat unor urechi mai puțin agere. Un 
turc trecu foarte aproape de ei. Mergea nepăsător, 
probabil spre cei de la bărci. Nisipul îi înăbuşea zgomotul 
paşilor. Îşi continuară drumul spre cărare. Apoi, se 
pomeniră la marginea unui luminiş. Era o poiană 
frumoasă, aproape rotundă. Nisipul poienii arăta ca o 
pată mare, albicioasă, dată cu var. Doar smocurile de 
iarbă crescute ici-colo îi ştirbeau frumuseţea. Întinşi 
direct pe nisip, şaptezeci-optzeci de turci se odihneau, cu 
iataganele puse alături la îndemână. Între două sălcii 
mari se afla un cort. În faţa cortului şedea turceşte un 
bărbat voinic. Părea încremenit acolo ca o statuie. Pe sub 
pânza cortului răzbea o rază subțire de lumină. 

Cae şi Ducu ocoliră poiana, aţinându-se în umbra 
copacilor. După câteva minute se lipiră de pânza din 
spate a cortului. Locul ales de ei prezenta siguranță atâta 
vreme cât paznicul din față rămânea acolo unde se afla. 
Dacă i-ar fi venit în minte să înconjoare cortul, i-ar fi 
descoperit. Sub învelişul de pânză discutau doi bărbați. 
Unul avea vocea aspră, mânioasă. Tovarăşul lui arăta mai 
calm. 

—Nu, lusuf! grăi vocea aspră. Ar fi o prostie să-i cău 


tăm pe ghiauri în toiul nopţii. Delta nu-i o curte oarecare. 

—Ştiu, Mahmud. Însă la ziuă va fi mai greu. Poate că 
ar fi bine să pornim cu bărcile pe Dunăre la deal, chiar 
acum. 

—Nu, lusuf! Dacă sunt ascunşi pe undeva la mal, vom 
trece pe lângă ei, lăsându-le lor cale liberă. Până în zori 
mai sunt trei ceasuri. Ghiaurii aşteaptă ascunşi crezând 
că-i vom căuta pe Dunăre în sus, lăsându-le drum liber la 
vale. Asemenea prostie nu facem noi. Oricât de bine ar fi 
adăpostiți, lumina zilei ne va ajuta să-i aflăm. 

—Şi dacă se întorc la Reni? De acolo şi-ar putea conti 
nua drumul pe uscat până la altă aşezare unde vor găsi 
bărci. 

—Da, răspunse lusuf, la asta m-am gândit şi eu. Ne- 
am lăsat duşi de nas ca nişte proşti. Măcar acum să fim 
înţelepţi. Am tăbărât asupra bărcilor crezând că ne-a 
picat aurul în mâini. Văzând putinile grele n-am mai 
pornit în urmărirea celor ce înotau spre malul opus. Apoi 
am pierdut vremea cărând putinile până aici. Nişte putini 
pline cu pietre. lată câte greşeli am putut să facem în mai 
puțin de un ceas. Omul nostru de la Giurgiu a văzut 
patru bărci cu şaisprezece oameni. Atâţia au plecat din 
Cârna Mică pe Dunăre la vale. Cel de la Brăila a văzut tot 
patru bărci. Păcat de ţechinii cheltuiţi cu ştafetele care au 
alergat până aici! Noi ne-am pomenit cu una în plus, 
departe, în spatele celor patru. Când s-a aprins lumina în 
barca din urmă ar fi trebuit să ne dăm seama de vicleşug. 
Abia acuma îmi apare totul foarte clar. Undeva prin 
apropierea Galaţilor, ghiaurii au mai făcut rost de bărci. 
Patru în față, drept momeală, iar a cincea la mijloc, gata 
să dea semnalul de lumină. Cae Indru, ghiaurul care 
conduce transportul, e mai viclean decât ne aşteptam. El 
a prevăzut că s-ar putea să fie pândit la plecarea din 
Cârna Mică. Aşa se înțelege că nu a luat acolo bărci de 
momeală. Nici la Brăila nu a luat, tot din prevedere. A 
făcut acest lucru abia în zona unde începea să se arate 
pericolul. Poate că e mai bine să ne lăsăm păgubaşi. Am 


auzit multe lucruri mari despre Cae şi prietenii lui. Eu 
sunt un negustor cunoscut. Dacă se află ceva despre 
amestecul meu în atacul de la Dunăre, pot să rămân 
sărac. Tot ce au furat lotrii până acum va fi pus în 
sarcina mea. Mi-e teamă că nu vom lua aurul din mâinile 
lor. 

—Îl vom lua, râse Mahmud. Ghiaurii despre care vor 
beşti or fi vicleni. Au câştigat chiar prima bătălie din 
această noapte, dar drumul de aici până la Sulina e lung. 
Nu au pe unde să treacă fără să-i simțim. Izu Klein va 
plăti şi paguba celui de al doilea transport fără să te 
bănuiască. Cine şi-ar putea închipui că marele negustor 
lusuf e ames tecat într-o astfel de afacere? Acum nu 
trebuie să şovăim. Dacă-i scăpăm dincolo de Braţul 
Chilia, va fi greu să mai punem mâna pe ei. 

Cae îi făcu semn prietenului să se retragă. Intrară 
degrabă printre copacii mari şi căutară cărarea. 

—Să ne grăbim! şopti el. Iusuf şi Mahmud vor trimite 
o barcă la malul stâng pentru a supraveghea drumul pe 
uscat. Numai de ne-ar ajunge timpul. 

—Aşa m-am gândit şi eu, răspunse Ducu. 

Nu mai vorbiră. Ştiau amândoi ce aveau de făcut. La 
jumătatea potecii se traseră iute în umbră. Turcul pe care 
îl întâlniseră mai devreme venea spre tabără. Călca 
nepăsător, fără grabă. Cae îl atinse cu palma pe Ducu. 
Era un semn cunoscut numai de ei. Nisipul scrâşni uşor 
chiar alături. Mânerul cuțţitului aflat în mâna lui Cae se 
abătu ca o lovitură de ciocan peste căpățâna turcului. 
Ducu îl prinse în braţe evitând zgomotul căderii. Apoi îl 
luă în spinare şi porniră spre micul golf. Turcii de pază 
nu mai discutau între ei. Şedeau cu fețele îndreptate în 
susul Dunării. Două umbre se ridicară la spatele lor. 
Mânerele cuțitelor căzură cu sete. 

Ducu plecă să-l caute pe Sandu. Cae cercetă 
împrejurimile din lungul malului şi descoperi încă cinci 
bărci. Erau bărcile lor, aflate doar la câțiva paşi de cele 
şapte. Dar bucuria lui fu şi mai mare când găsi în barca 


lui Stoica nişte frânghii trainice. Primele patru bărci 
rămăseseră legate între ele. Cae o prinse şi pe cea de a 
cincea. Apoi tăie frânghii pentru priponirea prizonierilor. 
Se opri doar o clipă, auzind paşi. Ducu şi Sandu veniră 
lângă el. Cu ajutorul lor îi cără pe turci în cea mai 
apropiată barcă. 

—Sandule! porunci Cae. Alege una dintre bărcile 
ăstora şi vâsleşte cât poţi de tare până la ascunzătoarea 
noastră! Îi spui lui Costache că poate să coboare pe firul 
apei! Drumul e liber. După aceea, treci pe malul opus! Să 
cobori încet pe lângă el! Stoica şi oamenii lui sunt undeva 
pe aproape. Îi iei în barcă şi veniți după noi. 

Sandu ieşi în golf, iar de acolo începu să urce iute pe 
lângă mal. Cae şi Ducu folosiră frânghiile cu multă 
pricepere. Fiecare părea să ghicească uşor gândurile 
celuilalt. Cele unsprezece bărci legate frumos între ele 
erau gata de drum. Ducu scoase un oftat de uşurare. 
Prinse ramele din prima barcă, dar în aceeaşi clipă 
izbucniră strigăte mari doar la câţiva paşi de ei. Mahmud 
şi Iusuf veniseră să inspec teze străjile. Pistoalele lui 
Mahmud fulgerară printre copaci. 

—Rămâi pe loc, Ducule! porunci Cae. 

Apoi făcu un salt spre mal. Mahmud şi lusuf nu 
văzură câți oameni se află în bărci, astfel că fugiră spre 
cărare. Cae îl ajunse din urmă pe lusuf care nu se arătă 
la fel de sprin ten ca tovarăşul său. Turcul încercă să 
opună rezistență, însă fără folos. Pumnul lui Indru îl 
pocni asemenea unei măciuci. Bătrânul negustor căzu 
fără vlagă. La capătul potecii şi printre copaci începuse 
un adevărat viespar. Strigătele dimpreună cu zgomotul 
paşilor se apropiau. Cae îl luă în spinare pe negustor şi 
alergă spre bărci. Ducu ieşise cu ele în golf. Fiecare clipă 
irosită ar fi însemnat pierzania celor doi tineri. Cae îl 
aruncă pe turc la picioarele lui Ducu şi sări la rame. Era 
destul de greu să manevrezi unsprezece bărci. Sumedenie 
de turci intrară în apă cu iataganele în mâini. Dar prea 
târziu. Convoiul ieşi spre larg. Mahmud privi în urma 


bărcilor tremurând de mânie. La puţină vreme observă şi 
cele patru bărci conduse de Costache Caravană. 

—Ali! strigă Mahmud. 

Un turc voinic se apropie degrabă. 

—Alege-mi zece înotători buni! Ceilalți oameni să 
meargă în poiană! Eu dimpreună cu zece oameni trecem 
Dunărea şi vom călători pe uscat până la Reni. Acolo 
găsim bărci destule. Voi fi îndărăt peste câteva ceasuri. 

În vreme ce Ali se ocupa cu alegerea oamenilor, 
Mahmud alergă spre cort. Scoase din bagajul puţin o 
pungă cu ţechini, apoi ieşi, dar se întoarse de la 
jumătatea drumului. Chemă câţiva oameni şi le porunci 
să ducă la golf unspre zece putini. Cei aleşi de Ali 
aşteptau pe mal. Mahmud îi sfătui să-şi pună hainele în 
putini. După ce le închiseră cu capacele, intrară în apa 
răcoroasă, cu privirile îndreptate spre malul opus. Peste 
Deltă se lăsa umezeala subțire dinspre ziuă, ca o 
spuzeală. Apele bătrânului fluviu se călătoreau 
indiferente şi calme. 


* 


Cele şaisprezece bărci ale fugarilor se uniră în grup. 
Destoinicul pescar Stoica preluă conducerea lor. El şi 
Sandu erau singurii buni cunoscători ai locurilor. Cei 
nouă barcagii la care se adăugară Cae, Ducu, Chirilă, 
Costache şi părintele Grasa, pricepuți în mânuirea 
lopeților, se împărțiră în patru schimburi. Sub apăsarea 
braţelor vigu roase, lopețile mânau convoiul cu hărnicie. 
Cae nu îngădui nici o clipă de odihnă. Schimbul 
vâslaşilor se făcea din mers. Zorile erau pe aproape, dar 
el hotărî să se continue călătoria şi în timpul zilei. Bănuia 
că Mahmud va face tot ce-i sta în putință pentru a-i 
prinde. 

—Va fi greu până se ramifică Brațul Chilia, zise 
Sandu. Acolo, turcii, care ne vor urmări cu siguranță, au 
de ales. Ei nu vor şti încotro am luat-o. Dacă ne lăsăm pe 


Chilia, avem putință să ieşim în apropiere de Sulina. Sunt 
multe canale ce fac legătura între Chilia şi Brațul Sulina. 
Sau mergem până la a doua ramificaţie, unde apele 
Dunării se despart în Brațul Sulina şi Braţul Sfântul 
Gheorghe. Dacă o luăm pe Sfântul Gheorghe, avem 
putință să ajun gem la Sulina prin canalul Ivancea şi 
Lacul Roşu. 

Mahmud va face rost de bărci, răspunse Cae. 
Cătunul Reni nu e chiar aşa departe de locul unde ne-a 
atacat. Dar nici prea apropiat încât să ne poată ajunge 
până la a doua ramificaţie a Dunării. Din câte am înțeles 
de la dumneata, ori folosim Braţul Chilia, ori Sfântul 
Gheorghe, canalele ne vor ajuta să intrăm pe Braţul 
Sulina chiar în apropiere de portul Sulina. Acest lucru îl 
ştie şi Mahmud. El îşi dă seama că nu are rost să ne 
caute prin toată Delta. Sunt convins că va apuca pe 
Brațul Sulina şi ne va aştepta în apropierea portului. 
Deci, ori pe unde ne-am îndrepta, am ajunge în mâinile 
lui. 

—Înseamnă că va fi zadarnică truda noastră. 

—Nu, nici vorbă! râse Cae. Putem să-i ocolim. Toate 
cele trei Brațe ale Dunării se varsă în mare. Ei bine, vom 
apuca pe Braţul Sfântul Gheorghe. Prin el ieşi la Marea 
Neagră. Apoi vom călători pe mare până la Sulina. 

—Grozav! se entuziasmă Stoica. Mâine vom fi la 
Sfântul Gheorghe. Totuşi, în timpul zilei de azi, multă 
lume de pe cele două maluri va observa convoiul nostru. 

—Adevărat! răspunse Cae. Dar turcii nu vor folosi 
decât Brațul Sulina, bănuind că ne vom strecura pe 
canale. lar de vor culege informaţii, timpul nu va lucra 
pentru ei. 

—Şi dacă turcii se împart în două grupuri? 

—Nu fac ei asemenea prostie. În grupuri mici nu mai 
au putere. Apoi, în Deltă nu-ți ajunge o întreagă flotă 
pentru a urmări nişte bărci. Miile de canale mici, lacurile 
fără număr, hățişurile uriaşe sunt greu de cercetat. De 
fapt, am fi putut să ne batem cu ei în această noapte, dar 


socot că viețile oamenilor mei sunt mai prețioase decât 
încărcătura ce o transportăm. 

—Ne vor aştepta mult şi bine pe Braţul Sulina, grăi 
Stoica. 

—Nu se ştie. Mahmud e în stare să atace corabia care 
ne aşteaptă. El va încerca în fel şi chip să-l scoată pe 
Iusuf din mâinile noastre. 

Tăcură. Soarele ieşea dintre copacii Deltei timid, ase 
menea copiilor care învață să meargă. Apoi prinse puteri. 
Milioane de păsări salutară apariția soarelui cu țipete 
lungi, ca o rugăciune. Animalele multe şi felurite părăsiră 
ascunzişurile lor tainice. Întreaga Deltă fremăta de viaţă. 
Apele Dunării căpătară alte sclipiri, mai vii. Pădurile de 
pe maluri, chircite peste noapte, se ridicau semeţe. 
Bătrânul fluviu trecea printre ele triumfător şi neobosit. 
Aerul jilav din timpul nopţii se primeni cu haină 
proaspătă, iar dulceața lui îi făcea pe călători să respire 
cu sete. Peste deltă plutea o spuzeală subţire ce se 
mistuia repede sub razele soarelui. Era ultima vlagă 
umedă a nopții trecute. La coturi, acolo unde apa arăta 
neclintită, sau prin bălțile mărginaşe, nuferii îşi tremurau 
uşor pălăriile mari, la cea mai mică adiere. Apoi 
rămâneau nemişcaţi, ca oamenii căzuţi pe gânduri. În 
Deltă nimic nu se desfăşura pripit. Chiar şi Dunărea se 
supunea mersului molcom. Întreaga mişcare din jur 
părea chibzuită cu înțelepciune de-a lungul mileniilor. 
Totul se desfăşura calm, acolo unde timpul nu avea 
importanţă. Peisajul, monoton la prima vedere, îi copleşea 
pe călători prin măreţia calmului desăvârşit. Era în Deltă 
o lume de basm, parcă încremenită. Pe nenumăratele 
canale cu apa limpede şi nefiresc de adâncă, împrejmuite 
de vege tație luxuriantă sau de copaci care mureau în 
picioare acoperiți de alții mai puternici, timpul arăta ca o 
valoare  neluată în seamă.  Misterioasele  hățişuri 
înconjurate de ochiuri de apă te duceau cu gândul spre 
castele vechi, încremenite sub pânze de păianjen. Numai 
pe aici, unde parcă erau alte tărâmuri, puteau să umble 


cândva feți-frumoşi în căutarea zmeilor. Aici unde timpul 
nu se măsura în unităţi mici. În imensitatea de apă, stuf 
şi copaci, chiar ţipătul păsărilor nenumărate părea să 
adâncească misterul şi liniştea locurilor. 

Asemenea gânduri trecură prin minţile călătorilor, 
care priveau fascinaţi Delta în zori. Până şi barcagii atât 
de obişnuiţi cu ea, îi simțiră întreaga măreție. Pe lângă 
maluri, peştii aurii săreau din apă ca scânteile pe 
nicovală. Zările ajurate cu ceaţă, aerul curat ca sărutul 
pruncului, liniştea îmbietoare le stârneau în piept doruri 
de călătorii fără sfârşit. Numai Costache Caravană se 
agită, trezindu-şi tovarăşii din visare. 

—Auzi, Cae, în mare or fi lipitori? 

Întrebarea lui stârni un hohot de râs. Doar Chirilă nu 
fu atent la cele ce se petreceau şi murmură cu fața 
strălucitoare de plăcere: 

—Frumos e pământul țării noastre! Zânele bune i-au 
dăruit tot ce-şi poate dori un popor. 


* 


Kir Iani Xifandos, căpitanul corăbiei Penelopa, 
mărunt, gras, transpirat, îşi fuma luleaua cu un anumit 
dichis ceremonios. Puțini erau aceia ce-şi puteau îngădui 
o lulea. Tutunul era scump şi, mai ales, rar. Kir Iani nu 
şi-ar fi fumat luleaua ferit de ochii curioşilor, pentru 
nimic în lume. lar dacă în ochii privitorilor nu citea 
admirație când scotea frumoase rotocoale de fum pe nas, 
viața i se părea dintr-o dată urâtă. Şedea la tribord pe un 
colac de parâme. Căpitanul care ar fi folosit scaunul într- 
o astfel de ocazie îşi tăia singur din harurile unui 
adevărat lup de mare. După fiecare fum înjura domol în 
altă limbă şi se izmenea de mai mare dragul. Pe chei, 
destul de aproape de babalele ce ţineau priponită corabia, 
câţiva gură-cască priveau cu admirație spre kir Iani. Erau 
puțini şi nu tocmai de soi, dar căpitanul se mulțumi şi cu 
o astfel de asistență, căsnindu-se să scoată rotocoale de 


fum cât mai frumoase, în vreme ce privea peste capetele 
lor de parcă nu i-ar fi observat. Nu-i plăcea uscatul. Pe 
uscat era un kir lani oarecare. Însă pe bordul Penelopei, 
unde răcnea din te miri ce, iar ochii lui blânzi încercau 
zadarnic să fie amenințători, îşi simțea întreaga 
importanță. Era mândru de corabia lui, altfel destul de 
îngrijită şi frumoasă. Numele de Penelopa i se părea cel 
mai încântător din lume, fapt pentru care îl păstrase 
chiar dacă în lunga sa carieră de căpitan pierduse alte 
două Penelope. Ştia să înjure frumos, vocea îl ajuta destul 
de bine, afacerile nu mergeau prost, faimoasa istețime 
grecească nu-l ocolise, iar kir Iani Xifandos, conştient de 
aceste haruri, socotea viața chiar mai frumoasă decât era. 

Ziua scăpăta către amurg. Zarva din micul port al 
Sulinei scăzuse spre seară. Numai căldura stăruia 
puternică. Un bărbat mărunt, slăbuț, cu ochii vioi, 
neastâmpărațţi, veni până la scara de legătură cu uscatul. 
În spatele lui, doi zdrahoni înarmaţi până-n dinţi arătau a 
slujitori sau a paznici. 

—Frumoasă lulea! zise cel mai slăbuţț în loc de salut. 
Zău, kir lani, că n-am văzut o lulea mai frumoasă! 

„Ah, ah! gândi grecul. lată-l pe domnul Izidor Klein. 
Unde apare el totdeauna e rost de câştig bun. Şi-mi place. 
Are ochiul fin, în stare să prețuiască un lucru delicat.” 

Apoi grăi într-o românească destul de bună: 

—Poftiți, poftiți! Te plățere! 

Izu Klein, urmat de zdrahonii lui, urcă sprinten şi se 
aşeză alături pe un colac de parâme. 

—Avem cafea bună, domnu Izu Klein. O ţească de 
cafea acum la apusul soarelui întăreşte sufletul. 

Se întoarse cu un gest violent şi strigă cât îl ținură 
puterile: 

—Ifrim! N-auzi, păduchiosule? 

Un lungan deşirat îşi făcu apariţia alene. 

—Aud, aud, kir Iani. 

—lo nu sintu kir Iani, pezevenghiule! lo sintu 
căpitanu... 


-lartă-mă, căpitane! răspunse Ifrim potolit. 

—Asa, asa! se îmbună kir Ilani. O ţească de cafea 
pentru domnu Izu! Adică două si cu caimac! 

În vreme ce-şi beau amândoi cafeaua turcească, lani 
aprin se altă lulea, chiar dacă nu-i simți nevoia, dar în 
fața unui musafir de soi merita să scoată nişte rotocoale 
mari defum. 

—Frumoasă corabie! zise Izu spre desfătarea gazdei. 

—Aia dinaintea ei fostu si mai frumoasă. 

—Am auzit că o furtună ţi-a scufundat-o lângă Varna. 

—Țe furtuna? Care furtuna, bre?... se înecă blajinul 
kir Iani. Au scufundat-o doi păduchioşi. 

Tăcu. Numai tusea aprigă îi arăta supărarea. Soarele 
intrase pe jumătate în mare. Pe puntea Penelopei 
marinarii priveau nepăsători amurgul. Lângă babale, doar 
la câțiva paşi de cei doi, veniră patru bărbați. Cel mai 
voinic dintre ei mai făcu un pas până lângă scară şi 
întrebă cu vocea mieroasă: 

—Ar putea oare această frumoasă corabie să suporte 
greutatea noastră? 

Izu Klein izbucni în râs recunoscându-l pe Cae Indru. 
În schimb, kir Iani, atins grav de asemenea insultă, sări 
de un cot, iar dacă nu scăpă unele cuvinte aspre, faptul 
se datora frumoaselor veşminte ale omului de lângă 
babale. 

—Poate, înălțimea-ta, poate chiar mai mult decât cred 
unii, spuse apăsând pe ultimele cuvinte. 

Cae, Costache, Ducu şi Chirilă urcară pe scara de 
legătură. 

—Mă miră prezența voastră aici, domnule Indru, zise 
Izu frecându-şi mâinile bucuros. Oamenii mei pândesc de 
două zile apele Dunării şi n-au văzut bărcile atât de mult 
aşteptate. 

—Le vor vedea acum, se amestecă în vorbă Costache. 
Priveşte, domnule Klein, colo pe mare! 

Negustorul urmări brațul întins a lui Caravană şi văzu 
şaisprezece bărci legate una de alta. 


—Cred că nu sunteți păsări, domnilor, zise uimit. Dar 
nici ele nu ar fi putut trece pe aici fără să le vedem. 

—Sigur că nu suntem, zâmbi Cae. De la Sfântul 
Gheorghe am folosit drumul pe mare. 

—Asemenea ocol? 

— Merita chiar unul mai mare. 

—Dar ați plecat din Cârna Mică doar cu patru bărci. 
Să cred că fiecare din ele a mai născut patru pe drum? 

—Întrebarea nu e departe de adevăr, observă Ducu. 
Dar asta nu mai are importanță. Aurul vostru e aici. 

—Nu vă mirați, domnule Indru, că mă vedeţi la 
Sulina? râse Izu. 

—Nu. Din convorbirea noastră de la Sibiu am dedus 
că ne vom întâlni pe bordul Penelopei. 

—Am spus eu asemenea lucru? 

—Nu, domnule Klein. Puținele indicaţii date de 
domnia-ta în privința predării aurului mi-au întărit 
convingerea că ne vei aştepta la Sulina. 

—Admir inteligența voastră, spuse cu sinceritate Izu 
Klein. 

—Admiraţia e reciprocă, zâmbi Cae. Aducem aurul pe 
puntea Penelopei? 

—Chiar vă rog. Mă mir că nu s-a arătat până acum 
marele negustor lusuf. 

Cae făcu un semn spre bărci iar convoiul se urni 
domol către Penelopa. În mai puţin de o jumătate de ceas 
prețioasa încărcătură fu stivuită şi încuiată în cambuza 
corăbiei. 

—lar acum, spuse Cae, voi da poruncă să-l aducă pe 
Iusuf. 

— Poruncă? Nu înțeleg, îl privi întrebător Izu Klein. 

—Vei înțelege îndată. Marele negustor lusuf a făcut o 
parte de călătorie împreună cu noi. 

—Asta mă uimeşte, domnule Indru. Poate dacă mi-ați 
da o lămurire... 

—Nu eu, îl întrerupse Cae. lusuf vă va da poate ceva 
lămuriri, dar nu sunt prea sigur de asta. 


—Ah, ah! se văită Izu Klein. Zău că nu mai înțeleg 
nimic! 

—Atunci e bine să ai puțină răbdare. lată că soseşte 
Iusuf. 

Negustorul privi în direcţia bărcilor. Tufănel, Toroipan 
şi Găluşcă împingeau dinaintea lor patru turci priponiți 
între ei cu sfori. Izu săltă o sprânceană şi-şi bătu palmele 
a mirare. 

—Vai, domnule, nu credeţi că ar fi o greşeală? 

—Nu cred. lusuf ne-a atacat bărcile între Reni şi 
Isaccea. Tot el a prădat şi primul transport de aur. 

—Înţeleg, se albi la față tânărul negustor. Şi-a furat 
propriul său aur, iar eu i-am plătit paguba. Straşnică 
înşelătorie! 

—Ei, Iusuf! zise Indru ieşindu-i în întâmpinare. lată 
că ai ajuns aici dimpreună cu aurul. Văd că mă priveşti 
nedumerit. Vrei să vorbim în turceşte? 

—Câine! strigă negustorul. 

—A! râse Cae. Văd că ştii româneşte destul de bine. 

—Răzbunarea mea va fi mare... 

—Să nu discutăm despre ea acum. După cum arăţi 
priponit nu prea sunt semne de răzbunare. Iar viitorul, 
cine poate şti ce aduce viitorul? 

—Liberează-mă degrabă! Puterea mea e mare aici. 

—Nu prea se vede, se amestecă Ducu. Numai căința şi 
mărturisirea cinstită ți-ar putea salva viața. 

— Vorbeşte, Iusuf! îl îndemnă Izu. Ştiu că ai mărfuri la 
Braşov, la Sibiu şi chiar la Praga. Dacă se află că eşti un 
lotru, nu vei mai primi sumele cuvenite pentru acele 
mărfuri. 

—N-am nimic de spus acum, dar mâine în zori îmi vor 
sosi dovezi. Mâine veţi afla că nu eu sunt acel care a 
prădat transportul de aur. 

—Bine, lusuf! se prefăcu Indru a-l crede. lartă-ne că 
te ținem legat până mâine! Ne vom bucura din toată 
inima dacă vor sosi acele dovezi. 

Apoi îl întrebă pe căpitan: 


—Unde îl putem încuia până mâine? 

—Ar fi loc lângă cabina mea. E acolo o cămăruţă cu 
loc destul pentru ţei patru pezevenghi. 

Îi coborâră, apoi Cae, Costache, Ducu, Chirilă, Izu 
Klein şi kir Iani se traseră în pupa vasului, feriți de 
urechile eventualilor ascultători. 

—După felul în care ați vorbit, înseamnă că vă îndoiți 
de vinovăția lui lusuf, observă Izu. 

—Nici o clipă, răspunse Cae. Dar am înțeles răgazul 
râvnit de el. 

Îi povesti negustorului atacul de la micul golf. Izu şi 
kir Iani îl priveau înmărmuriți, iar exclamațţiile lor de 
mirare şi admiraţie nu mai conteniră. Când isprăvi de 
vorbit, înnoptase de-a binelea. 

Toate bune, observă într-un târziu Izu, însă n-am 
priceput motivul care v-aţi prefăcut a-l crede pe lusuf. 

—Nu-i prea complicat. Turcul nu ştie că am stat în 
spatele cortului şi am ascultat discuţia dintre el şi 
Mahmud. În schimb, ştie că tovarăşul său a aflat despre 
prezența noastră aici. De când am venit pe punte, am 
observat pe chei câțiva turci care priveau mult prea 
curioşi în direcția noastră. Cred că i-a observat şi lusuf. 
La noapte, Penelopa va fi atacată de oamenii lui Mahmud. 

—Ţe tot vorbiți acolo, înălțimea-voastră? se sperie 
grecul. Am să ies în larg. 

—Ar fi şi asta o soluţie, răspunse Cae. 

—Cunoaşteți alta mai bună? întrebă Izu. 

—Nu ştiu dacă e mai bună, dar trebuie să isprăvim 
într-un fel. Puteam să dau această bătălie în Deltă. N-am 
făcut-o fiindcă aş fi primejduit viețile pescarilor. Aici, 
lucrurile se schimbă. leşind în larg, am lăsa în Deltă o 
ceată de lotri care ar putea face mult rău oamenilor de 
prin partea locului. Dacă îi stârpim, vom face un lucru de 
seamă. 

—Sunt peste saptezeți de războiniţi, se tângui kir Iani. 

—Nici noi nu suntem puțini. 

—Să terem azutor... 


—Nu! Ne descurcăm fără ajutor. 

Cae chemă toți oamenii pe corabie. Dimpreună cu 
marinarii, numărul lor crescu la treizeci şi şase. Chirilă, 
chibzui ca de obicei, îl întrebă pe kir Iani: 

—Aveţi ceva pistoale? 

—Si țe pistoale, înălțimea-ta! Toţi palicarii mei au 
pistoale şi cuțite. 

Trecuse de miezul nopţii. Micul port dormea liniştit. 
Pe puntea Penelopei, Cae, Chirilă, Ducu şi Costache şe 
deau la pândă. Nimic nu se clintea în jur. 

— Mahmud e undeva pe aproape cu bărcile lui, spuse 
Ducu. Dar el nu va ataca acum, ci mai târziu, către zori, 
când somnul e greu. Asta în cazul unui om priceput în 
astfel de lucrări. 

—Şi dacă nu ne atacă? întrebă Costache. 

—Ne atacă sigur, zise Chirilă. E singura şansă care i-a 
mai rămas. Moartea noastră şi a lui Izu Klein ar îngropa 
taina necinstitului Iusuf. Chiar numai aurul de pe corabie 
l-ar îndemna să atace. El speră să pună mâna pe corabie, 
asigurându-şi plecarea din aceste locuri. 

—Vin, şopti Cae. 

De-a lungul malului se furişau nişte umbre. Ducu şi 
Costache îi treziră pe ceilalți. Nici un zgomot nu răzbi de 
pe corabie. În fruntea primului grup al atacatorilor păşea 
Mahmud. Se apropiau pe chei cu călcături uşoare. 
Scărița de lemn ce făcea legătură cu puntea scârțâi ca o 
părere sub picioarele lui Mahmud. Cuţitele lui Cae şi 
Chirilă porniră în acelaşi timp. Două răcnete mari 
sparseră liniştea nopții. Văzându-se descoperiți, turcii 
scoaseră strigăte de furie şi se repeziră buluc. Dar cuțţitele 
celor doi curățară locul în jurul scăriței. Pistoalele lui 
Costache dimpreună cu cele ale marinarilor fulgerară 
scurt. Părintele Grasa şi Ducu săriră pe chei cu săbiile lor 
ca nişte vipere. Îi urmară Tufănel, Toroipan, Găluşcă şi 
Ciripoi, ale căror strigăte se dovediră mai aprige decât 
săbiile. Descumpăniţi, rămaşi fără conducător, turcii se 
risipiră în goană prin stufărişul din lungul malului, 


cătând scăpare spre bărci. Cei doisprezece apărători ai 
transportului de aur nu conteniră să-i urmărească. 
Răzlețiți unii de alţii, lotrii lui lusuf şi Mahmud nu mai 
aveau putere, iar urmăritorii lor nu cunoşteau mila. 

Întreaga bătălie durase destul de puţin. Fusese de fapt 
un măcel. Când apărură zorile, mai mult de jumătate 
dintre turci zăceau fără suflare pe chei. Cae porunci să fie 
scoşi prizonierii din pântecele Penelopei. 

-lată, Iusuf, îi zise el negustorului, acestea sunt do 
ve zile pe care le aşteptai. Ştii să mânuieşti o sabie? Dez 
legați-i şi daţi-le săbii! 

—Plătesc răscumpărare, strigă negustorul căruia îi 
pierise aroganța. Zece mii de țechini... 

—Nu, lusuf! Ia sabia! 

—Cincizeci de mii... 

—Zadarnic! Ţi-ai dat cinstea de negustor pe cea de 
lotru. Ar fi trebuit să te spânzur, dar îți mai dau o şansă. 
Nimeni nu are dreptul să ia viața cuiva fără a-i acorda o 
şansă. 

—O sută de mii... 

Poate ar fi altă cale, se amestecă Izu Klein. 

Apoi tăcu. Ochii lui Cae erau răi, amenințători, neîn 
duplecați. 

—Alege-ți adversarul dintre noi! zise Costache. Dacă 
eşti mai dibaci, îți dăruim viața. 

Iusuf văzu în ochii lor că nu are alt drum. Prin simplă 
impresie şi spre nenorocirea lui, negustorul alese pe 
Ducu. Dacă i-ar fi aflat numele, s-ar fi ferit ca de foc să 
facă o ale gere atât de proastă. Faima tânărului spadasin 
făcuse de mult ocolul Balcanilor. Ducu trase sabia, salută 
plin de respect, roşi uşor şi se aşeză în gardă. Pentru el, 
turcul nu mai era un lotru, ci un adversar căruia trebuia 
să-i acorde toată cinstirea. lusuf nu se arătă lipsit de 
îndemânare. Începuse a lucra iute, cu rotiri largi. Ducu 
pară fără să dea un pas îndărăt, apoi lovi o singură dată. 
Sabia din mâna lui lusuf zbură cât colo. 

—Luaţi-o, domnule lusuf! zise cu modestie. Numele 


meu e Ducu cel Iute. 

—Ah, ah! nu mă bat cu ghiaurul acesta, strigă fostul 
negustor. 

—Tu l-ai ales, răspunse Cae. la sabia! 

—Lasă-l, Cae! Dacă nu mai vrea, să-i acordăm ultima 
alegere. 

—Nu, prietene! El a făcut alegerea. În gardă, Iusuf. 

Negustorul ridică sabia şi se năpusti asupra tânărului 
său adversar. Ducu pară cu îndemânare, apoi fandă 
scurt, încheind lupta inegală. Gâtul lui Iusuf prezenta o 
rană adâncă şi urâtă. Era mort. 

—E rândul vostru, se întoarse Cae spre cei trei turci. 

Aceştia nu arătau a fi nişte fricoşi. Apucară săbiile şi-i 
aleseră ca adversari pe Cae, părintele Grasa şi Costache. 

—să vă ia dracu! spuse Costache foarte nemulțumit. 
Mie îmi place pistolul. E mai curat. Apoi, nu te supune la 
cine ştie ce sărituri. 

Adversarul părintelui Grasa arăta neaşteptat de ager. 
Văzându-l atât de slăbănog şi nu tocmai tânăr, turcul 
zâmbi răutăcios, convins că-l va răpune degrabă. Abia 
când obser vă eleganța loviturilor acestuia, îl apucă 
îngrijorarea. 

—Loveşti prea tare, domnule! zâmbi Grasa. Lupta cu 
astfel de sculă cere finețe. Se vede că eşti obişnuit mai 
mult cu iataganul. Am fost profesor de scrimă şi ştiu ce 
spun. După agerime, ai putea deveni un foarte bun 
spadasin. O nu, nu! Asemenea greşeli sunt de neiertat. 
lată că te-ai descumpănit singur. lartă-mă, domnule! 
Lupta cu un ageamiu nu-mi face plăcere. Le revedere, 
domnule! Poate o să ne întâlnim pe lumea cealaltă, chiar 
dacă ne despart unele păreri în privința credinţei. Îmi 
pare rău că te-ai descumpănit. 

Adversarul căzu cu pieptul străpuns. Cae nu lungi 
lupta, lovi de două-trei ori lateral, cu mişcări înşelătoare, 
apoi fandă elegant, iar turcul se prăvăli la picioarele sale. 
În schimb, Costache Caravană, destul de puţin priceput 
în lupta cu sabia, avea de furcă. Adversarul îl înghesuia 


cu lovi turi sprintene, fără o clipă de răgaz. 

—Cu pistolul te doboram de mult, spuse grăsunul 
mânios. Văd însă că nici ţie nu-ţi prieşte sabia. Loveşti de 
parcă ar fi iatagan. Eu nu pretind că sunt mare priceput 
la sabie, însă ştiu mai mult decât tine. Auzi, tuciuriule? 
Dacă m-ar vedea acum Zambilica... armăsarul nostru... 

Cu toate că pricepea româneşte, turcul nu luă în 
seamă cuvintele lui Costache, înghesuindu-l cu lovituri 
sprintene. Prinzând un moment de răgaz, când săbiile 
lucrau lateral cu mişcări înşelătoare, Caravană strigă în 
turceşte: 

—Uite-l pe Mahmud! 

Turcul se dovedi destul de nătâng, întoarse privirea 
doar o clipă. Suficient pentru grăsun să-i împlânte sabia 
în stomac. 

—Grea treabă! murmură Costache  ştergându-şi 
transpirația. Nătărăul ăsta mă făcea tocătură dacă nu-l 
păcă leam. 

În jurul Penelopei nu se adunară curioşi. Localnicii 
ştiau că de multe ori curiozitatea aducea necazuri. 
Străinii se fereau din aceleaşi motive. Stoica îşi chemă 
pescarii şi adunară trupurile celor morţi. Îi puseră în 
bărci, apoi coborâră cu ei în spatele portului şi-i 
îngropară. 

—De necrezut, murmură Izu Klein. 

—Ai vreo nedumerire? se interesă Costache. 

—Am, domnule. Am mai multe. Nu înțeleg de ce nu ați 
refuzat lupta cu turcul, ştiind că nu vă pricepeți la sabie. 
Era dreptul domniei-voastre să o faceți. 

—Pe dracu! Nu-i puteam aduce un astfel de afront 
adversarului meu, care a binevoit să mă aleagă. 

„Sunt nebuni, gândi Izu. Nebuni de legat şi viteji cum 
n-am mai văzut alții. Auzi vorbă! Domnul acesta ar fi 
preferat să moară decât să-i aducă un afront 
adversarului. Nişte oameni mai chibzuiţi i-ar fi spânzurat 
fără să-şi mai primejduiască viața.” 

Apoi se întoarse către Indru. 


-lată că am rămas proprietarul aurului. Cu el îmi 
scot paguba primului transport. Voi pierde în schimb 
cheltuielile celor două transporturi. Însă paguba va fi mai 
puțin importantă. Domnul Moriț Avram, unchiul nostru, 
o să-mi spună când mă voi întoarce la Sibiu: „Eşti un 
jidan păduchios! Ţi-am spus să nu te bagi în astfel de 
afaceri.” 

Zâmbi şi continuă: 

—Cunosc la Varna un armean care ar fi bucuros a-mi 
cumpăra aurul. Sper să obțin o sumă ce-mi va scoate 
toate cheltuielile, astfel că unchiul Moriț Avram o să 
turbeze niţel, neavând motive de mustrare. Drumul până 
la Varna îl voi face cu Penelopa. Kir lani a lucrat multă 
vreme împreună cu tatăl meu. Am deplină încredere în el. 
Poftim, domnule Indru, hârtia pentru cinci mii de ducați! 

—Dar era vorba de două mii cinci sute, se împotrivi 
Indru. 

—Numai la prima vedere, folosi Izu expresia lui 
favorită. De fapt, eu voi fi în câştig. Sper să mai lucrăm 
împreună. 

Când se porni înserarea, kir Iani porunci să se întindă 
masă mare pe puntea Penelopei. În calitate de gazdă, i se 
cuvenea cinstea de a prezida plănuita petrecere. Cu acest 
prilej îşi curăță pipa îndelung, sperând că va scoate din 
ea rotocoale frumoase. În timpul mesei îl cercetă cu 
atenție pe Cae şi-l întrebă: 

—Strălucitorule, aveţi țeva rudenie cu pasa Khidr de 
Timisoara? 

—Nu, nu, căpitane! Eu sunt român şi mă bucur că-mi 
cunoşti graiul. 

—Ţe păcat, ţe păcat! exclamă el gândindu-se la vechea 
Penelopă. 

Puțin după miezul nopții, corabia cu pânzele întinse 
porni către Varna. Cae şi ai lui se întoarseră la bărci. Kir 
Ilani, aflat ca un cocoş proțăpit în prova, aprinse altă pipă, 
gândindu-se: „Nu e el omul care mi-a scufundat vechea 
Penelopă. Pezevenchiul ăla părea mai mărunt.” 


Capitolul 6 


Într-o vineri, către seară, intrară prin poarta de sud a 
Bucureştilor doisprezece călăreți. Opt dintre ei îşi mânară 
caii spre hanul Privighetoarea de Aur. Ceilalţi patru oco 
liră, dintr-o toană, pe la piața Zece Mese, unde jupânul 
Limbă şi Zavaidoc preluaseră afacerile de linguri şi 
sucitoare ale cumetrilor Ciripoi-tatăl şi Tufănel-tatăl. Cei 
doi foşti negustori, urmaţi de tinerii moştenitori Tufănel- 
fiul şi Ciripoi-fiul, îşi opreau caii pe la răspântii, se 
ridicau în scări plini de semeție şi sugeau lacomi din 
ploştile mari ce miroseau a ţuică acrişoară de corcoduşe. 

După cum dibăcesc eu, zise Tufănel-tatăl lui 
Ciripoi-tatăl, de acuma am intratără în rândul boierilor. 

—Asta cam aşa e, răspunse acesta cu seninătate. 

—Sunt un boier bătrân, sătul de războaie şi cârmuiri 
înțelepte, se văicări Tufănel-tatăl. De-acuma e vremea să 
mă trag la odihnă cu jupâneasa Aurica. Să se mai bată şi 
alții cu turcii şi cu țânţarii, cum am făcutără noi. 

—Da, da! suspină Ciripoi-tatăl zăngănindu-şi sabia cu 
care nu ştia să umble. Pe urmă, averea... 

— Averea? Ce avere? 

—Galbenii, vere. Avem câte opt galbeni. Cu atâta 
avere nu mai putem sta în Uliţa opincarilor, că vecinii 
manglesc... 

—Manglesc, ce? 

—Caii, nărodule! Şi galbenii... 

—Aşa e! se încruntă bătrânul Tufănel. Alde Papură, 
Limbă, Zavaidoc suntără puşi pă mangleală dă cai. Nişte 
pramatii... 

—Şi cu nevestele... îl întrerupse Ciripoi. 


—Cu nevestele? Ce-i cu nevestele? Ştii tu să avem 
ceva neveste? 

Lui Ciripoi îi plăcu peste măsură întrebarea, dar 
gândurile îi erau neclare din cauza poşircii. Făcu totuşi 
un efort lăudabil şi grăi din vârful buzelor țuguiate: 

—Noi n-avem neveste... Alde Aurica şi Fana... 
jupânesele... pfui! La situaţia noastră nouă... cu boierii, 
cu săbii... cu galbeni... Astea n-au finețuri ca boieroaicele. 
Aş zice că e bine să le lăsăm naibii... 

—Şi dacă nu vor? se interesă Tufănel-tatăl îngrijorat. 

—Cine, boieroaicele? 

—Nu vere! Nevestele. 

Căzură pe gânduri. Grea treabă cu nevestele. Aurica şi 
Fana erau cam dospite, nu ca boieroaicele alea tinere, 
focoase, îmbrăcate în finețuri şi cu drăcii subțiri pe 
dedesubt. 

În vreme ce gândurile o luaseră razna, caii cuminţi 
intrară printre tarabele de la Zece Mese, unde afacerile 
mergeau prost la vreme de vară. Cumetrii Limbă şi 
Zavaidoc, tolăniți direct pe piatra încinsă de soarele de 
peste zi, văzură picioarele cailor. Apoi, privirile lor se 
ridicară fără grabă către boturi, iar mai la urmă se opriră 
asupra călăreților. 

—Bă, Zavaidoc! se minună Limbă. Ăştia n-o fi cume 
trii Ciripoi şi Tufănel? Să dea boala... ei sunt! Mamă, ce 
cai a-ntâia! Auzi, cumetre Ciripoi, calul e pă bune, or dă 
zulă? 

—Pe picioarele din spate ale Zambilicăi! tună Ciripoi 
folosind expresia favorită a lui Costache Caravană. Ce tot 
îndrugă nătărăul ăsta? 

Tufănel-tatăl, mai veninos decât vărul, căută în minte 
un cuvânt năprasnic. Un cuvânt cu care să-i năucească 
pe cei doi cumetri, dar nu-i veni în minte nimic. În 
schimb, Ciripoi, ceva mai ager, se ridică în scări, lovi cu 
palma peste custura lungă de la şold şi grăi aprig: 

—Bislimah salam ghiudem Allah! 

—Ce-a zis, bre? întrebă Limbă uimit, privind spre 


Tufănel. 

—Ce-a zis, ce-a zis? mârâi acesta. A zis pă turceşte să 
vă dați la o parte din fața unor boieri. 

—Sunt matoli. Mamă, ce matoli sunt! interveni 
Zavaidoc împăciuitor. 

Apoi continuă cu viclenie: 

—Cumetre Ciripoi, cumetre Tufănel, bag de seamă că 
ați intratără în rându” boierilor, din care ne tragem şi noi, 
chiar dacă se brodeşte a nu avea starea voastră... fiindcă 
spița săracă... la dați voi ploştile alea la neica! Nişte boieri 
mari nu se cuvine să țină în mâini asemenea 
spurcăciuni... carele... 

Se încurcă. Nu mai ştiu ce s-ar fi cuvenit să spună, 
dar Tufănel şi Ciripoi se mulțumiră şi cu atât, astfel că 
întinseră ploştile mari fandosindu-se în fel şi chip. Limbă 
şi Zavaidoc tăbărâră creştineşte asupra lor şi nu luară în 
seamă gustul poşircii cam arsă. Lui Tufănel-tatăl îi veni 
în minte să descalece dintr-un salt, aşa cum îi văzuse pe 
domnii Cae, Chirilă, Ducu şi Caravană. Scoase un 
chițcăit ce se dori strigăt, făcu un salt mare şi dărâmă cu 
fruntea jumătate din taraba de alături. Îşi adună apoi 
mădular cu mădular, dar căzu pe fund, înlemnit lângă cei 
doi cumetri. Văzând asemenea dezastru, Tufănel-fiul 
cobori, cam nesigur de pe calul său, apoi grăi cu semeția 
nelipsită familiei lor: 

— Ăsta e un salt de război, când te arunci cu fruntea 
asupra duşmanului. Domnul Tufan, nobilul nostru 
părinte, l-a dibăcit de la prietenul său Costache 
Caravană. La înce put, domnul Tufan îi zicea lui 
Costache: „Înălțimea-voastră... adică nu... Bă Costache, 
saltu’ ăsta nu e tocmai-tocmai.” Abia la urmă a dibăcit că 
avea ceva haruri. Când a intrat domnul Tufan călare pe 
Penelopa... că erau la turci... şi i-a venit rândul să se bată 
cu doi... adică cu patru, sau cu opt, am zis: „Gata, tată! 
Facem juma-juma!” N-a vrut. l-a înțepat singur. Turcii 
răcneau: „Bre, Tufane-paşa, îți dăm răscumpărare. Zece 
mii de țechini de aur. Cincizeci de mii... o sută de mii...” 


—Auăleo! se văită Limbă, privind cu desnădejde plos 
ca ce se uşurase. De ce nu le-aţi luatără ţechinii? 

—Nu era chip, interveni Ciripoi-tatăl, cu o ultimă 
sclipire de luciditate. Că onoarea... şi domnule în sus... 
domnule în jos... cu ultima şansă... Ce mai? Finețuri 
boiereşti. 

Tufănel-fiul şi Ciripoi-fiul, dimpreună cu cei doi, îi 
urcară cu chiu cu vai pe spinările cailor. După o jumătate 
de ceas, Tufănel-tatăl căzu la uşa casei în braţele 
consoartei Aurica, o jupâneasă voinică, poate de două-trei 
ori cât el, şi mai avu puterea să strige: 

—Scoate-mi, fă, umblătorii, că mor! 

Aurica îi desfăcu încălțările prea mici pentru nişte 
picioare obişnuite desculțe la vreme de vară. Apoi îl sui în 
pat, fericită că-l vede acasă. După ce-i frecă fruntea cu 
oțet de vin, seniorul îşi mai veni în fire şi începu să 
îndruge molcom: 

l-am tăiatără singur... adică şi cu fiul nostru... 
fiindcă ăilalți... ca iepurii... numai noi singuri... Pe urmă, 
m-am căutatără de sănătate la un vraci bătrân, copt la 
minte, carele mi-a zis: „Bre Tufane-paşa, din Deltă ți se 
trage boala şi alte vătămături. Dacă nu te cauţi degrabă 
cu ceva leacuri o mierleşti cum te văd şi mă vezi. Asta e.” 
Zic: „Înţeleptule vraci, care ar fi leacul cel mai potrivit?” 
Zice: „O muiere de vreo douăzeci-treizeci de primăveri. 
Numai asta te face bine... ” 

Apoi, văzând-o pe jupâneasa Aurica încruntându-se, 
Tufănel-tatăl o întoarse cu înțelepciune: „Nu am putinţă, 
măritule vraci. Mai bine mor, chiar dacă noua stare ne-ar 
da dreptul la unele finețuri. Nimeni nu face o ciorbă de 
ştevie sau de urzici ca nevastă-mea Aurica. Ea mă spală, 
săraca... şi nu umblă cu reteveiu... ca altele...” 

După ce rosti acele vorbe cu toată hotărârea, adormi 
buştean. Prin casele vecine se aprindeau lumânările de 
seu, ori se stingeau, după caz. Numai la Privighetoarea de 
Aur se arăta vânzoleală mare. Musafirii picați pe 
neaşteptate îi umplură sufletul de bucurie jupânului 


Cristache Mutu. Slujitorii alăturară degrabă câteva mese, 
apoi Caravană, bun prieten cu hangiul, întrebă: 

—Ce ne dai în seara asta, Cristache, băiatule? 

—Domnule! răspunse hangiul ascunzându-şi cu grijă 
încântarea. Se nimereşte să n-am bucate prea de soi 
pentru nişte musafiri de vază. Dar cu puțină trudă s-ar 
găsi poate o pulpă de bou împănată cu slănină şi cu 
cimbru, la care aş adăuga cu învoiala voastră câțiva căţei 
de usturoi, sau mai bine un ardei iute. O ciuşcă ce-ţi face 
părul măciucă şi cerul gurii jeratec, dar îți curăță 
beregata şi o lustruieşte mai bine ca raşpelul, făcând loc 
de trecere tămâiosului de Drăgăşani ce tremură la gheață 
de vreo trei ceasuri. Ar mai fi nişte deşert de vițel umplut 
cu carne tocată şi castraveciori care pocnesc în gură ca 
cireşele pietroase. Lângă astea ar merge o tavă cu fudulii 
şi momițe, bune să învieze un unchiaş uitat de păcatele 
lumeşti. 

—Adu degrabă, nătărăule! Adu din toate! strigă 
Caravană privindu-l cu ochii luminoşi. În Deltă ţi-am dus 
dorul. Numai peşte. În prima zi îl mănânci cu poftă. A 
doua zi, nu e rău. A treia zi, mănânci că ţi-e foame. A 
patra, ţi-e silă de viață. A cincea, ai vedenii. A şasea, te 
gândeşti că şi ajunările îşi au rostul lor pe lume şi te pui 
pe ajunat ca orice creştin cuminte. 

—Mă  mustră cugetul, domnule, se aplecă Sile 
Adormitu spre urechea lăbărțată a părintelui Grasa. lată 
că ați dat pe nobilul vostru gât vreo două ocale de pulpă 
şi cel puţin cinci fudulii. Despre domnul Costache nu mai 
pomenesc. Unde se aşază el, trage a secetă şi a 
uscăciune. Dar eu? Eu sunt un biet păcătos care are 
necazuri după cinci ocale de pulpă fragedă şi vreo duzină 
de fudulii. 

„Pe cele şapte vaci slabe! se mânie părintele Grasa. 
Ticălosul ăsta duce la mâncare mai bine ca mine. Însă la 
băutură îl dobor. Dacă nu-l bag sub masă în seara asta, 
îmi impun cincizeci de mătănii peste cele opt pe care le 
fac înainte de culcare.” 


Părintele Grasa rămase totuşi păcălit, fiindcă Indru se 
ridică de la masă şi-i făcu semn lui Sile să-l urmeze. Cum 
cheful era în toi, puțini observară dispariția lor. Descum 
pănit şi morocănos, părintele Grasa părăsi masa comună. 
Un bărbat străin, cu fălcile mari, ieşite în afară ca nişte 
aripi, se cinstea alături, de unul singur, plictisit peste 
măsură. 

—Domnule! zise Grasa înclinându-se politicos, atât 
cât îi îngăduiau puterile după o seamă de căni de vin. 
Când vinul e bun, unele îndemnuri ale inimii mă poartă 
către mărturisiri gingaşe. Sunteţi oare omul potrivit 
pentru a asculta o destăinuire? 

—Ce noroc! se bucură fălcosul. E drept că mă aflu 
după o jumătate de găleată cu vin. Şi e tot atât de drept 
că sunt un om cult, dar nu prin şcolarizare, ci prin 
acumulări de-a lungul unei vieți petrecute lângă o seamă 
de oameni mari. Mărturisirile voastre vor găsi în mine cel 
mai desăvârşit ascultător. Îmi voi da toată silința să vă 
pricep şi să vă asigur că vorbele cu har au o mare 
înrâurire asupra inimii mele sensibile. Am dus o viață de 
cumplită sărăcie. Poate că aşa am fost sortit. Dar să nu 
uitaţi că sărăcia are şi părțile ei bune. Ea ne 
sensibilizează şi ne ajută astfel să-i înțelegem mai bine pe 
cei ce sunt în suferință. Azi îmi beau sabia. Am avut o 
sabie frumoasă. Vă ascult, domnule. 

Părintele Grasa prinse destul de puțin din frazele 
fălcosului, preocupat de ceea ce avea să spună. 

—Nu e doar o banală mărturisire, începu Grasa şi mă 
bucur că o istorisesc unui om sensibil. Astfel, cu atât mai 
mult cu cât nu am mai dezvăluit-o şi altora, fiindcă am şi 
eu sensibilitățile mele. Că sunt un mare nobil francez, 
asta o ştiu mulți oameni. Că sunt un spadasin de clasă 
înaltă, iar o ştiu o seamă de oameni. Însă ce nu ştiu cei 
de aici, este marea avere de care dispun în Franța. M-am 
născut bogat. Îngrozitor de bogat. Am studiat la cele mai 
scumpe colegii din Franța. Am învățat arta scrimei 
cunoscând tot alfabetul ei. E plăcut să fii bogat. Doar faci 


un semn şi o mulțime de slujitori aleargă să-ți 
împlinească toate gusturile. Dar, vine un moment de 
saturație pentru un om de acțiune. Vine un moment când 
nimic nu te mai atrage la dulce lenevie. Am un suflet 
milos şi bun. O vreme, m-am ocupat de bunăstarea celor 
ce lucrau pe moşiile mele. După ce au ajuns ei la belşug, 
am căutat altceva. Am devenit profesor de scrimă. Cei mai 
renumiți spadasimi ai Franței au învățat la mine arta 
scrimei. După un timp, am înțeles că nu asta e menirea 
mea pe Pământ. A-i învățat pe oameni violența armelor, 
nu e ceea ce-i place Tatălui Ceresc. Şi ca bun creştin, am 
vorbit cu prietenul meu episcopul din regiune. El mi-a 
propus să devin preot. Îndemnurile lui m-au atras. Am 
făcut o porohie pe moşiile mele. Însă, chiar de la început 
m-au mâhnit păcatele enoriaşilor mei. Omul când trăieşte 
în belşug, socot că face mai multe păcate decât săracul. 
Enoriaşii mi le mărturiseau la fiecare spovedanie şi nu se 
întrezărea nici o ameliorare. Aşa stând lucrurile, mi-am 
propus să fiu mai sever şi le porunceam câte cinci zeci de 
mătănii pe zi. Dar păcatele în loc să scadă, erau la fel de 
multe. Am înțeles că trebuie să trec la ceva mai aspru. 
Aşa am ajuns la bătaie, socotind că asprimea bătăilor va 
da rezultate mai bune. Când enoriaşul venea la 
spovedanie cu păcate mari, îl altoiam cu toată asprimea. 

—Şi nu s-au împotrivit? întrebă fălcosul mirat. 

—Să se împotrivească? Cine ar fi cutezat când 
bunăstarea lor depindea de mine? 

—Înţeleg. Le-aţi bătut şi pe doamne? 

—Nu, asta nu! Sunt un gentilom, domnule. Apoi, 
doamnele cu gingăşia lor înnăscută, îmi mărturiseau 
numai păcatele mici. Aşa a trecut o vreme. Eram din ce în 
ce mai încântat. Enoriaşii se lepădaseră de păcatele mari. 
Destul de rar îi mai scăpam unuia sau altuia câte o 
scatoalcă. Rapoartele mele către episcop erau tot mai 
frumoase. 

—Interesant! observă fălcosul. 

—Interesant, dar nu cu totul. Nu a trecut mai mult de 


un an, când am înțeles adevărul. De frica bătăilor, 
enoriaşii nu-mi mai  mărturiseau păcatele mari. 
Observând că nu asta e chemarea mea, am părăsit 
parohia fără păreri de rău. 

—Asta e tot? 

—Nu, nu e tot. Un prieten al meu, om de mare 
cultură, a vizitat toate zonele românilor şi mi-a vorbit 
despre acest minunat popor peste care au năvălit adesea 
multe neamuri şi cu care a fost veşnic în războaie. Mi-a 
spus că românii sunt la fel de frumoşi la chip şi 
inteligenți ca şi noi. Că avem origine comună. lar limba 
lor e atât de curată şi de dulce, încât o înveţi uşor. Socot 
că limba e cel mai mare bun al unui popor. Când un 
popor îşi pierde limba, e sigur că se destramă. Aşa s-a 
întâmplat cu multe neamuri. Aflând toate astea şi cum 
sunt curios din fire, am ajuns aici. 

Hanul Privighetoarea de Aur, cu veselia sa, se pierdu 
curând în spatele lui Cae şi Sile. 

—Aş putea să vă întreb, fără să vă supăr, care este 
ținta călătoriei noastre? se interesă lunganul cam dezamă 
git că părăsise o masă atât de îmbelşugată. 

—Mergem la  jupânul  Calapăr, zâmbi Cae 
înțelegându-i supărarea. Am mai fost la el împreună 
acum vreo cinci ani. 

—Îmi amintesc, domnule. E bărbatul acela mărunt, 
gras, cu figura de guşter. 

—Întocmai! 

— Şi are două fete lălâi, ca două căpiţe de fân. 

—Aşa e! 

lar jupâneasa a bătrână e otova din cap şi până-n 
tălpi. Are fața rotundă, gura mare şi dinții mici, ca un 
pepe ne din care lipseşte o felie. Fetele ei nechează ca 
nişte iepe când văd un bărbat mai acătării. Dar 
jupâneasa face sarailie bună. Pe urmă fagurii... 

-—Taci dracului, că m-ai ameţit! râse Cae. 

—Chiar aşa, domnule! grăi Sile pocăit. La băutură, 
când nu cânt, vorbesc. Eu sunt dat naibii la chestii d- 


astea. Vreţi să vă cânt ceva subțire? 

—Nu, nu! se apără Cae. 

—Măcar ăla de-i zice Băieți, răsturnați găleata! sau 
Fetelor, mai cu nădejde! ori Prohodul. Îl ştiu tot, dacă-mi 
dați domnia-voastră răspunsurile. Am o voce care pune 
pe goană o ceată de ucigaşi. 

Ajunseră curând într-o uliţă liniştită. Pe la porți, fetele 
şedeau de taină cu băieții. Noaptea frumoasă de vară 
alunga somnul. Aproape de poarta jupânului Calapăr, le 
căzu în braţe un tânăr mărunt şi slăbuţ. 

-——lertare, cinstiți jupâni! zise omul grăbit peste 
măsură. 

—Ai ceva necazuri? întrebă Cae văzându-l că se 
îmbracă din mers. 

—Mari, foarte mari. Calapăr vrea să mă însoare cu 
una din fetele lui. Zestrea e bună, dar fetele parcă sunt 
apucate. Adineauri s-au aruncat asupra mea şi m-au 
dezbrăcat până la piele. Dacă nu se încăierau între ele, 
numai Dumnezeu ştie ce se putea întâmpla. Vă 
închipuiți, domnilor, că nu mă pot însura cu amândouă 
deodată. 

—Dar pe rând? zâmbi Cae. 

—Nici măcar pe rând. 

—Atunci, lasă-te păgubaş! 

—Nu pot. Sunt un negustor tânăr. Zestrea mi-ar 
prinde bine. Dacă apuc să mă însor cu una înainte de a 
mă omori cealaltă, sunt un om făcut. Am să mai încerc, 
dar pentru seara asta zău că e prea mult. Poate dacă aş fi 
niţel băut, să nu mai simt când încep să mă buşească de 
toți pereţii, aş ajunge la un drum bun. Jupâneasa 
Calapăr mă încuie cu amândouă în odaie şi zice s-o aleg 
pe care-mi place. 

—Înţeleaptă judecată! observă Cae. 

—Nu, cinstite jupân! Nu, păcatele mele! Cum pun 
ochii pe una, cealaltă mă păleşte de săr scântei. M-au 
bătut de vreo câteva ori că numai prişnițele cu ceapă şi 
cu fiertură de tărâțe m-au pus pe picioare. Bună seara, 


cinstite fețe! Alerg să mă oblojesc. Dacă n-am ceva 
ruptură de oase, mă întorc mâine. 

Cae şi Sile intrară în curtea mare cât un pogon, 
adăpostită de copaci bătrâni. În cerdacul frumos lucrat 
cu crestături de mână, mobilierul din răchită albă, tăvile 
de argint răspândite într-o neorânduială plăcută, sau 
învelitorile multe scoase la aer, arătau bunăstarea 
proprietarilor. Auzind zgomot, vechiul negustor ieşi din 
casă urmat de doi slujitori. 

—Bine te-am găsit jupâne Calapăr! zise Cae. 

—Aha! răspunse acesta morocănos. Domnia-ta eşti? 
Crezi că e mare plăcere să te văd o dată la cinci ani? 

Sub aparența ursuză, gazda era un bărbat cu sufletul 
mare, generos. lar acum către pragul bătrâneții lăcrima 
pe ascuns la cea mai mică emoție. Îl iubea pe Indru ca pe 
fiul său. Cu mulți ani în urmă, tânărul îi salvase familia 
de la mare primejdie. 

—Intraţi odată! continuă aspru. Ce v-aţi proțăpit în 
prag? 

—Intrăm cu toată plăcerea, dar aş fi preferat cerdacul 
cu aerul său bun, răspunse Cae, ştiind că jupânul 
Calapăr îşi petrecea multe ceasuri acolo. 

—Atunci, luaţi loc! O vom înştiința curând pe jupânea 
sa Calapăr. Acum e în iatacul fetelor, unde are ceva 
treburi grabnice. 

Se aşezară cu plăcere în fotoliile de răchită şi porniră 
să discute fără grabă. Undeva în aripa de răsărit a 
impunătoarei clădiri, se auzea neclar o voce joasă ca de 
bărbat  răguşit. Era jupâneasa Calapăr care îşi 
muştruluia fetele. 

—V-am spus de o mie de ori că nu e bine să tăbărâți 
asupra unui bărbat, zise ea. O să vă măritați la paştele 
cailor cu asemenea apucături. Cum v-am învățat eu? 

—să fim sfioase, aşa cum le place bărbaților, strigară 
fetele într-un glas. 

—Atât? mârâi disperată jupâneasa. 

—Să ţesem în jurul bărbatului, ca păianjenul. 


—Ei, ei asta e, fetelor! se îmbufnă ea. Noi femeile ne 
naştem cu haruri mari. Şi să ştiţi de la mine că numai 
proas tele îşi închipuie că ar fi urâte. În toată lumea asta 
nu se află vreo femeie urâtă. Fiecare femeie are ceva al ei, 
numai al ei. Unele au fața lătăreaţă, sau ascuţită, sau 
nasul urât, sau picioarele strâmbe, ori corpul otova, dar 
găseşti la ele în schimb ori o voce dumnezeiască, sau un 
râs minunat, sau un sân care te bagă în răcori, sau o 
graţie deosebită, sau însuşiri în dragoste pe care nu le pot 
avea cele ce se cred frumoase. Am cunoscut odată o 
femeie deşteaptă cu fața urâtă. Când râdea, fața ei 
devenea cea mai frumoasă din lume. Totul se schimba la 
ea, iar ochii prețuiau atunci cât o comoară. Bărbaţii 
pricepuţi dibăcesc asemenea haruri. D-aia zic: nici o 
femeie cuminte nu are dreptul de a se crede năpăstuită. 
Fiecare trebuie să-şi caute ce are mai bun şi să îl pună în 
valoare. Dacă nu face aşa, e o toantă. În dragoste, 
bărbaţii cei mai înţelepţi devin nătărăi. Cel mai slăbănog 
bărbat din lume simte nevoia să ne ocrotească ştiindu-ne 
slabe şi neajutorate. Dar aş vrea să văd eu un bărbat ce 
ar putea răbda chinurile unei naşteri. Cel mai grozav 
bărbat, când are o zgaibă, sau o mică răceală, se 
văicăreşte de se aude cale de o poştă. Când l-am 
cunoscut pe jupânul Calapăr, era slab şi uscat de-l bătea 
vântul. leşisem cu el la un început de primăvară pe malul 
Dâmbo viței. Se lăsase frig. Şi-a scos sumanul şi l-a pus 
pe umerii mei, cu toate că nu-mi era rece. În schimb, el 
tremura ca un apucat. l-am zis: „Ah, jupâne dragă, acum 
mi-e mai bine. Sunt o biată fată lipsită de harurile puterii. 
Nu ca domnia-ta care ai putea să stai în mijlocul iernii ca 
o stâncă în faţa gerului năprasnic.” În asemenea cazuri, 
nici o exagerare nu-i prea mare. Să-l fi văzut fetelor, cum 
mă aproba cu toată convingerea şi tremura de i se băteau 
dinții unul de altul. Aşa au fost bărbații de când e lumea. 
Când venea pe la noi, mama ne băga într-o odăiță şi ne 
lăsa singuri, dar mă sfătuia cum să-l prind în plasă, cu 
bucăţica, nu cu ghiotura. Noi femeile avem răbdare. 


Bărbaţii sunt mai năvalnici. Dacă mă aşezam pe scaun, 
aveam grijă să-mi salt niţel poa lele, dezvelindu-mi 
picioarele până aproape de genunchi, cu prefăcută 
neştiință. Asta a rămas la noi femeile de când e lumea. 
Nici o femeie deşteaptă nu-şi păzeşte fusta sau rochia, 
atât cât vrea să arate. Sau mă lăsam spre el din te miri 
ce, destul să se vadă niţel prin despicătura bluzei. 

—Să se vadă, ce? o întrerupseră cele două într-un 
glas. 

—Cum ce? Năroadelor! Ce are femeia mai frumos în 
bluză? Într-o seară, continuă ea îmbunată, jupânul 
Calapăr devenise mai îndrăzneț. Când era îndrăzneț, îl 
lăsam până unde ştiam eu. Bărbatului, dacă-i arăţi totul 
dintr-o dată, ai încurcat-o. Pe urmă trebuie să alergi tu 
după el. Cum vă ziceam, pune jupânul Calapăr mâna pe 
bluză, aşa ca din întâmplare. Bărbaţii sunt dați naibii la 
pipăit. Au strategia lor şi de multe ori ne prostesc dacă 
nu luăm seama la vreme, fiindcă nu suntem nici noi de 
lemn. Ba mai mult, noi femeile, cu toate şiretlicurile 
noastre, iubim mai temei nic decât bărbații. Şi ce credeți, 
fetelor? Îl las eu să văd până unde îl ducea mintea. 
Chirăiam niţel cu prefăcută spaimă. La urmă, uit de 
înțelepciune şi în loc să mă retrag sfioasă, îi scap o labă 
de-l trimit tocmai în perete. Unde s-a proptit el a căzut 
tencuiala. Aveam palma grea ca şi voi. Când mă uit mai 
bine, jupânul Calapăr arăta cam sleit. O femeie cu 
judecată nu trebuie să-şi bată bărbatul înainte de 
cununie. Încep să chirăi şi să plâng mai mult de spaimă 
decât din alte porniri. Rari sunt bărbații care să facă față 
unor lacrimi de femeie. 

— Îl iubeai? întrebară fetele. 

—Auzi vorbă! Sigur că-l iubeam, năroadelor! Văzân 
du-mi lacrimile, jupânul Calapăr uită de buşeală şi mă 
întrebă grijuliu: 

„Ce e, jupâniţă, dragă?” 

Zic: 

„Ce, ne-ce, nu e bine! Ai muşchii şi oasele tari ca 


fierul. Mi-am zdrelit bunătate de mână.” 

„Aşa e! răspunse el cu toată convingerea. Muşchii şi 
oasele mele... iar mânuşițele fragede ale domniei-tale... ” 

Mi-a apucat mâna. L-am lăsat, gândindu-mă să-i dau 
unele avansuri care ar şterge necazul de adineauri. Zic: 
„Jupâne, nu mâna are ceva ponoase, ci mai degrabă 
umărul. Ah, ah, cât sunt de slabă şi neajutorată!” 

„Lasă, că eşti cu mine! se îmbățoşă el. Să nu plângi! 
Să nu plângi că reparăm noi totul! Scoate bluza!” 

„Vai, vai, jupâne dragă! m-am ruşinat eu de-a binelea. 
Promiţi că nu te uiţi?” 

„Cu mâna pe inimă, jupâniță.” 

L-am crezut, cum credeți voi că o să plouă când rage 
măgarul a secetă. Mi-am scos bluza. Jupânul Calapăr se 
cam îngălbenise şi nu-şi mai lua ochii de-acolo. Zice el: 

„Jupâniţă dragă... cred că şi fusta...” 

„Fusta? Ce-i cu fusta?” 

„Păi... ziceam de vătămarea de la umăr... asta 
totdeauna are legătură cu încheietura piciorului. Pe 
urmă, lumână rile... dacă le stingem... că lumina...” 

Zic: 

„Ascultă, Dumitru Calapăr, să laşi lumânările în pace! 
Dacă vrei să le stingi, treci întâi pe la tata! lar după 
cununie...” 

„Alerg, alerg, jupâniță dragă, strigă el aprins rău. N-aş 
mai fi om ştiind că răul şi durerile se întind asupra 
domniei-tale.” 

Ne-am cununat chiar în seara aceea. Aşa se lucrează, 
fetelor. Cu chibzuială şi răbdare. Nu uitaţi că bărbații 
înţelepţi au harul de a descoperi ce e frumos la o femeie! 
Dar şi femeia trebuie să-l ajute în această privinţă. 
Bărbatul ce caută numai fața sau piciorul frumos e orb şi 
prost. lar de proşti să fugi mâncând pământul. Femeia 
care plânge după un prost se dovedeşte o gloabă. 

Jupâneasa Calapăr veni într-un suflet să-şi vadă 
musa firul drag. Îi prinse gâtul cu braţele ca două ţevi de 
tun şi-i culcă fruntea la pieptul ei cât o clopotniță. 


Bucuria lui Cae nu se dovedi mai măruntă. Era atâta 
dragoste şi linişte la pieptul bătrânei doamne, încât îl 
răsplăti pentru rarele lui clipe de desfătare. 

—Ei, îmi rupi mijlocul cu mâinile tale ca fierul. 

—Aşa este! răspunse cu blândeţe unul dintre cei mai 
inteligenți oameni din acele timpuri. 

Obişnuită cu micile fanfaronade ale bărbaților, 
jupânea sa Calapăr se feri să zâmbească şi-l întrebă ca 
orice mamă drăgăstoasă: 

—Ce-ar vrea băiatul mamei să mănânce? Să nu-mi 
spui că eşti ghiftuit! Le mai cunoşti pe fetele noastre? Ce 
cotcodăciți ca cloțele când se ridică de pe ouă, 
năroadelor? Au crescut mai mult în lături, ca şi mine, 
continuă ea cu neprefăcută admiraţie. Tița şi Leana au 
şoldurile mari, taman bune să facă gemeni. Ferice de cine 
le-o lua! E, te, tee! Domnul mi se pare că e viteazul Sile 
Adormitu. Cel care l-a doborât cu piatra pe faimosul 
Perisini. Ce plăcere! 

—Slujitorul vostru supus! grăi Sile cu toată eleganța 
vorbelor atât de dragi lui. 

—Eşti însurat, jupâne Adormitu? 

—Nu, doamnă. Am fost, dar m-am despărțit. Mai bine 
zis, am luat-o la goană. 

—Ah, ah! Cum asta? 

—Mă bătea, doamnă. Mă bătea crunt. Fosta nevastă 
era cu un cap mai mare decât mine, şi vedeţi că nu sunt 
dintre cei mărunți. Avea un pumn cât o căpățână de oaie. 
Asta s-a născut femeie din greşeală. Dar avea şi părțile ei 
bune. Cânta frumos, iar ochii ei adânci mă desfătau 
adesea. Din păcate, eram tânăr şi nu aveam pumnul greu 
ca acuma. 

—N-ai mai întâlnit-o? 

—Nu, doamnă. l-am pierdut urma. 

—Vai, vai! Un bărbat ca domnia-ta? Puternic, frumos, 
înalt cât bradul şi singur. N-ai avut noroc. Domnie-tale ți- 
ar trebui o fată sfioasă, plăpândă, cuminte, pe care s-o 
ocroteşti, cum sunt fetele mele. 


—S-a dus tinerețea, doamnă, bătu în retragere Sile. 

—Ei, cum poţi să spui asemenea vorbă? se miră ea. 
Bărbaţii copţi la trup şi la minte totdeauna ajung la 
căsnicii bune. Va trebuie să ne ocupăm de domnia-ta. Ce 
naiba, doar suntem creştini! Dacă noi nu ne ajutăm... Nu 
te putem lăsa într-o astfel de stare ce nu se potriveşte 
unui bărbat valoros şi plin de harurile gândirii chibzuite. 
Eu alerg să aştern masa. Până atunci, poate ar fi bine să 
stai la taclale cu fetele noastre. Sunt sfioase, dar nu le lua 
în seamă! Hai, fetelor, duceți oaspetele în aripa de răsărit 
a casei! Acolo e linişte, domnule Adormitu. 

Sile privi disperat spre Indru. Acesta îşi reținu cu greu 
un zâmbet, însă ochii îl dădură de gol. Văzând că nu are 
încotro, Sile pipăi cu coatele pietroaiele din buzunare şi 
porni mai îmbărbătat alături de cele două zdrahoance 
care uitară îndemnurile mamei şi-l cărară mai mult pe 
sus. Curând se auziră chirăituri mari dinspre aripa de 
răsărit a impunătoarei case. Jupânul Calapăr tuşi aprig. 
Jupâneasa Calapăr, care nu se dovedea surdă, tresări 
speriată. 

„Doamne, Doamne! gândi ea. Nebunele s-au apucat 
să-l buşească. Eu n-am fete la uşă. Am pacoste. Greu e 
să măriți nişte afurisite ca astea!” 

Alergă într-un suflet să repare ce se mai putea repara. 
Deschise uşa, dar o împinse la loc, iar pe față îi apăru un 
zâmbet. Sile Adormitu le buşea pe amândouă, de mai 
mare dragul. 

„Ăsta bărbat! Gândi jupâneasa Calapăr. Lucrurile 
merg bine. S-ar putea să aleagă una dintre ele. Pe 
cealaltă i-o dăm tânărului negustor. Cred că îl plac. Altfel 
nu s-ar lăsa ele buşite.” 

—Mă mir că-mi ceri trei sute de galbeni, rosti jupânul 
Calapăr privindu-l încruntat pe Cae. Acum cinci ani aveai 
o mie de ducați de aur şi mi-ai pomenit despre o anumită 
avere, cum n-au alții nici în vis. 

—Adevărat! zâmbi Cae. Toată averea mea a trecut în 
vistieria țării. Aproape cincizeci de mii de ducați. 


—Dacă eşti sănătos la trup, înseamnă că la minte ai 
ceva hibă, se zborşi gazda îngrozit de asemenea sumă 
risipită. 

—Poate, râse Cae. Dar nu e totul. Negustorului Isaia îi 
datorez cinci sute de galbeni, iar unui alt negustor din 
Sibiu, patru mii de ducați. 

—Vai mie, vai mie! îşi scutură cu deznădejde guşa 
jupânul Calapăr. Eşti ţăcănit de-a binelea, băiatule. 

Indru nu se supără. Simţise de mult cât îl iubea 
bătrânul. 

—N-am avut încotro, jupâne, zise continuând să 
zâmbească. Mihai-vodă a slobozit oştile ţării. I-a lipsit 
însă aurul necesar plăţilor. Despre noi biruri asupra 
populației nici nu voia să audă. lar o parte dintre boieri 
sunt lacomi şi zgârciți. Acum înţelegi de ce mi-am risipit 
averea? 

—Înţeleg, răspunse bătrânul privindu-l cu admirație. 
Dar prin risipirea oştilor, Mihai-vodă a rămas fără putere 
taman acum când ne pasc primejdiile mari. Să nu crezi 
că nu ştiu şi eu câte ceva. Noi negustorii ştim uneori 
multe. A mai semnat şi actul de vasal al principelui 
Transilvaniei şi iată-l cu juvăţul de gât. 

—Va fi bine, jupâne Calapăr. Dacă nu ne atacă nimeni 
până la toamnă, ai să auzi lucruri mari. 

—Să dea Dumnezeu, însă nu-mi vine a crede! Un 
conducător fără oşti e mai de plâns decât un popă fără 
enoriaşi. 

—Mai ţii minte Oştirea Bucegilor? 

—Auzi vorbă! Îmbrăcată toată la fel, cu scule bune de 
luptă, cu tinereţe şi agerime, fără fierărie pe ea... Păcat că 
s-a risipit. 

—Se adună din nou. 

—Zău? tresări gazda. Atunci e bine. 

—Nu chiar aşa de bine cum crezi. Lui vodă îi lipseşte 
aurul necesar pentru a o face mare şi puternică. 

—D-aia ai venit după galbeni la mine? 

—D-aia. 


—Rămâi aici! porunci gazda grăbit dintr-o dată. Eu 
dau o fugă la Isaia, Luca, Tănase şi Pascu. 

—Nu e bine să se afle despre noua oştire, grăi Cae. 

—Lasă, că nu mă înveți tu pe mine! se sborşi gazda. 
Suntem şi noi români, ce dracu! Îţi închipui că negustorii 
au altă inimă? 

Jupânul reveni târziu, aproape de miezul nopții. 

—lată o mie de galbeni, spuse răsuflând greu. Această 
sumă nu o datorați nimănui. Să mai vii peste o 
săptămână! Breasla negustorilor din Bucureşti va mai 
aduna ceva galbeni. lar meşteşugarii, atât de legați cu 
noi, nu vor rămâne surzi la cererea noastră. Sunt cinci 
ani de când am scăpat de sub turci. În aceşti ani de răgaz 
negoțul şi meşteşugurile româneşti au căpătat înflorire. 
Păcat că liniştea e de obicei scurtă. Avem un popor harnic 
şi viguros. Dacă am avea pace şi linişte, s-ar uimi lumea 
de ce suntem în stare. lar prin negoțul cu noi, neamurile 
vrăjmaşe ar avea mai mult de câştigat decât prin jafuri şi 
războaie. Oare când vor înțelege oamenii acest lucru? 
Popoarele îşi fură între ele câte o bucată de pământ. 
Pământul ajunge când la unii, când la alții. Oamenii mor 
zadarnic şi n-au răgaz de lucrări şi foloase. La Călugăreni 
au murit zeci de mii de turci. Ce-au folosit turcii? Țara lor 
e mare şi bogată. O cunosc bine. Când vor înțelege turcii 
că trebuie să-şi tragă foloase din ea? Mi-ar fi plăcut să-i 
văd la Bucureşti pe negustorii turci, neînsoțiți de ieniceri 
şi spahii. Să le dăm vite, miere, cai, făină, scoarțe de-ale 
noastre, frumoase obiecte din lemn, țesături de in şi de 
cânepă, hamuri şi încălțări, scoabe şi unelte, căruțe 
trainice şi mai ştiu eu ce, iar ei să ne aducă frumoasele 
lor covoare, obiecte din aramă, țesături de mătase, 
chihlimbaruri, măsline şi alte mirodenii. Jefuin du-ne cu 
război, ne iau câteva turme de vite slabe şi prăpădite 
crescute pe ascuns ici-colo. lau câteva zeci de căruţe cu 
miere şi te miri ce, fiindcă nu ne dau răgazul să creştem 
vite şi stupi şi cai, sau să meşteşugim lucruri multe şi 
bune. Se vor trezi oamenii cândva, băiatule? Poate peste o 


sută ori peste două sute de ani. Atunci poate vor înțelege 
că pacea, negustoria, meşteşugurile, schimburile dintre 
neamuri aduc mai mult folos decât războaiele. Turcii ne 
fură copiii şi fetele fiindcă le lipseşte tineretul. Oştenii lor 
stau cu anii departe de familii. Când omul e pe lângă casa 
lui şi are răgaz de muncă, înfloreşte bunăstarea familiei şi 
are prilejul să facă prunci, cu gândul să nu fie zadarnică 
truda. În Câmpia Bărăganului se fac bucate, când e 
linişte, mai multe decât ne trebuiesc nouă. Nu-i firesc să 
schimbăm plusurile cu vecinii? În munţi pot creşte vite şi 
oi cât să prisosească de zece ori. Oare sunt orbi duşmanii 
noştri? 

Tăcură. Boarea aspră dinspre zori înfiora noaptea. 
Undeva prin apropiere se auziră vocile somnoroase ale 
caraulei de pază: 

—E linişte. E pace. Dormiţi, oameni buni! 


* 


În marea sală de arme a palatului domnesc, Mihai- 
vodă îşi făcea obişnuita partidă de scrimă cu tânărul 
clucer Băicoianu. Loviturile domnului Ţării Româneşti se 
deosebeau mult de ale altor spadasini, datorită firii sale. 
Sabia nu se mlădia prea mult în mâna sa, iar parada 
ripostă era scurtă, iute, aproape milimetrică. Rar se 
întâmpla ca sabia lui să lucreze împletită cu a celuilalt. 
Mişcările înşelă toare nu porneau din lovituri laterale sau 
din scăderi de înălțime. Şi nici din fandări lungi, 
obişnuite la spada sinii din Apus. Întreaga strategie venea 
de la mişcările corpului său deosebit de elastic. 
Băicoianu, adept al învălui rilor largi, când lama şuieră 
frumos prin aer, al împletirii lamelor până aproape de 
mâini, al înfloriturilor, al micilor artificii, dovedea alt stil, 
deprins de la şcoala lui Grasa şi Ducu. Domnul nu se 
putea împăca însă cu astfel de stil, fiind credincios 
loviturilor simple, agere, economicoase. Aflaţi pe margini, 
Cae, Ducu, Costache, Chirilă şi părintele Grasa urmăreau 


desfăşurarea luptei între două stiluri atât de diferite. 

—Ei drăcie! murmură vodă. Pari cam nedormit, 
clucere. 

Băicoianu roşi. Era cu adevărat nedormit. lar o 
partidă de scrimă la ora şase dimineața, cum obişnuia 
domnul Ţării Româneşti, se dovedi de data aceasta mult 
prea grea pentru tânărul clucer. 

—Să mergi să te culci! spuse vodă cu asprime. Nu-mi 
plac tinerii lipsiți de prospeţime în zori. 

Dar ochii lui nu avură asprimea vorbelor, astfel că 
tânărul plecă sfios şi fericit. 

—Nu-mi place să fac lucrurile numai pe jumătate, 
continuă vodă râzând, când se închise uşa în urma 
clucerului. Se află cineva printre voi care ar dori să-i țină 
locul? Nu, nu se află. După cearcănele voastre şi după 
fețele pleoştite, sunteți mai adormiți decât Băicoianu. 
Adică nu. Arătaţi a oameni ce au chefuit până în zori. 
Asta e chiar mai rău decât nesomnul. Ce spui, Costache? 

—Spun, doamne, zise ipocrit Caravană, că mă 
năpăstuieşti degeaba. E drept că beţivanul de Zambilica a 
gustat o găleată din tămâiosul lui Cristache Mutu, dar eu 
nu m-am atins de asemenea spurcăciuni. Ba chiar mi-am 
certat armăsarul pentru lăcomia lui. Dacă arăt rău, asta e 
numai din pricina că hangiul mi-a povestit până la ziuă 
despre nişte dureri ale sufletului său păcătos. Mila şi 
jalea m-au răpus, doamne. 

—Aşa să fie, Ducule? 

—Măria-ta, roşi tânărul, aceşti cumpătați prieteni îmi 
sunt martori că rar mi se întâmplă a trece dincolo de o 
cană cu vin. 

—Mda! Ce ai de spus, domnule Grasa? 

—Ah, salută acesta cu neîntrecuta lui eleganță, ah 
măria-ta! Sunt un bărbat plin de cumpătare. O cană cu 
vin mă amețeşte mai rău decât o lovitură de copită. 
Nesomnul meu se datorează unei frumoase discuţii pe 
teme biblice, la care am chibzut îndelung. 

-—la uite ce mieluşei! se minună vodă. Va trebui să 


renunţ la partida mea de scrimă, dacă prietenii mei cei 
mai apropiați se dovedesc nişte nevolnici. 

—Asta nu! spuse Chirilă mai aspru decât şi-ar fi dorit. 
Nu sunt un bun spadasin, dar dacă... 

—Nici vorbă! râse Cae. Contaţi pe mine, măria-ta! 

—Fie! zise vodă. Oboseala voastră nu e de la o noapte 
de chef. Sunteţi prea oţeliți pentru a se vedea pe fețele 
voastre urmele unei nopți pierdute. Cred că în frumoasa 
noastră Deltă prilejurile voastre de somn au fost puține. 
Pofteşte, nepoate! 

Încrucişară săbiile cu violență. Cae nu-şi cruță un 
chiul. Precizia milimetrică a lui vodă, mişcările iuți şi 
înşelătoare ale corpului se dovediră neputincioase în fața 
artei lui Cae, chiar dacă domnul se dovedea un aprig 
spadasin. Scurtele prilejuri de răgaz între două asalturi 
erau clipe de studiu. Mihai-vodă încercă unele lovituri de 
împungere, date cu sprinteneală. Dar marele spadasin 
pară totul prin laterale uşoare, fără a da un pas îndărăt. 

Parcă eşti de fier, murmură domnul cuprins de 
admirație. 

—Nu, măria-ta! interveni părintele Grasa. Omul 
acesta e născut spadasin. Unul ca el apare o dată la 
douăzeci de ani. Adică într-o generaţie. Pe mine m-a 
învins acum cinci ani fără nici o dificultate. Cândva eram 
socotit un mare luptător la curțile regale din Apus. Tare 
aş vrea să-l văd pe Cae Indru încrucişând sabia cu una 
din gloriile de azi ale Apusului. Fiindcă în partea de 
răsărit a Europei, doar Ducu cel Iute i-ar putea ţine piept, 
cu toate că nu sunt prea sigur. 

—E mai bun decât mine, zise Ducu plin de 
convingere. 

—Nu sunt mai bun, râse Cae, punându-și sabia în 
teacă. Ducu se arată una din marile minuni româneşti 
despre care vestiții spadasini Bindacz şi Perisini aveau 
îndoieli.  Perisini aducea în spatele lui toată arta 
Apusului. Dar socot că nu-i destul numai meşteşugul. Pe 
lângă asta mai ai nevoie de har. Ducu îl are cu prisosință. 


Intrară cu toții în camera de lucru al domnului Ţării 
Româneşti şi se aşezară în jurul mesei mari de stejar. 

—Ce veşti îmi aduc prietenii? întrebă vodă trecându-şi 
degetele prin păr, într-un gest obişnuit lui. 

—Bune, măria-ta, grăi Cae. Am adus restul ducaților. 
Adică o hârtie ce reprezintă această valoare plătibilă în 
Braşov. Domnul Aba Rozen îi va elibera la prima cerere. 

—Minunat! exclamă vodă. Îl vom trimite pe 
Zamfirescu la Braşov. 

—Cred că ne-ați aşteptat cu nerăbdare, lipsindu-vă 
suma trebuincioasă. 

—Nu prea, zâmbi vodă. Şase mii de oşteni n-au vrut 
să primească lefile ştiindu-ne la strâmtoare. Ei au rămas 
mai departe în slujba noastră. Trimişii principelui Transil 
vaniei s-au arătat mulțumiți că avem o oştire atât de 
mică. Ei n-au habar de ceea ce se petrece în munți. Aga 
Leca, Radu şi Preda Buzescu lucrează în Bucegi cu patru 
mii două sute de tineri. Săptămâna viitoare sosesc acolo 
încă şapte sute de voinici de prin părțile Argeşului şi încă 
patru sute din jurul Craiovei. Trebuie să ajungem iute la 
zece mii, fiindcă în ei va fi toată puterea țării. Bucegii 
sunt înconjurați de oameni harnici. Nici pasărea nu intră 
acolo fără ştirea noastră. Dar ne trebuie arme bune, 
tunuri mai multe, cai, încălțări şi alimente. Fără aur e 
greu să le găsim. De la populaţie nu putem strânge. A 
apucat prea puţini ani de linişte. Îi dăm răgaz să-şi 
închege gospodăriile părăginite pe vremea turcilor. 

—Doamne, îl întrerupse Cae. Am mai adus încă o mie 
de galbeni pentru Oştirea Bucegilor. 

—Fir-ar să fie! se minună domnul bucuros. De unde 
tot scoţi tu la galbeni? Ai ceva tainițe ascunse? 

—Sute, măria-ta. Sute de tainițe pline de aur. 

—Unde sunt aceste tainițe? 

—În inimile românilor, zâmbi Cae. Negustorii mi-au 
dăruit această zestre pentru puterea cea nouă. 

—Nu e bine! interveni Chirilă. Cu cât vor şti mai mulți 
ce pregătim în munți, cu atât nu va fi un secret. Dacă află 


duşmanii noştri, suntem pierduţi. Se vor năpusti asupra 
noastră înainte de vreme. 

—Greşeşti, Chirilă! îl domoli Cae. Acum cinci ani când 
am pregătit măcelul turcilor din Bucureşti, sutele de 
români ce aflaseră ziua hotărâtă au ştiut să tacă. Acum 
nu se hotărăşte numai viitorul nostru ci şi al lor. Ei ştiu 
bine asemenea lucru. 

—Aşa e! grăi vodă. Trebuie să avem multă încredere în 
poporul nostru. Galbenii negustorilor vin tocmai la vreme. 

—Dar nu e totul, continuă Cae. Negustorii şi meşte 
şugarii strâng altă zestre. O vom primi în câteva zile. 

-lată o veste neaşteptat de bună, care ne 
îndreptățeşte să sperăm ajutoare de la negustorii din 
Craiova şi Ploieşti. În ultimii ani, Ploieştii au devenit unul 
dintre cele mai frumoase târguri ale țării. Aş dori să 
plecați spre munți chiar în seara acesta. Veţi sta o 
săptămână pe platoul Bucegilor, unde iscusința voastră 
în mânuirea armelor va fi folositoare tinerilor oşteni. De 
acolo veți porni către Praga. Andrei Báthory e gata să 
părăsească haina de cardinal, spre a se căsători cu 
Maria-Cristina, ruda împăratului Rudolf. Mi-e teamă că 
împăratul îl va recunoaşte principe al Transil vaniei. Să 
nu se întâmple una ca asta. lată scrisoarea voastră de 
împuternicire către curtea din Praga. Când vă întoarceți, 
aveți alt drum la Poarta Otomană, unde trimişii lui 
Bâthory duc tratative pentru obţinerea firmanului de 
domnie, atât de necesar principelui Andrei. Dar Ibrahim, 
marele vizir, se lasă greu. Cu bine, prieteni! 


* 


Domnul rămase puțină vreme singur. Îndată după 
plecarea musafirilor, îşi făcu apariția mare boier Vintilă 
Băicoianu. În ultimele zile, bătrânul îşi mai pierduse din 
vigoare. Arăta slab şi nedormit. 

—Dar ce aveți, oameni buni? întrebă vodă privindu-l 
adânc. Azi, toată lumea e nedormită. 


—Am supărări, măria-ta, răspunse acesta amărât. 

— Veşti proaste? 

—Nu, doamne. Iscoadele ne-au adus ştiri că oştile 
turceşti s-au oprit din înaintarea lor spre Dunăre şi 
aşteaptă încheierea tratativelor dintre principele 
Transilvaniei şi Poarta Otomană. Oastea Moldovei s-a 
depărtat de Focşani, unde ne şedea în coastă. Ieremia 
Movilă a primit scrisoare de poruncă de la principele 
Transilvaniei să nu atace Țara Românească fiindcă 
domnul ei s-a aplecat supus către vasalitate. Tătarii n-au 
trecut Nistrul, urmărind cu atenție mişcările turcilor. 
Oştile polone au coborât în Moldova ca o amenințare 
asupra turcilor, dacă aceştia vor ataca Țara Românească. 
Kornis, comandantul oştilor transilvănene, s-a retras din 
Aiud către Deva, neliniştit de apariția genera lului Basta, 
în fruntea unei armate în zale. Asta înseamnă că 
planurile noastre mai stau încă în picioare. Şi cred că vor 
mai sta o vreme, până ce vom prinde puteri. 

—Atunci, care-i pricina supărării? 

—Fiul meu, măria-ta. S-a înhăitat cu o femeie care 
nu-i de rangul nostru. O cheamă Didina şi e fiica unui 
prăpădit de lingurar. În stirpea mea nu s-a mai pomenit 
asemenea ocară. Îi găsisem o fată de neam, cu zestre 
mare de galbeni şi cu două moşii înspre partea Piteştilor. 
Nici n-a vrut să audă. Doar n-am ajuns acum la 
bătrâneţe să mă pup cu alde Tufănel, lingurarul. 

-—Tufănel? Nu e un tânăr oacheş, mare meşter în 
lupta cu bâta? 

—Ăla e fratele Didinei, măria-ta. 

—Măi să fie! râse domnul țării. Dacă Didina seamănă 
cu fratele, clucerul face o partidă bună. E frumoasă? 

—Frumoasă, dar din neam prost. 

—Asta-i rău! grăi vodă şiret. E rău dacă leremia se 
iubeşte cu tot neamul Tufănel. Îl vom certa, să se mulțu 
mească numai cu tânăra fată. 

Vintilă înțelese limpede ironia lui vodă. Venise la el cu 
speranța că va fi sprijinit. 


—Doamne! încercă el. Dacă şi-ar face-o ibovnică, aşa 
cum se întâmplă multor tineri boieri, nu aş avea nimic 
împotrivă. Când eram tânăr, n-aş fi făcut nici măcar atât. 
Un fiu de boier nu-şi pleca ochii către prostime. S-au 
schim bat vremile, măria-ta. Tinerii de azi nu mai țin 
seama de poruncile taţilor. Ba s-au şi dezmăţat. Îşi tund 
părul scurt, lipsindu-se de frumoasele plete. Îşi rad 
mustățile şi arată ca nişte spâni. Fetele îşi fac bluzele 
strâmte şi şi-au scurtat rochiile deasupra labei cu o 
palmă. lată începutul desfrâului. Când s-a mai pomenit 
oare să nu hotărască părinții viitoarea mireasă? 

—Cu tineretul totdeauna au fost şi vor fi îndoieli, 
chiar dacă nu-şi au rostul, zâmbi vodă. De când e lumea, 
bătrânii au privit cu ochiul aspru generația următoare şi 
nu au avut încredere în ea. Greşit, foarte greşit, dragă 
Vintilă! Iată că lumea n-a bătut pasul pe loc. lată că 
lumea s-a urnit mereu spre progres. Ar fi vremea să 
credem mai mult în înțelep ciunea fiilor noştri. Cât despre 
Ieremia, să vină cu Didina la mine. Dacă se iubesc, îi va 
cununa domnul Țării Româneşti. 


Capitolul 7 


Ploaia măruntă se cernea molcom peste oraşul 
adormit. Puţinii trecători alunecau ca nişte umbre iuți, 
mistuindu-se pe sub porțile întunecoase. Clădirile vechi 
din Praga parcă se chirciseră sub biciuirea ploii. Noaptea 
se arăta în cumpănă cu zorile. O lumină leşioasă 
pătrundea prin feres trele vechiului palat Hradčany. Apoi 
se potoli ploaia, dar cerul vineţiu şi vântul care se pornise 
din senin prevesteau o zi urâtă. 

Contrar obiceiului, împăratul Rudolf al doilea se trezi în 


zori. Îl durea stomacul. Nişte tăieturi iuți parcă îi fărâ 
mițau respirația. Când nu mai putu să rabde, marele 
împărat se ridică din aşternutul călduţ, văicărindu-se: 
„Doamne, ce drăcie! Parcă toată Praga cu Vltava ei umblă 
prin stomacul meu. Aseară la cină am cam întrecut 
măsura cu tocana. Şi m-am jurat să nu mai mănânc 
tocană. S-o ia naiba, că-mi place! Lumea zice că sunt 
unsul Domnului pe pământ. Dacă e aşa, de ce mă doare 
pântecul? Mare lucru să nu mor până la prânz. Afară e 
urât. Eu aş vrea să fie frumos, dar cine mă ascultă? Adică 
nu mai vreau nimic. Doamne, ce dureri! Poimâine ziceam 
să merg la vânătoare,dar cu stomacul meu prăpădit şi cu 
vremea asta nu prea sunt semne bune. Poate că ar fi bine 
să-l chem pe medicul italian. Nu, nu e bine! Ăla vine cu 
tot felul de hapuri. Nişte blestemăţii care de care mai rele 
şi fără folosință. Dacă mă fac bine, îl alung. De câte ori îl 
văd, mă apucă durerile. Au! Îşi dă nişte aere de mare 
ştiutor, că te apucă amețeala şi greața. Ei drăcie! Trebuie 
să fug undeva. După asta s-ar putea să mă liniştesc.” 

leşi din odaie cât putu mai iute. Când reveni, gemu 
satis făcut: „Parcă mi-e mai bine.” 

Încercă să ațipească, dar crampele se porniră să-l 
macine iar. „Azi am o dimineaţă grea. Vine ambasadorul 
Franței. Suita care îl însoţeşte e tot ce poți vedea mai 
strălucitor. Puşlamaua de ambasador a lipsit aproape 
două luni şi mi s-a făcut dor de el. Dacă-mi trece 
stomacul, mă încui cu el în cabinet să-mi spună bancuri. 
De unde naiba află el toate bancurile alea? Pe urmă, le 
ține minte. Eu, draci! Le uit de îndată. Dintre toate, cel 
mai mult mi-a plăcut ăla cu Rudolf şi racul. Zicea că l-a 
învățat de la un ceh. Cehii ăştia n-au nici un Dumnezeu. 
Dar şi austriecii şi ungurii fac bancuri la adresa mea. Au! 
Dacă îi prind pe ăia care fac bancuri asupra majestăţii 
noastre, le dau câte o pungă cu florinți! Aş! Nu mă pot 
încumeta la asemenea prostie. Într-o săptămână se apucă 
de bancuri toată populația imperiului. Mai bine pun să le 
tragă o mamă de bătaie, ca să nu mai râdă de împăratul 


lor. Nu, nici vorbă! Ei lucrează cu spiritul, nu cu trupul. 
lar spiritul e tot ce are omul mai de preț. Numai un 
nătâng se supără împotriva lor. Popoarele care nu au 
bancuri sunt sărace cu duhul. Au! Doamne sfinte, pe 
împărat îl doare pântecul, în vreme ce supuşii lui dorm 
fără griji! Ei, uite că am şi eu ceva spirit. Cam palid, dar 
tot mai bine decât nimic. Adevărul e că mă simt atras 
către farsă. Acum doi ani i-am propus ambasa dorului 
Franței să facem o partidă cu ciomegele. El nu se pricepe 
decât la sabie, dar nu s-a încumetat să mă refuze. l-am 
tras o bătaie să mă țină minte. De câte ori joc zaruri cu 
el, mă curăţă. Cred că e un trişor ordinar, fiindcă un 
ambasador nu poate avea norocul unuia care e unsul 
Domnului pe pământ. E o puşlama inteligentă, astfel că a 
înțeles foarte bine de ce l-am altoit cu ciomagul. Au! Iar 
trebuie să fug undeva. După ambasadorul Franţei, îl voi 
primi pe cel al Angliei. Un lungan simpatic, dar cam 
distant. În schimb, când joc zaruri cu el, totdeauna îmi 
umplu buzunarele. După ce pierde, începe să-mi ceară 
unele favoruri. Având în vedere că are punga veşnic 
deschisă, îi satisfac toate cererile. După ambasadorul 
Angliei, voi primi o solie valahă. Prima solie numeroasă ce 
vine la curtea noastră. Abia aştept să-i văd pe acei 
oameni de la cursul de jos al Dunării. Îmi place să discut 
cu oamenii simpli, îmbrăcați în piei de oaie, cu piepturile 
mari şi cu brațele puternice, dar lipsiți de duh. Cel puţin 
aşa mi-a vorbit despre ei cândva Sigismund Báthory. Îi 
voi pofti la petrecerea noastră de astă seară, sperând să-i 
scot din fire pe curtenii mei pomădați ca nişte arătări. 
Numai să mă fac bine. Ambasadorul Franței e însoțit de 
marii spadasini ai Apusului, domnii Corot, Bompard şi 
Pierre Jorat. Avem câţiva spadasini buni la Praga. Îi vom 
încerca împotriva acestor domni. Mă tem totuşi că nu vor 
face față. Şcolile Apusului au dat totdeauna mari 
spadasini. Cine l-ar putea bate pe domnul Corot? Cine s- 
ar putea asemui cu domnul Bompard? Cine ar cuteza să 
ridice sabia împotriva domnului Pierre Jorat? Aceşti 


oameni au făcut mari demons traţii la Londra, la Madrid, 
la Roma, la Veneţia şi mai ştiu eu unde. E inteligent 
Henric al IV-lea, regele Franţei. El ne trimite asemenea 
spadasini pentru a câştiga simpatia noastră.” 

După un ceas, prin palatul Hradčany se strecurară 
unele şoapte despre pântecăraia împăratului. Când ieşiră 
din palat, şoaptele se rostogoliră pe deal în jos către 
Vltava şi se transformară în vorbe de duh. Apoi, vorbele 
primiră unele adausuri de fantezie, astfel că pe la 
ceasurile nouă, praghezii se opreau în drum cunoscuți 
sau necunoscuți şi porneau pe râs. Prin cârciumile dese 
la număr, praghezii ca zurbagii din fire, aplecați spre 
multă veselie, închinară o groază de căni cu bere în 
cinstea pântecăraiei împăratului. lar când Rudolf îşi făcu 
apariția în sala tronului, cam tras la față, cu cearcăne 
mari, curtenii îşi ascunseră zâmbetele sub o înfăţişare 
plină de compasiune. 

În vreme ce împăratul îi primea pe ambasadori, zece 
bărbaţi îşi struneau caii peste podul de piatră ce făcea 
legătură între malurile frumosului râu Vltava. Aflat în 
frunte, Costache Caravană exclamă cu sinceră admiraţie: 

—Pe cele trei zgaibe ale Zambilicăi! Cehii ăştia sunt 
dați naibii! Ia uitaţi, fraților, ce mai curățenie! Iarba de pe 
malurile Vltavei n-are măcar un scaiete. 

Urcară panta domoală spre Hradcany. La prima 
poartă lucrată în fier forjat, cu minunate ornamente, 
îmbinate frumos în zidurile mari ce aveau pe ele două 
statui de luptători, fură opriți de străji. Cae Indru arătă 
scrisoarea de trecere obținută cu o zi înainte de la 
secretariatul palatului. O droaie de slujitori le luară caii, 
în vreme ce un căpitan îmbrăcat strălucitor în albastru, 
cu multe fireturi galbene, îi conduse spre sala tronului, 
aflată în stânga porților. Intrară într-o cămară de trecere, 
pardosită cu frumoase dale de marmură albă. Din loc în 
loc, străjile, două câte două, păzeau uşile din dreapta şi 
din stânga, şezând încremenite ca nişte statui. La capătul 
ei întâlniră o încăpere uriaşă. Grupuri de curteni 


discutau în şoaptă. Uşile mari, aurite erau deschise către 
sala tronului, mai îngustă decât încăperea alăturată, cu 
pardoseala şi tavanul din lemn aurit. Tonurile calme ale 
zugrăvelilor, covoarele lipsite de culori țipătoare, părțile 
de lemn şi ferestrele mari vopsite cu gust dovedeau marea 
artă a celor ce lucraseră acolo. 

Un bărbat între două vârste, îmbrăcat fără podoabe, 
anunţă sosirea soliei valahilor. Împăratul ridică privirile, 
întrerupându-şi discuția cu ambasadorul Franţei, dornic 
să-i vadă pe trimişii lui Mihai-vodă. Curtenii la fel de 
curioşi îşi alintară batistele subțiri, folosind mişcări 
grațioase. Aveau prilejul să-i cunoască pe învingătorii 
turcilor în marea luptă de la Călugăreni. Se zvoniseră 
multe despre valahii de la Dunăre. Unii spuneau că sunt 
păroşi, înspăimântători la chip, voinici dar cu picioarele 
strâmbe, cu mâinile mai jos de genunchi, îmbrăcaţi în 
piei de oaie şi lipsiți de darul vorbirii. Alţii, care trecuseră 
vremelnic prin Tara Românească, vorbeau despre bărbaţi 
şi femei frumoşi la chip, îmbrăcați în straie minunate, 
înalți, ageri la mână şi la minte. Dar puţini îi credeau, 
dintr-o pornire firească spre a descoperi lucruri ieşite din 
comun. Dacă la trecerea celor doi ambasadori curtenii 
făcuseră un lung culoar, de data aceasta, conții şi 
contesele, marchizii şi marchizele, baronii şi baronesele, 
prinții mai mici sau mai mari, generalii şi dregătorii, 
mătuşile sau nepoatele mai marilor imperiului se călcară 
grațios pe picioare, se împinseră cu delicate scuze, 
bulucindu-se unii peste alții. Omul de la uşă citi cu voce 
tare, pe hârtia ce o ținea în palmă cu multă eleganţă: 

— Domnul Cae Indru, prinț de sânge al valahilor. 

Se auziră hohote discrete. Cae cobori câteva trepte şi 
se opri o clipă, rotindu-şi privirile îndrăznețe prin sală. 
Hainele lui de catifea neagră, bine strânse pe corp, îi 
scoteau în evidență desăvârşirea formelor. Umerii largi, 
şoldurile înguste, picioarele lungi încălțate în cizme din 
piele subțire, frumusețea chipului său scoase un murmur 
de admiraţie. Mândrele doamne se priviră între ele 


ridicând sprâncenele a uimire. Cae merse cu fruntea sus 
până la câțiva paşi de tronul imperial. Acolo îşi săltă 
pălăria complet neagră, lipsită de obişnuitele pene sau 
panglici, şi execută cel mai elegant salut ce se văzuse în 
ziua aceea la Praga. 

—Gut, gut! scăpă împăratul. Tinere prinț, admir 
frumoasa îmbrăcăminte a domniei tale dar mă miră lipsa 
podoabelor care le-ar fi adus mai multă strălucire. Sunt 
oare valahii atât de săraci? 

—Sunt, măria-ta. Minunatele noastre bijuterii le-am 
sacrificat pentru nevoile războaielor. lar oamenii noştri, 
adică primii apărători ai creştinilor, cei care au pus 
piepturile la Călugăreni în fața puhoiului turcesc, pentru 
apărarea Ţării Româneşti, a Transilvaniei, a Ungariei, a 
Austriei şi a curții de la Praga atât de strălucitoare prin 
bogăţiile ei, nu mai au nimic. 

—Ah! tresări împăratul profund nemulțumit în fața 
îndrăzneței aluzii. Popoarele din răsărit totdeauna au 
venit la noi cu cereri. Dar şi vistieria noastră are o limită, 
ca şi bunăvoința. Ce doreşte Mihai-vodă de la noi? 

—Nimic, măria-ta, zâmbi Cae, uimindu-l cu totul pe 
marele Rudolf. 

—Nimic? 

—Nimic. Noi am venit să oferim nu să cerem, sperând 
prin aceasta să micşorăm distanța dintre Bucureşti şi 
Praga. 

Răspunsul neaşteptat şi aluzia fină la prietenie, 
scoaseră murmure de admiraţie printre curtenii atât de 
rafinați. Chiar ambasadorii Franţei şi Angliei, care îi recu 
noscură tânărului perfecta cunoaştere a limbii nemțeşti, 
îl priviră cu interes sporit. Rudolf al doilea se aşeză mai 
bine, risipindu-şi mânia de adineauri. 

—Mihai-vodă, domnul ării Româneşti, continuă 
tânărul cu îndrăzneală, mulţumeşte împăratului pentru 
sluj bele frumoase ce s-au făcut la Praga, după victoria 
noastră de la Călugăreni. Slujbele, măria-ta, aduc totdea 
una desfătarea sufletului, chiar dacă nu pot hotări soarta 


unui război. 

„Ei drăcie! gândi împăratul. Păcătosul acesta e un 
mare vulpoi. Lucru foarte rar la un tânăr. Ne dojeneşte cu 
adâncă finețe că nu am acordat sprijin imperial în lupta 
de la Călugăreni. E mai vulpoi decât mulți ambasadori cu 
experiență. Sau poate mă înşel. Poate a găsit câteva fraze 
frumoase, iar noi îl ridicăm mai sus decât merită. S-ar 
putea totuşi să fie dăruit cu haruri mari. Am auzit multe 
lucruri bune despre valahii de la Dunărea de Jos, dar şi 
multe mai puţin bune. Totuşi, dacă mă socot, trebuie să-i 
recunosc mari merite unui popor care a izbândit în 
luptele de la Putinei, Şerpăteşti, Giurgiu, Hiîrşova, 
Rusciuk, Silistra şi altele pe care nu mi le amintesc 
acum. Un popor de nevolnici ar fi pierdut toate bătăliile 
unde intrau cu oşteni puţini în fața puhoaielor. Ei n-au 
pierdut măcar o singură bătălie.” 

Apoi zise: 

—Domnia-ta ai spus că ai venit să oferi. Dar ce poate 
oferi un popor sărac? 

Curtenii, de obicei plictisiți la astfel de discuţii, erau 
numai ochi şi urechi, recunoscând marea agerime de 
spirit a tânărului. 

—Mult mai mult decât vă aşteptaţi, măria-ta. Nu 
suntem săraci în toate privinţele. 

—Şi ce oferiţi? întrebă împăratul făcând o gafă dintre 
cele mai mari. 

Cae repară grabnic, alegându-se cu o privire de 
tainică mulțumire. 

—Măria-ta! ați pus la încercare slabele mele mijloace 
de a păstra secretul ce-l aducem la viitoarele tratative. 
Recunosc o meritată pedeapsă pentru îndrăzneala 
noastră. 

„Pe toți dracii, îmi place omul acesta!” gândi 
împăratul. 

—Domnul Chirilă Zece Cutite. 

Privirile lui Rudolf şi ale curtenilor căutară lacome 
spre uşă, în speranța că vor descoperi măcar acum ceva 


cusururi strălucitoarei solii. Chirilă porni de-a lungul 
zidului viu. Purta un minunat costum albastru, cu haina 
strânsă pe corpul său atletic şi pantalonul coborât peste 
cizme. Ţinuta lui dârză, uşor aplecată spre asprime, fața 
colțu roasă, nu lipsită de frumusețe, dar mai ales 
eleganța sobră a gesturilor, scoaseră primele exclamații 
de admiraţie. Tânărul se opri în fața tronului şi salută cu 
grație desăvârşită. 

—Domnule! spuse Rudolf, privindu-l cu mult interes. 
Încep să văd în solia valahilor bărbaţi cu însuşiri alese. 

—Şi cu inima deschisă, completă Chirilă într-o nem 
țească fără cusur. 

—Sper, zâmbi împăratul. Cum vi se par pământurile 
imperiului nostru? 

—Frumoase. 

—Mai frumoase ca Ţara Românească? 

—Nu, măria-ta. 

Împăratul, obişnuit cu linguşirile, se încruntă uşor, 
dar răspunsul se arătă la înălțime, când Chirilă continuă: 

—Oricât ar fi de urât pământul unei țări, ceea ce nu e 
cazul cu al nostru, poporul îl iubeşte ca pe cel mai frumos 
din lume, fiindcă e al lui. În el sunt oasele moşilor şi 
strămoşilor. În el e toată truda poporului. În el sunt 
amărăciunile şi bucuriile. Deci, nu poate fi un loc mai 
frumos pe pământ ca al lui. 

—Domnul Ducu cel Iute. 

Un tânăr nu prea înalt, dar armonios împlinit, cu fața 
dulce, cu o uşoară culoare roz în umerii obrajilor, se opri 
lângă tron şi-i ură sănătate împăratului, folosind cu 
meşte şug nemțeasca folosită de vienezi. 

— Medicul valah Costache Caravană. 

Costache, pe care-l strângeau cizmele noi, călcă plin 
de măreție printre şirurile de curteni. Auzise mai de mult 
despre obişnuita pântecăraie a împăratului şi dintr-o 
pornire vicleană îi ceruse lui Indru să-l treacă drept 
medic pe hârtia secretariatului. Rudolf al doilea, ce nu 
scăpase complet de chinurile lui, întrebă cu viu interes: 


—Eşti medic, domnule? 

Costache nu o rupea nemțeşte, astfel că preferă ma 
ghiara, bine cunoscută la curtea din Praga. 

—Am această plăcere, măria-ta. Dar spre deosebire de 
medicii Apusului, nu lucrez cu hapuri sau tămăduiri înde 
lungate. Un medic bun trebuie să aline degrabă durerile 
bolnavului, fără să-l chinuie cu tot felul de încercări. 

—Magnific!  murmură împăratul. Cunoşti un 
tratament bun pentru durerile de stomac? 

— Fără îndoială, măria-ta. 

Ceremonia primirilor luă sfârşit, dintr-o firească grabă 
a celui dintâi om al imperiului. Nobilii curteni se 
înghesuiră în jurul lui Indru, admirându-i frumoasa 
îmbră căminte. Chirilă şi Ducu se bucurară de aceeaşi 
admirație. 

—Vă îmbrăcaţi cumva la Paris sau la Londra? se 
interesară câțiva tineri. 

—Nu, domnilor, zâmbi Cae. Numai la Braşov. Croi 
torul nostru, domnul Izidor Cipai, se dovedeşte un 
meseriaş desăvârşit. 

—Excelent, excelent! fură cuprinşi de entuziasm tine 
rii. Vom merge la Braşov. În toată Europa nu am văzut o 
mai mare eleganţă a croielilor. Doar Costache, încăput pe 
mâna împăratului, ştiu că-l aşteaptă câteva ceasuri grele. 
Chirilă îşi roti privirile prin sală, având presimţirea că e 
privit cu mare insistență. Faţa lui păli uşor când privirile 
se opriră asupra unei tinere ce şedea lipită de colțul unei 
ferestre. 

—Domnişoară Alberta Teke, sunt fericit şi uimit 
întâlnindu-vă la Praga. 

—Ca şi mine, îngână frumoasa fiică a Transilvaniei, 
iar obrajii ei părură cuprinşi de flăcări. 

Trecuseră cinci ani de când Alberta îi dărui minunatul 
ei lanţ de aur. Fusese o pornire de dragoste fulgerătoare, 
ce-i uimise pe curtenii aflați atunci la balul lui 
Sigismund. 

—Nu credeam să mă recunoşti, continuă ea, prinzând 


braţul ce i se oferise. 

Chirilă desfăcu haina cu un gest pe care nu şi-l putu 
opri. Lanţul Albertei se afla la gâtul său, sub cămaşă. 
Porniră tăcuți. Imensa catedrală Sfântul Vit, ce făcea 
parte din ansamblul măreț al palatului era pustie la 
ceasul acela. Bărbatul atât de calculat, de aspru şi rece în 
alte împrejurări îşi uită prietenii. Se opriră în fața 
altarului. Paşii lor, ce păruseră ţipete lungi pe vechile 
lespezi de piatră, nu se mai auziră. Şedeau încremeniți 
unul în fața altuia, privindu-se adânc. Liniştea din jur 
coborâse peste ei obositoare şi grea. Apoi, mâinile lui 
Chirilă o cuprinseră pe după talie. Ale ei zburară spre 
umerii largi. 

—Ne logodim aici în fața altarului, murmură el. 

Buzele lor se împreunară cu toată setea adunată în cei 
cinci ani trecuți peste dorințele înfrânate. leşiră din 
catedrală cu ochii atât de strălucitori, încât curtenii aflați 
prin apropiere îi priviră uimiți. 

Împăratul, în loc să se încuie în cabinetul său cu 
amba sadorul Franţei, şedea de taină alături de Costache 
Caravană. 

„Norocul meu, gândi grăsunul. Bolnavul totdeauna 
crede în orice.” 

—Care ar fi leacurile domniei-tale? se interesă Rudolf. 

—Aţi auzit de coada şoricelului? 

—Un animal mic şi scârbos grăi împăratul cutre 
murându-se. 

—Nu, măria-ta. O iarbă minunată pentru ceai. 

—Crezi că ar trebui să mă lipsesc de minunata mea 
tocană? 

—Ar fi o greşeală de neiertat, spuse cu tupeu 
grăsunul. Trăim o singură dată şi nu ne putem lipsi de 
micile noastre plăceri. Medicul ce nu le îngăduie se 
dovedeşte slab la minte şi la meşteşug. 

—Adevărat, adevărat! străluci de plăcere împăratul. 
Eşti un medic mare şi înțelept. 

—Aşa se spune pe la noi, măria-ta, grăi cu modestie 


Costache. Ce oprelişti v-a pus medicul italian? 

—Să renunţ la tocană şi la grăsimi. El crede că ficatul 
meu nu le suportă, şi nici stomacul. 

—Cât l-aţi ascultat? 

—Mănânc tocană o dată pe lună, se văicări Rudolf. 

—Rău! Va trebui să mâncaţi de patru ori. Adică în 
fiecare săptămână o dată. 

—Nu-i prea mult? îl privi acesta cu dragoste. 

—Nu, dacă urmaţi cu străşnicie leacurile mele atât de 
plăcute la gust. 

—Ar fi o minune, domnule Caravană. Ce trebuie să 
fac? 

—Să beţi ceaiuri, dar nu cele obişnuite. Voi pleca 
îndată pe dealurile din jurul oraşului, unde sunt sigur că 
aflu ceea ce vă trebuie. Două ceaiuri dimineața, două 
după masa de prânz şi două seara după cină. 

—Asta e tot? 

—Nu! Tocana să nu o mai mâncaţi seara, ci la prânz. 
Miere folosiți? 

—Rar. 

—Să luaţi dimineaţa câte o lingură de miere! 

—Dar e admirabil, dragul meu! exclamă împăratul 
cuprins de bucurie în fața unui tratament atât de uşor şi 
neaşteptat. 

„Pe dracu! gândi Costache. La noi şi cei mai prăpădiţi 
oameni ştiu că ceaiurile taie puterea grăsimilor. Să dea 
Dumnezeu să iasă bine! Altfel, îmi găsesc beleaua cu 
nătărăul ăsta. Italianul o fi ştiind el multe, dar medicilor 
le place să se complice fără noimă şi nu cred o boabă în 
leacurile folosite de popor. Cel puţin aşa îmi zicea domnul 
Zimmermann, felcerul fostului principe Sigismund.” 

—Dacă beau ceaiurile chiar azi, crezi că-mi vor alina 
durerile? 

—Fără greşeală, măria-ta. Parcă le ia cu mâna. 

—Atunci, aleargă, domnule! Aleargă degrabă şi caută 
buruienile trebuincioase. Vei fi bine răsplătit. 

„Dacă leacurile lui se dovedesc bune, îl decorez, gândi 


Rudolf al doilea. Îi acord Medalia marilor luptători pentru 
libertatea creştinilor.” 


* 


În marea sală de bal a palatului Hradčany, luminile 
multe înfrumusețau înzecit podoabele, chipurile şi minu 
natele veşminte ale oaspeților. Se aflau acolo cele mai de 
seamă personalităţi ale celor două curți imperiale din 
Viena şi Praga. lar alături de acestea, germani înalți, 
blonzi, inteligenți şi sobri. Engleji cu fețele simpatice lungi 
de un cot şi ochii aplecați spre ironie. Franțuji sprinteni 
la vorbă şi plini de duh. Spanioli oacheşi, frumoşi şi buni 
de gură. Italieni fermecători, gata să râdă din te miri ce. 
Unguri bine făcuţi, cu privirile îndrăzneţe, focoase. Înalţi 
monahi trimişi ai Sfântului Scaun. Mari prelați ai mănăs 
tirii Strahov şi Praga. Cehi mucaliți, sprinteni la glume ca 
argintul viu. Femei brune sau bălaie, tinere sau trecute, 
agere sau sfioase. Dar sarea şi piperul o aduceau în acea 
seară solii valahilor, despre care se vorbea frumos la 
Praga. 

Împăratul, care la îndemnările lui Costache, băuse 
după prânzul uşor o carafă cu ceai, nu mai avea dureri fie 
din pricina ceaiului, fie dintr-o altă binecuvântată pricină, 
astfel că seara promitea să se dovedească una dintre cele 
mai încântătoare. Cu ambasadorul Franţei într-o parte şi 
Costache Caravană în alta, Rudolf al doilea îşi făcu 
apariția, uimindu-i pe curteni, fiindcă eticheta ar fi impus 
altă companie. Grupurile invitaţilor se risipiră curând şi 
se aşternu liniştea plină de respect, datorată marelui 
suveran. Împăratul se aşeză cu sprinteneală, iar invitații 
aşteptară cuvântul său. Domnul Szanto, un ungur 
chipeş, ce se dovedi conducător al petrecerilor, veni în 
fața suveranului. 

—Cu ce începem, domnule? se interesă Rudolf bine 
dispus. 

—Cu arta spadasinilor din Franța, zise domnul 


Szanto, consultându-şi lista nu tocmai scurtă. 

—Cine vor fi adversarii domnilor Corot, Bompard şi 
Pierre Jorat? 

—Sire! interveni ambasadorul Franţei, vorbind destul 
de puternic spre a fi auzit în sală. Spadasinii mei m-au 
anunțat că s-ar afla aici nişte domni desăvârşiţi în arta 
scrimei. Atât de desăvârşiți încât nu credem să se 
găsească alții mai buni ca ei în tot răsăritul Europei. 
Numele lor a ajuns de mult la curtea Franței. Regele 
nostru Henric allV-lea s-a gândit să-i poftească la Paris. 

—Care e numele acestor domni? tresări împăratul. 

—Părintele Grasa, la a cărui şcoală a învățat cândva 
arta scrimei domnul Corot. 

—Excelent! Altul? 

—Ducu cel Iute... 

—Vorbeşti cumva despre tânărul ce mi-a fost 
prezentat azi dimineață? 

—Întocmai, sire! Ducu cel Iute l-a ucis într-o partidă 
de scrimă pe marele spadasin Roco Perisini, cel care avea 
o victorie asupra domnului Bompard. 

—De necrezut! murmură împăratul. N-am auzit până 
azi de tânărul Ducu. E cunoscut la Paris, iar noi nu ştim 
nimic. Există oare o şcoală valahă de spadasini? 

—Asta n-am ştire. 

—Mda! Altul? 

Poate cel mai însemnat dintre ei. E vorba despre 
domnul Cae Indru. Are o victorie asupra părintelui Grasa. 

Uimirea împăratului, ca şi a curtenilor, depăşise toate 
aşteptările. Totuşi, neîncrederea îşi făcu loc, chiar dacă în 
sală se aflau invitați ce auziseră lucruri uluitoare despre 
acei tineri. 

Parcă îmi amintesc ceva, zise Rudolf. Acum cinci ani 
s-a zvonit la curtea noastră că Sigismund Bâthory, fostul 
principe al Transilvaniei, ar fi fost răpit din palatul său de 
la Alba-lulia. Parcă s-au pomenit atunci nişte nume 
asemănătoare. Sigur că nu am crezut o astfel de faptă. 
Cum v-aţi putea închipui să ne răpească cineva pe noi 


din mij locul atâtor curteni? 

—Şi totuşi e adevărat, zâmbi ambasadorul. Regele 
nostru a râs o zi întreagă. lar vinovațţii acelei răpiri sunt 
solii valahilor. 

—Ah, ah! se mânie împăratul. Curtea noastră a fost 
slab informată. 

—Nu, sire! grăi destoinicul ambasador. Valahii au 
mulți duşmani. Vorbele de ocară au fost mai numeroase 
decât cele bune. Mulţi dintre cei prezenți aici şi-au 
închipuit că valahii ar fi nişte sălbatici, cu altă înfăţişare 
decât noi. Când a fost anunțat prințul Cae Indru, s-a râs 
cu dispreț în sala acesta. Când l-au văzut curtenii, 
exclamațţiile de admiraţie n-au mai contenit. Dar mulți îi 
cunosc pe valahi. Păcat că aceşti domni au vorbit puţin. 
Din câte ştiu, conducătorii valahilor au făcut greşeala să- 
şi aleagă ambasadori dintre fiii altor țări. lar aceştia nu 
au lucrat totdeauna cu folos. Mihai-vodă îşi dovedeşte 
marea înțelep ciune prin această primă solie valahă. Vă 
închipuiți că un popor de oameni slabi ar fi putut izbândi 
în atâtea lupte cu turcii şi tătarii? Inteligența şi vitejia lor 
le-au fost armele de căpetenie. Domnul Cae Indru a 
câştigat lângă Bucureşti o bătălie împotriva turcilor, fără 
să piardă un om. Trei mii de turci care veneau din 
Ungaria Superioară victorioşi se încuiaseră peste noapte 
între zidurile unei biserici. Tânărul domn s-a strecurat 
prin vechea canalizare, a ucis toate străjile, a deschis 
porțile fără împotrivire, iar turcii luaţi din somn de 
topoarele valahilor au căzut până la unul. Domnul 
Barton, ambasadorul Angliei la Constantinopol, ne-a 
povestit toate acestea. Cu ani în urmă, tătarii se 
întorceau cu patru mii de prizonieri din imperiul vostru. 
La locul numit Putinei, domnii Costache, Cae, Chirilă, 
Ducu şi Grasa au spart peste noapte cercul de străji ale 
nogailor, iar lupta, ce se anunța grea în zori, s-a 
transformat într-un măcel de noapte. Oştile valahilor, 
trecute prin cercul de străji, au tăiat câteva mii de tătari. 
Prizonierii le-au mulțumit în genunchi învingătorilor. 


Asemenea fapte le ştie Barton mai bine. El l-a uimit pe 
regele nostru cu povestirea isprăvilor de necrezut. 

Liniştea sălii era atât de adâncă, încât vorbele 
ambasadorului se auziră până pe coridor. 

—Da, da! murmură împăratul. lată că nouă ne-au fost 
altfel înfăţişate lucrurile. Trimisul nostru la Bucureşti, 
ragusanul Aloisiu Radibrati, nu ne-a vorbit despre 
asemenea lucrări frumoase, fără a aduce merite 
principelui Transilvaniei. Domnule Szanto, pofteşte-i pe 
tinerii spadasini! 

Corot, Bompard şi Pierre Jorat îl salutară pe Rudolf, 
apoi asistența, cu desăvârşită grație. Aplauzele pentru ei 
nu conteniră multă vreme. Cine nu auzise oare despre 
faima acelor franțuji ce nu cunoscuseră înfrângerea în 
zecile de partide disputate la curţile Europei? 

—Vom avea o seară grea, şopti părintele Grasa. Corot, 
Bompard şi Jorat sunt adevărate minuni ale şcolilor de 
scrimă din Apus. Sper să lucraţi în fața lor cu toată arta 
voastră. 

Cae şi Ducu îl urmară pe iezuit. 

—Aţi vrea să ne arătați măiestria voastră în fața 
acestor domni? întrebă împăratul. 

—Ne simțim onorați, măria-ta, răspunse Cae. 

Salutară la fel de elegant. Aplauzele nu fură mai puţin 
puternice. 

—Vrei să împerechezi adversarii? se întoarse Rudolf 
spre ambasador. 

—E o mare cinste, zâmbi acesta. Şi sper să nu 
greşesc, aşa cum nădăjduiesc să vedem în această seară 
încrucişări de sabie care să ne încânte. Cred că domnul 
Corot ar putea intra alături de părintele Grasa. 

Cei doi spadasini ieşiră într-un cerc larg, format din 
trupurile oaspeților. Curtenii din spate, mai puțin 
norocoşi, se urcară pe scaune, dornici să nu le scape 
NIMIC. 

—Domnilor! spuse Corot cu adânca politețe caracte 
ristică neamului său. Cândva, am învățat să țin sabia în 


mână la şcoala distinsului părinte. Mulţi nu-l cunosc, 
fiindcă atunci purta un ilustru nume de marchiz pe care 
nu am dreptul să-l pomenesc atâta timp cât valorosul 
meu adversar nu o doreşte. 

Slujitorii aduseră săbii cu vârfurile boante şi lamele 
neascuțţite. Cei doi adversari de salutară. Corot era înalt, 
suplu, cu o mustață mică uşor săltată la capete. Sabia se 
arcuia sprintenă în mâna lui. Schimbară, câteva lovituri 
uşoare, de studiu. Corot se dovedea ager. Grasa mai lent, 
dar acuratețea lucrului său arăta înalte cunoştinţe. Mai 
vârstnic, iezuitul ştia că numai unele şiretlicuri îl vor 
sprijini în fața acelui drac împielițat. De două ori se arătă 
descumpănit, aşteptând să-l prindă în cursă pe tânăr. De 
două ori, Corot nu se abătu de la ştiinţa sa, mirosind 
pericolul. Era un spectacol de rară măiestrie. Exclamaţiile 
din sală ale bunilor cunoscători însoțeau fiecare asalt. O 
paradă-ripostă a lui Corot stârni încântarea. Un şir de 
lovituri laterale ale lui Grasa, date cu aceeaşi repeziciune 
şi precizie, se dove diră greu de parat. 

—Încântătoare sunt loviturile voastre, părinte Grasa! 
zâmbi Corot. 

—Dar nu atât de sprintene ca ale marelui meu 
adversar, îi întoarse iezuitul frumosul compliment. 

Săbiile lucrară o vreme aproape împletite. Corot se 
desprinse brusc şi fandă larg. lezuitul râse. 

—M-aţi atins, domnule Corot. 

—A fost o simplă întâmplare, zise acesta cu modestie. 

Broboane mari de transpiraţie se arătară pe fruntea 
înaltă a părintelui. Săbiile lucrară aprig la înălțimea 
pieptului. Cea a lui Grasa cobori ca o scânteie sub garda 
adversă, în direcția stomacului. 

—A fost rândul vostru să mă loviți, grăi Corot cu 
admiraţie şi uimire. Vă mulțumesc, domnule! E prima 
oară când termin o luptă nedecisă. 

Cei doi îşi strânseră mâinile. Sala respiră adânc. 

—Ah, mon Dieu! exclamă ambasadorul Franței. Păcat 
că i-a lipsit regelui nostru un asemenea spectacol. 


Domnul Grasa şi Corot s-au dovedit de forțe egale. 

—Continuăm întrecerile sau deschidem balul? întrebă 
Rudolf, mai puțin cunoscător în ale scrimei. 

—Continuăm, măria-ta! fu unanimul răspuns al sălii. 

Propun să-şi arate măiestria domnii Bompard şi 
Ducu cel Iute, zise ambasadorul. 

Bompard, originar din Bretania, provincie a Franţei 
unde oamenii erau renumiți pentru încăpățânarea şi 
tenaci tatea lor, îşi privi adversarul cu ochiul fin al 
cunoscătorului. De la primele asalturi simți că valahul 
din față e unul dintre cei mai valoroşi spadasini întâlniți 
de el până atunci. Fața i se lumină de plăcere. Arta 
bretonului nu se arătă în lovituri frumoase, ci în 
tenacitatea cu care purta aceleaşi asalturi, mereu 
repetate până la refuz, aşteptând cea mai mică greşeală a 
adversarului. Spre deosebire de el, Ducu lucra fulgerător, 
totdeauna unde te aşteptai mai puțin. Erau atât de 
sprintene şi de neaşteptate loviturile lui, încât marele 
Bompard le urmărea cu greutate. Datorită acelor două 
stiluri atât de diferite, asalturile nu erau suficient de 
spectaculoase, dar curtenii urmăreau cu sufletul la gură 
când tenacitatea, când sprinteneala. Sabia din mâna 
bretonului părea o sculă ce loveşte neîntrerupt în acelaşi 
zid, măcinându-i rezistența. Cea a lui Ducu, o viperă ce 
muşcă ici-colo, total neaşteptat, întrerupând adesea 
migăloasa lucrarea a domnului Bompard. Totuşi, rar se 
întâmplau lovi turi clare. Apoi se petrecu ceva uluitor. 
Atunci când mulți crezură epuizată rezistența valahului, 
acesta porni un adevărat dans drăcesc în jurul lui 
Bompard. Luat prin surprindere, bretonul renunță la 
eficacitatea loviturilor repetate, atât de dragi lui, 
prinzându-se copilăreşte în metoda de lucru a tânărului 
valah. Făcu salturi năprasnice, dar îşi ieşi din ritm. 

„Acum e al nostru, gândi Grasa.” 

„Ce greşeală imensă! oftă Pierre Jorat! Dacă domnul 
Ducu ştie să profite, s-a zis cu Bompard.” 

De trei ori la rând sabia lui Ducu îşi propti fierul pe 


gâtul bretonului. De trei ori la rând, cunoscătorii din sală 
săriră în sus. 

—Sunteţi mai bun, domnule! Tot ce am văzut mai 
bun, se înclină bretonul cu franchețe deosebită. Am 
pierdut, dar sunt în câştig. Am învăţat de la voi secretul 
acestor năprasnice lovituri la gât. 

—Nu regret că le-am dezvăluit, zâmbi Ducu. Fără ele, 
sorții de izbândă ar fi fost de partea voastră. 

—Îi voi povesti regelui, grăi ambasadorul entuziasmat. 
Cele trei lovituri ale domnului Ducu sunt de neuitat. 
Vulpoiul de Bompard nu a putu evita măcar una. Va 
trebui să plec la Paris chiar săptămâna viitoare. Regele 
nu mi-ar ierta niciodată greşeala de a nu-i povesti despre 
aceste lovituri. 

Se întoarse către Ducu şi zise: 

—Şcoala de scrimă a valahilor e mare, domnule! Şi să 
ştiţi că o spune un cunoscător. 

—Dar nu avem o astfel de şcoală, răspunse tânărul cu 
modestie. 

—Glumiţi! 

—Nu mi-aş îngădui. 

—Atunci sunteți o minune! grăi ambasadorul uluit. 

—Asta, da! interveni Cae. Ducu e una dintre multele 
minuni ale neamului nostru. 

—Aşa e! Acum văd limpede. Acum înţeleg cum a fost 
posibil să-i bateți pe turci. Aţi mai rămas domnia-voastră 
şi marele nostru Pierre Jorat, conte de Re. V-am lăsat la 
urmă prin simplă impresie. Sper să fie un spectacol 
grandios. 

Apoi gândi: „Sper să te învingă. Altfel, regele Franței 
va fi mânios multă vreme.” 

Cei doi tineri se salutară cu săbiile. Erau frumoşi 
amândoi şi cam de aceeaşi statură. 

—Dacă va fi să pierd, să nu uitaţi, domnule, că mi-aţi 
câştigat inima de cum v-am văzut! se înclină Pierre Jorat. 

—Dacă va fi să pierd, zâmbi Cae fermecător, să nu 
uitaţi domnule, că voi purta pentru voi cele mai bune 


gânduri! 

Porniră să lucreze uşor, cu lovituri largi şi clare. Era o 
perioadă de tatonare. Asalturile nu aveau iuțeală, ci mai 
mult precizie. lar eleganța lor se arăta desăvârşită. Jorat 
forță ritmul prea încet. Sabia lui se abătea îndrăcită când 
lateral, când prin împunsături directe. Cae para calm, 
fără să dea un singur pas îndărăt. Mişcările lui erau moi, 
alunecoase, parcă prea încete. Dar spectacolul se dovedea 
unic. În fiecare clipă, curtenii şi împăratul, care prinsese 
poftă de scrimă, se aşteptau ca valahul atât de încet în 
mişcări să fie atins. În fiecare clipă se auzeau când 
exclamații, când îndemnuri. 

—Lucraţi cu mare eleganţă şi precizie, remarcă Jorat. 
Mulţi nătărăi cred că sunteți încet în mişcări şi se miră că 
nu ați fost atins până acum. Chiar eu am fost uimit la 
început, când mi-ați părut o pradă uşoară. Domnia- 
voastră nu numai că vedeți lovitura, dar o intuiți şi pe cea 
următoare. Am dat împotriva voastră unele asalturi ce nu 
au putut să fie parate de spadasini cu frumos renume. 

lar mie nu mi-aţi lăsat timp să încerc un atac, îl 
întrerupse Cae. 

—Ah, sunteți un om fermecător! se înveseli contele. 
Arătați-mi, domnule, ceva din măiestria loviturilor 
voastre! Până acum doar v-aţi apărat, ce-i drept, cu mare 
artă. Să le oferim acestor domni o sărbătoare a scrimei. 

Cae râse. Ochii lui micşoraţi peste măsură păreau 
două luminiţe tainice. De câteva ori abătuse sabia lui 
Jorat doar la câteva degete de pieptul său. Curtenii erau 
în delir, chiar dacă simţiseră că franțuzul va câştiga până 
la urmă. Jorat fandă lung, încercând să-l 
descumpănească pe valah. În sală se auziră strigăte mari. 
Înfuriat de neputinţă, îşi purtă sabia ce şuieră năprasnic 
prin aer către lovituri laterale, de la care porneau de 
obicei cele mai multe şiretlicuri. Apoi se rupse brusc din 
lucrare şi-şi strecură sabia sub garda lui Indru. Dar o 
lovitură teribilă, venită dintr-o parte, aruncă arma lui 
Jorat cât colo. 


—Luaţi-o, conte! zise Cae abia auzit. A fost o clipă de 
neatenție a marelui meu adversar. 

—Nu, domnule! răspunse Jorat cu fața răvăşită. 
Niciodată nu m-am aplecat după sabie, fiindcă nimeni nu 
mi-a smuls-o din mână. Deci, după cum vedeţi, nu sunt 
obişnuit să mă aplec. Sunteţi cel mai desăvârşit spadasin 
pe care l-am întâlnit până azi. Cu mult mai bun decât 
mine. Ați învins, domnule. Mânia şi dezamăgirea mea 
sunt cum plite, dar cinstea mă obligă la mare admiraţie. 

În sală se aşternu o linişte de moarte. Totul se 
petrecuse atât de fulgerător încât uimirea încă nu se 
risipise. 

„Dezastru! gândi ambasadorul înmărmurit. Henric al 
Franţei ne-ar fi iertat pierderea unui război, dar pentru 
asta nu-l vom putea îmbuna prea curând. Sincer, să fiu, 
n-am crezut nici eu decât pe jumătate în desăvârşirea 
acestor valahi.” 

—Mai încercați o dată! strigă Rudolf al doilea aprins 
de admiraţie. 

—De prisos! zâmbi trist domnul Jorat, conte de RE. 
Omul acesta nu poate fi învins. Poate va veni o zi când va 
cunoaşte şi el amărăciunea înfrângerii, dar nu cred să fie 
curând. 

—A fost magnific, spuse Rudolf. N-am bănuit să ajung 
un pasionat al scrimei, chiar dacă lupta cu sabia se 
dovedeşte mai puțin măreaţă decât cea cu ciomegele. 

Auzind asemenea vorbe, ambasadorul îşi reținu cu 
greu o strâmbătură, dar împăratul nu-l privi şi continuă: 

—Ciomagul oferă mai mult decât sabia. La sabie e 
destul să fii iscusit. În lupta cu ciomagul, pe lângă 
agerime ai nevoie de o mare forță a brațelor şi a întregului 
corp. Ah! Mi-ar fi plăcut să-ți arăt o luptă cu ciomege. 

—Mi-aţi arătat una acum doi ani, răspunse amba 
sadorul. Sunt mulțumit cu atât. 

Fu rândul împăratului să-şi rețină un zâmbet, 
amintindu-şi de  chelfăneala pe care i-o trăsese 
franțuzului. 


—Măria-ta! interveni Costache. În solia noastră avem 
trei luptători cu astfel de scule. Dacă doriți o 
demonstrație... 

Dacă dorim?! îl întrerupse împăratul. Dorim, 
domnule! Sigur că dorim! 

Tufănel, Toroipan şi Găluşcă, aflați undeva în fundul 
încăperii, porniră prin culoarul strâmt de trupuri vii, neîn 
țelegând să-şi lase unul altuia întâietate. Coatele lor 
aprige loviră ca nişte berbeci în coatele curioşilor 
musafiri. Mergeau în acelaşi pas, făloşi peste măsură. În 
fața lui Rudolf îşi ridicară pălăriile atât de brusc încât îşi 
simţiră trosniturile oaselor. 

Slujitorii aduseră degrabă ciomege din sala de arme a 
împăratului. 

—Bă, Tufănele! întrebă Găluşcă prinzând lemnul de 
corn în mâinile lui zdravene. O facem pă adevăratelea? 

—Nu mă cheamă Tufănel, nărodule! Eu sunt domnul 
Tufan. 

Apoi se întoarse către Toroipan. 

—Salută-mă, blegule! 

—Bă! i-o întoarse Toroipan mânios. Vrei să-ți zic ceva 
de familie? Bleg e tac-tul! 

—Ce zic, ce zic? se interesă împăratul. 

—Schimbă între ei saluturi de politețe, răspunse 
Costache în ungureşte. 

O parte dintre spectatorii ocazionali coborâră de pe 
scaune arătând dispreţ unei astfel de lupte. Dar 
exclamațţiile celor din față îi readuseră pe locurile lor. 
Tufănel se încu metase a lupta în acelaşi timp cu cei doi 
foşti manglitori din piața Zece Mese. Toroipan lovi din 
toate puterile spre căpățâna tânărului. Tăria ei ar fi putut 
ucide un bou. Curtenii din față închiseră ochii. Tufănel 
săltă ciomagul deasupra capului şi făcu un pas înainte 
evitând forța loviturii. Găluşcă, mai şiret decât tovarăşul 
său, atacă la picioare. Dar Tufănel sări sprinten în sus. 
Descumpănit, Găluşcă pică de-a buşilea. Împăratul se 
ridicase înmărmurit. Cunoştea bine lupta cu bâta şi se 


zvonea chiar că nu ar avea adversari printre curtenii celor 
două oraşe de reşe dință, Viena şi Praga. Toroipan duse 
ciomagul fulgerător îndărăt şi căută o lovitură de 
împungere. Altul ar fi încercat să pareze cu o laterală 
scurtă, însă istețul tânăr găsi o cale mai bună. Sări într-o 
parte, iar bietul Toroipan îşi propti vârful ciomagului în 
zidul sălii. Găluşcă îl încolți de aproape cu sprintene 
lovituri la înălțimea capului, dar iuțeala deplasărilor lui 
Tufănel îl descumpăni. Apoi, o scurtă lovitură de 
împungere în stomac îl năuci pe bietul Găluşcă. În sală 
nu aplaudă nimeni fiindcă nu era timp. Într-adevăr, lupta 
cu ciomegele era spectaculoasă. Ageri mea întregului corp 
lua parte la ea. Toroipan lucra cu lovituri grele. Zgomotul 
ciomegelor împreunate sălbatec trecea ca un fior prin 
încăpere. Din nou lovi Toroipan lateral din toate puterile. 
Era o lovitură nimicitoare, la înălțimea pieptului. Din nou 
Tufănel nu acceptă să o primească în bâta sa şi se lăsă pe 
vine fulgerător. Toroipan, căzu cât colo, iar bâta îi fugi 
într-o parte. Mai sprinten, Tufănel puse piciorul pe ea şi-i 
arse adversarului o straşnică lovitură peste fund. În sală 
se porniră hohote de râs. Ambasadorul Franţei se bătu cu 
mâinile pe burtă din cauza râsului, uitând necazul de 
adineauri. Falnica şi niţel trecuta contesă Lisse von Bad, 
fostă cândva o mare frumusețe a curții din Viena, îl privi 
pe oacheşul Tufănel ca pe un zeu. 

—Ah, ah! murmură ea. Noi blondele ştim să prețuim 
cum se cuvine un hercule brun. 

—Aţi spus ceva? întrebă Sile Adormitul în ungureşte. 
Vorbiți ungureşte? 

O auzise aproape de urechea lui şi crezuse o clipă că 
interesanta femeie caută vorbă cu el. 

—Vorbesc, domnule, râse contesa. Tânărul vostru 
prieten e un adevărat bărbat. 

—Care dintre ei, doamnă? se dezumflă Sile. 

—Ah, dar nu e decât unul! Cel înalt, care a isprăvit 
lupta în picioare. 

„Pe cele şapte intrări ale iadului! se miră Sile. Nărodul 


de Tufănel are preţ mai bun ca noi.” 

—Aş dori să mi-l prezentaţi! porunci fermecător Lisse 
von Bad. 

Ti-l prezint, dă-l dracului!” se amări Adormitu în 
sinea lui. 

—Grozav! murmură împăratul. Aceşti domni nu ştiu 
de glumă. Fiecare lovitură ar fi putut aduce o rănire 
gravă. 

Apoi gândi: „Îi decorez cu Crucea Bunilor Creştini.” 

—Măria-ta! îl întrerupse Costache din gândurile lui. 
Se află printre noi doi tineri ce-şi curăță duşmanii la 
douăzeci şi cinci de paşi, prin aruncarea cuțitelor. Până 
acum nu i-am văzut să greşească o ţintă. 

—Ce vorbeşti? grăi împăratul. La Viena se află un 
arun cător ce poate nimeri o țintă la cinci-şase paşi. Dar 
asemenea distanță nu poate prii nimănui. 

—Încercăm, măria-ta? 

— Încercăm. 

Cae şi Chirilă veniră în fața împăratului. Sile avusese 
grijă să le aducă faimoasele cuțite. Cei doi tineri îşi 
încinseră brâiele. 

—Ce ţintă doriți? întrebă împăratul. 

—Două lumânări aprinse. 

—lĪar distanța? 

—Cincisprezece paşi, măria-ta. 

—Nu e prea mult? Lumânările nu au grosimea unui 
om. 

—Nu, răspunse Cae. Am vrea însă ca cele două 
lumânări să fie în mişcare. 

—Jesus Maria! murmură împăratul Ar fi o minune să 
le loviți. 

Costache şi Ducu luară două sfeşnice, numărară paşii 
ceruți şi porniră cu sfeşnicele ridicate deasupra capetelor. 
Curtenii îşi opriră respirația. Mâinile celor doi aruncători 
lucrară iute. Două fulgere albicioase loviră lumânările. 
Locul aplauzelor îl luară exclamațiile. Fiecare dintre cei 
prezenți îşi imagină ce pot face nişte cuțite la vreme de 


război în mâinile lui Cae şi Chirilă. 

Târziu după miezul nopţii, Lisse von Bad şi domnul 
Tufănel-fiul intrau la braț în impunătoarea casă a familiei 
von Bad. Slujitorii mulți roiră în jurul lor, obişnuiţi cu 
gusturile doamnei, care pescuia din vreme în vreme câte 
un tânăr, având în vedere vârsta înaintată a domnului 
conte von Bad. Trecută cu puţin peste treizeci de 
primăveri, după spusele ei, şi cu mult peste patruzeci 
după spusele altora, contesa Lisse nu arăta rău. Chiar 
dacă se îngrăşase niţel, grația piciorului frumos nu 
scăzuse, iar fața ajutată de multe îngrijiri arăta aşa cum 
şi-ar fi dorit-o multe femei tinere ce nu puneau preț, din 
neştiință, pe ajutorarea tenului. După plecarea 
slujitorilor, mâinile îndemânatice ale doamnei deschiseră 
elegantul veston al valahului. Rămas în cămaşa 
strălucitor de albă, ce-i scotea în evidenţă fața oacheşă, 
Tufănel nu se gândi nici o clipă că e frumos ca un Adonis. 
Că în familia lui, el şi Didina furaseră de la natură tot ce 
avusese ea mai bun. 

Contesa lipsi o vreme. Tufănel, ce fusese îmbiat către 
o sticlă acoperită cu şervețel alb şi pahare strălucitoare, 
apucă sticla, trase o duşcă mare şi nu-i plăcu. Avea ceva 
tărie băutura, dar dulceaţa ei îl scârbi. Văzu o mobilă cu 
picioare multe şi sticle mici, de toate felurile. Le încercă 
pe rând strâmbându-se în fel şi chip. Se aflau în ele 
dresurile şi parfumurile contesei. 

„Astea ar merge, gândi el. Dar miroase de te 
trăsneşte.” 

Lisse von Bad apăru curând îmbrăcată cu nişte 
finețuri care-l uluiră pe tânăr. Veni aproape de el, apoi 
fugi după o sofa. Tufănel porni să o prindă. Sprintena 
doamnă ocoli o masă, râzându-i în față. Vru să o 
încolțească dintr-o parte, dar se împiedică în covor şi veni 
în nas. 

—Fă, cucoană! zise răstit. Pe mine să mă slăbeşti cu 
alergătura! 

—Ah, ah! ce spune frumosul meu Adonis? râse Lisse 


von Bad. 

Când se lumină de ziuă, Tufănel se ridică în capul 
oaselor şi privi mai atent prin odaia mare cât un pogon. 
Bogăția nimicurilor, argintăria ce-i lua ochii, bijuteriile şi 
alte drăcii îl uluiră. 

„Dă Doamne să nu cad în ispită! se rugă Tufănel. 
Dacă-i manglesc acareturile ăsteia, mă usucă domnul 
Cae.” 

—Auzi, fă? zise trezind-o pe somnoroasa contesă. Ce- 
ar fi să-l abțiguieşti pă mandea cu lănțişoru ăsta? 

Contesa nu pricepu chiar de la început. Apoi râse. 

—Aaa... suvenir... la, dragul meu Adonis! 

Înţelegând gestul, Tufănel nu se lăsă poftit de două 
ori. Puse mâna pe un splendid colier şi-l strecură la gât 
neîndemânatec. Frumoasele mâini ale Lissei von Bad 
împreunară cele două capete ale colierului. 

—Vii şi în seara asta? întrebă ea prin gesturi. 

—Vin, fă, dacă mai pici la zar cu ceva aurăraie. 

Lisse von Bad râse dezvelindu-şi dinții mărunți, 
uimitor de albi. 


* 


A doua zi după prânz se desfăşură ceremonia 
tratativelor. Eticheta nu-i impunea împăratului să asiste 
la asemenea lucrări plicticoase, dar el nu lipsi, curios a 
afla mai devreme ce putea să-i ofere imperiului micul 
popor al Ţării Româneşti. Nici frații împăratului, arhiducii 
Maximilian şi Matthias, nu erau obligați la asemenea 
discuții decât în cazul participării lui Rudolf. Cele două 
părți se aflau față-n față. De o parte împăratul, arhiducii, 
vesti tul negociator Pezzen şi alți înalți dregători. De 
cealaltă parte, Cae, Chirilă, Costache şi Ducu. Împăratul 
se aşeză. Ceilalți rămaseră în picioare păstrând rigorile 
etichetei. 

—Măria-ta! grăi Cae. Domnul Ţării Româneşti vă 
trimite prin noi câteva daruri neînsemnate, dimpreună cu 


cele mai bune gânduri adresate marelui conducător al 
creş tinilor din răsăritul Europei. 

Frazele lui semănau a aroganță, dar tânărul nu renun 
țase la ele, fiind convins că e necesar să-şi şocheze 
partenerii chiar de la început. 

„Sunt grozav de mândri, gândi Rudolf. N-au venit la 
noi cu vorbe de umilință, aşa cum li se cade popoarelor 
mici. Din frazele lui deduc fără greşeală că-l consideră pe 
Mihai-vodă egalul nostru.” 

După cele petrecute cu o zi înainte, împăratul se arăta 
binevoitor. În schimb, pe feţele celorlalți se aşternu 
uluiala. lar arhiducele Maximilian, fire mai puțin 
conciliabilă, ripostă cu asprime: 

—Alte cuvinte aşteptam de la solia voastră. 

—Aţi fi câştigat ceva de pe urma lor? se arătă mirat 
Cae. 

—Am fi câştigat, domnule. Am fi câştigat respectul pe 
care îl datorați imperiului. 

Istețul diplomat Pezzen îşi mângâie fața, atent la 
disputa dintre arhiduce şi valah. Atmosfera pornise 
încărcată chiar de la început. În asemenea situație, 
tratativele nu se vor desfăşura favorabile trimişilor lui 
Mihai-vodă. Cu o zi înainte îl uimise istețimea tânărului 
conducător al soliei. Azi, se dovedea un slab negociator. 
Sau, poate, deosebit de dibaci. Îşi propuse deci să 
analizeze cu atenţie fiecare frază a valahului. Totuşi îl 
mirară cuvintele lui Cae. Chiar soliile ţărilor mari se 
prezentau la curtea imperială cu umilinţă şi linguşiri. Or, 
omul acesta se abătuse total de la acele reguli nescrise, 
dar practicate pe scară largă. 

—Măria-ta! îi răspunse Cae arhiducelui Maximilian. 
Aş dori ca tratativele noastre să pornească chiar de la 
înce put pe o linie limpede. Noi nu am venit la Praga să 
cerem, ci să oferim. Sunt puţine popoare mici care ar fi în 
stare să ofere ceva marelui imperiu. Am venit aici cu toată 
dra gostea noastră de buni creştini. Suntem trimişii 
singurului popor de la marginea Balcanilor sau din 


Balcani ce şi-a dobândit libertatea cu forțele lui. Prin 
victoriile dobândite împotriva turcilor şi tătarilor, suntem 
singurul popor care i-am oferit împăratului o vreme de 
linişte la granițele marelui imperiu. Privind astfel 
lucrurile, se pare că frumoasa curte din Praga datorează 
mult ării Româneşti. lar Ţara Românească, nimic 
marelui imperiu. lată deci că noi nu venim aici cu 
lingugşiri ci cu fapte. Or, faptele totdeauna au fost mai de 
preț decât vorbele meşteşugite. 

Pezzen se scărpină după ureche gânditor. Vorbele 
valahului puneau într-o lumină nouă tratativele lor. 

—Aşa e, dragul meu Maximilian! interveni împăratul. 
Dacă valahii pierdeau la Călugăreni, am fi avut mari 
greutăți cu Sinan-paşa la granița de sud a imperiului. 

—Dar nu valahii au câştigat bătălia de la Călugăreni, 
ci fostul principe Sigismund, zise arhiducele cu răutate 
slab ascunsă. 

—Te supăr, frate, se amestecă arhiducele Matthias. 
Când se desfăşurau luptele de la Călugăreni, mă aflam la 
Alba-lulia, ca invitat al lui Sigismund. Fostul principe al 
Transilvaniei dădea atunci nişte ospețe grandioase în 
cinstea rudei noastre Maria-Cristina. lar cei două mii şi 
ceva de oşteni ai Transilvaniei luptau la Călugăreni sub 
comanda lui Mihai-vodă, alături de şaptesprezece mii de 
valahi din Ţara Românească. 

Poate! se îmbună Maximilian. Se vorbeşte totuşi 
cam prea mult despre acea victorie a valahilor. 

—Şi se va mai vorbi, măria-ta, chiar peste o mie de 
ani, interveni aspru Chirilă. Imperiul vostru nu era 
pregătit atunci să înfrunte o sută optzeci de mii de turci. 
Aşa că, vedeți domniile-voastre cât datorați ării 
Româneşti. 

—Aşteptăm ofertele voastre! îl întrerupse împăratul 
nerăbdător. 

—Măria-ta! grăi Cae. Apusul e amenințat de turci şi de 
tătari. Mihai-vodă a dovedit că e singurul om ce-i poate 
opri. 


—Cu ce? se amestecă fin marele Pezzen. 

—Cu armele. 

Pezzen zâmbi. 

—Cu care arme? Cu care oştiri? Domnul Ţării 
Româneşti nu mai are oştiri. 

Domnule  Pezzen! zâmbi Cae la rândul său, 
convenindu-i făgaşul pe care intrase discuția. Acum 
câţiva ani, Mihai-vodă avea două mii cinci sute de oşteni. 
Cu aceşti oşteni a scos ţara de sub turci şi i-a aruncat 
mult peste Dunăre. Acum are şase mii. 

Maximilan râse ca la o glumă bună. 

—Şase mii de oameni împotriva imperiului turcesc? 
Glumegşti, domnule! 

Cae continuă să zâmbească. Numai ochii lui subțiați 
peste măsură îi arătau încordarea. 

—Măria-ta, mi-aş îngădui să repet cuvintele marelui 
emir Ibrahim, folosite în fața noastră acum cinci ani: „Cu 
două mii cinci sute de oşteni vă ridicaţi împotriva impe 
riului turcesc? Dar sunteți nebuni, domnilor!” Victoriile 
ce au urmat ne-au adeverit spusele emirului. E drept că 
avem azi numai şase mii de oşteni. E drept că Mihai-vodă 
şi-a risipit armata din lipsă de aur. Dar e tot atât de drept 
că ne descurcăm fără a cerşi ajutoare străine. Am venit la 
Praga să-i oferim împăratului două lucruri de preţ. 

Pezzen ciuli urechile. 

—Întâi, îi oferim împăratului liniştea în Transilvania, 
fiindcă principatul i-a adus multe greutăți şi nesiguranță. 

—Ne-ar fi plăcut să oferiţi ce-i al vostru! ripostă 
Pezzen. 

— Asta şi facem. Transilvania e a valahilor. Mihai-vodă 
o va cuceri în numele împăratului Rudolf. 

Fu un moment de stupoare. 

—să nu ne pripim! grăi Pezzen calm. Transilvania are 
un principe nou ce ne-a cerut să-l recunoaştem şi o vom 
face. 

—Şi turcii se grăbesc să-i acorde firman, domnule 
Pezzen. lar când se grăbesc turcii, există totdeauna unele 


motive puternice. 

—Credeţi o trădare a creştinilor din partea lui Andrei 
Bâthory? 

—Nu credem. Suntem siguri. Avem dovezi. lată o 
scrisoare a principelui către Poarta Otomană. 

Pezzen îi verifică pecetea princiară. Apoi o studie 
îndelung, în vreme ce ridurile de pe față i se accentuară a 
îngrijorare. 

—Asta aduce a trădare, grăi după un timp. 

—Fără tăgadă, domnule Pezzen. Dar să zicem că n-am 
avea această scrisoare, ci una de legătură cu polonii. 
Zamoyski, marele hatman polon, a strâns oaste lângă Zim 
şi aşteaptă un semn al principelui Andrei, pentru a cobori 
cu ea la Dunăre. Andrei joacă pe două fronturi. Dacă 
turcii nu-i vor satisface pretenţiile în schimbul închinării, 
va apela la poloni. 

„Nu pe două fronturi joacă Bâthory, ci pe trei, gândi 
îngrijorat Pezzen. El ne-a cerut să-l recunoaştem principe 
al Transilvaniei şi să-i acordăm sprijin împotriva turcilor 
şi polonilor.” 

—Nu aveţi oşti să cuceriți Transilvania, observă 
împăratul. 

—Şi nici nu cerem, interveni Ducu. 

„Sunt daţi naibii! gândi Rudolf. Dacă n-ar fi câştigat 
atâtea bătălii, i-aş fi considerat nişte fanfaroni.” 

—Care ar fi a doua ofertă? întrebă Pezzen. 

—A doua ofertă, zise Cae, merită toată atenția. Prin 
cucerirea Transilvaniei vom  dejuca planurile lui 
Zamoyski, iar Mihai-vodă, ajungând mai puternic decât e 
azi, va stăvili orice încercare a turcilor spre Apus. 

„Ah, ah! se minună Pezzen în sinea lui. Valahii aceştia 
ştiu să ceară oferind. Abia acum mă dumiresc. De când e 
lumea oamenii ascultă cu mare atenție când le oferi, lepă 
dându-se grabnic atunci când le ceri. Domnul Indru se 
dovedeşte mare dibaci ştiind acest lucru. E prima oară 
când întâlnesc un sol atât de rafinat. lar eu sunt un 
măgar bătrân, care învață de la tânărul valah. lată o 


orientare diplomatică mult mai eficace decât vechile 
linguşeli. Voi folosi în viitor şi eu această nouă strategie 
diplomatică. Să ceri mult şi dibaci, sub masca ofertelor. 
Zău, ar trebui să-mi scot pălă ria în fața acestui valah.” 

—Şi ce trebuie să facem noi? se interesă împăratul. 

—Nimic, măria-ta, răspunse Cae. 

—Nimic? 

—Absolut nimic. Dacă veți privi cu ochi buni ocuparea 
Transilvaniei, dacă Andrei Bâthory nu va primi la Praga 
recunoaşterea de principe al Transilvaniei, se vor împlini 
cele două oferte. 

—Vom chibzui, răspunse Pezzen precaut. 

Marele diplomat simțea nevoia să analizeze temeinic 
întreaga discuţie. Fineţea cererilor lui Indru atât de meşte 
şugit ascunse sub cele două oferte îl silea să fie mai atent 
decât în alte ocazii. Socoti totuşi că le poate acorda sprijin 
valahilor împotriva principelui care se dovedise un 
trădător al creştinilor din răsăritul Europei. Valahii 
prezentau mai multă încredere. 

—Am putea să vă sprijinim cu trupele noastre, aflate 
la granița principatului, se amestecă iar împăratul, spre 
dezolarea lui Pezzen, hotărât la chibzuială. Dar noul 
răspuns de necrezut al lui Cae îl zăpăci cu totul pe marele 
diplomat. 

—E o ofertă generoasă, măria-ta! Din păcate, nu o pot 
primi fără încuviințarea domnului Ţării Româneşti. 
Numai el poate lua o asemenea hotărâre. Îl voi înştiința 
degrabă. lar noi vă mulțumim din suflet pentru 
mărinimia voastră. Ştiam că la Praga vom găsi căi ce pot 
duce la stăvilirea năvalei turceşti către inima Apusului. 

„Pe toți dracii! gândi Pezzen. Tratativele s-au desfă 
şurat de la egal la egal, iar încheierea acestui tânăr o 
subli niază din plin.” 


Capitolul 8 


Ziua se arăta către seară. Soarele căzut mult spre 
apus mângâia cu ultima vlagă Oraşul de aur, frumoasa 
Pragă strălucitoare de curățenie şi bogăție. Clădirile mai 
scunde, rămase în umbră, parcă priveau melancolice 
măreția pala tu lui Hradcâny, strălucitoarele turle 
scăldate de lumină ale mănăstirii Strahov, ale catedralei 
Sfântul Vit, sau ale cochetei bazilici Loreta. Arhitectura 
variată a oraşului se schimba de la un pas la altul. Stilul 
roman, masiv, aplecat spre suprafețe întinse, ori cel gotic 
pornit spre ascuţişuri înalte, se amestecau laolaltă fără a- 
şi ştirbi frumuseţea. Nu lipseau în Praga nici viguroasa 
arhitectură turcească pornită spre rotunjimi calme, nici 
îmbinarea sprintenă de piatră şi lemn atât de dragă 
slavilor, ce-şi dovedeau meşte şugul în migala ciopliturilor 
de ornament. Nu lipseau de asemenea încrucişări 
îndrăznețe de stiluri arhitectonice care, chiar dacă nu 
aduceau totdeauna frumuseţe, arătau căutarea neobosită 
a omului. Nu lipseau nici măruntele case mărginaşe ale 
nevoiaşilor, făcute după puteri, dar curate ca pentru 
sărbătoare şi îngropate printre arbuşti şi lanuri de flori. 
Pe malurile Vltavei se rânduiau mărețe palate, înfipte 
adânc în pământ cu picioarele lor zdravene din cărămizi 
duble. În arhitectura lor se cunoşteau sau mâinile 
iscusiților localnici, sau cele ale vestiților meşteri italieni, 
or chibzuiala tenace a nemților. Dar curăţenia şi buna 
rânduială erau numai ale minunațţilor localnici. Cehii şi 
slovacii, neamuri de sânge, frați, ca şi valahii din Țara 
Românească şi Transilvania, îşi cinsteau oraşul cum se 
cuvine, chiar dacă el nu călca pe cele două provincii. 


Praga era copilul-minune, mândria şi inima locuitorilor ei. 
Dar nici trecătorii ocazionali nu se arătau indiferenți la 
frumuseţile ei. Când părăseau Oraşul de Aur, parcă lăsau 
acolo ceva din sufletul lor. Vechiul ceas cu ciocănele de la 
Loreta îşi desfăcu învelitorile de lemn, iar ciocănelele 
scoaseră din bătăi o melodie frumoasă. Era ora şapte. 

La acea oră, şase călăreţi coborau agale pe drumul 
pietruit dintre Hradcâny şi Vltava. Cel din frunte, un 
bărbat înalt, cu fața frumoasă, limpede, zâmbea la 
răstimpuri. 

„lată, gândi el, am obţinut tot ce-şi poate dori o solie, 
dar n-a fost uşor. Dacă Pezzen, cel mai fin diplomat al 
împă ratului, nu ar fi crezut în câştigul unei înțelegeri cu 
Tara Românească, n-am fi căpătat nimic la Praga.” 

—Auzi, Cae? îl întrerupse Costache din gândurile lui. 
Ştii că am cea mai înaltă decorație dintre voi toți? 
Alinându-i împăratului durerile de burtă, am ajuns mare 
apărător al creştinilor. Cel puţin aşa sună ordinul 
decoraţiei. Rudolf al doilea e băiat bun. Zău e băiat bun! 
Dacă ar fi ceva mai hotărât, s-ar putea dovedi un împărat 
mare. Din păcate, nu el conduce treburile imperiului, ci 
familia sa. Numeroasa familie. 

—Şi eu gândesc la fel, răspunse tânărul. Dacă nu ne 
sprijineau arhiducele Matthias şi Pezzen, cred că 
Maximilian reuşea să ne trimită acasă cu buzele umflate. 
Pe cât e de curat la suflet Matthias, pe atât se arată mai 
spurcat Maximilian. Bine că a ieşit cum trebuie. În felul 
acesta i-am scurtat ghearele cardinalului Andrei pentru 
multă vreme. Totuşi, nu pot să uit că arhiducele 
Maximilian s-a arătat pe față gata a-l ridica pe Andrei 
Bâthory deasupra noastră. Nu ştiu ce urmăreşte acest 
frate al împăratului, dar tare îmi vine să cred că planurile 
lui privitoare la Transilvania nu se potrivesc prea bine cu 
ale noastre. 

—Şi eu am simţit acest lucru, aprobă grăsunul. Mi-e 
teamă că Maximilian îl va înştiința pe Andrei despre 
discuţiile purtate cu împăratul. Îți închipui ce prăpăd ar fi 


pentru noi. În cel mult o lună, principele Transilvaniei ar 
cobori peste noi cu polonii şi moldovenii, iar turcii şi 
tătarii n-ar sta cu mâinile în sân. Ai făcut bine 
poruncindu-i lui Sile Adormitu să pândească lângă 
palatul lui Maximilian. 

—Da! Biletul pe care mi l-a lăsat Sile mă pune pe 
gânduri. El, Tufănel, Toroipan şi Găluşcă au plecat în zori 
să urmărească o trăsură ieşită din curtea arhiducelui. O 
trăsură pregătită pentru drum lung zău că merită să o 
vezi de aproape chiar dacă nu se dovedeşte a întări 
bănuielile noastre. Sile e băiat priceput. Are să se 
descurce. Dar între noi şi el sunt ceasuri bune călare. Va 
trebui să gonim toată noaptea. Şi bine că l-a trimis 
îndărăt pe Ciripoi, altfel nu ştiam drumul apucat de ei. 

—Ciripoi! strigă Costache. 

—Aici, domnu” Caravană, răspunse acesta mânându- 
şi calul între cei doi. 

—Sile nu ţi-a mai spus şi altceva? 

—Nu, domnu” Costache. 

—Curioasă treabă, zise Cae. În trăsură se află un 
bărbat şi o femeie. Iar însoțitori, patru oşteni din garda 
arhi ducelui. Trăsura s-ar putea să meargă undeva prin 
apro piere, dar tot aşa de bine şi-ar putea continua 
mersul, până în Transilvania. Drumul apucat de trăsură 
e cel mai scurt spre Ungaria Superioară. Şi, fără îndoială, 
cel mai scurt spre Transilvania. Dacă ocupanții trăsurii 
poartă o solie către principele Andrei Bâthory, atunci e 
sigură trădarea lui Maximilian. lar noi trebuie să punem 
mâna cu orice preț pe scrisoare. 


* 


Porniți în zori din Praga, Sile, Tufănel, Toroipan şi 
Găluşcă îşi mânau caii sprinteni pe urmele trăsurii. Dar 
Sile avea destulă minte să nu galopeze în spatele 
urmăriților, trezindu-le bănuieli. Lăsase între el şi cei din 
față cam un ceas şi se conduse mai mult după urmele 


proaspete ale roților. Puțin după prânz, trăsura intră într- 
un sat mare, al cărui han, de fapt singurul, fu găsit fără 
greş de vizitiul bun cunoscător al locurilor. Un bărbat nu 
prea înalt, dar bine clădit, de vârstă mijlocie, cobori din 
trăsură urmat de o tânără grațioasă. Hangiul cu temeneli 
adânci. 

—Avem paturi bune şi mâncăruri alese, iar gulaşul 
nostru, gătit adineauri. 

—Schimbă-ne caii! îl întrerupse musafirul. Suntem 
grăbiţi. Vrem să plecăm în cel mult o jumătate de ceas. 

Hanul era frumos, curat, iar împrejurimile 
încântătoare. 

—Of, dragul meu Otto! zise tânăra doamnă. Ne-am 
putea odihni aici câteva ceasuri. Colo mai jos e un 
eleşteu. Am putea să ne plimbăm pe marginea lui, sau 
chiar cu barca. Avem drum lung în față. Dacă o ținem 
aşa, vom ajunge la Alba-Iulia ca nişte stafii. 

—Timpul nu ne îngăduie, răspunse Otto. Solia vala 
hilor va părăsi Praga în seara aceasta. Deci nu avem 
asupra ei decât avantajul unei zile. 

—Vai, dragul meu! se miră ea. Dar valahii n-au ştire 
despre misiunea noastră. Ei pot trece pe lângă noi 
oricând, fără să bănuiască ceva. 

—Aşa e! răspunse Otto. Nu uita însă că valahii au un 
proverb frumos, care sună cam aşa: „Prevederea e mama 
înțelepciunii!” Şi mai au unul: „Ce poți face azi, nu lăsa 
pe mâine.” 

—Ah! râse tânăra. Nu-mi place al doilea proverb. Sună 
mai bine astfel: Ce poţi lăsa pe mâine, lasă! 

—Şi mie îmi place aşa, chiar dacă nu are în el nici un 
dram de înțelepciune, zâmbi bărbatul. 

După o jumătate de ceas frumoasa trăsură porni mai 
departe, dusă năvalnic de caii proaspeți. Abia ieşiră 
grăbiții călători prin cealaltă parte a satului, când se 
opriră la han patru călăreți îmbrăcați cu mare eleganţă, 
spre desfătarea hangiului. 

—Înălțimea voastră! i se adresă cehul lui Sile. Avem 


paturi bune şi mâncăruri alese iar gulaşul nostru 
proaspăt... 

—Schimbă-ne caii! îl întrerupse înaltul musafir ce 
părea conducătorul celorlalți. Vom pleca într-o jumătate 
de ceas. 

„Vai mie! se văită hangiul pricepând puţin din ungu 
reasca lui Sile, dar destul pentru a înțelege că sunt 
grăbiţi. Gulaşul meu pregătit acum cinci zile va ajunge să 
nu mai placă nici frumoaselor noastre scroafe. Domnii 
din față abia au gustat din el. Ungurii ăştia, ce par mari 
boieri, n-au nici ei timp.” 

Apoi zise într-o ungurească mai mult decât stâlcită: 

—Nu mai avem cai odihniți. 

Asta se dovedea cea mai proastă veste pentru Sile. 
Tinerii descălecară dezamăgiți şi tăbărâră creştineşte 
asupra gulaşului atât de lăudat, fără a lua seama la 
gustul acrişor. 

—N-ai putea să ne găseşti undeva patru cai? întrebă 
Sile pe hangiu. 

Hangiul se scărpină după ureche, apoi grăi fără 
tragere de inimă, văzând măruntul bacşiş din mâna 
acestuia: 

—La capătul satului veți întâlni o casă frumoasă şi 
părăginită. Locuieşte în ea un boier scăpătat. Acolo ați 
putea găsi ce doriți. 

Tinerii străbătură satul în pasul cailor ce se arătau 
sleiți de puteri. Frumoasa casă căutată de ei arăta ca vai 
de lume. Zidurile ei căzute ici-colo, uşile proptite cu te 
miri ce, câteva găini ce-şi făcuseră culcuşul pe terasă, 
ierburile şi muşchii apăruți printre dalele crăpate, 
mâncate de timp, îi dovedeau cu prisosință starea jalnică. 
Dar când trecură colțul casei, rămaseră mirați. Acolo, 
vechea clădire strălu cea de sănătate şi curățenie. Totuşi, 
sărăcia era grăitoare prin multe lipsuri. Un servitor între 
două vârste, ce nu înțelegea decât limba cehă, îi ținu 
multă vreme căsnindu-se a pricepe dorința lor. Tinerii se 
dumeriră curând că slujitorul era departe de a fi atât de 


prost pe cât se căsnea să arate. Când se gândiră să plece, 
înjurând, apăru o tânără cu părul ca aurul, cu nasul uşor 
cârn, ce o prindea de minune, cu ochii albaştri, curați ca 
zilele de mai. Frumoasa fată o rupea binişor nemțeşte, 
dar tinerii drumeţi se arătau străini de asemenea 
cunoaştere. Sile porni să facă semne grăitoare, cu mâinile 
lui cât nişte morişti, însă tânăra fată îl privi pe Tufănel 
stăruitor, de parcă ar fi cine ştie ce desco perire. Tufănel 
reînnoi semnele lui Sile, iar aceasta, dovedindu-se a fi 
stăpâna dărăpănăturii, îi porunci slujitorului să aducă 
patru cai în vederea schimbului necesar. Din păcate 
drumețţilor le lipseau nişte sunători atât de necesari în 
astfel de ocazii. Caii cehoaicei arătau frumoşi, de rasă 
bună. Ai călăreților nu se puteau asemui cu ei. Văzându-i 
pe tineri cum se foiau, cehoaica zâmbi. „Poate că mai 
doresc ceva”, îi trecu ei prin minte. 

Le făcu semne de întrebare. Tufănel oftă jalnic, îşi 
descheie elegantul veston şi scoase la iveală preţiosul coli 
er de la Lisse von Bad. Se apropie de fată şi i-l întinse. 
Văzând asemenea minunăție ce întrecea cu mult chiar 
prețul a două duzini de cai, frumoasa cehoaică făcu un 
pas îndărăt şi un gest de refuz. Dar Tufănel insistă în 
româneasca lui de toate zilele: 

-—la-l, drăguță! O fi cam puţin, însă asta e. Dacă 
aveam mai mult, să fiu al dracului că-ți dădeam! Aşa 
frumusețe de fată merită de zece ori mai mult. Hai, ia-l 
odată! Poate e numai suflat cu aur, că pungăşoaica aia de 
Lise nu era nebună să-mi dea pă degeaba un lucru bun, 
însă vezi şi tu că e tare frumos. Şi mărgelele astea din el, 
care lumi nează ca nişte drăcii, ar sta minune la gâtul tău 
al naibii de alb. Dacă aş avea eu o nevastă ca tine, 
puicuţo... 

Tânărul întâi păli, apoi o roşeață uşoară îi cuprinse 
umerii obrajilor. „Hai că se învoieşte”, gândiră tinerii ce se 
pricepeau la bijuterii ca măgarii la cântat popeşte. 

Fata întinse mâna. Degetele ei tremurau de emoție. 
Dar mai ales inima ei tresărise. Nu se află o singură fată 


în lume căreia să-i faci o declarație de dragoste în orice 
limbă, fără să priceapă. 

—Aşa, neică! spuse Tufănel zâmbind cât putu el mai 
frumos. Ia-l, bre, că nu moare lumea dacă ai să păgubeşti 
niţel! N-am văzut până azi mâini mai frumoase ca ale 
tale, iar ochişorii sunt dintre aceia care nu se uită. 

Şi spre mirarea lui, Tufănel îi trase înainte cu cele mai 
dulci cuvinte, fără a-i trece prin gând s-o facă pe şme 
cherul, cum procedase cu Lisse von Bad. 

Cehoaica privi adânc în ochii tânărului şi descoperi 
acolo, aşa cum ştiu să descopere femeile, şi admiraţie şi 
bunătate şi o curățenie sufletească deosebită. Cătând în 
ochii lui Tufănel, uitase cu totul de colier. Apoi se 
dezmetici ca dintr-o vrajă. Prinse colierul, zâmbi palid şi-l 
duse la gât. 

—Gata! se hotărî Tufănel descumpănit. Nu mai luăm 
caii fraților! Pe fata asta nu o păgubesc, chiar de ar fi să 
fug pe jos după trăsura ălora. 

Dar tocmai în clipa aceea se petrecu un fapt cu totul 
neobişnuit. Frumoasa cehoaică, mlădiindu-se ca o căpri 
oară, se ridică pe vârfuri şi sărută obrazul tânărului. 

—Fir-aş al naibii! Să mă ia naiba! murmură Tufănel 
cuprins de un fior. Apoi se bâlbâi şi se încurcă în cuvinte 
fără noimă. 

Însă tocmai pe acestea le înţelese fata mai bine. 
Modulaţiile glasului, când joase, când înalte, bâlbâiala, 
emoția, ajutate de ochii strălucitori ai valahului, vorbiră 
în singura limbă înțeleasă de toți tinerii lumii. 

—Mă întorc, zise el însoțind cuvintele cu gesturi 
caraghioase pentru alții, însă nu pentru ei. Am treburi 
grabnice acum, dar cum le isprăvesc, alerg aici într-un 
suflet. Auăleo! Cum te cheamă? 

Fata înţelese. Ar fi înțeles orice în clipele acelea. 

—Eva, spuse zâmbind palid. 

—Pe mine, Tu... 

Vru să spună Tufan, dar nu avu puterea. 

—Pe mine, Tufănel. 


—Găluşcă, Toroipan! zbieră Sile. Pe cai, nărozilor! Ce 
vă zgâiți atâta? 

În vreme ce prietenii lui schimbau şeile, Tufănel se 
apropie cam nesigur de Eva. Îi prinse umerii înguşti în 
palmele lui mari şi se aplecă spre ea. Buzele ei îl întâmpi 
nară sfioase. 

„Sunt un păcătos, gândi Tufănel. Însă Dumnezeu ştie 
că-mi trebuie aceşti cai. Altfel, nu i-aş lua pentru nimic în 
lume.” 

Cătă apoi în jurul său văicărindu-se: 

—Nu mai am ce să-i las. 

Cu un gest aprig îşi smulse un nasture de la haină şi-l 
puse în palma ei. După aceea fugi năuc spre calul său 
gata înşăuat. Se săltă sprinten în şa, iar calul porni 
vijelios pe urmele celorlalți. Curând, lui Tufănel îi înțepeni 
gâtul privind în urmă spre micuța mână ce-i făcea semne 
de rămas-bun. Dar îi veni în minte o idee cam 
năstruşnică însă eficace şi se întoarse în şa de-a- 
ndăratelea. Călări astfel, spre mirarea calului, până când 
o curmătură de deal puse stavilă între el şi Eva. 

„Al naibii lingurar! gândi Sile. Are o trecere la fete... ” 

Să se fi împlinit vreo două ceasuri când simpaticul 
domn Găluşcă, ce binevoise a încropi un cântec, îşi opri 
buzele mari din clămpănit, iar pe față i se aşternu un 
semn de mirare. Ceva nu era în regulă cu pântecul său. 
Trecuseră prin el nişte tăieturi iuți şi alunecoase, ca nişte 
şerpi. Dar cum ele nu se mai repetară, falnicul bărbat ce 
aducea pe cal cu un cimpoi plin de aer, îşi continuă 
cântecul, fără a se gândi o clipă la nenorocitul gulaş, 
straşnic lăudat de hangiu. Ceva mai încolo tăieturile 
reveniră mai sprintene, ochii lui Găluşcă crescuseră 
brusc, apoi trecu şi al doilea val. „Căldura e de vină, 
gândi el. Şi am băut la apă... ” Cum stomacul său nu mai 
făcu alte fasoane, behăi mai departe ceva nelămurit din 
frumosul cântec Nu dați, fetelor, năvală! Pe la mijlocul 
celei de a treia stofe, scăpă un strigăt de groază, se 
prăvăli de pe cal cât putu de iute, îşi descheie pantalonii 


din zbor şi se mistui ager în dosul unor copaci mărginaşi. 
Cei trei fârtați ai lui scăpară un hohot mare de râs. Apoi 
se întâmplă o minune. Toroipan rămase cu gura căscată, 
privi năuc împrejur, dar o grabă nefirească îl smulse din 
contemplaţie. În clipa următoare sări cu sprinte neala 
unui adolescent, zbieră ceva nedesluşit, se învârti ca o 
paparudă pe vârfurile picioarelor fiindcă cingătoarea nu 
se desfăcea sub nişte degete cam năroade în graba lor. 

—Pe porțile iadului! se mânie Sile. Ce dracu v-a 
apucat? 

Dar nu-şi duse întrebările până la capăt. Alte cuvinte 
mai folositoare îi veniră în minte: 

—Ah, ah! zbieră el. Dacă apuc să ajung după copacii 
de colo... 

Tufănel, mai sprinten, alergând ca un măgar înțepat 
de streche, i-o luă înainte. 

Încălecară apoi şi îşi văzură de drum. Feţele lor palide 
cam răvăşite de trudă, arătau ca după o scărmăneală 
zdra vănă. Din vreme în vreme câte unul dintre ei îşi 
lepăda calul. Când încăleca iar, pe fața lui se arătau 
dureri parcă mai grele decât chinurile unei naşteri. 

—Ăsta-i gulaşul nenorocitului de hangiu, grăi Sile. Mi 
se păruse niţel acrişor, însă foamea... De n-aş fi atât de 
grăbit, m-aş întoarce să-i rup cu dinții toată şandramaua. 
Chestia asta mă pune pe gânduri. Dacă vom merge atât 
de încet, s-ar putea să pierdem urma trăsurii. 

Sile nu ar fi trebuit să-şi facă asemenea griji, chiar 
dacă sprintena trăsură se mişca iute pe un fermecător 
câmp întins între două păduri, ca o tipsie, fiindcă şi 
aceştia gustaseră din gulaşul atât de proaspăt al 
hangiului. Domnul Otto, înfundat între pernele moi ale 
trăsurii, luase cu grație palma fermecătoarei însoțitoare 
şi-i săruta vârfurile degetelor, plin de grație. 

-—lată-ne singuri, domnişoară Helga, zise el privind-o 
galeş. Singuri pentru multă vreme. 

—Sper să fii suficient de cuminte, dragul meu Otto, 
gânguri ea, privindu-l cu o uşoară încruntare, ce ştia că o 


prinde bine. Dacă voința arhiducelui Maximilian a făcut 
să călătorim împreună, sper ca desăvârşita purtare a 
domniei-tale să mă pună la adăpost de unele încercări 
necuviincioase. 

—Ah, dragă domnişoară Helga! murmură însoțţitorul 
punându-şi o mână pe inimă. Temerile dumitale nu-şi au 
temei câtă vreme călătoreşti alături de mine. Mai degrabă 
te asigur că te afli în compania unui bărbat desăvârşit ca 
educație şi gata să înfrunte orice pericole pentru a te feri 
de unele neajunsuri. E drept că minunații ochi cu care 
mă priveşti nemeritat de aspru şi total nedrept, au făcut 
să tresară biata mea inimă, însă... Jesus Maria! păli 
brusc. 

—S-a întâmplat ceva? întrebă Helga mirată. 

—A, nu! zâmbi Otto mai uşurat. În timp ce-ţi 
vorbeam, mi-am amintit ceva. Dar, cum îți spuneam, nu 
numai ochii, ci şi mânuşițele gingaşe, delicate... Mein 
Gott! gemu el. 

—Mă îngrozeşti, Otto. Ce se întâmplă cu domnia-ta? 
Eşti galben ca şofranul. 

—Nimic, îşi reveni elegantul şi distinsul domn. Unele 
amintiri mă tulbură. Cât despre trupul alb ca omătul... 
peste care ai aşternut cu grație aceste veşminte ce par o 
spumă... Pe sfânta Cecilia! mugi el. Ne ameninţă primejdii 
mari, domnişoară. Alerg să le întâmpin. 

Zicând acestea, spre totala uimire a fetei, deschise uşa 
cu un gest năprasnic şi sări din mers, lucru pe care nu l- 
ar fi făcut în alte prilejuri nici în ruptul capului. Căzu de- 
a berbeleacul, se ridică asemenea unui titirez şi o zbughi 
de-a latul câmpiei. Prin împrejurimi nu s-ar fi aflat iepure 
care să-l ajungă. 

—Vai mie! se văită el. Nici o groapă cât de mică, nici 
un tufiş. Ah, nu mai pot să alerg! Trebuie să mă opresc 
până nu va fi prea târziu. 

Se făcu aproape una cu pământul şi privi cu ochii 
nimicitori spre trăsura oprită ceva mai încolo. 

—Îmi pun capăt zilelor! murmură jalnic. După 


asemenea dezastru între mine şi Helga s-a produs 
ruptura definitivă. Ah, nu! Nu pot, găsi el o scuză. Viaţa 
mea nu-mi aparține. Ea e închinată arhiducelui, lua-l-ar 
naiba! 

Când reveni la trăsură cam plouat şi descumpănit 
Helga îl întâmpină cu ironie: 

—Sper, dragă domnule Otto, să nu ne mai amenințe 
nici o primejdie şi sunt fericită că numai vitejia dom niei- 
tale a îndepărtat amenințarea ce plutea deasupra 
noastră... fiindcă... ah! Fiindcă... Jesus Maria! Ce-i asta? 
se îngălbeni ea subit. Vai... of... vai dragă Otto... ce mă 
fac? 

—Cred că e vremea să cobori degrabă, zise Otto, chinu 
indu-se să zâmbească încurajator. 

—Dar călăreții din suită? 

—Nu mai e nimeni în spatele nostru. Gulaşul 
pramatiei de hangiu i-a risipit. 

—Dar vizitiul... ? 

—Nu mai avem vizitiu. 

Rămaşi fără vizitiu, caii îşi domoliseră mersul. 
Domnişoara Helga sări ca o lăcustă şi alergă din toate 
puterile către un tufiş salvator. Dar când fu aproape, auzi 
nişte strigăte înfiorătoare. 

—Nu! Nu aici, doamnă!! Vă implor cerului! 

Era vizitiul care observase primejdia. Călătoriră cu 
scurte şi dese despărțiri unii de alții până spre scăpătatul 
soarelui, când întâlniră un sat frumos, al cărui han se 
dove dea deosebit de primitor. Hangiul, mărunt, rotofei, le 
ieşi înainte cu plecăciuni grațioase. 

—Înălțimea-voastră! grăi el. Avem paturi bune şi odăi 
mari, încântătoare, iar gulaşul abia preparat... 

—Gulaş! răcni Otto cutremurându-se. 

—Gulaş! strigară ceilalți. 


* 


Se apropia vremea prânzului când şase călăreți 
prăfuiți de drum lung îşi domoliră caii în fața primului 


han. 

—Avem paturi bune şi mâncăruri straşnice, se ploconi 
hangiul în fața celui mai înalt dintre ei. Iar gulaşul nostru 
pregătit chiar adineauri... 

—Schimbă-ne caii! îl întrerupse musafirul. Suntem 
grăbiţi. Cât despre gulaş, adu-l degrabă! 

Cei şase călăreți se aşezară curând la o masă. Hangiul 
le puse dinainte nişte străchini mari pline cu gulaş. 
Costache Caravană, mai lacom decât ceilalți, tăbări 
degrabă asupra îmbietoarelor bucate, dar după prima 
înghi țitură lovi cu pumnul în masă, ca un apucat. 

— Domnilor! zise încruntându-se cu o pornire spre 
violență. Mă pricep la gulaş ca Zambilica la ovăz. Când e 
proaspăt, rar se întâmplă să nu cer a doua porție sau 
chiar a treia porție. Acum însă mi-e teamă că nu voi avea 
parte de asemenea încântare. 

Îi făcu hangiului un semn poruncitor. Omul, pre 
simțind unele necazuri, se apropie cam fără tragere de 
inimă. 

—De când e gulaşul ăsta, cumetre? 

—De azi-dimineaţă, înălțimea-voastră. 

—Ei, dacă e chiar aşa de proaspăt, ia aşează-te lângă 
mine şi mănâncă-l pe ăsta din strachină! 

—Sunt sătul, domnule, grăi hangiul îngrozit. 

Costache trânti pistolul pe masă cu un gest violent. 
Hangiul, ce nu se dovedea un nătâng, ci mai degrabă o 
fire aplecată spre înțelepciune şi care cunoştea efectele 
dezastruoase ale gulaşului vechi, se ploconi adânc şi 
pomeni ceva despre nişte cârnaţi ce pocnesc în gură, sau 
nişte pulpă de porc afumată la fumul rece, domol din 
timpul iernii. Observând fața atât de amenințătoare a 
năbădăiosului client, simți că adevărul poate fi uneori 
mai tare decât minciuna şi mânat de un astfel de imbold 
creştinesc, făcu următoarea mărturisire: 

—Înălțimea voastră, s-au împlinit şase zile de când 
trei sute de oşteni unguri au poposit la hanul nostru. 
Conducătorul lor mi-a poruncit să pregătesc trei sute de 


porții de gulaş, mâncare foarte căutată la ei. M-am supus, 
domnilor, bucuros peste măsură, dar în vreme ce gulaşul 
era gata pentru a fi servit, ungurii s-au urcat grabnic pe 
cai şi au dispărut spre marginea satului. Care hangiu din 
lume ar suporta o astfel de pagubă? De şase zile laud 
gulaşul acesta, iar trecătorii îl înfulecă lacomi. Din 
păcate, îi păcălesc numai pe cei ce vin dinspre apus. Cei 
care ajung aici dinspre răsărit sunt gata să sară la bătaie 
când le pomenesc despre această mâncare. 

—Cum asta? se miră Costache. 

—Destul de simplu, îl lămuri hangiul. Cei trei sute de 
oşteni au repetat comenzile pe la toate hanurile întâlnite 
în drum, fără să le consume sau să le plătească. Hangiii 
încearcă şi ei să-şi mai scoată din pagubă. Eu am vândut 
până azi şaptezeci de porții. 

—Mda! conchise grăsunul Caravană reținându-şi cu 
greu un hohot de râs. 

A trecut pe aici o trăsură cu şase cai şi patru 
însoțitori? 

—A trecut, domnule. 

—Aceşti călători au gustat din gulaş? 

—Au înfulecat, domnule, de vreme ce am ascuns 
celelalte bucate. 

—În urma trăsurii au mai venit aici patru călăreţi? 

—Au venit, domnule. 

—Le-ai servit şi lor gulaş? 

—Câte două porții. 

—Slavă Domnului! grăi Costache. Dă-ne o şuncă 
afumată şi pregăteşte şase paturi! Ne vom odihni câteva 
ceasuri în hanul tău. 

Hangiul alergă sprinten, fericit că scăpase destul de 
ieftin de mânia aprigului grăsun. 

lată, prieteni, zâmbi Costache, bătrânul gulaş al 
acestui pişicher ne dăruieşte câteva ceasuri de odihnă. 
Putem să dormim liniştiți. Călătorii din fața noastră au 
greutăți mari. Nu se dovedeşte stomac pe lume care să 
reziste după o portie de gulaş vechi. Un gulaş aplecat spre 


acreală îți ia pofta de viață pe cel puţin trei zile. Iar dacă 
se întâmplă să mori din oarecare pricină, o faci cu 
zâmbetul pe buze, fericit să scapi de asemenea scârbă. 
Aceste adevăruri vi le spune un om ce a trecut prin astfel 
de încercări. Păcat că Zambilica nu se află aici! Cândva, 
am mâncat amândoi la Timişoara un gulaş asemănător. 
Atunci mi-a trăsnit prin minte că nebunul de Zambilica 
dacă nu e turbat de-a binelea, ori are fras, ori s-a smintit 
dintr-o dragoste nefericită, ori a dat în mintea copiilor. 
Sărea în sus de un stânjen, se târa cu burta lipită de 
pământ, se aşeza pe fund şi-şi scutura căpățâna, şi nu 
avea putere nici cât o găină la post negru. După trei zile 
călca în vârfurile copitelor parcă sfios. Iar de slab ce era, 
îl propteam când dintr-o parte, când din alta. Au trecut 
ani de atunci. Când se întâmplă să avem ceva 
amenințare, când nărodul de Zambilica nu se îndeamnă 
la drum cu toată nădejdea, eu nu folosesc nici cravaşa, 
nici pintenii. Mă aplec la urechea lui şi-i şoptesc: Gulaş! 
La auzul cuvântului o întinde atât de sprinten, încât nu 
se află pe lume cal să-l ajungă. 


* 


Era pe vremuri dincolo de Radna o frumoasă pădure 
de stejari ce semăna mai degrabă a parc imens. O pădure 
întinsă pe câteva mile, în care lipseau tufişurile atât de 
obişnuite lemnului de altă esență. Eleganta trăsură a 
domnului Otto îşi mai pierduse ceva din strălucirea de la 
începutul călătoriei. Se ținea totuşi bine, spre lauda 
renumiților meşteri cehi. Distinsul călător şi însoțitorii săi 
scăpaseră de pântecăraia cu care se avântaseră în lunga 
şi obositoarea misiune. Domnişoara Helga, uşor trasă la 
față, dar cu ochii limpezi şi zâmbetul pe buze, arăta din 
nou poftă de viață. Chicotea din te miri ce, iar frumosul 
peisaj de la porțile Transilvaniei îi smulgea dese 
exclamații. Drumul de-a lungul Mureşului era unul 
singur, străjuit în dreapta şi în stânga de copaci mari, 


astfel că vizitiul moţăia creştineşte pe capră. Caii 
schimbaţi la Arad cunoşteau locurile şi-şi vedeau de 
drum, feriți de razele soarelui puter nic. Cei patru 
însoțitori călări îngânau molcom un cântec ceh, dovadă 
limpede că uitaseră cu desăvârşire neplăcerile vechi prin 
care trecuseră stomacurile lor. Când se opriră caii după 
un cot al vechiului drum fu o tresărire generală, iar 
domnul Otto lăsă batista parfumată a domnişoarei Helga 
şi îşi scoase distinsa căpățână prin uşa dată într-o parte. 
Patru călăreți cu zâmbete largi până la urechi şedeau 
proțăpiți în mijlocul drumului stăvilindu-le trecerea. Cel 
mai înalt dintre ei, cu părul aplecat spre roşu, cu fața 
adusă înainte ca un bot de vulpe, îşi scoase pălăria şi 
salută plin de grație. 

—Ce doreşti, domnule? întrebă Otto încruntându-se 
uşor. 

—Sănătate înălțimii-voastre! răspunse lunganul într-o 
ungurească fără cusur. 

— Mulţumesc! Altceva? 

—Domnule! grăi lunganul cu durere ipocrită. Numele 
meu e Sile Adormitu. Aceşti înalți demnitari, ce mi-au 
făcut cinstea să mă însoțească într-o lungă şi plictisitoare 
călătorie, au pieile gingaşe, iar păcătoasele rosături ale 
cailor... fiindcă ştiţi domnia-voastră apar acele rosături 
după un călărit îndelungat... Găluşcă, ia arată-i ilustrului 
călător păcătoasele rosături! 

Găluşcă făcu un gest grăitor spre pantalonii lui mari 
cât un dos de iapă, dar uluit Otto strigă mânios: 

—Opreşte, domnule! Alături de noi se află o distinsă 
femeie. 

—Cu atât mai bine! continuă Adormitu lărgindu-şi 
gura într-un zâmbet până la urechi. Inima unei doamne 
rar se întâmplă să nu tresară în fața durerilor omeneşti. 
D-aia ziceam că durerile sunt numeroase pe lumea asta, 
iar cei mai mulți dintre oameni trec pe lângă ele 
nepăsători. Găluşcă, arată-i doamnei locul atât de greu 
vătămat! 


—Pe Sfânta Cecilia! strigă Otto. Lasă domnule, 
pantalonii! Te credem pe cuvânt. Regret că nu avem la noi 
nişte pomezi tămăduitoare. 

—Nici n-ar folosi prea mult, interveni Sile. Acest înalt 
dregător va trebui să stea dezbrăcat şi cu picioarele în 
sus la soare, până ce razele apucă a astupa cele spărturi 
ale pielii. 

—În fond, ce doreşti domnia-ta? se îmbăţoşă Otto. 

—Păi, ziceam de trăsură. Dacă binevoiți a-i pofti în 
trăsură pe aceşti distinşi dregători... 

—Nu avem loc în trăsură, îl întrerupse plictisit 
grațiosul călător. 

—Vorbiți cu mare păcat, domnule! i-o întoarse 
Adormitu. Gândiţi-vă la suflet! În viaţa viitoare drumul 
nobililor nu poate fi altul decât către bine. Purtările 
voastre alese şi inima bună, milostivă, e clar că vă dau 
unele spe ranțe mari. Despre mine nu pot să vă spun că 
am de ales. Eu merg sigur spre purgatoriu unde va trebui 
să-mi spăl păcatele multe, fiindcă îmi lipsesc însuşirile 
alese ale nobililor. Ba s-ar putea să ajung chiar în iad. La 
prima vedere nu e tocmai rău nici în iad, chiar dacă sunt 
acolo unele probleme de căldură... 

—Nu, nu! se văită Otto. Nu înţeleg. 

—Îndată, domnule îndată ajung la cele de cuviință. Vă 
rog să aveți puțină răbdare, zâmbi Adormitu. După cum 
vă spuneam, nici în iad nu e tocmai rău. Un duhovnic 
bătrân mi-a povestit unele vedenii interesante pentru 
mine şi pentru domniile voastre. Căci bunul său cumnat, 
om cucernic şi cu păcate mici, a ajuns în purgatoriu. 
Trăia bine acolo numai cu lapte şi miere, că erau acolo 
nişte vaci grase care mâncau o mână de paie şi dădeau 
câte un butoi cu lapte la fiecare mulsoare. Pe două țâte 
dădeau lapte şi pe două miere de albine. Dar ca orice om 
curios din fire, privea des către iad. De-acolo auzea 
chiote, dansuri şi petreceri. Vedea cum se prăjesc la 
grătar mici, momițe, fripturi şi fudulii, cum se destupă 
sticlele cu vin, cum se prind în dansuri femei frumoase şi, 


mai ales, îl delectau tarafurile de lăutari. După o vreme, 
le-a zis celor din jur! 

—Fraților, nu vă supăraţi! Eu plec dincolo! Şi a plecat. 

Să fi trecut un sfert de ceas, când s-au auzit strigătele 
lui: 

—Ajutor, ajutor, fraților! Vă rog, scoateți-mă iute de 
aici. Ce am auzit şi am văzut eu, a fost numai pentru 
ademenire! 

—Asta e, domnule şi stimată doamnă, încheie 
Adormitu, după care adăugă: D-aia ziceam de locurile din 
trăsură. E destul doar să coborâţi pentru a-i lăsa pe 
aceşti distinşi... 

„Sunt nebuni, gândi Otto. Tâlhari în nici un caz. Tâl 
harii ne-ar fi atacat de la început şi nu ştiu atâtea nerozii. 
Cred că e bine să-i iau cu binişorul.” 

Apoi zise: 

—Domnilor, unele treburi grabnice mă zoresc, dar voi 
trimite îndărăt frumoasa noastră trăsură. 

—Nu! se împotrivi Sile. Nu amânațţi salvarea suflete lor 
voastre de la pedeapsa iadului! 

—Liberaţi drumul! se mânie Otto de-a binelea. Altfel, 
umblăm la arme. 

—Oare vă duce inima către asemenea purtare? întrebă 
Sile făcându-şi cruce. Când s-au mai pomenit amenințări 
împotriva unor bolnavi? Priviţi spre tinerii domni din spa 
tele vostru! Ei pot jura cu mâinile pe inimă că distinşii 
mei însoțitori... 

Otto cătă îndărăt... La spatele lor apăruseră alți şase 
călăreți ce nu fuseseră simţiți cât se purtase năstruşnica 
discuție. 

—Domnilor! zise călătorul vădit speriat. Venim de la 
drum lung împreună cu soția noastră. Nu se cuvine să 
atacați nişte oameni paşnici care nu au asupra lor 
bogății. 

Unul dintre oştenii cehi ridică pistolul, dar un cuţit 
venit de la cel mult zece paşi i se înfipse în braț. Ceilalți 
nu primiseră ordin de luptă, astfel că se priveau 


neputincioşi. Erau băieți voinici şi viteji. Ar fi preferat să- 
şi înfrunte adversarii, însă domnul Otto, vechi slujbaş al 
arhiducelui, obişnuit mai mult cu saloanele decât cu 
armele, strigă descumpănit: 

—Nu loviți, domnilor! Avem asupra noastră optzeci de 
florinți. Luaţi florinţii şi dați-ne voie să plecăm! 

Cae Indru le făcu semn oştenilor să arunce pistoalele. 
Aceştia nu-l ascultară, cătând spre conducătorul lor. Otto 
le ceru supunere, iar oştenii lepădară armele scârbiți. Sile 
îl buzunări creştineşte pe distinsul călător şi, spre 
mirarea acestuia, nu se opri la florinţi, ci asupra scrisorii 
lui Maximilian. 

—Ah, domnule! strigă Otto deznădăjduit. Îmi trebuie 
această scrisoare. 

—Şi nouă, zâmbi Sile. 

Abia acum pricepu trimisul arhiducelui. Abia acum 
înțelesese pricina atacului. 

Cae Indru şi Caravană urcară în trăsură şi-i 
înghesuiră pe călători, cerându-şi iertare, cu toată 
politețea. 

—Ce gânduri aveţi cu noi? se interesă Helga mai puțin 
speriată decât distinsul ei însoțitor. 

—Nu dintre cele mai rele, răspunse Cae zâmbind. Veţi 
face un drum cu noi până în Ţara Românească. 
Bucureştii e un oraş încântător, frumoasă doamnă. În 
câteva luni sper să-l cunoaşteţi bine. Apoi sunteţi liberi 
să vă întoarcețţi la curtea lui Maximilian. 

—Puterea arhiducelui e mare, amenință Otto. 

—Şi a noastră, ripostă Caravană. 

Trăsura şi călărețţii ieşiră de pe drumul atât de folosit, 
abătându-se pe căi lăturalnice, ştiute numai de localnici. 
Convoiul se opri după vreo patru ceasuri într-un loc 
pustiu de aşezări omeneşti. Acolo, drumurile grele se 
arătau potriv nice călătoriei cu trăsura. Tinerii valahi o 
lepădară într-o prăpastie. Tufănel, Toroipan şi Ciripoi 
încălecară pe deşelate trei dintre frumoşii cai ai trăsurii. 
Caii lor folosiră Helgăi, vizitiului şi domnului Otto. 


Cae îşi îngădui răgaz de cercetare a scrisorii lui Maxi 
milian. Aşa cum bănuise, aceasta era adresată princi 
pelui Transilvaniei. În ea se arătau toate discuţiile purtate 
la tratativele valahilor cu împăratul. Împături scrisoarea 
cu un oftat de uşurare. Apoi se încruntă, ştiind că peste 
cel mult o lună arhiducele se va arăta îngrijorat de 
neîntoarcerea lui Otto. Totuşi încruntarea lui nu tinu 
mult. Prietenul său, consilierul Toma Ciomârtan, putea 
să ticluiască o scrisoare de răspuns către Maximilian, în 
numele lui Andrei Báthory. Ion Chioreanu va face un 
drum la Praga şi va înmâna scrisoarea, vestindu-l pe 
arhiduce că Otto cu însoțitorii căzuseră sub mâna lotrilor, 
nu departe de Alba-lulia. Că Andrei Bâthory se arată 
adânc mâhnit de această nefericită întâmplare. 

Prin pădurile nesfârşite pornise vântul. Crengile de 
sus ale copacilor gemeau neputincioase în vreme ce 
trunchiu rile groase cât omul şedeau neclintite în tihnă. 
Călătorii se strecurau tăcuți printre trunchiuri, fiecare cu 
gândurile sale. În palatul Hradcâny, Rudolf al doilea se 
gândea cu nostalgie la Tufănel. Într-o dimineaţă, făcuseră 
împreună o mică partidă de bâte. Eleganta sală de arme 
unde împăratul îşi menținea suplețea prin exerciții de 
ciomag se umpluse de curteni. Părintele creştinilor 
folosise cândva lovituri de mare finețe, executate la 
înălțimea umerilor. Tufănel îi ripostase cu câteva contre 
desăvârşite ca precizie. Totuşi, una dintre acele contre 
fulgerătoare nimerise vârfurile degetelor împărăteşti, iar 
marele apărător al creştinilor nu se sfiise a-şi băga 
degetele în gură, jucând tontoroiul. Dar despre aceasta 
nu-şi aminti cu plăcere, ci numai lovitura nu prea 
puternică, pe care Tufănel o lăsase să cadă asupra sa, 
dându-i compensație împăratului. 

—L-am altoit, gândi împăratul. Doamne, ce l-am mai 
altoit pe cel mai mare luptător cu bâta! 

Apoi se întoarse către Pezzen. 

—lÎţi mai aminteşti frumoasa lovitură pe care i-am 
aplicat-o domnului Tufănel? 


—O am încă în fața ochilor, măria-ta, grăi inteligentul 
diplomat. A fost o lovitură magistrală ce l-a descumpănit 
pe marele luptător. Şi astăzi se mai vorbeşte despre 
fineţea ei. 

—Într-o luptă adevărată crezi că l-aş întrece pe 
domnul Tufănel? 

—Fără îndoială, măria-ta, îşi reținu Pezzen un zâmbet. 
Sunteţi cu două clase mai bun. Poate ar fi timpul să 
semnaţi aceste... 

—Lasă-le, domnule Pezzen! Lasă-le, dragul meu! Îţi 
aduci aminte cum mi-am strecurat bâta sub garda lui? 

—Fiecare mişcare, măria-ta. A fost o lovitură ce va 
rămâne în istoria luptelor cu bâta. Pictorii noştri ar trebui 
să o prindă pe pânzele lor. 

—Ah, minunată idee, dragul meu Pezzen! Totdeauna 
găsesc la domnia-ta propuneri pline de înțelepciune. Dar 
poate că e prea mult chiar o pictură ce ar putea scoate în 
relief ochii pătrunzători şi mâinile care ţin voiniceşte o 
bâtă, iar dedesubt o mică inscripţie: Rudolf împotriva celui 
mai mare luptător al timpului. Însă, nu e cazul. Ar fi 
prea... 

—Vai, nici o vorbă! sări Pezzen. Trebuie să imorta 
lizăm acea magnifică lovitură ce a entuziasmat 
asistența... 

—Se cam exagerează, dragul meu Pezzen, se fandosi 
cu falsă modestie împăratul. 

—Nici vorbă, măria-ta! Adevărul trebuie să rămână ca 
o lumină peste veacuri. 

Rudolf socoti ziua încântătoare. „Ah! gândi el. Dacă n- 
aş fi împărat, eu şi domnul Tufănel... pe la curtea Franței, 
sau Spaniei... Lumea ne-ar privi înmărmurită, ca pe nişte 
zei...” 


Capitolul 9 


Marele vizir Ibrahim, al doilea om al imperiului 
turcesc, după sultan, se dovedea un bărbat înțelept, 
aplecat mai puțin spre războaie decât faimosul său 
înaintaş Sinan-paşa. Fără a lepăda puterea oştilor, pe 
care le întărise după o lungă perioadă de frământări, 
Ibrahim credea mult în chibzuială şi înțelepciunea unei 
guvernări paşnice. Granițele imperiului erau atât de 
întinse, încât nu cuceriri noi ar fi asigurat puterea Porții 
Otomane, ci consolidarea lor. Marele vizir înțelesese acest 
lucru şi urmărea cu răbdare o astfel de politică. Abia 
după ce va fi ordine desăvârşită între graniţele largi, s-ar 
fi putut porni la noi cuceriri. Falnicul Sinan-paşa se 
arătase nechibzuit, la vremea sa, purtând războaie 
îndelungate pentru cucerirea Apusului, crezând că prin 
jafuri şi mucareruri va menține puterea economică a 
imperiului. Astfel de venituri se arătaseră nesigure, 
fiindcă atârnau totdeauna de succesele mili tare. 
Provinciile slab administrate pe timpul lui Sinan, lipsa 
mâinilor tinere de lucru, de bucate ce întârziau să vină de 
la popoarele învecinate dăduseră loc la o foamete 
cumplită. Ea se simţise chiar în Constantinopol. Ibrahim 
vedea limpede starea slabă de lucruri rămasă de la Sinan. 
Într-o astfel de situație trebuia pornit cu răbdare şi 
chibzuială. Numise dregători noi în provincii. Slobozise o 
parte din oştile netrebnice, de adunătură, întărind mâna 
de lucru a meşteşugarilor şi agriculturii şi încurajase 
negoțul. Scăzuse tributurile şi mucarerurile neamurilor 
supuse imperiului, socotind că e bine să primeşti mai 
puţin, dar sigur. Roadele muncii lui începeau să se arate, 


însă ele nu puteau progresa rapid decât în condiţii de 
pace. El ştia că urmând acest drum mai lung, poate peste 
câțiva ani Imperiul Otoman va deveni o mare putere 
economică. lar când există asemenea forță, războaiele se 
poartă uşor, cu sorți de izbândă. Emirii, setoşi de 
bogăţiile adunate prin jafuri, cârtiră împotriva lui, dar 
Ibrahim îşi văzu de treabă, chiar dacă sultanul se arăta 
nerăbdător să-şi întindă stăpânirea peste Apus. 
Tratativele de pace cu Rudolf al doilea arătau noua 
politică bazată pe înțelepciune. Ibrahim avea nevoie de 
răgaz pentru a construi temeinic. Totuşi, grijile erau 
multe. Schimbarea din Transilvania, unde polonii aveau 
amestecul lor, îl punea pe gânduri. Era limpede că polonii 
urmăreau a face graniță pe Dunăre. Hatmanul Zamoyski 
coborâse cu oaste mare mai jos de Zim, gata a se uni cu 
Andrei Báthory. O graniță polonă la Dunăre ar fi 
însemnat primejdie permanentă pentru Imperiul Otoman 
şi pierderea influenței în Moldova şi Țara Românească. 
Andrei cerea la Constantinopol firman de domnie, 
obligându-se cu plata unui tribut anual. Ibrahim l-ar fi 
preferat la Dunăre pe cardinal lui Mihai-vodă, omul ce 
făcuse în ultimii ani atâtea stricăciuni imperiului. l-ar fi 
dat cu dragă inimă firman de domnie lui Andrei, ce se 
dorea principe al Transilvaniei, Moldovei şi Ţării 
Româneşti, sperând astfel în alungarea definitivă a lui 
Mihai-vodă, însă amestecul polonilor îl ținea în cumpănă. 
Mişcările generalului Basta la granița de nord a Transil 
vaniei arătau limpede că Rudolf al doilea urmărea 
slăbirea influenţei turceşti deasupra Dunării. Boris 
Gudunov, țarul muscalilor, adunase în jurul său oşti 
mari, formate din gruzini, georgieni şi siberieni. El 
trimitea soli la Praga şi însemnate daruri la Bucureşti. Ce 
urmărea țarul din Moscova? Tătarii, atât de supuşi 
dorințelor turceşti şi ascultători la războaie, erau 
amenințați direct de oştile muscalilor. 

Aşezat pe un minunat covor țesut în Anatolia de şase 
fete ce nu cunoscuseră dragostea, Ibrahim căta 


îngândurat înaintea sa. Cele două perne aşezate sub el, 
măiestrit lucrate în piele şi aur, împodobite la colțuri cu 
pietre scânteietoare, le primise în dar de la domnul 
Barton, amba sadorul Angliei la Constantinopol. Marele 
vas de aur în care cărbunii aprinşi mistuiau ierburi 
frumos mirositoare, era un dar al lui Andrei Bâthory. 
Botforii de mătase cu vârfurile de aur şi tivurile prinse în 
mici şi delicate pietre prețioase veneau ca un semn de 
omagiu din nordul Africii. Două covoare la care se lucrase 
vreme de zece ani era o mică atenție de la granița 
persană. Cingătoarea bătută în nestemate, un avans al 
ducelui de Toscana. Doisprezece cai cu şeile bătute în aur 
şi argint fuseseră aduşi pe corăbii de la supugşii arabi. 
Patru dansatoare cu trupurile frumoase ca nişte minuni, 
ce-şi purtau grația dansului prin mişcarea suavă a 
mâinilor, erau darul unui prinț indian. Colierele de perle 
veneau ca un semn de supunere, tocmai de la Marea 
Roşie. Popoarele din jur îşi arătau prietenia sau teama, 
dovedind prin sutele de daruri scumpe că Imperiul 
Otoman era încă puternic. 

Ibrahim se întoarse din nou la vechile gânduri. Dacă-i 
dădea steag de pace lui Mihai-vodă, întărea puterea 
acelui mare războinic, ce putea pune în primejdie 
Constantino polul. Dacă o parte dintre conducătorii 
popoarelor creştine s-ar fi trezit şi i-ar fi adus oşti lui 
Mihai, întregul Imperiu Otoman s-ar fi aflat în mare 
cumpănă. Din fericire, creştinii nu erau uniți între ei, 
cătând interese mici, nevă zându-le pe cele mari. 
Vicleanul domn al Țării Româneşti negociase la Praga 
poate tocmai în această privință. Uşile închise ale 
tratativelor dovedeau planuri însemnate. E drept că 
Mihai-vodă nu mai avea oşti, da nu avusese nici cu cinci 
ani în urmă, când scosese ţara de sub turci şi pârjolise 
Balcanii până aproape de Constantinopol. Oare cu 
adevărat ghiaurul nu mai avea dinți să muşte? Greu de 
crezut. Şi la fel de greu de crezut era faptul că un imperiu 
atât de puternic nu reuşise ani de-a rândul să-l 


zdrobească pe Mihai-vodă. 

—să vină ceauşul Mustafa! strigă el. 

Un bărbat înalt, uşor deşirat, cu ochii arzători şi ageri 
se apropie de covor bătând temenele adânci. Caftanul său 
lipsit de podoabe ascundea o îmbrăcăminte simplă, de 
oştean. Vizirii aflați la capătul sălii îl priviră cu duşmănie 
rău ascunsă. Dar Ibrahim îl preţuia mult, ştiindu-l şiret 
fără a fi lacom, războinic viteaz fără a pripit, înţelept, însă 
fără aplecare spre moliciunea gândurilor. De multe ori se 
sfătuise cu el, trecând peste viziri cu bună ştiinţă. 

—Cui crezi tu că ar fi bine să-i dăm steagul? Lui 
Mihai, sau lui Bâthory? 

—Strălucitorule! grăi Mustafa cu prudența omului 
chib zuit. Ghiaurii din Ţara Românească au un proverb 
înțelept care sună astfel: „Între două rele, alege-l pe cel 
mai Mic”. 

—Şi care ar fi după tine cel mai mic? 

—Alah e mare! îşi împreună mâinile ceauşul. Numai 
Alah poate face asemenea deosebire fără a cerceta. Noi 
trebuie să căutăm adevărul cu răbdare şi migală. 
Principele Andrei cere firman de recunoaştere avându-i în 
spate de poloni. Mihai-vodă parcă doarme ca un dulău 
bătrân şi viclean în culcuşul din Bucureşti. El nu cere 
nimic. De ce oare e atât de grăbit principele Transilvaniei? 
De ce oare Mihai nu-şi părăseşte culcuşul şi nu cere 
nimic? Fiindcă primul are nevoie de aprobarea noastră 
pentru a intra în Țara Românească. Al doilea, adică 
Mihai, are nevoie de timp. Cine îşi închipuie că domnul 
Ţării Româneşti şi-a rupt dinții prin slobozirea oştilor nu 
se dovedeşte hărăzit cu multă înțelepciune. lată că 
şeitanul din Bucureşti a făcute unele tratative la Praga. 
Şi-a trimis acolo cei mai buni oameni ai săi. Viclenii Cae 
Indru, Costache Caravană, Ducu şi Chirilă au ştiut să 
câştige bunăvoința împăratului şi cred că au menținut-o 
la tratative. Mihai face paşi chibzuiți, dar siguri. Cel căzut 
în neputinţă nu se gândeşte la fapte de arme aşa ca el, ci 
caută a-şi salva pielea. 


—Astea le cunosc şi eu, dar cum ajungem la adevăr? îl 
întrerupse marele vizir. 

—Numai căutând, strălucitorule! Mihai are nevoie de 
timp, ştiind că acesta lucrează pentru el. Dacă n-ar fi fost 
tratativele de la Praga, l-am fi crezut un domn sfârşit. 
Afară de cazul în care o fi negociat la Praga plecarea lui 
din ţară, însă nu-mi vine a crede. Îți aminteşti, 
strălucitorule, că în urmă cu ani, când s-au dat bătăliile 
de la Şerpăteşti şi Putinei între valahi şi tătari, noi eram 
siguri de înfrângerea ghiaurului? Mihai nu avea oşti 
împotriva a treizeci şi ceva de mii de tătari, fără a mai 
pune la socoteală cei aproape douăzeci de mii de turci. 
Într-o noapte a apărut o armată de tineri valahi îmbrăcați 
toți ca unul. Armata aceea i-a spart pe tătari. Când şi 
unde s-a format o asemenea armată? Cine ştie dacă acest 
mare războinic, mai viclean decât vulpea, nu pregăteşte 
pe undeva astfel de oşti. Dacă a slobozit oas tea mare 
doar de ochii lumii? Dacă are altă oştire ascunsă pe 
undeva? 

—i lipseşte aurul, grăi Ibrahim. Iscoadele noastre ne- 
au adus vestea că de doi ani nu s-au strâns biruri. Mihai 
gospodar înțelept. El a înțeles că trebuie să-i dea 
poporului răgaz de refacere. În ultimii ani s-au ridicat în 
Tara Românească o seamă de târguri. Satul Ploieşti, prin 
grija domnului, a devenit un târg însemnat. Târgovişte, 
Craiova, Buzău, Piteşti şi altele s-au mărit, iar 
meşteşugurile lor atrag negustori de pretutindeni. Satele 
s-au refăcut frumos cu case bune, iar câmpurile dau rod 
bogat. Au fost înnoite viile de pe dealuri şi s-au înmulțit 
stupii. Cirezile de vite, oile şi porcii s-au întreit într-o 
vreme atât de scurtă. Dacă Mihai va avea pace, şi el ştie 
lucru acesta, peste câțiva ani Ţara Românească va întrece 
în belşug alte țări. Mihai a prevăzut importanța negoțului 
şi a dat patente de liberă trecere negustorilor străini. Dar 
aur nu are câtă vreme nu strânge biruri. 

—Strălucitorule! grăi Mustafa îngândurat. Dacă am 
cerca să-i vedem ghearele marelui războinic Mihai? 


—Cum? 

—Ne-ar trebui o oştire mică. Nu mai numeroasă de 
şapte-opt mii de iatagane. 

—La ce? 

—La o încercare de prădăciuni în Oltenia, atât de 
dragă domnului Ţării Româneşti. Dacă Mihai mai are 
ghearele ascuţite, le va scoate din tecile lor prin vreo 
oştire ascunsă. lar dacă nu le mai are, va striga zadarnic 
după ajutor la suzeranul său Andrei. Însă tare mă bate 
gândul că Mihai are o oaste ascunsă pe undeva. 

—N-ar fi rău! aprobă Ibrahim luminându-se bucuros 
de asemenea idee. Polonii şi Rudolf al doilea nu vor socoti 
un act de război atacul cu asemenea oaste mică ce iese la 
obişnuitele jafuri. Ne ridicăm până la Craiova şi ne 
retragem grabnic. Azi nu ne convin lupte cu polonii şi 
împăratul mai ales că Boris Gudunov e gata să-i ajute cu 
oşti mari. 

Dar nu e totul, interveni Mustafa. Mihai-vodă 
trebuie să afle din timp că asemenea oaste urcă spre 
Dunăre, spre a-şi putea scoate la vedere armata ascunsă, 
dacă o are. 

—De asta să nu te îngrijeşti! zâmbi marele vizir. Mihai 
totdeauna află din timp orice amenințare. Asta crezi că ar 
fi de-ajuns pentru a-i afla gândurile? 

—Nu! O solie turcească la Bucureşti şi o alta la Alba- 
Iulia, îndată după atacul nostru, ne-ar putea apropia de 
adevăr. Totdeauna la tratative şi discuţii scapă unele 
vorbe ce pun în lumină gândurile celui din fața ta. Abia 
după aceea vom alege între Mihai şi Andrei. Abia atunci 
vom şti cui să-i dăm steag. 

—Cine crezi că ar putea face o astfel de solie vicleană? 

Paşa Khidr, strălucitorule! Puţini s-au folosit, din 
păcate, de harurile înțelepciunii sale. 

„Îl ştiu, gândi Ibrahim. E glumeţ şi viclean. La 
tratative discută prieteneşte, râde mereu, însă fiecare 
frază a lui ascunde o capcană. Totuşi cunosc unul mai 
bun decât el. Acest Mustafa care îl întrece în şiretenie şi 


înțelepciune. El cumpăneşte cu grijă fiecare lucru. Sau, 
mai bine, îi trimit pe amândoi. Mustafa şi Khidr vor face 
treabă la Bucureşti şi Alba-Iulia. Amândoi se vor 
completa de minune. Greu va fi pentru ghiauri să 
ascundă ceva de agerimea acestora. lar dacă se întâmplă 
ca legăturile dintre Andrei şi poloni să fie doar zvonuri, îi 
dau acestuia firman de recunoaştere peste Transilvania, 
Moldova şi Țara Românească. Păstrez pentru Mihai veche 
prietenie, dar interesele imperiului sunt mai presus de 
prietenie. Păcat că nu am un general ca el! Mustafa şi 
Khidr vor pleca la Bucureşti cu câteva daruri din partea 
noastră pentru Mihai. Măcar prin daruri va înțelege că nu 
l-am uitat.” 
Era în ziua de 24 iulie a anului 1599. 

La 28 iulie intră prin poarta de sud a Bucureştilor un 
călăreț al cărui cal înspumat dovedea grabă mare şi drum 
lung. Era un bărbat înalt, cu fața frumoasă, cu buza de 
jos veşnic adusă înainte parcă a batjocoră. Gărzile 
palatului domnesc îl recunoscuseră pe vestitul luptător 
Niță Praştie şi-l sloboziră înăuntrul zidurilor fără a-i mai 
pune obişnuitele întrebări. 

Un ceas mai târziu, pe ulițele Bucureştilor trecu un 
zvon, ca o răceală, ce aduse multă nelinişte. O oştire 
turcească urca prin Balcani cu amenințare asupra Ţării 
Româneşti. În vreme ce locuitorii Bucureştilor comentau 
asemenea ştire căzută ca un trăsnet, Mihai-vodă ţinea 
sfat de taină în cămara lui de lucru cu puţinii boieri şi 
prietenii apropiaţi ce putură fi strânşi în grabă mare. 

—Sunt cam la şapte-opt mii de iatagane, zise Niţă 
Praştie, deschizând Sfatul la porunca domnului. Oaste 
uşoară, fără tunuri. Cei patru sute de tineri ai mei, 
ascunşi prin pădurile Balcanilor, vor face unele 
stricăciuni, însă nu prea mari. Numai oştile greoaie, cu 
muniție şi tunuri multe, pot avea necazuri la un astfel de 
drum. 

Auzind asemenea veste, pe fețele căpitanilor, boierilor 
şi prietenilor lui vodă se aşternu îngrijorarea. Doar cinci 
dintre ei zâmbeau, iar aceştia erau vodă, Cae Indru, 
Costache Caravană, Ducu cel Iute şi Chirilă Zece Cuţite. 

—Aştept păreri! grăi vodă. 

—Păreri, măria-ta? se miră Aga Leca. lată că vechiul 
nostru plan are cusururi dintre cele mai rele. Am crezut 
că prin slobozirea oştilor noastre, duşmanii se vor pândi 


între ei dându-ne nouă răgaz de timp. Atunci mi-am spus 
păre rea şi mi-am arătat neîncrederea. lată că turcii vin 
peste noi. Bine că-i avem la Bucureşti pe cei şase mii de 
oşteni rămaşi din oastea mare. Din păcate, mi-e teamă de 
ceilalți duşmani, auzind călcarea turcilor, se vor năpusti 
degrabă asupra Ţării Româneşti. 

—Nici vorbă despre aşa ceva, îl întrerupse Cae Indru. 
Când au mai atacat turcii doar cu opt mii de oşteni? 
Niciodată, prieteni. 

—Atacă acuma, grăi Aga Leca. 

—Nu-i firea lor, zâmbi Mihai-vodă. Ei vin peste noi 
sau cu gânduri de jaf, sau spre a ne cerceta puterile. 
Acum turcii se află în tratative cu Praga. Ei nu au destulă 
putere pentru a se înfrunta cu oştile împăratului şi cu 
polonii. Dovadă e faptul că prin Balcani se mişcă o oştire 
măruntă. 

—să dea Dumnezeu! murmură Preda Buzescu. Avem 
ceva oştire în Bucegi, însă nu pe cât ne-am dori. Cred că 
e bine să o scoatem dinaintea turcilor. Cei cinci mii opt 
sute de tineri dimpreună cu cei din Bucureşti, adică 
aproape douăsprezece mii de oameni, îi vor aştepta pe 
turci la Dunăre. Trebuie să-i zdrobim atât de iute încât 
nici să nu se bage de seamă că a fost război. Să-i tăiem 
până la unul. Să umplem Constantinopolul de spaimă. E 
prima oară când numărul nostru îl întrece pe al turcilor. 

Planul nu e rău, Predo! râse domnul țării. Are totuşi 
unele cusururi. Încă nu a sosit vremea să scoatem la 
vedere Armata Bucegilor. E prea timpuriu. Pe aceasta o 
țin pentru Transilvania. lar până în toamnă sper să o 
ridicăm la peste opt mii de oameni. Pe marele vizir 
Ibrahim îl cunosc bine. Cândva am fost prieteni. Dar pe 
vremea aceea el nu era mare-vizir, eu nu eram domn al 
Ţării Româneşti. Ibrahim e înțelept. El ne încearcă doar 
puterile. Aici e cheia. Cum îi răspundem? leşim cu oştile 
dinaintea lor, sau facem ceva harță, nelăsându-i a jefui în 
voie? 

—Măria-ta! se amestecă Indru. Îmi trebuiesc şase sute 


de călăreţi buni. Niţă Praştie are patru sute la poalele 
Balcanilor. Ei bine, cu cei şase sute voi trece Dunărea în 
noaptea asta peste Cârna Mică şi ne vom strecura 
neştiuți pentru a ne împreuna cu ai lui Niță. Sunt de 
părere să nu punem stavilă cu alte oşti, dar nici să nu-i 
lăsăm pe turci a-şi face de cap. Apoi, oştirea ce vine spre 
noi poate de la Daud, sau de undeva de pe aproape, nu se 
aşteaptă la amenințări asupra sa dincolo de Dunăre. În 
astfel de prilejuri paza taberelor e slabă. 

—O mie de oameni împotriva a şapte-opt mii e moarte 
sigură, grăi banul Manta. 

—Nu totdeauna, zâmbi Cae. Domnia-ta ai făcut câteva 
minuni împotriva tătarilor cu o oaste la fel de mică. 

—Adevărat! se înveseli Manta. Dacă nu primeam 
ajutoare la vreme... 

—Planul lui Cae e plin de înțelepciune, grăi Vodă. Un 
atac prin surprindere la vreme de noapte aduce 
totdeauna foloase mari. Noi i-am mai bătut astfel pe tătari 
şi pe turci. Când eşti luat din somn, nu mai hotărăsc nici 
vitejia nici numărul oştenilor. lar câtă vreme nu scoatem 
oastea să-i înfruntăm puternic, vechiul meu prieten 
Ibrahim nu va şti despre noi mai multe decât cunoaşte 
azi. 

Cu acesta Sfatul de taină luă sfârşit. Erau ceasurile 
cinci după prânz. 


* 


Puțin înainte de miezul nopții, pescarii de la Cârna 
Mică, aşezare pe Dunăre nu departe de Giurgiu, avură 
trudă multă. Ei folosiră bărcile pentru a scoate din țară 
şase sute de tineri călăreți. Cae, Chirilă, Ducu, Niță 
Praştie şi Costache privegheau buna rânduială a trecerii 
peste Dunăre. Nici o lumină nu se văzu în noaptea aceea 
în satul pescăresc sau pe marele fluviu. Nici strigătele 
obişnuite ale oştenilor nu se auziră în tăcerea adâncă a 
nopții. Potecile ştiute de ei şi mai ales de Niță Praştie, 


care lucra de peste trei ani sub poalele Balcanilor, fură 
întrebuințate cu folos. Cei şase sute se mişcau sprinteni 
prin păpurişul înalt, oco lind ochiurile de apă ce pustiau 
locurile departe. Curând ieşiră la margini de păduri, pe 
sub dealuri, pe creste, ferind cu grijă aşezările omeneşti. 
Şase sute de tineri plini de curaj ieşiră din țară la vreme 
de noapte avântându-se prin locurile controlate de turci 
şi nu se ştia câți vor mai face drumul îndărăt. Când se 
lumină de ziuă, Dunărea rămăsese departe în spatele lor. 
Poposiră peste zi în văgăunile unei păduri ce părea să nu 
aibă margini. Pâraiele cu apa limpede ca oglinda, iarba 
voinică şi grăunțele din desagii oştenilor îndestulară caii. 
Renumitul caş românesc, pâinea fragedă de casă şi vinul 
din ploştile de lemn, răcit cu apa rece a izvoarelor, potoli 
foamea tinerilor bărbați. Armele celor şase sute de oşteni 
i-ar fi mirat pe mulți cunoscători. Fie care tânăr purta la 
şold un topor cu fierul lat, iar la brâu un pistol şi un 
cuțit. Acestea şi mai ales topoarele erau vechile arme ale 
românilor, necruțătoare la atacurile de noapte. Rămaseră 
toată ziua adânc înfundațţi în hățişurile pădurii. Cea mai 
mică greşeală i-ar fi costat viaţa. În spatele lor şi în 
oricare parte se aflau aşezări unde turcii dispuneau de 
garnizoane puternice. Doar neobositul Niţă Praştie, 
îmbrăcat într-un caftan ponosit, călare pe un cal costeliv 
de rasă proastă, cu încălțările rupte, ieşi la drum şi se 
pierdu curând printre numeroasele dealuri. Turcii 
puseseră preț pe viaţa lui o mie de țechini de aur, dar anii 
treceau fără ca cineva să-i poată da de urmă. Îşi avea 
gazdele lui sigure printre bulgari, sau culcuşuri tainice în 
munți. Micile oştiri turceşti, în trecere prin Balcani, 
suferiseră adesea pagube mari la vreme de noapte. Chiar 
garnizoanele pățiseră necazuri la muniții sau la tunuri. 
Datorită lui Niţă şi oamenilor săi, la pragul Balcanilor 
domnea o permanentă stare de nesiguranță. Grupurile 
mici de oşteni turci care treceau Dunărea la jafuri de vite 
şi oi, sau veneau cu prăzi din Ungaria şi Serbia, ori cu 
tributuri şi mucareruri, cădeau adesea sub securile 


oamenilor lui Niţă. Când turcii făceau căutări mari 
folosind oaste numeroasă, Niţă îşi trecea oamenii în țară. 
Prietenii bulgari îi anunțau primejdia din timp, sau 
puneau mâinile pe arme gata să-l sprijine cu viețile lor. 
Gazdele lui, de obicei bulgari săraci, cunoşteau prețul 
denunțului, dar trecuseră trei ani şi nu se găsise un 
singur bulgar să-şi fi spurcat sufletul cu o trădare pentru 
frumoasa avere de o mie de țechini. Creştinii de sub 
Dunăre îi scorniseră cântec viteazului român, iar turcii îl 
porecliseră El Şeitan, adică Diavolul. Multe zvonuri şi le 
gende se țesuseră în jurul lui. Oamenii le înfrumusețau şi 
adăugau la ele tot ce le-ar fi lipsit. Chiar turcii, mari 
iubitori de vitejii, înfloreau legende în jurul numelui 
acestuia. Niţă merita din plin asemenea cinste. Nici 
pasărea n-ar fi putut să treacă spre granița Ţării 
Româneşti fără ştirea lui. Plin de înțelepciune, aşezase 
pândari pe crestele munților, prin strâmtori şi prin văi, 
iar bulgarii localnici îi adunau ştiri. Multe cirezi de vite şi 
oi scoase din mâinile turcilor erau împărțite la vreme de 
noapte printre localnici. Multe luau drumul Ţării 
Româneşti. 

Când se aşternură umbrele serii, veniră în pădure doi 
tineri bulgari ce călăreau destoinici pe deşelate. Erau 
oamenii trimişi de Niţă. Conduşi de aceştia, oştenii lăsară 
drumul spre sud şi apucară către apus. După câteva 
ceasuri de drum prin locuri grele, necunoscute, departe 
de drumuri, opriră în coama unui deal împădurit. Niţă le 
ieşi înainte. Se aflau cu el patru sute de români şi peste o 
sută de bulgari dornici de a ridica topoarele împotriva 
turcilor. Cele două mici oştiri aşteptau porunci în vreme 
ce Niță, Cae, Ducu, Costache şi Chirilă țineau Sfat de 
taină. 

—Turcii au pus tabără de noapte dincolo de lanțul 
dealurilor, spuse Niţă Praştie. Se află acolo o vâlcea 
întinsă. Prin mijlocul vâlcelei curge un pârâu cu apă 
bună pentru oameni şi cai. În jurul vâlcelei au pus străji, 
după obiceiul lor, câte două la o sută de paşi, iar în mijloc 


au ridicat un cort cu steagul comandantului. Zgomotul 
din tabără nu s-a potolit. Focurile la care oştenii îşi 
pregătesc cina se văd până departe. 

—Lăsăm caii aici, zise Cae. Drumul până la tabără îl 
facem pe jos. Niţă, tu rămâi să aduci oamenii! Eu, Chirilă, 
Ducu şi Costache plecăm să facem spărtură în zidul 
străjilor. Dacă se dă alarma în tabără să nu porți de grijă! 
Întorci oamenii la adăpostul pădurii de peste zi! Ne vedem 
acolo pentru a hotărî altă încercare. 

—E bine să nu atacați străjile înainte de miezul nopții, 
observă Niţă. Turcii le schimbă totdeauna la ceasul acela. 

—Aşa mă gândeam şi eu, interveni Costache. Vom 
pândi schimbarea străjilor şi abia după un ceas începem 
să facem spărtura. O sută să rămână la cai. Ceilalţi e 
bine să se apropie de vâlcea pentru a nu pierde timp cu 
aducerea lor. Semnalul nostru va fi un țipăt de bufniță. 

Tinerii prieteni se mistuiră în umbra copacilor pe 
direcția arătată de Praştie. Noaptea era calmă, tihnită. 
Undeva pe vale, focurile din tabăra turcească mureau 
treptat. 

„Pentru a câta oară greşesc comandanții turci? se 
întrebă Cae. Trufia lor nemărginită le-a adus multe 
necazuri. Numai un comandant lipsit de înțelepciune 
pune un singur rând de străji în jurul oştirii ce se 
odihneşte. Un om chibzuit n-ar fi lăsat vârfurile dealurilor 
fără pândari. Acest popor de mari viteji suferă pierderi 
datorită îngâmfării. De sute de ani duşmanii lor au fugit 
îngroziți văzându-le hărnicia pe câmpul de luptă. De sute 
de ani turcii greşesc nesocotind viclenia altora. Noi i-am 
bătut mereu fiindcă le-am cunoscut slăbiciunile.” 

Cei patru tineri se aflau pe o spărtură de la muchia de 
jos a dealului. Pârâul ce tăia valea în două clipocea 
molcom. Greierii cântau a linişte. Pe buza spărturii, două 
străji dormeau culcate peste iatagane. Cuţitele lui Chirilă 
şi Costache le luară din somn, iar împrejur greierii nu-şi 
continuară cântecul. 

—Al doilea post de strajă trebuie să fie dincolo de 


pârâu, şopti Ducu. 

Trecură pârâul aținându-se în umbra tufelor mici şi se 
târâră prin iarba fragedă. Nimic nu se clintea în jurul lor. 
Doar din tabără venea ceva zgomot de vânzoleală a cailor. 
Alte străji şedeau pe o ridicătură de pământ în spatele 
unor tufe. Cae şi Ducu, neîntrecuţi în arta de a se târî 
fără zgomot, făcură un mic ocol pentru a le cădea în 
spate. Fiecare mişcare a lor avea încetineala melcilor. 
Timpul trecea înfiorător de greu pentru Costache şi 
Chirilă, rămaşi în urmă la adăpost sigur. Noaptea nu era 
nici luminoasă, nici închisă de nori mulți. Două umbre se 
ridicară din iarba înaltă. Două cuțite sclipiră prin aer. 
Două icnituri slabe arătau singurul zgomot. Nepricepuții 
ce nu ştiau să prindă cu palma gura celui lovit şi să se 
arunce la vreme peste el, curmându-i zbaterea, 
întâmpinau totdeauna mari neajunsuri din partea 
zgomotelor. Dar Cae şi Ducu, buni cunoscători ai acestor 
taine, lucrară fără greşeală. 

Se uniră cu toții şi porniră mai departe folosind cu 
grijă, tufele sau iarba. După un ceas de trudă, cercul de 
străji din jurul taberei căzuse. Apoi se auzi un țipăt de 
bufniță. De pe dealul din apropiere răspunse unul 
asemănător. Noaptea, trecută mult dincolo de jumătatea 
ei, îşi astâmpăra zăpuşeala. O mie de oşteni înconjurau 
tabăra târându-se prin iarbă. Dar, ca de obicei, unde 
sunt mari aglomerări de oameni, se întâmplă ca unii să 
nu aibă somn. Acesta era necazul de care se temeau mai 
mult conducătorii românilor. Al doilea necaz putea să 
vină din partea cailor ce se dovedesc neliniştiți simțind 
primejdia.  Îndrăzneţii tineri conduşi de cei cinci 
comandanți, ajunseră doar la douăzeci-treizeci de paşi 
când vânzoleala cailor cunoscu opintire mare, iar 
strigătele de spaimă sparseră tăcerea nopții. Comenzi 
scurte, lipsite de obişnuita fereală îi aruncară pe români 
asupra taberei. Luaţi din somn, turcii puneau stavilă 
slabă. Răcnetele de moarte umplură vâlceaua. Cae, 
Chirilă, Ducu şi Costache ajunseră lângă cortul 


comandatului în acelaşi timp. Străjile cortului se aflau 
undeva în învălmăşeală. Mahmud-paşa, un bărbat voinic 
ce nu împlinise patruzeci de ani, pe jumătate dezbrăcat, 
prinse iataganul. Cuţitul lui Cae aruncat cu meşteşug 
doar de la cinci paşi îi străpunse brațul. Din culcuşul 
comandantului o tânără femeie privea cu groază. 

Era o bulgăroaică pescuită cu forța celor puternici. 

—Fugi! strigă Costache în bulgăreasca lui stâlcită. 

Fata nu aşteptă să i se spună de două ori şi porni 
aproa pe despuiată, ferindu-se de grupurile încăierate, 
până când ajunse pe o coastă împădurită a dealului. 
Acolo îşi adună puterile zăbovind lângă un copac uriaş, 
apoi o rupse la fugă şi multă vreme fu urmărită de 
strigăte de moarte. 

În timp ce tânăra fată se pierdea după dealuri, turcii 
care nu apucară să scape din cercul de fier al atacatorilor 
simțiră uşurare. Românii se retrăgeau grupați strâns, 
folosind firul pârâului. Despre o urmărire din partea celor 
din tabăra adversă nici nu putea fi vorba. Turcii nu-şi 
reveniseră, iar cei mai lucizi dintre ei nu bănuiau că fuse 
seră atacați doar de o mână de oşteni. Peste un ceas, 
nouă sute şi ceva de români goneau spre țară parcă 
mânați de furtună. Caii celor ce lipseau dintre ei alergau 
alături, fără stăpâni. În tabăra turcească numărătorile se 
făcură abia la ziuă. Două mii cinci sute de morți şi răniți 
arătau trecerea românilor pe acolo. Mahmud-Paşa călărea 
între Ducu şi Caravană. Fruntea lui căzută spre piept se 
ridica rar spre Chirilă, care purta marele steag verde al 
Imperiului Otoman. Fusese o luptă sau un vis rău? 

În ziua de 5 august se întâmplară la Bucureşti două 
evenimente mari. Locuitorii Capitalei îi primiră în zori cu 
urale pe cei şase sute de viteji ce spărseseră prin vicleşug, 
oastea duşmană departe de granița Ţării Româneşti. Apoi, 
la puțină vreme după prânz, fură anunțați soli ai turcilor. 
Mihai-vodă îi trimise în calea lor pe Cae Indru şi Preda 
Buzescu, dimpreună cu o sută de oşteni. Mustafa şi 
Khidr, însoțiți de cincizeci de spahii frumoşi ca zeii pe caii 


lor harnici, fură salutaţi de gărzile româneşti la o poştă de 
Capitală. Cae făcu prezentările de rigoare zâmbind curte 
nitor. Mustafa şi Khidr, ce aflaseră în drumul lor despre 
marele dezastru în care căzuse oştirea lui Mahmud-paşa, 
zâmbiră la fel, ca şi când n-ar fi ştiut nimic. 


* 


Domnul Țării Româneşti primi solii în marea sală a 
tronului. Curtenii îmbrăcați strălucitor se rânduiră 
frumos lângă pereți făcând culoar viu. Khidr, mărunţel, 
rotofei, cu fața aplecată spre veselie şi ochii râzători, 
părea un prieten al casei venit în ospeție. Mişcările lui 
degajate nu arătau nimic din obişnuita rigiditate a solului 
unei mari puteri. Mustafa, cu fața prelungită, blândă, 
arăta mai degrabă a schivnic depărtat cu firea de patimile 
omeneşti, decât a sol al Porții Otomane. Se ploconiră 
adânc în fața lui Mihai-vodă, lucru de mirare la solii 
turcilor ce-şi arătau de obicei aroganța înaintea 
conducătorilor popoarelor mici. 

—Măria-ta! grăi Khidr într-o bună românească. 
Aducem la voi pacea marelui sultan. 

—Şi prietenia marelui vizir Ibrahim, îl completă 
Mustafa. 

—Frumoase cuvinte! zâmbi vodă. Dar vă lipseşte 
întărirea lor. Nu văd la voi marele steag de pace. 

—Doamne! râse Khidr. Oare dragostea dintre popoare 
stă în semnul lucrurilor sau în inimi? 

—În inimi, aprobă vodă. Însă cuvintele de dragoste 
fără dovezi sunt ca păsările fără aripi. 

—Adevărat, măria-ta! se înclină inteligentul Khidr. Vor 
veni şi aripile cât de curând. Tratativele noastre sper să 
aducă steagul de pace atât de râvnit la Bucureşti. 

—Şi la Constantinopol, completă Mihai-vodă. 

—Fără îndoială, măria-ta! recunoscu Khidr. Şi 
Constan ti nopolul doreşte pacea iar azi, ştiindu-vă slabi 
şi neajutoraţi, aruncă el o nadă, mărinimia Porții 


Otomane se arată prin solii trimişi la Bucureşti. lată deci 
şi unele dovezi de dragoste acum când puterea voastră a 
scăzut cu totul. 

Domnul Ţării Româneşti simți cursa vicleană ce căuta 
a afla puterea oştilor sale, astfel că răspunsul chibzuit nu 
dezvălui nimic dibaciului sol. 

Totdeauna am fost o putere mică față de Imperiul 
Turcesc, zise continuând să zâmbească. 

—Dar niciodată atât de slabi ca acum, interveni 
Mustafa încercând să forțeze răspunsul direct la 
întrebarea iscusită a lui Khidr. 

—Ah! râse vodă. Credeam că-mi veți vorbi despre Impe 
riul Otoman, care trece azi printr-o perioadă de refa cere. 
Prietenul meu Ibrahim e un bărbat înțelept. El ştie că azi 
pacea îi aduce numai foloase. 

—Şi vouă, completă Khidr, ascunzându-şi 
nemulțumirea. 

—Adevărat! La vreme de pace se făuresc bunuri. 

Cu aceste vorbe ale domnului Țării Româneşti, 
ceremonia primirii solilor luă sfârşit. Dar vodă ştia că 
greutățile vor începe abia peste un ceas, când vor începe 
tratativele. Cei doi soli se dovedeau peste măsură de 
vicleni. Era pentru prima dată când turcii foloseau la 
Bucureşti viclenia în locul aroganţei. Marele vizir Ibrahim 
îndruma politica imperiului pe un drum nou şi solid. 

Solii împărțiră daruri de seamă. Vodă primi o sabie 
frumoasă de Toledo cu mânerul bătut în nestemate. 
Valide, mama sultanului, îi trimetea lui Pătraşcu, tânărul 
fiu al lui Mihai, o minunată cingătoare cu cataramele de 
aur, un caftan împodobit cu mărgăritare şi un cal alb 
căruia nu-i lipseau gătelile scumpe. 

Khidr şi Mustafa, amestecați printre curteni, îl 
căutară pe Cae Indru, curioşi a-l cunoaşte pe omul a 
cărui faimă se dovedea mai mare la Constantinopol decât 
la Bucureşti. Chirilă, Costache, Cae şi Ducu şezură de 
taină cu ei multă vreme. 

În timp ce la Bucureşti masa tratativelor îşi aştepta 


oas peţii, Niță Praştie şi cei patru sute de viteji se 
împreunară cu alți o mie de oşteni aduşi de Manta şi se 
răspân diră în pază pe Dunăre. Dar oastea fostului paşă 
Mah mud, atât de crunt lovită la vreme de noapte, cobora 
spre Daud să-şi refacă puterile. Astfel amenințarea 
turcilor căzu cu totul. 

În jurul mesei luară loc Indru, Preda Buzescu, Leca, 
Costache şi Calomfirescu. Domnul Ţării Româneşti nu se 
arătă acolo, ceea ce-i descumpăni pe cei doi soli. Prin 
lipsa lui de la tratative, Mihai-vodă le arăta limpede că 
impunea o linie nouă privitoare la nivelul discuţiilor. El 
era domnul țării, iar ei doar trimişii sultanului. Niciodată 
nu se mai întâmplase una ca asta. Conducătorii 
popoarelor mici şedeau la discuţii chiar cu cei mai 
mărunți demnitari ai turcilor, în fața cărora se aplecau de 
multe ori cu umilință. Să fie oare azi atât de puternic 
Mihai-vodă? Sau era doar un act de bravadă vicleană? 

—Efendi! deschise discuţiile Mustafa. Andrei Bâthory, 
suzeranul vostru, cere firman de recunoaştere din partea 
noastră. El se obligă să ne plătească tribut ca stăpân al 
Transilvaniei, Moldovei şi Țării Româneşti. Aşa stând 
lucrurile, el nu-l mai socoteşte domn al țării pe Mihai- 
vodă. 

—Dar asta o face din Alba-lulia, nu din Bucureşti, 
răspunse Preda Buzescu tăios. Vorbele acelui prinț 
fluşturatic ar avea greutate dacă ar fi stăpân de fapt peste 
Tara Românească. 

—Va fi, zâmbi Khidr. Va fi dacă primeşte firman. 

—Credeţi atât de mult în puterea acelui firman, 
efendi Khidr? interveni Cae. 

—Credem. El înseamnă încuviințarea noastră să 
pornească spre Dunăre şi nu văd cu ce oşti l-ați putea 
opri. 

—Cu cele turceşti, râse Cae. Andrei va cobori însoțit 
de poloni. V-ar conveni oare o graniță polonă pe Dunăre? 
V-ar conveni oare să ştiţi pe Dunăre o oaste polonă de 
cincizeci de mii de viteji sub comanda înțeleptului 


hatman Zamoyski? Cine l-ar putea opri pe Zamoyski să 
intre în Balcani? 

—Facem scrisori de garanție, se amestecă Mustafa 
înciudat. 

—Cei puternici n-au respectat niciodată astfel de 
scrisori. 

—Dar şi noi suntem puternici, zâmbi Khidr. 

—Fără îndoială! se amestecă rotofeiul Costache. Însă 
tare-mi vine să cred că Porții Otomane nu i-ar conveni să 
şadă veşnic pe picior de război. 

—Vecinătatea unui popor mic nu vă ridică necazuri 
mari, întări Cae. 

—Ne-am gândit şi la asta, zise cu finețe Mustafa. Ne- 
am gândit să vă dăm vouă steagul de pace, dar care ar fi 
câştigul? Îi puteţi voi opri pe Bâthory şi pe Zamoyski să 
coboare la Dunăre? Îi puteţi voi opri acum când întreaga 
voastră oştire se ridică doar la şase mii de oameni? 

—Atunci, care ar fi calea cea bună? ocoli Indru 
răspunsul la care se aşteptau cei doi. 

—Să-i dăm firman principelui, forță nota discuţiilor 
înțeleptul Mustafa. El şi polonii ne vor da scrisori de 
garanţie. Acestea fac oricum mai mult decât asigurările 
voastre că-i veți opri din drum. 

—Dar n-am dat nici un fel de asigurări, interveni 
Costache. 

—Cu atât mai rău, se posomori Khidr. 

—Rău pentru cine? întrebă Costache candid. 

—Păi se înțelege că pentru voi. 

—Numai la prima vedere, zâmbi Cae. Poarta Oto mană 
încearcă să vândă pielea ursului din pădure, vorba 
proverbului românesc. Sunt cinci ani de când turcii nu 
mai au putere în Ţara Românească. lar dacă nu au 
această putere, despre ce discută aici solii acestora? Să 
înțelegem din vorbele lor amenințări după ce au rostit 
dorința lor de pace? Efendi, dați acel firman lui Andrei 
Bâthory! 

—Ah! sări Khidr. Domnia-ta poți lua asemenea 


hotărâre? 

—Pot. Sunt nepotul domnului Ţării Româneşti, deci 
primul om al său la masa tratativelor. Dar să nu uitaţi că 
Praga şi Viena nu vor privi cu ochi buni pasul vostru. Şi 
de asemenea să nu uitaţi că Mihai-vodă, în fruntea celor 
o sută de mii de oşteni ai lui Rudolf al doilea, poate 
pârjoli chiar Constantinopolul. 

Auzind asemenea vorbe, Mustafa şi Khidr, ciuliră 
urechile. Oare asta să se fi discutat la tratativele de la 
Praga? Mihai-vodă în fruntea oştirilor împăratului ar fi 
însemnat un pericol însutit mai mare decât hatmanul 
Zamoyski. Apoi, polonii nu erau atât de puternici încât să 
țină oşti la granița de pe Dunăre. Şi, de fapt, ar fi fost 
puţin probabil să coboare spre sud. lar pe unele zvonuri 
nu se putea pune temei. Cei doi nu regretară că 
schimbară nota discuţiei, fiindcă aflaseră lucruri 
însemnate, dar nici nu puteau forța prea mult, fără a 
produce o ruptură a tratativelor, neprielnică Porții 
Otomane. 

—Vorbele noastre nu au pornit ca ameninţări, grăi 
Khidr cu un ton blajin. La tratativele cu voi încercăm să 
găsim calea cea mai bună atât pentru imperiu cât şi 
pentru Mihai-vodă, atât de iubit în fața marelui vizir. Din 
păcate, ne aflăm în încurcătură. Curtea de la Bucureşti 
nici nu oferă, nici nu cere. 

Erau singurele vorbe de sinceritate ale solului, iar Cae 
simți acest lucru. 

—Se pare că abia acum intrăm pe făgaşul bun al 
tratativelor, zâmbi el. 

—Spre folosul celor două părți, observă Mustafa. Ne 
miră faptul că nu aţi cerut până acum steagul de pace. 

—Pe noi ne miră că nu l-ați adus fără să-l cerem. 
Acum, Imperiul Otoman nu are de ales şi vom dovedi 
acest lucru. Sunt cinci ani de când noi nu am mai 
coborât la sud de Dunăre decât pentru a ne apăra 
granițele şi nu le-am apărat rău. lată deci că au fost cinci 
ani de linişte pentru voi. Câtă vreme Mihai-vodă va fi 


stăpân în Ţara Românească, pe Dunăre nu se vor aşeza 
puteri străine. 

—Dar azi sunteți slabi, observă Khidr. 

—Şi cine vă opreşte să întăriți puterea lui vodă? Ar fi 
destul să ne acordațţi steagul de pace şi cincizeci de mii de 
țechini de aur. 

Mustafa şi Khidr se priviră uluiți. Niciodată imperiul 
nu acordase ajutoare popoarelor mărunte. Niciodată 
popoarele mici nu îndrăzniseră să ceară. Omul lui Mihai- 
vodă poate că nu era în toate mințile. 

—La ce v-ar folosi? întrebă precaut Mustafa. 

—La ridicare de oşti mari, care să pună stavilă unei 
viitoare mişcări a lui Andrei şi Zamoyski spre Dunăre. lar 
noi garantăm cu scrisori să nu atacăm Constantinopolul. 

Din nou cei doi ciuliră urechile. Cae nu pomenise 
nimic despre garantarea Balcanilor. Era limpede că la 
Praga se discutase eliberarea Balcanilor. 

—E rândul vostru să vindeţi pielea ursului din 
pădure, zâmbi Khidr. Nu uitaţi că sunteți un popor prea 
mic pentru a garanta capitala unui imperiu! 

—Noi suntem mici, dar duşmanii voştri sunt 
puternici, spuse evaziv Cae. Oştile lor conduse de Mihai- 
vodă ar pune în mare primejdie Poarta Otomană. lată că 
voi nu ne-aţi oferit până acum decât amenințări, în vreme 
ce alte popoare ne acordă sprijin de seamă. Dacă nu vă 
grăbiţi, vom fi în situația să nu avem de ales. 

—Ne trebuie răgaz de chibzuială, grăi Mustafa. 
Răspunsul nostru va veni curând. 


* 


În ziua de 25 august, marele vizir Ibrahim îi primi în 
palatul sau pe Mustafa şi Khidr. Cei doi soli ce 
negociaseră la Bucureşti şi la Alba-Iulia arătau zdrobiți 
de oboseala drumului lung. 

—Ai găsit adevărul, Mustafa? întrebă Ibrahim 
privindu-l adânc. 


—L-am găsit, strălucitorule! zâmbi acesta. Truda 
noastră nu s-a dovedit zadarnică. 

—Înseamnă că ştii cui trebuie să-i dăm steagul. 

—Ştiu, strălucitorule! Lui Mihai-vodă. Ameninţare 
polonă nu va fi la Dunăre câtă vreme îl sprijini pe domnul 
Ţării Româneşti. Acum el e disperat. La disperare, ar 
putea fi un simplu general al împăratului Rudolf. Cu un 
astfel de general, Rudolf s-ar încumeta asupra Balcanilor. 
Să-l sprijinim pe Mihai acum la vreme de grea cumpănă 
pentru el, iar din duşman îl vom face prieten. Din păcate, 
la Bucureşti nu am aflat nimic despre puterea oştilor 
sale. Oamenii lui vodă s-au arătat la fel de vicleni ca şi 
conducătorul. Însă ghearele lui Mihai sunt mai ascuţite 
decât oricând. Oastea lui Mahmud-paşa a trecut pe sub 
topoarele valahilor cu mult înainte de a se apropia de 
Dunăre. Comandanții garnizoanelor de sub Dunăre nu 
cred să fi trecut pe sub nasul lor vreo oaste valahă. 
Nimeni nu-şi poate ascunde oştile într-un astfel de drum 
lung. Şi totuşi armata lui Mahmud-paşa a suferit o 
înfrângere groaznică. lenicerii lui Mahmud, cu care am 
stat de vorbă, cred că cei ce i-au atacat la vreme de 
noapte nu erau mai puțini decât ei. Cum a putut oare 
Mihai-vodă să aducă sub poalele Balcanilor o astfel de 
armată? 

— Mahmud, ce spune? 

Mahmud a dispărut dimpreună cu steagul nostru 
cel verde. Iată dar, strălucitorule, că domnul Ţării Româ 
neşti nu se lasă călcat de oşti chiar acum când pare căzut 
la pământ. 

—Au pomenit valahii ceva despre luptele cu Mahmud? 

—Nici o vorbă, strălucitorule! În Balcani lumea se 
minunează şi nu crede să fi fost război. Totuşi două mii 
cinci sute de morți şi răniți stau mărturie. 

—Mda! murmură Ibrahim. Asta e tot? 

—Nu, strălucitorule! interveni Khidr. Iscoadele noastre 
din Ţara Românească au auzit unele zvonuri. Se zice că 
Mihai-vodă ar pregăti oşti în Munţii Bucegi. Din păcate, 


nu se poate pătrunde acolo. Cei care au încercat nu s-au 
mai întors. Totuşi, alimente şi arme trec mereu pe 
drumurile către munți. Şi tot de la iscoade am aflat că 
Mihai-vodă are gânduri să ocupe Transilvania cu puterea 
armelor. 

La auzul acelei veşti, marele vizir sări în picioare 
uimit. Pe față i se citea bucuria, dar şi îndoiala. 

„Dacă Mihai-vodă porneşte spre nord cu puterea 
oştilor, înseamnă că nu e atât de slab pe cât l-am crezut, 
gândi el. Iar de va izbândi în Transilvania, toate temerile 
noastre asupra lui Zamoyski se spulberă.” 

Apoi se întoarse către cei doi soli. 

—O Transilvanie sub Mihai-vodă ar fi rău, sau bine? 

—Bine, strălucitorule! râse Mustafa. Dacă valahul 
atacă Transilvania, va face pace la Dunăre. lar ofertele lui 
Rudolf nu vor mai însemna nimic pentru vodă. Cât despre 
Zamoyski, numai Mihai-vodă poate să-i taie castana. 
Numai de ar fi adevărat. 

—Trimitem alte iscoade în Țara Românească, hotărî 
Ibrahim. 


La 2 septembrie, Mihai-vodă primi steag de pace din 
partea Imperiului Otoman. Şi lucru nemaiauzit, un ajutor 
de zece mii de ţechini. În scrisoarea lui Ibrahim se făceau 
aluzii de încurajare pentru ocuparea Transilvaniei şi 
asigu rări că Țara Românească nu va suferi atacuri din 
parte tătarilor câtă vreme va lipsi vodă din Bucureşti. 

Începutul de toamnă se arăta frumos. Primii negustori 
turci intrară în Câmpia Bărăganului să cumpere grâne, 
vite, oi, miere şi lână. Fusese un an bun. Carele încărcate 
cu vârf se mişcau spre Dunăre ca nişte rațe sătule. 
Perioada jafului fusese înlocuită cu cea a negoțului. 
Satele frumoase, ridicate peste cele pustiite cândva, 
străluceau printre flori şi livezi. Gospodarii ospitalieri îi 
cinsteau pe negustorii aflați în trecere. Se apropia 


perioada tulburelului şi a nunțţilor. A pomenilor şi 
parastaselor uitate peste an. A serilor de clacă. Prilej de 
vânzoleală a tinerilor, sau de taclale a celor vârstnici. 
Erau atâtea prilejuri de petrecere la români încât 
gospodarii, ce-şi îndreptau speranțele asupra vinului 
până către postul Paşilor, se luau cu mâinile de păr 
înainte de Bobotează. Apoi, căindu-se de nesocotință, 
porneau după vinuri spre nord, către podgoriile mari. 


Capitolul 11 


La 5 octombrie Bucureştii se afla în mare fierbere. 
Curtenii lui Mihai-vodă anunțaseră cu două săptămâni 
înainte marele bal din palatul domnesc. Rădvane 
frumoase purtate de cai focoşi treceau fără întrerupere 
prin fața străjilor zâmbitoare. Căldura de la începutul lui 
octombrie nu mira pe nimeni în Câmpia Bărăganului. Ea 
ținea de obicei până către sfârşitul lunii. Încă nu căzuse 
bruma, iar gospodarii Capitalei puneau la murat gogoşari, 
gogonele cât pumnul, fragede ca sânul fetelor, castraveți 
mici spinoşi la capete, varză, a cărei zeamă căpăta în 
postul Crăciunului tărie de vin, ardei umpluţi cu varză ce 
se dovedeau peste iarnă mai buni ca ambrozia, sau 
ascundeau în fân vestitele noastre mere roşioare ori 
crețeşti, care ţineau până prin martie. În poduri se 
aşezau ciorchini de struguri ceruiți la capete, prune şi 
mere uscate aduse de pe la dealuri. În cămări sau pe 
policioare, gutui mari cât căpățâna de varză roşie, al 
căror miros te ducea cu gândul spre dulce binecuvântare. 

Lumânările multe prin sălile palatului domnesc, 
făcliile aşezate prin colțuri de curte aduceau în seara 
aceea o atmosferă de sărbătoare. Mihai-vodă lepădase 
straiele din catifea, pentru minunatul port românesc de la 
Jiu. Cămaşa, frumos lucrată în arnici negru pe la poale şi 
pe la pumnaşi, era un dar al mamei sale Tudora. Zeghea 
şi ițarii o frumoasă atenție a soției. Opincile din piele de 
porc, meşterite de dibaciul Ducu, un semn de prietenie. 

Invitaţiile numeroase trecuseră chiar în Transilvania, 
de unde coborâseră în goană mare frumoase trăsuri 
înconjurate de tineri călăreți. Din rădvanele trase cu 


măiestrie la scară coborau jupânițe îmbrăcate în 
mătăsuri scumpe, cu bijuterii ce luau privirile, sau în 
dragul port românesc ale cărui lucrături de mână 
întreceau strălucirea  mătăsurilor. Munteni  falnici, 
spătoşi, se încrucişau cu olteni îndrăzneți şi iuți de la Jiu 
şi Olt. Bucureştenii aplecați spre eleganța modei Apusului 
se întrețineau cu tineri focoşi de prin părțile Vrancei şi 
Buzăului. Curteni bătrâni în intrigi şi cuvinte cu tâlc, 
făceau ochii mari de sinceră uimire în fața atâtor 
frumuseți adunate acolo. Crai înrăiți în sfântă şi 
omenească desfrânare nu se puteau hotări unde să-şi 
arunce năzile. Viteji luptători de la Şerpăteşti, Putinei, 
Hârşova, Giurgiu, Rusciuk, Silistra sau Călugăreni, se 
simțeau pierduţi între sutele de fete, una mai frumoasă 
ca alta, care-i priveau doar în treacăt cu sfiiciunea de 
veacuri a sexului slab, însă cu precizia unui cântar fără 
sminteală. Mari boieri aplecați spre demnitate şi dulce 
trufie îşi uitaseră aerele undeva pe la uşi, amintindu-şi cu 
regret că nu mai sunt tineri. Unchiaşi uitaţi de păcatele 
lumeşti se înviorau din senin, se lepădau de junghiurile 
trecătoare, dornici a se prinde la dans. Bărbaţi 
credincioşi, chibzuiţi la purtare, se fofilau de lângă 
neveste parcă înțepaţți de streche, dornici să privească 
măcar o clipă în decolteurile ademenitoare. Preoți adânciți 
în pioase gânduri sfinte se înfiorau cu privirile lacome, 
promițându-şi a-şi spăla păcatele gândului cu lungi 
rugăciuni. Jupânese trecute de anii ispitelor se îmbujorau 
privindu-i pe tineri. 

Hangiul Cristache Mutu, a cărui guşă se legăna ca o 
tobă umplută, fusese tocmit pentru o noapte a priveghea 
buna rânduială a bucatelor şi vestitelor vinuri româneşti. 
Apucat de obişnuita lui limbariță, lăuda fiecare soi în 
parte cu atâta dulce convingere, încât nici invitații 
aplecați spre cele cucernice, sau spre crunte şi vechi 
vătămări ale pântecului, nu se opriră la mâncărurile 
uşoare sau la prima cană cu vin. 

Cei mai de seamă boieri ai Țării Româneşti se 


întâlniră acolo cu ceva cărturari din Transilvania, cu 
nobili unguri ca bătrâna contesă de Szatmári, contele 
Francisc Teke şi tânăra Alberta Teke, cu sârbi şi bulgari 
şi chiar dregători turci trecători prin țară. Nu lipsiră de la 
bal câțiva invitați mai aparte, ce nu erau obişnuiţi ai casei 
domneşti, cum era cazul Didinei Tufănel, sau al marilor 
negustori Isaia şi Calapăr. 

Vestiții viorişti şi ţambalagii Cotae, Guşă Dulce, 
Zamfir, Buzău, dimpreună cu marele gurist Dodu şi alți 
ortaci la fel de buni, însă mai puțin cunoscuți, porniră 
încuviințarea să-şi strunească cele unelte de cântat. 
Sârba de la Breaza deschise balul. Vodă se prinse în joc, 
spre bucuria invitaţilor. Chirilă Zece Cuţite prinse umerii 
Albertei, iar tânăra îi şopti cu spaimă: 

—Dar nu cunosc dansul acesta. 

—Îl înveţi, zâmbi Chirilă. Melodiile dansurilor 
româneşti sunt atât de sprintene şi tactul atât de îmbietor 
încât picioarele şi corpul se supun fără greşeală. 

leremia Băicoianu intră alături de Didina. Îmbrăcată 
cu lucruri de împrumut, unele prea largi, altele prea 
strâmte, fata încerca un sentiment de adâncă umilință, 
dar când văzu fața radioasă a clucerului, când îi citi în 
lumina ochilor, se prinse în joc şi uită de starea sa 
jalnică. 

—Cine sunt acei tineri frumoşi? întrebă contesa de 
Szatmári, întorcându-se către Cae Indru. 

—Care, doamnă? Aici sunt atâtea perechi frumoase... 

—Bărbatul înalt şi bruneta aceea focoasă. 

—Da, da, acum îi văd. Tânărul domn e clucerul 
Ieremia Băicoianu, fiul marelui boier Vintilă. 

—Şi fata? 

—E fiica unui lingurar. 

—Fiica unui ce? 

—A unuia care face linguri. Mihai-vodă le va fi naş. 

—Ei, la dracu! Ştii că boierii valahi sunt isteți? Ei se 
pricep a-şi primeni sângele. 

Tinerii de prin părțile Buzăului porniră Sârba Popilor. 


Cei aflați pe margini îi însoţiră cu tactul palmelor. Apoi 
intrară gorjenii cu vestitul Căluş românesc, atât de drag 
lui vodă. Făloşi ca împărații, iuți ca scânteile, aprigi ca în 
luptă, mari în chiote ca nişte scăpați, tinerii olteni 
amuțiră asistența. Sub picioarele lor sprintene, tari ca 
fierul, sub bâtele lor de lemn de corn, dalele de marmură 
ale palatului domnesc păreau gata a se desface în mii de 
bucăți. 

Bătrâna contesă de Szatmâri încremenise. Niciodată 
nu văzuse un dans atât de grăitor, de energic, de 
sprinten. Dansatorii păreau un singur trup. Trupul 
ritmului. 

—Jesus Maria! murmură când se sfârşi dansul. Dragă 
domnule Teke, ştii ce-mi trece prin minte? Cred că 
dansurile arată vigoarea unui popor. Văzând Căluşul, mă 
dumiresc abia acuma cum a fost cu putință ca 
şaptesprezece mii de valahi să învingă la Călugăreni o 
sută optzeci de mii de turci. 

Pierduțţi pe aleile imensului parc de castani, Ieremia şi 
Didina păşeau sfioşi unul lângă altul. Se cunoscuseră cu 
câteva luni în urmă în piață la Zece Mese. Văzând-o atât 
de fermecătoare în hainele ponosite, clucerul mai curajos 
decât acum, încercase a-i fura un sărut. Palma fetei căzu 
atât de grea încât leremia Băicoianu, cel ce luptase la 
Călugăreni ca un leu, cel căruia sângele duşmanilor sau 
al său îi acoperea rănile multe, cel ce se aruncase după 
un steag turcesc înfruntând moartea, o privise uluit. 
Acum păşeau unul lângă altul şi nu ştiau ce să-şi spună. 
Îşi făuri seră atâtea planuri ale vorbelor, dar toate păreau 
acum nelalocul lor. Se mai întâlniseră de două ori şi de 
fiecare dată doar ochii lor vorbiseră. 

Didina Tufănel, tânăra de a cărei gură se temea o 
mahala întreagă, tânăra care îi rupsese cândva o ureche 
jupânului Panaiotis, negustorul de covoare din Ulița Mare 
ce se legase de ea cu gânduri păcătoase, călca temătoare 
şi sfioasă lângă frumosul clucer. La cea de a doua 
întâlnire, leremia îi pomenise ceva despre căsătorie, dar 


atât de încruntat încât numai inima ei pricepuse. Acum 
leremia îşi propusese a fi mai curajos, însă amâna 
cuvintele, gândindu-se că-i va vorbi despre dragostea lor 
la prima răspântie a parcului. Însă răspântiile treceau 
una după alta. Ajunseră lângă zidul împrejmuitor. Apoi o 
luară îndărăt, iar tânărul observă cu spaimă că se 
apropie marginea parcului dinspre curte. Dacă ea ar fi 
fost fiică de boier, lucrurile ar fi decurs destul de simplu, 
dar cum ea se arăta mândră în sărăcia ei, se temea să nu 
o supere din te miri ce greşeală. Îi prinse mâna. Degetele 
ei tremurară uşor ca aripile puiului de vrabie căzut din 
cuib. 

—Nu ne potrivim, spuse ea strângându-i mâna cu 
toate puterile. Domnia-ta eşti boier. Noi suntem atât de 
săraci încât abia am găsit cu împrumut straiele de pe 
mine. E drept că am învățat să scriu şi să citesc. Pentru 
asta i-am slujit părintelui Gherasim un an întreg. Însă cu 
jupânițele nu ştiu să mă port. Iar ţiitoare... să nu-ți 
închipui că... Apoi nici nu ştiu dacă te plac... chiar dacă 
puţin... 

Ieremia zâmbi în întuneric. Strânsoarea degetelor şi 
chiar prezența ei acolo îi contrazicea vorbele. Un gând 
viclean îi veni în minte. 

—Atunci, spuse el cu prefăcut oftat, nu mai am nici o 
speranță. Te-aş ruga însă frumos cu multă umilință să 
mă laşi a-ți săruta ochii în semn de rămas bun. 

Degetele ei slăbiră strânsoarea brusc. Inima parcă 
înce tase a bate şi o cuprinse un fior de frig. leremia se 
aplecă spre ea, dar nu-i căută ochii, ci gura. Buzele ei 
aşteptară tremurând, ca ale copiilor gata să plângă. Apoi, 
timpul încremeni pentru ei. Braţele ei se înălțară spre gât 
cu timide opriri. Ale lui, sprintene, pline de nerăbdare şi 
puternice, îi cuprinseră mijlocul. Şoaptele dintre sărutări 
împliniră frazele lungi ce nu-şi mai aveau cătare. 

—Mergem chiar acum la vodă! hotări el. M-am rugat 
de el să ne fie naş. 

Ea aprobă printr-un semn de supunere. 


Tufănel-tatăl, îmbufnat peste măsură că nu primise 
invitație la balul din palatul domnesc şi bucuros peste 
măsură că scăpase de un asemenea chin ce l-ar fi băgat 
în mormânt înainte de a păşi prin poarta palatului unde 
se aflau toate mărimile ţării, se cinstea cu nişte secărică 
adusă de cumătrul Zavaidoc. Acesta întrecuse măsura 
băuturii şi-i tot spunea ceva la ureche, dar bătrânul 
Tufănel nu înțelegea o iotă, fiind ocupat cu gândurile 
sale. 

„Dacă leremia vine să mi-o ceară pe Didina... adică 
nu... alde tat-su... că el e mai... şi eu doar la început îi 
zic: 

«Cuscre, n-o dau. N-o dau că... N-o dau că n-am eu 
chef.» Asta e! Să dea boala dacă nu-i zic taman aşa! Ce 
dacă e boier mare? Să ştie şi boierii.” 

—la mai taci dracului, bă Zavaidoc! Să ştie şi boierii 
că noi ăştia oropsiți avem şi noi asta... cum dracu-i zice? 
La urmă, când cădem la învoială... adică nu. Să mă pupe 
ei întâi. 

—Ce naiba bombăni acolo? se interesă doamna 
Tufănel, trezită din gândurile ei ce umblau pe la curtea 
domnească. 

—E, te, tee! Pă toate vrei să le ştii, o repezi bătrânul. 
Dacă vin cuscrii... 

Totul e să pui o vorbă bună pe lângă boier, stărui 
Zavaidoc. Dacă vrea el, mă poate băga la curăţenia 
oraşului. Îi zici? 

—Ce să-i zic? 

—De măturoi... 

—Care măturoi? se încruntă Tufănel. 

—Cum care măturoi? grăi Zavaidoc. Nici n-ai 
ajunseară între boieri şi o faci pă al dracului. Că numa 
boierii, când le ceri, n-aude nimic. E surzi şi tace. 

În vreme ce dansurile româneşti ridicau parcă palatul 
în slăvi, în vreme ce tinerii invitați începură a se privi cu 
mai puțină sfială, iar jupânesele şi bătrânii boieri 
chibzuiau la viitoare şi apropiate nunți ale fiilor şi 


jupânițelor, vodă părăsi marea sală a balului. O seamă de 
bărbaţi schimbară între ei semne tainice, apoi se mistuiră 
spre cămara de lucru a domnului Ţării Româneşti. Ochii 
lui Mihai-vodă străluceau ciudat. Vechea lui încruntare 
se schimbase într-un zâmbet frumos. 

lată, prieteni, zise privindu-şi boierii pe rând, 
asemenea bucurie n-am avut de mulți ani. Deschidem 
Sfat de taină fără să ne amenințe vreo primejdie. Ce am 
hotărât împreună acum câteva luni s-a dovedit 
înțelepciune. Ne-am păcălit duşmanii slobozind oştile şi 
arătându-ne slabi. Am căpătat la tratative cu Casa de 
Austria aprobarea să luăm prin forța armelor vechiul 
pământ românesc al Transilvaniei. Dibăcia solilor noştri 
ne-a adus marele steag de pace al Porții Otomane, şi 
încurajarea marelui vizir Ibrahim, în vederea intrării 
noastre peste Carpaţi. Ne-am refăcut pe ascuns puterile 
armate, lăsând să se înțeleagă că suntem slabi. Avem azi 
8400 de oşteni în Munţii Bucegi. Frumoşii noştri oşteni 
îmbrăcați unul ca altul în roşu au învățat a mânui sabia, 
pistolul sau cuțitul la şcoala celor mai vestiți luptători ai 
neamului, Cae, Chirilă, Ducu, Preda Buzescu, Costache, 
Băicoianu şi Calomfirescu, la care se adaugă părintele 
Grasa. Armata Bucegilor înzestrată cu frumoşi cai de 
rasă, lipsită de zale şi fierăraie fără rost, e cea mai 
sprintenă din partea de răsărit a Europei. Ea va hotări 
victoria noastră în Transilvania. Udrea, Preda şi Radu 
Buzescu, aceşti neobosiți luptători ai neamului, au ridicat 
din îndemnul nostru oştile Mehedinţilor şi Jiului. 
Numărul tinerilor oşteni din cele două tabere se ridică la 
11000. Avem azi destulă oştire să intrăm în Balcani până 
la Constantinopol. Dar Balcanii nu sunt ai noştri. În 
Balcani nu-i pământ românesc, chiar dacă popoarele de 
acolo ne doresc. Noi de pământul neamului românesc ne 
îngrijim azi. Prin unirea românilor din Transilvania cu 
Tara Românească, făurim o dorință a poporului nostru, 
veche de sute de ani şi ajungem o națiune puternică. lar 
de acolo până la cucerirea Moldovei va fi un pas. Dar să 


nu vorbim azi despre Moldova. Numai timpul va vorbi. 
Acum a venit ceasul în care vă poruncesc şi vă rog să 
porniţi cu mine spre Transilvania. Către sfârşitul lunii 
vom da bătălie cu Andrei Bâthory, acel prinț, acel 
cardinal, ce nu are alte scopuri decât de fală şi se vrea 
conducător al popoarelor până la Dunăre. Nu va fi uşor 
să câştigăm această bătălie. Mulţi dintre noi poate nu vor 
mai ajunge să vadă victoria noastră. Spun victorie, fiindcă 
noi nu ne putem îngădui să pierdem o singură luptă. Azi, 
câştigarea unei bătălii nu se mai face numai pe câmpul 
de luptă. E un slab general cel care crede astfel. Ea se 
pregăteşte cu migală chiar înainte de pornirea oştilor. De 
vom face greşeli, în loc să cucerim Transilvania, Ţara 
Românească va intra în cruntă robie. Nici oştenii nu 
trebuie să ştie încotro ne îndreptăm, ci să se dumirească 
la fiecare pas. Iscoadele principelui, ale turcilor, în care 
nu am încredere, ale moldovenilor şi polonilor stau la 
pândă. De vom uni Transilvania cu Ţara Românească, 
chiar dacă viețile noastre vor sta în grea cumpănă, 
urmaşii vor fi mândri de noi şi ne vor pomeni cu dragoste. 
Acum, aştept părerile voastre. 

—Măria-ta! grăi Aga Leca. Suntem destul de puternici 
pentru a nu ne mai feri de nimeni. Avem douăzeci şi şase 
de mii de oşteni înarmați până-n dinți. Vom alerga spre 
Transilvania atât de iute, încât se va cutremura lumea în 
drumul nostru. Atâtea înjosiri am adunat de la Andrei 
Bâthory, că m-ar unge pe inimă dacă i-am porunci să 
părăsească principatul. 

—O vom face, râse Costache Caravană, însă nu acum. 

—Aşa e, Leca! încuviință domnul. Omul înțelept ştie 
să rabde până când îi vine lui bine. Îi vom da asemenea 
poruncă, să ne astâmpărăm inimile, dar nu azi. Mâine îi 
trimitem scrisoare lui Báthory şi-l înştiințăm că oştile 
noastre puţine se pregătesc a cobori în Balcani şi 
aşteptăm cu multă supunere aprobarea sa. Lovitura 
noastră de căpetenie va fi surpriza. Când vom fi văzuți în 
Transilvania, va fi prea târziu să se mai ridice oşti mari 


împotriva noastră. E drept că Andrei are sub arme treizeci 
şi trei de mii de oşteni. Că oastea ce o ducem peste el 
cuprinde doar douăzeci de mii, dar Ion Cristu ce se 
ascunde în castelul din Obreja sub numele de conte Hans 
Beckembauer, a tratat în secret cu secuii şi cu saşii de 
acolo. O mie de saşi sunt gata să ni de alăture. Şase mii 
de secui aşteaptă semnul nostru. La aceştia se vor 
adăuga patru mii de iobagi români cam slab înarmaţi, ce- 
i drept, însă de mare trebuinţă. lată deci că vom fi mai 
puţini doar cu două mii. Dacă Andrei află din vreme 
gândurile noastre, are timp a-şi dubla numărul oştilor. 
Am putea întrece numărul lor, adăugându-i pe cei şase 
mii de tineri rămaşi sub arme din oastea mare. 
Chibzuiala ne opreşte de la asemenea greşeală. Armata 
aceasta de şase mii va rămâne în Bucureşti sub comanda 
vornicului Dumitru. O călcare din partea turcilor, 
tătarilor sau moldovenilor, în lipsa noastră, nu trebuie să 
găsească Ţara Românească lipsită de apărare. Udreo! se 
întoarse domnul spre aprigul războinic. 

—Poruncă, măria-ta! 

—Pleci în zori să iei comanda armatei Mehedinţilor! 
Radule! 

—Poruncă, măria-ta! se înclină tânărul cărturar din 
familia Buzeştilor. 

—Pleci în zori să iei comanda armatei Jiului! Ridicaţi 
cele două armate prin Munţii Olteniei, până aproape de 
granița principatului! Aşteptaţi ascunşi în păduri! La 21 
octombrie veți primi ştafete cu alte porunci. Leca! 

—Poruncă, doamne! 

—Baba Novac! 

—Aici, măria-ta! 

—Porniți în zori şi puneţi pe picior de plecare Armata 
Bucegilor! Totul să fie gata la semnul meu! Predo! 

—Poruncă, măria-ta! 

—Pleci în zori la Alba-Iulia şi-i ceri cu multă supunere 
lui Andrei să aprobe intrarea noastră în Balcani! 

—De ce nu pornim chiar acum? întrebă înfierbântat 


de entuziasm Calomfirescu. 

În locul lui vodă răspunse Cae Indru: 

—Fiindcă turcii îşi risipesc oştile în vederea iernatului, 
cu cinci-şase zile înainte de Sfântul Dumitru. 

—Aşa e! aprobă vodă. Nimic nu trebuie să ne scape 
din vedere. E ceasul cel mai mare din viața poporului 
român. 

O oră mai târziu, domnul Ţării Româneşti reveni în 
sala balului şi nimeni dintre invitați nu bănui că la doi 
paşi de jocuri şi cântece se hotărâse viitorul neamului. 

Clucerul Ieremia Băicoianu, uşor îmbujorat, veni în 
fața lui vodă ținând-o de mână pe tânăra lui iubită. 

—Măria-ta! grăi el şovăielnic. Aceasta e fata despre 
care am avut îndrăzneala a vă pomeni. 

Domnul făcu ochii mari a sinceră şi neascunsă 
uimire. Auzise că ar fi frumoasă, dar tânăra din fața lui 
întrecea toate închipuirile. Înaltă şi mlădie, aplecată mai 
mult spre clasicele forme lungi, cu tenul mat şi limpede 
ca apa de izvor, cu ochii albaştri adânci, cu buzele 
fragede ca ale copiilor alăptaţi, cu ţinuta mândră ca a 
unei prințese, Didina tulbură privirile celor ce asistau la 
prezentarea ei. 

-—la te uită! grăi vodă zâmbind. Clucerul a ştiut să-şi 
aleagă mireasa. Ce spui, fină? 

—Doamne! se aplecă cu grație înnăscută. Alegerea am 
făcut-o amândoi. 

—Aşa, aşa! râse domnul. Oricât ar fi de frumos şi de 
boier tânărul Băicoianu, fetele noastre nu-i cad în brațe 
ca oile. Cel puţin aşa am înțeles din răspunsul tău şi mă 
bucură această mândrie. Am hotărât să vă fiu naş, dar 
după răspunsul de adineauri, te pomeneşti că nu mă vrei. 
Şi n-ar fi mirare. De fapt, mirii trebuie să-şi aleagă naşul. 

—Măria-ta! răspunse cu îndrăzneală tânăra fecioară. 
Aşa e obiceiul, dar în cazul de față, numai domnul țării 
are dreptul să hotărască. 

—Măi să fie! se minună Mihai-vodă de istețimea ei. 
Pari o curteancă înnăscută. Haide, sărută dreapta 


naşului şi să fie într-un ceas bun! 

„Dumnezeule! gândi bătrânul boier Băicoianu, tatăl 
clucerului. Nărodul de fi-miu ştie să aleagă. Rar am văzut 
atâta graţie şi frumuseţe la un loc. Îmbrăcată cum 
trebuie, va arăta ca o regină a jupânițelor noastre.” 

—Te bucură gândul bogăției viitoare? întrebă vodă cu 
vicleană vorbă. 

—Nu, măria-ta! Mă nelinişteşte. Fericirea nu stă în 
cumpăna averii. 

—Adevărat! răspunse vodă. Dar o completează. 

—Uneori, zâmbi fata arătându-şi dinții minunati, 
bogăţie de preţ a tinerilor din familia Tufănel. În vară, 
tatăl meu s-a întors de la Sulina cu opt galbeni. Vă 
închipuiți măria-ta, că în casa noastră galbenii se 
întâmplă ca merele în plop. Din ziua în care s-a întors cu 
galbenii, n-a mai avut linişte. Noaptea, proptea uşa cu 
pari groşi. Altădată o lăsam descuiată. Dormea numai cu 
toporul, cuțitul, sapa, sabia, şi două toroipane de lemn 
aşezate lângă el. În fiecare zi le găsea altă ascunzătoare. 
Toată spoitura casei era numai o săpătură. Într-o noapte 
s-a sculat numai broboane. Uitase unde îi pitise. În 
schimb, nea Ciripoi, care venise tot cu opt galbeni, s-a 
îmbătat într-o seară şi s-a întors acasă fără ei. Ori i-a 
pierdut, ori l-a uşurat careva. De două luni boleşte nea 
Ciripoi şi vorbeşte în dodii. 


* 


Nu mică fu surpriza părintelui Grasa, când se pomeni 
cu fălcosul alături. Măsuța de răchită a părintelui, cărată 
de slujitori sub castanii de la marginea parcului domnesc, 
arăta aplecare spre cumpătarea sfântă. O singură cană de 
tămâios se odihnea cuminte pe blatul ei. Dar păcatele 
lumii nu stau niciodată la vedere, ci ascunse cu grijă. 
Sub masa atât de paşnică în cumpătarea ei, se deschidea 
drumul către iad, măturat frumos şi ademenitor. Două 
găleți cu năbădăiosul lichid, cărate din îndemnul 


păcatului de mâinile lui Cristache Mutu, abia îşi trăgeau 
sufletul. Una plină ochi, cealaltă într-o stare de plâns, 
fiindcă se golise aproape de tot. Paşnica ulcică lucrase 
temeinic asupra ei dovedind proverbul atât de cunoscut 
că: „Buturuga mică răstoarnă carul mare.” Părintele 
Grasa, mai înțelept după fiecare cană, cugeta adânc 
asupra unei teze biblice. 

—Scuzaţi, domnule! se aplecă fălcosul încercând să 
dea mai multă putere picioarelor ce se porniseră a nu se 
mai supune corpului. Sunt trei ceasuri de când vă caut 
cu gura însetată de plăcerile păcatului şi inima gata a 
primi vorbele voastre înțelepte. Sunt trei ceasuri de când 
marele meu suflet păcătos tânjeşte după adâncimea 
cugetărilor voastre. Vă mai amintiți despre minunata 
noapte petrecută cu domnia-voastră la Privighetoarea de 
aur? Despre minu nata seară, când mi-ați mărturisit ceva 
din viața voastră de duhovnic? 

Părintele Grasa clipi des pentru a-şi limpezi vederile. 
Apoi grăi cu siguranța cam şubrezită de munca aspră a 
golitului găleţii: 

—A, fălcosul? Dumneata eşti fălcosul care... 

—Chiar aşa domnule! Am fălcile mari. Aceasta e o 
trăsătură caracteristică familiei noastre. Nu-mi amintesc 
să fi fost în stirpea noastră un singur bărbat lipsit de 
asemenea haruri. Despre femei nu mai spun. Au fost 
cazuri când femeile ne-au întrecut în mărimea şi puterea 
fălcilor. 

—Nu înţeleg, rosti cu seninătate Grasa. 

—Aveţi răbdare domnule! Care au fost virtuțile cele 
mai de seamă ale stirpei voastre? 

lezuitul răspunse fără a se gândi mult: 

—Cumpătarea, femeile, vinul şi puterea pumnului. 

—Creştineşti virtuți, grăi fălcosul. Ei bine, la noi 
virtutea cea mai de seamă a fost grija pentru mâncare. De 
sute de ani stirpea noastră aleargă după ea apucată. Rar 
s-a întâmplat ca femeile şi bărbaţii noştri să facă mofturi 
sau alegere la bucate. Când eram prunc, îmi amintesc 


bine că ieşeam dimineața cu seniorul casei, adică ilustrul 
nostru părinte, cu doamna, mama noastră, şi cu cei 
şaptesprezece frați de sânge. Totdeauna foamea se arată 
mai cumplită seara decât dimineaţa. leşeam deci în uliţă 
cu seniorii în frunte, iar acolo unde neghiobii nu găseau 
nimic bun de mestecat, noi aflam totdeauna. Tot ce nu 
era bine prins în piatră sau în zid trecea printre fălcile 
noastre. larbă, oase, petice, coji, adică ce nu era fier sau 
piatră, încăpea fără urmă între fălcile noastre. Iar dintre 
noi, Delphinul familiei, ce se nimerise o lady încă de la 
vârsta de trei ani, se arăta cea mai sprintenă. Dacă 
nimeream într-un lan de grâu, lăcustele păleau de ruşine 
în fața stirpei noastre. lată, domnule, de ce la noi fălcile 
au căpătat asemenea proeminențe. Când am împlinit 
vârsta de cincisprezece ani, seniorul casei mi-a poruncit 
să plec în lume pentru a mări fala neamului meu. Nu mi- 
a dat nici arme, nici poveţe. Eram născut cu fălcile mari. 
Întâi am fost argat la un boier de prin partea locului. 
Făcând el nesocotința de a mă lăsa singur un ceas în 
cămară, m-am apucat creştineşte de ce era acolo şi, spre 
mândria stirpei, în binecuvântatul ceas am lăsat numai 
pereţii şi rafturile. Am ajuns la Viena, unde am fost 
slujitorul unui cavaler ce nu arăta prea înstărit. Nu i-am 
ronțăit calul dintr-o aplecare creştinească spre milă, 
mulțumindu-mă doar cu hamurile din piele. La vârsta 
majoratului m-am aciuat pe lângă un călugăr mai obidit 
decât mine. El mi-a deschis ochii spre cugetări înalte. El 
mi-a arătat versetul din Biblie unde scrie negru pe alb că 
păsările cerului nici nu ară nici nu seamănă, dar se 
îndestulează fiindcă le poartă cineva de grijă. „Cu atât 
mai vârtos, îmi spunea el, oamenii trebuie să creadă că 
cineva le poartă de grijă.” 

Sunt douăzeci de ani, domnule de când meditez 
asupra versetului şi caut a vedea unde a greşit stirpea 
noastră. Fiindcă numai o greşeală ne-a abătut de la 
asemenea haruri. 

—Nimicnicii! Nimicnicii! Toate sunt nimicnicii! grăi cu 


semeaţă voce părintele Grasa. În viaţa viitoare stă puterea 
noastră. 

—Se poate domnule, răspunse fălcosul. Şi călugărul 
mi-a pomenit acest lucru. 

Spunea că cei doi oropsiți, se vor bucura în viața 
viitoare de toate bunurile lumii. Îl cred, însă mi-e groază 
de un lucru. 

—Care e acel lucru? se întinse Grasa peste paşnica 
masă. 

—Mă gândesc, domnule, că stirpea mea din totală 
neştiință s-ar abate şi pe lumea cealaltă de la unele 
precepte subtile, iar pacostea ar rămâne în vecii-vecilor 
peste noi. 

—Da, nu-i exclus, răspunse iezuitul. Voi medita, 
domnule, asupra acestei chestiuni. 

—Vă mulțumesc, domnule! De la ultima noastră 
discuție, m-am tot gândit la voi şi la averea voastră din 
Franța. Având amândoi aceeaşi inimă simţitoare, socot că 
ne potrivim. Eu aş putea să plec acolo cu voi în calitate de 
slujitor credincios. 

—Da şi eu m-am gândit la asta, dar nu pot pleca 
acum. Am aici o seamă de prieteni care încă au nevoie de 
mine. Pe domnia ta te pot angaja chiar din acest moment 
ca scutier. Ştii să mânuieşti o sabie? 

—Ştiu, domnule şi nu tocmai slab. 

Contele Francisc Teke, tânăra contesă Alberta Teke şi 
Chirilă şedeau retraşi lângă o fereastră a imensei 
încăperi. 

—Cererea domniei-tale mă onorează, grăi contele 
privindu-l pe Chirilă. Şi sunt convins că fiica noastră va 
găsi în domnia-ta un soț bun. Totuşi se ivesc unele 
piedici. Familia noastră e una dintre cele mai vechi şi mai 
nobile din Transilvania. Domniei-tale îți lipseşte un titlu 
atât de necesar înrudirii propuse. 

—Vă înşelați, conte, zâmbi enigmatic Chirilă. Nu ne 
lipseşte asemenea titlu. Cinstea voastră mai presus de 
orice gând îmi îngăduie să vă dezvălui acest secret, fiind 


convins că-l veți păstra cu sfințenie până când va veni 
vremea dezvăluirilor. 

Zicând acele vorbe Chirilă se aplecă la urechea 
contelui şi-i spuse ceva în şoaptă. Faţa lui Teke se lungi 
de mirare, apoi răspunse: 

—Într-adevăr, nu mai există nici-o piedică între noi. 
La primăvară putem face pregătirile de nuntă. 

Obrajii frumoasei Alberta se îmbujorară brusc. 

Se apropiau zorile. Preda Buzescu, Udrea, Baba 
Novac, Leca şi Radu Buzescu părăsiră curtea domnească 
arătându-se obosiţi. După un ceas ei călăreau sprinteni 
pe drumurile hotărâte de Mihai-vodă. Primii paşi spre 
cucerirea Transilvaniei fuseseră făcuți. Se va împlini oare 
această dorință? Şi de va fi aşa, câți vor mai rămâne în 
viață după luptele ce se anunțau grele? 

Hangiul Cristache Mutu, Costache Caravană şi Sile 
Adormitu stăteau la o masă de răchită, cu trei ulcele 
goale aşezate în fața lor. O masă cu blatul trist prin lipsa 
vinului şi bunătăţilor. Chiar dedesubt masa arăta jalnică, 
fiindcă cele trei găleți goale nu puteau aduce un sprijin 
îmbietor la petrecere. Somnul juca moale sub genele lor. 
Sile încercase de câteva ori să cânte la urechea lui 
Costache, dar năbădăiosul îl oprise de fiecare dată. 

—Nu! Nu dragul meu Sile! spuse acesta cu blândețea 
omului gata să lovească. Răgetul tău aduce cu cel de 
catâr înjunghiat şi mă poartă cu gândul spre pistoale. Or, 
socot că nu e cazul să fac prăpăd printre oamenii paşnici. 
Nu! Chiar dacă o iei mai subțire, mă apucă asemenea 
furie încât aş păcătui crunt fărâmând jumătate din 
palatul domnesc. De cum deschizi gura, îmi vine aşa din 
senin să mă apuc cu dinții de pereți şi să ies prin tavan. 

—Domnule Costache  Caravană, grăi Sile cam 
descumpănit. Cunosc oameni care capătă mâncărime de 
piele, sau fac bube dulci, sau se îmbolnăvesc de pântec 
ascultând o melodie cântată prost. Însă până azi nu am 
întâlnit un om atât de pornit ca domnia-ta. Fără să mă 
laud, aş putea spune cu mâna pe inimă că am cântat 


adesea pe la cumetrii, nunţi, botezuri, sau chiar la un 
parastas. Ascultându-mi vocea năpraznică, e drept că 
oamenii s-au încăierat între ei zbierând ca apucațţii, însă 
nu cu gânduri de omor. E pentru întâia oară când mi se 
întâmplă asemenea pocinog. lată că înțeleptul hangiu 
Cristache a şezut foarte liniştit când mi-am acordat 
vocea, fapt ce îmi dă speranțe pentru viitoarele 
demonstrații vocale. 

—Domnule! interveni Cristache Mutu, adunându-şi 
gândurile de tăria vinului mult. Departe de a vă strica spe 
ranțele şi plăcerea cântecului, ce se dovedeşte la domnia- 
ta mai mare decât harul vocii, vă mărturisesc plin de 
tristețe că un cântat prost îmi sleieşte puterile. De cum 
ați deschis gura am simţit o moleşeală în mădulare, iar 
dacă ați fi continuat a vă produce până la capăt, m-ar fi 
apucat damblaua. De când e lumea au existat femei şi 
bărbaţi plini de nobleţe, dar lipsiţi de ureche muzicală, 
care, bănuindu-se hărăziți cu voce, i-au năpăstuit pe cei 
din jur. De când e lumea marele procent de cântăreți l-au 
dat afonii. Ei sunt gata să cânte în orice prilej din 
dragoste pentru semenii lor şi dintr-un orgoliu 
nemăsurat. Cu cât afonia se arată mai mare la un om, cu 
atât el simte dulce şi adâncă chemare spre nobila 
demonstraţie. Am auzit că vrei să te însori cu una dintre 
fetele jupânului Calapăr. Pasul domniei-tale e bun şi 
chibzuit. Averea jupânului Calapăr trebuie tocată de un 
om harnic. Totdeauna oamenii strâng mai mult decât au 
nevoie. În orice casă de creştin ai căuta, găseşti lucruri 
adunate cu trudă şi fără rost. Chiar şi la mine. Avem căni 
de porțelan aduse din Apus cu multă trudă. Avem pahare 
cumpărate pe aur. Avem căni de pământ ars meşteşugite 
frumos. În locuinţa mea găseşti oricând vreo două sute de 
căni şi pahare, de pe care eu şi Smaranda ştergem praful 
cam la două săptămâni fiindcă nu folosim decât două 
căni proaste şi rupte la buză. Întreabă-l pe un creştin de 
ce le-a strâns! Întreabă-mă pe mine care n-am măcar 
copii! Nimeni nu ştie ce să răspundă. Şi chiar de aş avea 


copii, acestora nu le plac vechiturile noastre, fiindcă 
moda şi gusturile nu stau pe loc. l-am zis cândva 
Smarandei să ne bem ceaiul din frumoasele căni de 
porțelan. S-a uitat la mine ca la un smintit. Grozav 
suntem de nărozi, având în vedere că trăim o singură 
dată. De cum facem ochi şi puţină gândire, alergăm ca 
apucațţii să adunăm. Să mă ia naiba că nu mai ştiu de 
unde am plecat! 

Cei doi prieteni l-ar fi ajutat cu dragă inimă dar şi 
gândurile lor erau risipite. 

Afară se limpezea dimineața. Rădvanele ieşeau din 
curtea domnească şi se mistuiau pe ulițele frumos 
pietruite. Zgomotul roților se auzeau până departe. Peste 
castani se abătu o roată de vânt ca o părere. Crengile 
subțiri îşi plecară trupurile ca într-o reverență umilă. 
Trunchiurile dormeau nepăsătoare. Începea o zi ca 
oricare alta şi era linişte în ţară. 


Capitolul 12 


Ziua de 21 octombrie a anului 1599 debută cu ceaţă. 
O ceaţă groasă, leneşă, obişnuită în munţii Olteniei la 
mijloc de toamnă. Puțin după ceasurile nouă, soarele 
puternic reuşi să treacă prin ea. Curenţii de aer o mânau 
din urmă de parcă o trăgeau la darac. Zdrențuită la rasul 
pământului, sau în fuioare lungi pe înălțimi, ceața îşi 
irosea ultima vlagă. Satele de munte cocoţate pe 
curmături, sau rânduite frumos prin văi, apăreau mai 
limpezi, mai proaspete. Patru călăreţi, ai căror cai 
înspumaţi arătau drum lung parcurs fără oprire, 
descălecară la marginea unui sat. 

—De câte ori văd ceața trăgându-se leneşă peste 
păduri, mă gândesc la un basm, grăi Chirilă Zece Cutite. 

—Eu şi Zambilica, numai la faptul că am putea să ne 
rătăcim, chicoti Costache Caravană. 

—Acesta e satul Crăița, spuse Ducu cel Iute, bun 
cunoscător al locurilor. La vreme de iarnă jumătate din 
casele lui sunt goale. Vara, întreaga vale se umple de 
oameni. 

—Care să fie cauza? întrebă Cae Indru. 

—Locuitorii câtorva sate de la Dunăre, veşnic 
amenințați de prădăciunile turcilor, îşi cresc vitele aici. 
După Sfântul Dumitru, când turcii nu se mai încumetă la 
călcări, oamenii coboară cu animalele spre şes şi le ţin 
acolo până la începutul lui aprilie. În Crăiţa e greu de 
pătruns pe timp de vară. Turcii care au încercat şi-au 
lăsat oasele prin văgăunile munților. Crăiţenii se bat ca 
diavolii. 

—Grele timpuri! observă Chirilă. 


Costache, aflat ceva mai încolo, nu luă parte la 
discuții. Sprijinit cu braţele de un pălanc, privea încântat 
hârjoana a doi copii nu mai mari de trei ani, care se jucau 
de-a mijoarca. Unul dintre ei trecuse la pândă. 
Opincuţele cam mari pentru picioarele lui, pantalonii de 
pănură ce căzuseră către genunchi, dezvelindu-i pântecul 
şi jumătate din fundul alb spre roz, nu-i puneau stavilă 
agerimii. 

Cae Indru dădu semn de plecare. Cei patru încălecară 
iar caii porniră la pas printre casele multe. În vale îi 
aştepta Radu Buzescu. 

—Ce veşti, prieteni? strigă el de departe. 

—Bune, zâmbi Caravană. Oştile Mehedinţilor şi ale 
Jiului au poruncă să fie la Veştem în ziua de 26. Acolo se 
vor împreuna cu Armata Bucegilor. 

—Vor fi, răspunse Radu ai cărui ochi străluceau de 
bucurie. 

Cam la vremea prânzului cele două oşti porniră pe 
firul văilor, împlinind porunca lui vodă. Cae şi prietenii 
săi le urmară cu privirile o vreme, apoi îşi mânară caii 
odihniți pe drumul de întoarcere. Prin păduri, frunzele 
căzute dormeau în tihnă. 


* 


Andrei Báthory fusese la vânătoare. Alături de el 
călătoreau Kornis, Bogati, comandantul oştilor din nord, 
consilierul Ciomârtan, contele Teleki şi contele Teke. 

—Bună pradă, domnilor, grăi principele satisfăcut. De 
multă vreme n-am mai doborât mistreți atât de frumoşi, 
iar timpul călduros ne-a fost aliat de seamă. Pe o astfel de 
vreme în Polonia... 

Andrei nu-şi putu continua vorba. Un tânăr călăreț 
prăfuit de drum lung apăru dinaintea lor. Kornis îi ieşi 
înainte. Principele,  încruntându-se de asemenea 
întâmplare ce-i curmase povestirea, strigă aspru: 

—Ce s-a întâmplat, domnilor? 


—Măria-ta! grăi cu umilință tânărul călăreț. Baltazar, 
comandantul garnizoanei din Sighişoara, ne trimite cu 
veşti rele. Mihai-vodă s-a ridicat asupra Transilvaniei în 
fruntea unor oşti mari. 

—Ce tot îndrugă nebunul ăsta? râse Andrei 
disprețuitor, întorcându-se către Kornis. Lui Mălai-mare, 
care nu-i decât un cioban şi sluga noastră, i-am poruncit 
să plece din Ţara Românească. Poate că s-a ridicat cu 
familia şi ceva oşteni să ne asculte porunca. 

—Măria-ta! răspunse Kornis. În timpul cât a durat 
vânătoarea au mai venit astfel de solii. Le-am oprit să vă 
tulbure, socotindu-le născociri ale saşilor din Braşov. 

—Şi bine ai făcut! Aprobă Andrei. Ciobanul de la 
Dunăre nu are oşti. După lucrările Dietei din Alba-lulia 
vom porni să ocupăm Tara Românească. Oştile Moldovei 
sunt aproape de Oituz. Hatmanul Zamoyski aşteaptă 
porunca noastră pentru a cobori la Dunăre. Noi avem 
25000 de oşteni la care se vor adăuga 8000 de secui. Va fi 
o simplă plimbare până la apa Dunării. O plimbare cam 
obositoare ce-i drept, dar ea ne va mări faima şi puterea. 
Solii ciobanului au mijlocit în vară la Praga să nu primim 
recunoaşterea de principe al Transilvaniei. Trimisul 
arhiducelui Maxi milian, care ne-ar fi înştiințat de 
asemenea lucrări, a dispărut pe drum. Abia de curând am 
aflat că Mălai-mare a lucrat împotriva suzeranului său. 
Azi, împăratul se arată dispus a ne acorda recunoaşterea 
cerută. Domnule Ciomârtan! se întoarse către masivul 
consilier. Dorința noastră este să ne căsătorim cu 
distinsa şi cucernica Maria-Cristina, ruda împăratului şi 
fosta soție a vărului Sigismund, acea minunată doamnă 
ce a fost prigonită pe nedrept prin cuvinte de ocară. 
Căsătoria ei cu noi va şterge asemenea josnicii. 

Curtenii din jurul principelui îşi reținură cu greu 
zâmbetele, ştiind-o pe Maria-Cristina ca pe o brezaie. 

—Te vei îngriji, domnule Ciomârtan, să-i trimiți împă 
ratului o scrisoare în scopul acesta! continuă el. 

Frumosul alai intră în Alba-lulia. Era toiul culesului 


în vii. De pe dealuri cobora spre câmpie mirosna dulce- 
amăruie a piersicilor de toamnă. Carele încărcate cu butii 
mari se mişcau pe dealuri la vale ca nişte corăbii. Boii 
albi, cu coarnele mari, sau roşii, cu coarnele mici, se 
opinteau în fața carelor mari ce veneau peste ei. În 
spatele roţilor lutul părea poleit cu aur. 

Către seară, veştile despre călcarea lui Mihai-vodă se 
dovediră nenumărate. Mânios peste măsură, principele îşi 
pofti nobilii la Sfat. 

—Eşti un general slab, domnule Kornis! răcni el. 
Principatul e călcat de oşti duşmane, iar domnia-ta nu 
ştii mai mult decât noi. 

Kornis învățase de multă vreme a se stăpâni. 
Răspunsul său dovedi chibzuială şi-l domoli pe 
năbădăiosul cardinal. 

—Măria-ta, Mihai-vodă a ieşit ca şarpele la drum, 
când i se urăşte cu viața. lată că a venit singur să-i 
zdrobim căpățâna. Oştile Transilvaniei aşteaptă porunca 
voastră. 

—Măria-ta! interveni Bogati. Ar trebui să nu privim cu 
uşurinţă lupta împotriva valahilor. Mihai-vodă e un 
general mare. El n-a pierdut bătălii până azi. Şi nu se 
aventurează într-o luptă fără sorți de câştig. Socot că ar fi 
mai bine să-l hărțuim până când primim ajutoare de la 
moldoveni şi poloni. 

—i-e frică, Bogati? zâmbi cu dispreț cardinalul. 

—Mi-e frică, măria-ta. 

Curtenii râseră ca la o glumă bună, iar Andrei le ținu 
isonul. Când se mai potoli, îi porunci lui Kornis: 

— Generale, să dai altcuiva oamenii lui Bogati! Nu-mi 
plac fricoşii. 

—Asta nu! grăi cu supărare contele Teke. Domnul 
Bogati e un oştean călit în războaie. 

—Se pare că te opui dorințelor noastre, îl întrerupse 
cardinalul amenințător. la seama, domnule Teke! 

—Mă opun, măria-ta, răspunse Teke înfruntându-i 
privirile. Unele privilegii ne acordă acest drept. Familia 


noastră ține oşti pe plată. Iar pe domnul Bogati noi l-am 
numit comandant. 

—Mda! răspunse Andrei Báthory înciudat. Vom strica 
unele privilegii cât de curând. În principat există un 
stăpân şi nu-i nevoie de mai mulți. Unde se află Mălai- 
mare cu oamenii lui? îl întrebă pe Kornis. 

—Undeva pe lângă Făgăraş, măria-ta. 

—Câţi oşteni are? 

—Vreo nouă mii. 

—Atât? Numai atât? de ăştia te sperii, domnule 
Bogati? 

—Măria-ta! grăi molcom oşteanul. Cândva am luptat 
alături de Mihai-vodă. El e chibzuit şi viclean. 

——lar noi — inteligenți, i-o reteză cardinalul. 

—Fără îndoială! continuă Bogati. Observaţi totuşi că 
valahul pe care l-am crezut la pământ nu numai că are 
oşti, dar se încumetă chiar asupra noastră. Cum a putut 
el să strângă oşti fără să ştim? 

—Adunătură găseşti totdeauna, râse cardinalul. 
Armata Transilvaniei o va risipi la prima ciocnire. Avem 
oşteni buni, îmbrăcați în zale şi chivernisiți cu arme noi. 

— Adevărat, măria-ta! Dar să luăm seama la valah. Cu 
puţină vreme înainte ne-a cerut aprobarea să coboare sub 
Dunăre cu ceva oştiri mărunte pentru a face unele prădă 
ciuni la turci. Azi amenință principatul. Viclenia lui se 
arată fără tăgadă. 

—Viclenie slabă, domnule Bogati. Locul de luptă nu-l 
va alege ciobanul de la Dunăre. Îţi voi arăta cum îl vom 
face una cu pământul pe acest cioban. Pornim în zori 
către Sebeş. Domnule Kornis, aduci oastea acolo! Bătălia 
o vom da la Sibiu. Spatele oştirii noastre va fi apărat de 
zidurile cetăţii. Tunurile de pe ziduri îl vor măcina pe 
cioban. Domnule Ciomârtan, trimite ştafete să vină 
secuii! Fă-i scrisoare câinelui răzvrătit şi întreabă-l de 
rostul lui în Transilvania! Trimite grabnic solie spre Oituz, 
cu porunca noastră către leremia Movilă să vină spre 
Sibiu! Aceeaşi poruncă i-o trimitem hatmanului 


Zamoyski. Şi acum, domnilor, să facem o partidă de cărți! 
Ah, era să uit! Pregătiți un par mare în care să-l aşezăm 
pe ciobanul răzvrătit! 

Zilele lui octombrie continuau să se arate frumoase. 
La Veştem era cald ca în toiul verii. Oştenii lui vodă se 
odihneau după oboseala drumului greu. Pe prispa unei 
case de la marginea satului, domnul Ţării Româneşti, Aga 
Leca şi Baba Novac şedeau de taină. 

—Pari cam plouat, Leca, spuse vodă privindu-l cu 
băgare de seamă. 

—Am şi de ce, zâmbi Leca. Azi trebuia să fiu naş. Se 
cunună o nepoată din Valea Călugărească. Au ăia de 
acolo un vin, măria-ta, de moare lumea. De câte ori mă 
tocmesc a fi naş, treburile de război îmi strică planurile. 

—Am fost mai chibzuit decât tine, râse domnul. Eu 
am promis a fi naş aproape de postul Crăciunului, când 
vinul a stat din fiert, iar timpul nu prea îngăduie 
desfăşurări de oşti. 

Doi tineri călăreți opriră lângă prispă şi le întrerupse 
conversaţia. Clucerul Băicoianu le ieşi înainte, dar vodă 
apucase a se ridica. 

—Cine v-a trimis prieteni? întrebă el. 

—Boierii! Udrea şi Radu Buzescu, măria-ta. 

— Veşti bune? 

—Bune, doamne, zâmbiră tinerii. Oştile Mehedinţilor 
şi ale Jiului vor fi aici într-o jumătate de ceas. 

Mihai-vodă vodă le dărui zece galbeni. Vestea era 
dintre cele mai frumoase şi-i spulberă îngrijorarea. 
Întreaga lui oaste se afla acolo, aşa cum prevăzuse din 
timp. Doar prietenii lui cei mai buni, Cae, Chirilă, Ducu şi 
Costache, dispăruseră de două zile. 

—Te gândeşti la ei, doamne? întrebă Novac ghicindu-i 
gândurile. 

—La cine? făcu vodă cu prefăcută mirare. 

—Ei, la cine! La prietenii măriei-tale. 

—Mă gândesc, recunoscu Mihai. 

—Lasă-i, măria-ta! Ştiu ei ce fac. 


Tăcură. Peste câmpie plutea un nor de praf. 

„Sunt oltenii mei dragi”, gândi domnul ţării. 

Prânzul lui vodă se dovedi destul de sărac. O bucată 
de brânză, pâine rumenită şi un pahar cu vin. În timpul 
prânzului ceva mişcări la uşa casei îl scoaseră pe Mihai 
din gândurile sale. Erau cei patru dispăruți. Feţele lor 
trase de nesomn şi oboseală, hainele cam zdrențuite, 
arătau multă alergătură. 

—să vă cert? Se lumină domnul. 

—Mai la urmă, grăi cu îndrăzneală Caravană. Aducem 
veşti mari. Noaptea trecută am prins o solie a 
cardinalului către leremia Movilă şi hatmanul Zamoyski. 

—Dar ce văd? întrebă domnul fără a lua în seamă 
cuvintele lui Caravană. Eşti rănit, Ducule? 

—O zgaibă, rosti tânărul. Ceva încăierare cu cei zece 
oşteni ai soliei mi-a adus o împunsătură în braţ. 

— Te-ai oblojit bine? 

—M-a oblojit Costache. Dacă l-a vindecat el de 
pântecăraie pe împăratul Rudolf, nu i-a fost greu la o 
zgaibă. 

—Da, dar tocmai dreapta? 

—Sabia mea lucrează la fel de bine şi în stânga, 
măria-ta. 

—Ei, la naiba! Doar nu-ţi închipui că te las la luptă? 

—Nu, doamne. Voi sta lângă domnul Ţării Româ neşti. 
Dacă se uită el, mă voi uita şi eu. De va porni la luptă, voi 
fi alături. 

—Mai vedem noi, îl ameninţă vodă. la zi, Costache, 
care sunt veştile? 

—Pe ocolite, sau pe scurt? 

—Pe scurt, râse vodă ştiindu-l vorbă lungă. 

—Alaltăieri dimineaţă, grăi înciudat Costache, ne-a 
căutat Ion Chioreanu, omul nostru de legătură cu Toma 
Ciomârtan. Chioreanu ne-a adus vestea că o solie a 
cardinalului e în drum spre Oituz. N-am mai avut vreme 
să venim dinaintea măriei-tale. Şi am făcut bine, fiindcă 
am pus mâna pe două scrisori. Principele i-a poruncit lui 


Ieremia Movilă să aducă degrabă oştile Moldovei la Sibiu. 

-—-lar cealaltă scrisoare? 

—E către Zamoyski. Şi îi porunceşte la fel. 

— Deci, se teme cardinalul. 

—Aşa se pare, doamne. 

—A scăpat cineva din solie? 

—Ah, măria-ta! Facem noi asemenea prostii? 

După prânz, Mihai-vodă intră în tabăra secuilor. 
Uralele acestora nu conteniră multă vreme. 

—Prieteni! grăi el când mişcarea oştenilor scăzu cu 
totul. Secuii ne-au fost de multe ori aliați. Le-am 
cunoscut vitejia şi curajul mai ales în vadul 
Călugărenilor. Am auzit despre credinţa cu care au luptat 
pentru pământurile Transilvaniei. Ştiu că nobilii şi 
principii i-au sărăcit cu totul. A venit vremea să scuturați 
nedreptatea ce vi s-a făcut. Peste câteva zile vom 
încrucişa armele cu principele care v-a oropsit. De vom 
învinge, nimeni nu va mai spune despre careva dintre voi 
„ăsta” şi „ăla”, ci „dânsul!” sau „domnul cutare”. 

Înserarea prinse oştirea în marş. 


* 


La 27 octombrie, Andrei Báthory ieşi din cetatea 
Sibiului alături de Kornis. Caii lor, sprinteni, se domoliră 
cu greu pe o curmătură de deal. Oştile lui Mihai-vodă se 
vedeau limpede în câmpia Şelimbărului. Ordinea din 
tabăra lui vodă îl impresionă pe Kornis, dar cardinalul, 
prea mândru pentru a se gândi la astfel de nimicuri, grăi 
plin de semeție: 

—Aici va fi mormântul ciobanului. 

—Avem oşti mai puţine, spuse precaut Kornis. Secuii 
pe care ne bizuiam au trecut de partea valahului. 

—Îl vom pedepsi la vremea potrivită. Mălai-mare 
dispune de 32000 de oameni. Noi, de 25000, dar 
aşteptăm sprijinul populației din Sibiu. Poziţia noastră nu 
poate fi tulburată. Numai o pierdere pe aripa dreaptă ne- 


ar putea lipsi de apărarea zidurilor cetăţii. Însă pe 
dreapta vom pune stavilă mare. Oştile Moldovei trebuie să 
apară curând. Să-l vedem pe Mălai-mare, ce va face când 
va fi prins la mijloc? 

Kornis, general vechi şi cu multă experienţă, nu împăr 
tăşi entuziasmul cardinalului. El ştia că Mihai-vodă 
câştigase războaie când fusese mult inferior ca număr. 

—Doamne! se înclină el. Nunţiul papal Malaspina, ne- 
a dat binecuvântarea lui. Prezența sa în tabăra noastră 
întăreşte inimile soldaților, însă nu-i destul. El ne-ar 
putea ajuta mai mult. 

—Cum? 

Dacă  sfinția-sa Malaspina ar merge în tabăra 
valahilor n-ar fi rău. 

—Nu înțeleg, domnule Kornis. 

—Puţină răbdare, măria-ta! Malaspina l-ar putea duce 
cu vorba pe Mihai-vodă convingându-l să nu înceapă 
lupta curând. Câteva zile de amânare ar însemna sosirea 
moldovenilor şi intrarea lui Zamoyski în principat. 

—Ah, ah! se lumină cardinalul. Eşti un general mare, 
dragul meu Kornis. lată o idee straşnică. Dar crezi că va 
reuşi Malaspina? 

—Cred. Valahul e creştin. În faţa poruncilor unui înalt 
trimis al papei se va apleca plin de umilință. Măcar trei 
zile ne-ar fi de ajuns. 

—Chiar fără Malaspina, tabăra noastră nu poate fi 
cucerită cu nici un preț. Ar putea să reziste toată iarna. 
Şanţurile mari ce ne apără vor aduce multă zăbavă şi 
pierdere în oastea ciobanului de la Dunăre. 

—Aşa este, măria-ta! aprobă cu viclenie generalul. 
Avem întăritură bună. Totuşi mi-e teamă de roşii. 
Credeam că Mihai nu-i mai are de multă vreme. Dar iată 
că nouă mii de roşii stau în fața noastră. E de necrezut că 
valahul a putut ridica o asemenea oaste harnică fără să 
ştim nimic. 

—E vina domniei-tale, se încruntă cardinalul. Numai 
un general slab ajunge într-o astfel de situație. 


—Nici turcii n-au ştiut. Cred că nici acum nu ştiu. 

—Turcii!? Dar ce avem noi cu turcii? Ei sunt 
amenințați, sau noi? 

—Numai cei nouă mii sunt de temut, îl domoli Kornis. 

—Ai uitat de oştile Mehedinţilor şi Jiului. 

—N-am uitat, măria-ta. Soldaţii sunt viteji, însă 
armele lor, proaste. Iscoadele ne-au adus ştire că tânărul 
conte Hans Beckembauer cu o mie de saşi, la care se 
adaugă ceva adunătură de iobagi valahi şi unguri, a 
trecut de partea lui Mihai-vodă. 

—Lucrarea tânărului conte nu o înțeleg, spuse 
cardinalul mirat. Şi nici pe saşi nu-i înțeleg. O parte sunt 
cu noi. 

—Nici eu nu-i înțeleg, oftă Kornis. 


* 


Nunţiul papal Malaspina intră în tabăra lui Mihai- 
vodă la 27 octombrie, înainte de vremea prânzului. Era 
un bărbat nu prea înalt, chiar dacă purta încălțări cu 
tocul mare. Fața lui pufoasă ca miezul unei pâini decojite 
părea plină de bunătate şi curățenie sufletească. Ochii 
mari, verzui, şedeau aplecați mai mult spre umilă 
cucernicie. Doar superba haină lungă până la pământ, 
frumos tivită cu fir de aur, şi inelele multe contrastau cu 
privirea umilă. Mihai-vodă alinie o gardă de onoare şi-l 
primi cu tot fastul datorat unui înalt oaspete. Malaspina 
nu ridică ochii din pământ, dar întinse mâna grăsuță a 
binecuvântare şi pentru sărutul ce se cuvenea. Pe fața lui 
nu apăru nici-o tresărire când vodă îi strânse mâna fără 
să i-o sărute. 

—Ne datorați mai mult, observă retrăgându-şi palma. 

—Adevărat, sfinția-voastră! grăi Mihai. Dovezile 
noastre de respect se vor înmulți când vom cunoaşte sco 
pul venirii înaltului oaspete. Sunteţi oare trimisul 
bisericii, sau al cardinalului Andrei? 

Malaspina intui că sub îmbrăcămintea frumoasei pri 


miri adia parcă un vânt uşor de ostilitate. Domnul Ţării 
Româneşti se dovedea curtenitor şi precaut. Haruri de 
preț la un conducător. Cu astfel de om era greu de luptat 
în vorbe şi promisiuni. Răspunse totuşi fără a-şi arăta 
mirarea: 

—Mai mult, zâmbi cu o bunătate prea siropoasă ce 
nu-i plăcu lui vodă. M-au trimis la voi marele conducător 
al creştinilor infailibilul nostru papă şi împăratul Rudolf. 
Ei nu doresc război în Transilvania. 

—Aveţi împuterniciri scrise din partea împăratului? 

—A, nu! se apără Malapsina. Un nunțiu papal poate fi 
crezut şi fără astfel de dovezi. 

—Fără îndoială! aprobă vodă  ascunzându-şi 
gândurile. Grija împăratului ne bucură din toată inima. 
Oştile noastre nu vor face stricăciuni aici unde am 
hotărât să domnim. 

—Rudolf se va întrista. 

—Ca şi noi, sfinția-voastră. Nimeni nu face război de 
plăcere. 

—Ar putea să vă certe cu oşti. 

—Greu de crezut, zâmbi vodă. Din vorbele voastre am 
înțeles că împăratul s-a aplecat către pace. A ne certa cu 
oşti, s-ar dezice. 

—Dar el nu vă doreşte domn al Transilvaniei, forță 
nota discuţiei Malaspina. Gândurile lui sunt îndreptate 
spre cardinalul Bâthory, căruia îi poartă multă prietenie. 

—Sfinția-voastră! râse evitând încruntarea. Dacă ați fi 
în locul nostru ce ați alege? Nişte gânduri sau un tratat 
semnat în vară la Praga? Un tratat care ne îngăduie 
ocuparea principatului. 

—Aş alege tratatul, grăi cu finețe Malaspina. L-aş 
alege numai dacă nu aş cunoaşte ultimele gânduri ale 
împăratului. 

—Ultimele lui gânduri nu le cunoaşteţi nici voi, 
ripostă Mihai-vodă întinzându-i o cursă. Poate că azi 
dimineață avea altele. 

—Împăratul nu-i un om care îşi schimbă gândurile de 


la o zi la alta, observă Malaspina. Dar se opri fiindcă 
picase în cursă. Răspunsul lui vodă îl încredință de acest 
lucru. 

—Aşa cred şi eu, sfinția-voastră. Un împărat care 
semnează împuterniciri în vară nu-şi schimbă gândurile 
doar în câteva luni. 

—Cursul evenimentelor ar putea să le schimbe, 
încercă Malaspina să repare greşeala. 

—Adevărat! Dar evenimente care să întărească o 
schimbare n-au fost în aceste luni. Noi i-am rămas 
credincioşi împăratului. Mai mult, respectăm tratatul. 

—Să înțeleg prin aceasta că nu ţineţi seama de ultima 
dorință a împăratului? 

—Din contră, zâmbi Mihai. Dorinţa scrisă a împăra 
tului e sfântă pentru noi. 

—Am priceput, se întristă Malaspina. Îmi lipsesc nişte 
dovezi scrise de la împărat. Iar în lipsa lor nu mă credeți. 

—A, nu! răspunse cu finețe vodă. Vă credem din tot 
sufletul. Numai gândurile împăratului nu ne sunt clare 
de vreme ce nu le-a scris. 

—Poate vă înduplecațţi la dorința papei? 

—Cu multă pioşenie, grăi vodă. Să-i spuneţi papei că 
vom lupta şi în viitor pentru apărarea creştinilor. 

—Dar nu vi se cuvine Transilvania, se mânie nunțiul 
papal. Ea e a celor ce o stăpânesc azi. Vă vorbesc în 
numele dreptății. 

—Cine sunt stăpânii, sfinția-voastră? se încruntă 
vodă. 

—Cardinalul Andrei şi marii lui dregători. 

—Şi pe cine reprezintă ei? 

— Poporul, fireşte. 

—Care popor? Marea populație a Transilvaniei o 
formează valahii ținuți în iobăgie. 

—Mai sunt şi alții. Mai sunt ungurii, saşii... 

—O mie de saşi sunt cu noi şi chiar o parte dintre 
ungurii iobagi. 

—sSecuii... 


— Şase mii de secui au venit în tabăra noastră. 

—Dar nu toţi secuii. 

—Nu toți, ci numai aceia pe care i-am ales noi să 
lupte. 

—Veţi fi un domn nedorit. 

—De cine? De nobili? Cardinalul şi nobilii sunt nedo 
riți de popor. lar noi nu am venit în scop de mărire, ci 
pentru unirea românilor de pretutindeni. 

Malaspina tăcu încruntat, dar nu-şi arătă supărarea. 
Andrei Bâthory îl socotea pe Mihai un om slab, lipsit de 
puterea gândului. Or acesta se dovedea cu mult superior 
tânărului cardinal. 

—Voi reveni, grăi cu adâncă tristețe. Până mâine va fi 
răgaz de chibzuinţă. Multe gânduri bune vin peste 
noapte. Să nu uitaţi că papa şi împăratul nu doresc 
război în Transilvania şi nici inimile noastre de buni 
creştini. 

—Bine spus! întări vodă. Inimile noastre de creştini 
doresc pacea. Andrei Bâthory e cardinal. Deci, înalt om al 
bisericii. El înțelege chiar mai bine decât noi asemenea 
lucruri. Sfătuiți-l, în numele inimii lui de creştin, să 
lepede oştile şi să pornească acolo de unde a venit. În 
felul acesta nu va fi război. El e cetățean polon, sfinția- 
voastră, iar aici unde nu l-a poftit nimeni a venit în 
scopuri de mărire. De va înțelege asemenea lucruri, pacea 
va domni în întreaga Transilvanie. 

„Viclean ca o vulpe, gândi Malaspina. Fineţea vorbelor 
lui ne-a pus mereu în încurcătură. Doar aşa se explică 
faptul că e un mare general.” 

Cu aceste gânduri intră în tabăra principelui. După 
fața lui îngândurată, Andrei ghici că întâmpinase 
greutăți. 

—Ce face câinele valah? întrebă cu dispreț. 

—Porecla voastră nu sună frumos în gura unui prelat! 
îl mustră Malaspina. Mai ales că Mihai-vodă nu a avut 
cuvinte de ocară pentru principele Transilvaniei. El ne-a 
arătat limpede doar gândurile ce l-au mânat la război. 


Gândurile unui câine... 

—Câine, dacă vrei, dar un câine deştept. Latră mai 
puţin decât alții. Mă aşteptam să se gudure. N-a făcut-o, 
însă nici nu ne-a respins. 

—Ai obținut amânarea? 

—Încă nu. Voi merge mâine din nou în tabăra lui. De 
vor veni moldovenii, poate se răzgândeşte şi va porni spre 
Dunăre. Un război aici nu e dorit de nimeni. 

— Deci azi va fi linişte? 

—Sper, dragul meu. 

Peste câmpie se pornise un vânt călduț cu amenințare 
de ploaie. 


Către seară, secuii destupară ploştile mari cu pălincă. 
Tufănel-tatăl moțăia pe şaua calului întinsă în iarba 
uscată. După un timp se scutură din amorțeala ce-l 
cuprinse. Nările lui se lărgiră ca nişte cimpoaie. Trase aer 
mult în piept, îl slobozi treptat, plescăi din limbă, iar 
urechile lui mişcară scurt, iepureşte. 

—Bă Ciripoi! îl îmboldi pe văr. 

—E! căscă acesta somnoros. 

—Nu simți nimic? 

Ciripoi-tatăl, ce visase că a fost înjunghiat în luptă, se 
trezi de-a binelea. 

—Simt un junghi. 

—Altceva? 

—Nimic. 

—Auăleo! la umflă tu niţel carina! 

Ciripoi îşi ridică nasul cât o ridiche de iarnă şi 
adulmecă asemenea unui ogar. 

—Țuică, grăi cu lăcomie în glas. 

—Aş! îl contrazise Tufănel aspru. E prăştină. Aici 
numai strugurii... 

—Tt! îl întrerupse Ciripoi. Prună cum te văz şi mă 
vezi. 


—Şi din ce parte vine, deşteptule? 

Ciripoi îşi învârti nasul ca o limbă de busolă. 

—De la secui. 

—Auăleo! Taman de la ei? Secuii nici nu cer, nici nu 
dau. 

Porniră totuşi pe direcția mirosului, conducându-se 
fără greşeală. Zavaidoc, aflat ceva mai încolo, prinse 
mişcarea celor doi. Săltă într-o rână şi strigă după ei: 

—Cumetrilor! Dragii mei! Un’ v-at uşchitără, bre? 

Dar nu-şi repetă întrebarea. Un miros delicat ce-i 
înfioră tot corpul adia pe lângă el ca o părere. Vântul 
bătea dinspre secui şi aducea aroma cu el. 

—Limbă! 

—A! răspunse acesta moleşit de somn. 

—la saltă muia! 

—Pe sfântu post al Crăciunu... ! se bâlbâi Limbă. 
TȚuică, frati-miu... 

O luară degrabă după cei doi. Tufănel şi Ciripoi 
văzură manevra fârtaților şi se fofilară pe după corturile 
secuilor. Şi-ar fi putut pierde urmele, dar mirosul 
puternic îi atrase ca un magnet. Intrară într-un cort 
mare. Cinci secui mustăcioşi învârteau cu hărnicie în 
mâini ceva ploşti pântecoase, binecuvântate ca mărime. 
Tufănel şi Ciripoi, care văzuseră la fii lor unele aplecări 
spre vorbe şi purtări alese, duseră câte un picior în spate, 
ridicară pălăriile, se aplecară cu grație în doi peri, apoi 
rămaseră cam năuci. Secuii abia le răspunseră la salut. 
Era clar ca lumina zilei că sosirea lor nu aducea bucurii. 

—Domnilor! se izmeni Ciripoi-tatăl. Nimeritu-s-au a 
vedea ceva mişcare la voi. Eu am avutără un fin din 
secuime... băiat bun şi dădea de băut... carele zicea că... 

Tăcu. Secuii discutau între ei fără a-i lua în seamă. 
Aceasta îl făcu pe Ciripoi să adopte o nouă formulă ce le- 
ar fi putut trezi interesul. 

—Domnilor, noi suntem bucureşteni. În piaţă la Zece 
Mese... 

Cei cinci aprobară din capete şi-şi văzură de treburi. 


Tufănel-tatăl avu una din acele sclipiri ale inteligenței 
care vin adesea în ceasuri de mare cumpănă. Începu să 
se scuture ca un apucat. Ciripoi prinse ideea din zbor şi 
porni un atac pe măsura scuturatului. 

—Destinsul nostru prieten, zise țţuguindu-şi buzele 
vinete, nobelu, cavaleru suferă de ţâfnă, de bojoci, de 
dambla, de ceva dureri ale sufletului, care numa 
vădanele, sau ceva ţuică, de friguri... 

—Friguri la vreme de toamnă? cătă cu mirare spre ei 
unul dintre mustăcioşi. 

—Chiar aşa, domnule, sări Ciripoi plin de speranţe. Pă 
el numa toamna îl apucă. Vara n-a avutără niciodată 
nimica. Din Deltă i se trage. L-au muşcatără nouă lupi, 
optzeci de viespi, patru şerpi, şase mistreți, o capră 
râioasă, unşpe lipitori şi două vaci turbate. 

—Lipitori? se înfiorară cei cinci. 

—Lipitori, domnilor. A da frunte, adică muma ălora 
nouăşpe... 

Parcă ziceai că unsprezece lipitori, îl întrerupse 
unul. 

—Aşa ziceam, o drese Ciripoi. La început unşpe au 
fostără. Pă urmă, a mai mare a început să fluiere după 
pui. Am pus mâna pă custură... ăă... pă sabie. Îi zic lu a 
bătrână, care venea în frunte cu patruzeci de pui după 
ea: „Cară-te, fă, d-acilea că fac moarte de om.” Se uită 
urât la mine şi mă înjură... 

—A bătrână? 

—A bătrână, domnilor. 

—Vorbea? 

—Şi încă ce vorbea! se izmeni Ciripoi. Cam stricat 
româneşte, ce-i drept, însă eu ştiu şi limba lipitorilor, aşa 
că i-am prinsără toate mişcările. Dacă văz că nu-i chip a 
ne înțelege ca nişte creştini de treabă, îi ard una cu a 
custură şi-i raz o ureche. 

—Avea urechi? 

— Mari, domnilor, ca foile de varză. Zice ea: 

—Nu mai da, Făt-Frumos, că ţi-oi face mare bine! 


Auzind astfel de năzdrăvănii, cei cinci mai ciocniră un 
rând între ei. Verii se dezumflară ca două băşici înțepate, 
iar disperarea fu cumplită când unul dintre mustăcioşi 
grăi molcom: 

—Gata cu pălinca. Ce a mai rămas în ploşti e porția 
vecinilor. Eu merg să o duc degrabă, însă domniile- 
voastre puteți rămâne să ne povestiți mai departe chestia 
aia cu lipi torile. 

—Care lipitori, bre? interveni Tufănel oprindu-se din 
scuturat. 

—Păi alea cu urechile cât varza. 

—Bă neică! zise Ciripoi cu năduf. Du patru ploşti! Pă a 
d-a cincea las-o bolnavului! Că el numa’ cu ţuică... 

Mustăcioşii prinseră a râde. 

—Păi de ce nu aţi grăit aşa de la început, fraților? făcu 
unul întinzând plosca spre Tufănel. 

Dar Ciripoi i-o luă chiar se sub nas. 

—Nu-i pentru domnia-ta, încercă să-l oprească 
secuiul. Numai bolnavului i se cuvine. 

—E, te, te, măă! bombăni Ciripoi. Parcă pe mine nu 
m-au muşcatără? 

—V-am spus eu fraţilor, că aşa sunt bucureştenii, grăi 
unul dintre secui. 

Apoi se întoarse către cei doi veri: 

—Am priceput care e oful vostru, de cum ați intrat. 
Însă matale povesteşti frumos, aşa că face să bem toată 
pălinca împreună. la zi-i cum a fost cu lipitoarea a 
bătrână! 

Ciripoi nu apucă să dezlege firul povestirii. La uşa 
cortului apărură cumetrii Limbă şi Zavaidoc. 

—Dumnealor e d-ai noştri, zise Tufănel-tatăl. 

—Or fi, spuse cu părere de rău unul dintre secui. Dar 
aici nu mai e loc. Să meargă în cortul alăturat. 

Limbă şi Zavaidoc o zbughiră spre vecini, însă nu 
avură noroc. Toroipan şi Găluşcă se cinsteau cu gazdele. 
Porniră către alt cort. Părintele Grasa şi fălcosul discutau 
cu gazdele o frumoasă teză biblică. Ceva mai încolo, Sile 


Adormitu şi Ciripoi-fiul povesteau pățania cu pântecăraia. 
Abia la marginea taberei nimeriră un cort fără oaspeți. 

În vreme ce pălinca lega prietenii între români şi 
secui, Mihai-vodă făcu Sfat de taină cu oamenii săi. 
Cortul cel mare al domnului Țării Româneşti se umplu de 
oaspeți înainte de miezul nopţii. Erau de față Cae Indru, 
Preda, Radu, Udrea, Leca, Zamfirescu, Novac, Ducu, 
Băicoianu, Chirilă, Costache şi Niţă. 

lată, prieteni, grăi vodă. A venit vremea să facem 
planul de luptă. Andrei Báthory e un strateg bun. El şi-a 
făcut întărituri de care şi şanţuri adânci. Spatele său are 
apărare spre oraşul Sibiu. Tunurile ridicate pe ziduri pot 
să lovească spornic în noi. Aşa cum sunt aşezaţi, 
duşmanii vor fi greu de clintit. Andrei are trei linii de 
luptă. În prima linie de pe aripa dreaptă vor lucra 
pedestraşii. În centru cavaleria, iar pe stânga puterea cea 
mai mare a lor ar fi nobilimea călare, ce ştie să lupte 
frumos. S-ar putea să fie o greşeală a principelui faptul că 
şi-a pus la vedere oastea pregătită de luptă. Dar s-ar 
putea să fie şi un vicleşug. Adică, să-şi aşeze altfel liniile 
de luptă când vom porni atacul. Acum aştept păreri. 

—Măria-ta! grăi Radu Buzescu. Dacă biruim pe aripi, 
îl scoatem pe principe de sub zidurile oraşului. 

—Bine grăit, Radule! zâmbi domnul. Şi mai e ceva: De 
vom ataca pe aripa stângă, tunurile de pe ziduri nu pot 
slobozi atâta foc asupra noastră cum ar face-o pe centru. 

—Adevărat! interveni Preda. Din păcate, principele ştie 
că ne vom feri de centru, aşa că cele mai mari întăriri le-a 
pus la aripi. 

—Şi ce-i de făcut, Predo? 

—Măria-ta, cred că acolo trebuie să atace întâi Baba 
Novac. Haiducii lui ştiu să se descurce pe loc rău. 

—Aşa ne-am gândit şi noi, aprobă vodă. 

—Doamne! se amestecă Indru. Nimic nu poate sta în 
picioare până când vom şti sigur dacă principele va 
păstra ordinea de luptă pe care ne-o arată. 

—Aşa este, nepoate! grăi vodă cu multă plăcere. Ai 


vrea să facem o mişcare de oşti către ei? 

—Aş vrea, doamne! Două mii dintre oştenii Bucegilor 
ar fi tocmai ce ne trebuie. Tinerii roşii se mişcă uşor ca 
fulgul. 

—Cine să pornească în fruntea lor? 

—Eu, măria-ta. 

—Aşa să fie, nepoate! Dar ia seama să te întorci la 
timp! Nu vreau pierderi printre oamenii mei. După ieşirea 
ce o vom face în zori, Sfatul nostru de taină se va închega 
iarăşi. Acum, noapte bună, prieteni! 

O parte dintre boieri se îndreptară către corturile lor. 
Mihai-vodă, Cae, Chirilă şi Costache porniră să controleze 
cele opt rânduri de străji din jurul taberei. Noaptea răco 
roasă înfiora până şi caii. Pe zidurile Sibiului torțele mari 
aruncau lumină către câmpii. Costache rămase mai în 
urmă. Zambilica lui, cam somnoros, călca fără tragere de 
inimă. 

—Bă nărodule, pune copita mai sprinten! îl struni 
grăsunul. Vrei să ne facem de râs în fața lui vodă? Sau 
eşti supărat? Îi fi având şi tu necazurile tale. Şi eu sunt, 
Zambilico. Am sufletul greu. Parcă simt că s-ar apropia o 
nenorocire. Asemenea suflet închis n-am mai avut de la 
Călugăreni, când era să se prăpădească prietenul Cae. 
Poimâine va fi război greu. Oare câţi vor scăpa dintre noi? 


Capitolul 13 


Nunţiul papal Malaspina veni în zori la tabăra lui 
Mihai-vodă. Clucerul Ieremia Băicoianu îi ieşi înainte şi-l 
rugă să aştepte. Vodă se ridicase pe o curmătură de deal 
pentru a urmări desfăşurarea celor două mii de roşii gata 
să pornească spre liniile principelui. Cae Indru aştepta 
încuviințarea domnului țării. Vânt Sălbatec, frumosul său 
armăsar, juca pe loc, nerăbdător. Peste muşchii lui 
puternici pielea se înfiora ca o părere. Apoi Cae ridică 
mâna, iar mica oaste se puse în mişcare. Când apărură 
tinerii la vedere, în tabăra cardinalului porni alarma. 
Andrei îşi mâna calul pe dealul Gregori de unde putea să 
vadă desfăşurarea luptei. 

-lată-i că pornesc asupra noastră, domnule Kornis, 
grăi cardinalul lipsit de teamă. Câinele valah atacă întâi 
cu călăreții. 

—Pe partea dreaptă, încuviință Kornis. Ştefan Lazăr 
se află în pericol. Acum când ştim pe ce parte atacă 
valahii, ar fi bine să-i dăm ajutor cu aripa stângă a lui 
Petre Huszâr. 

—Nu, domnule! ripostă mânios cardinalul. Ne-am 
dovedit slabi strategi. Încăierarea încă nu s-a pornit, iar 
noi apucăm să ne stricăm aripile? Dă sprijin din linia a 
doua! 

Kornis înghiți greu afrontul făcut de cardinal în fața 
nobililor şi trimise porunci spre linia a doua. Tinerii roşii 
nu se grăbeau. Caii lor purtați la pas călcau nervoşi. Abia 
când începură să bată tunurile, Indru făcu un nou semn. 
Principele şi nobilii văzură cu uimire câteva manevre 
executate ca la paradă. Liniile roşiilor fugeau în lături şi 


se închegau din mers într-un lanț mare. Apoi, din goana 
cailor, lanțul se frânse în pâlcuri de câte două sute, cu 
distanțe mari între ele. Indru părea a se abate din drum, 
către centru. Tunurile de pe ziduri îşi concentrară focul 
acolo. Un semn al lui Cae fu urmat de o nouă manevră. 
Călăreţii se adunară şi ocoliră zona primejdioasă. 

—Bine lucrat, nepoate! se entuziasmă vodă, dar glasul 
lui nu putea răzbi până la Indru. 

Tunurile îşi mutară bătaia spre dreapta. Prea târziu. 
Călăreţii lui Cae se desfăcură iar în lanţ, făcând o curbă 
mare asupra locului lovit de obuze. Călăreţii Bucegilor se 
mişcau parcă într-o joacă. O joacă totuşi primejdioasă. 
Cea mai mică greşeală în manevrele lor i-ar fi dus la 
pierderi nebănuite. 

—Nepotul nostru e un general mare! spuse Mihai 
încântat. 

—Să vedem, să vedem, râse Preda Buzescu. Cavaleria 
lui Bâthory a ieşit la atac. Sunt acolo cinci-şase mii de 
călăreți. Dacă Indru nu întoarce acum, va fi prins din 
două părți. Ei, la dracu! Nu azi începem lupta, ci mâine. 

Altul în locul lui vodă ar fi ridicat mâna pentru 
ajutoare în spijinul celor două mii. Mihai zâmbea. Avea 
multă încredere în Cae. Şi chiar în acea clipă, Buzescu 
răsuflă uşurat. Un semn al lui Indru adună semicercul în 
pâlcuri, din goana năprasnică a cailor. Cu puțin înainte 
ca primele rânduri inamice să închidă arcul, tinerii roşii 
ieşiră în afara zonei primejdioase şi veniră în tabără 
grupați frumos. 

Malaspina  urmărise manevrele, nu cu ochi de 
cunoscător. Totuşi, fu impresionat de execuțiile măiestre 
ale tine rilor roşii. Niciodată nu-şi putuse închipui că se 
pot face astfel de manevre cu oşteni mulți, chiar sub 
bătaia tunurilor. Apoi, îl văzu pe vodă şi alături de el pe 
tânărul general ce-şi condusese oamenii atât de elegant. 
Râdeau amândoi, de parcă ar fi venit de la o petrecere. 

—A, sfinția-voastră? grăi domnul bine dispus. 

—Am venit aşa cum am hotărât ieri, zise Malaspina 


înclinându-se cucernic. Din păcate, văd că inima voastră 
de creştin s-a aplecat spre vărsare de sânge. 

—Aţi văzut aşa ceva? se miră vodă. 

—Nu. Am văzut numai începutul. lar începutul mă 
nelinişteşte. Înseamnă că va fi război. 

—Înţeleg din vorbele voastre că Báthory îl doreşte. Ieri 
v-am rugat să mijlociți pe lângă el în scopul ieşirii din 
principat. Oare cardinalul, care e o înaltă față 
bisericească, nu vrea să îndepărteze primejdia vărsării de 
sânge creştin? 

—E1 se apără, zise Malaspina cu mânie greu reținută. 

—Şi voi îl apăraţi, spuse tăios Mihai. 

—Adevărat! se încruntă Malaspina, căruia nu-i plăcu 
asprimea lui vodă. Îl apărăm împotriva sălbaticilor de la 
Dunăre. 

—Sfinția-voastră! îl întrerupse domnul pălind. Discu 
tiile sunt frumoase şi folositoare atâta vreme cât se poartă 
pe culmi înalte. Când coboară până la insultă, îşi pierd 
strălucirea şi valoarea. Deci, vom pune capăt acestor 
discuții, în care te-ai arătat mărunt. Noi ţi-am înțeles 
jocul încă de ieri. Andrei Bâthory te-a trimis cu scopul de 
a căpăta la noi o amânare a războiului, până îi vor veni 
ajutoare. Dar cardinalul aşteaptă zadarnic ajutorul 
moldovenilor. Ştafete pornite spre Oituz au căzut în 
mâinile noastre. Ştii, sfinția-ta, ce urmărea omul despre 
care spuneai că se apă ră? Urmărea să coboare peste 
Tara Românească dimpreună cu Zamoyski şi Ieremia 
Movilă. Din fericire, am prevăzut gândurile omului ce se 
apără azi. Războiul va porni mâine. Oamenii mei au făcut 
drum lung. Sunt obosiţi. Până mâine se vor odihni. Apoi, 
Andrei le va cunoaşte puterea. Am înțeles că ai lucrat 
pentru cardinal din prietenie, iar prietenia e un lucru 
sfânt. Însă deasupra ei stă totdeauna dreptatea. Sfinția-ta 
n-ai vrut să vezi dreptatea. Nici nu ne miră. Eşti un 
străin. Aici noi trebuie să vedem dreptatea şi să lucrăm 
pentru ea, nu străinii. la-l, Băicoiene! se întoarse către 
tânărul cancelar. După luptă să-i dai cale liberă! Omul 


acesta e o mică năpârcă plină de venin, cu ochii 
mincinoşi, cucernici. 

Când primele umbre ale înserării coborâră peste 
câmpia Şelimbărului, Sfatul de taină porni iarăşi în cortul 
cel mare al domnului Ţării Româneşti. 

—Totul mi s-a părut uşor până aici, grăi Preda 
Buzescu. Abia acum încep să mă sperii, măria-ta. Nu de 
lupte, continuă el văzând o mică încruntare a domnului 
țării. De lupte nu ne-am speriat niciodată. Mă gândesc 
doar la ce va fi după bătălie. Dacă nu-i tăiem pe toți 
nobilii principatului, la caz de victorie a noastră, va fi 
zadarnică toată munca făcută. Nobilii vor ţese în jurul 
nostru pânze mincinoase, vor unelti, vor trăda, vor umbla 
cu pâră la Casa de Austria şi nu se vor sfii să aducă oşti 
străine în principat. Ei n-au decât un dumnezeu al puterii 
lor. lar dacă pierdem lupta, va fi şi mai rău. E atât de 
mare primejdia încât îmi vine să alung asemenea gânduri. 

—Aşa este, Predo! răspunse vodă. Dar să ştii un 
lucru: Tot ce se capătă uşor în lumea asta are valoare 
mică. Ai vorbit azi aşa cum am gândit şi eu de cinci ani 
încoace. Şi nu-mi vine greu a vă mărturisi că abia pe 
câmpia Şelimbărului m-am dumirit de ce marii noştri 
înaintaşi, care au dorit unirea românilor într-o singură 
țară, n-au încercat înfăptuirea ei chiar dacă au stăpânit 
multe părți însemnate ale Transilvaniei. Lor le-au lipsit 
nişte împrejurări prielnice. Noi le avem. În caz de victorie, 
rațiunea ne îndeamnă spre tăierea tuturor nobililor din 
principat. Dar noi nu suntem ucigaşi, Predo. Va trebui să 
găsim drumuri mai drepte. La caz de înfrângere, va trebui 
să ne desfacem de încleş tarea duşmanului, pe drumul 
către Braşov. 

—Îi batem, doamne, sări vistiernicul Bărcan din 
Bărcăneşti-Prahova. Sunt mai puţini ca noi. 

—Au fost, interveni Caravană. Azi au mai primit 
oşteni. lIscoadele noastre i-au văzut coborând pe la 
Răşinari. 

—Chiar de la egal îi batem, răspunse Bărcan. Avem 


oşti bune. 

—Ca şi ei, zâmbi Costache. Puterea noastră cea mare 
stă în Oştirea Bucegilor. Ceilalți oameni ai noştri sunt 
buni, însă au armele proaste. 

—Am învins totdeauna când eram mai puţini, se 
mânie Bărcan. Dar acum? 

—Bărcane! râse vodă. Ar fi un general slab cel ce nu 
prevede şi o înfrângere. Eu cred în victoria noastră. 
Totuşi, de multe ori apar necazuri. Numai nărozii îşi pun 
întrebări puţine. Aşa că e bine a ne lua măsuri din timp. 
De fapt, le-am şi luat. Căpitanii ştiu ce au de făcut în 
asemenea împrejurare. Mâine în zori dăm bătălia. Va 
trebui să o câştigăm într-o zi sau două. De se va lungi 
mai mult, situația noastră nu va fi prea bună. Alte ştafete 
ale cardinalului, ce ne-au scăpat nouă, sunt convins că 
aleargă spre Movilă şi Zamoyski. Dacă nu ne grăbim, ne 
vom pomeni cu ei în coaste. Domnul Basta, generalul 
Casei de Austria, şade la graniță cu oşteni îmbrăcați în 
zale. În privinţa noastră gândurile generalului sunt 
duşmănoase. El urmăreşte a fi guvernator al 
Transilvaniei. De vom pierde, va încerca să tragă foloase. 
De vom câştiga, va purta gânduri să ne înlăture. Basta ne 
tratează azi cu dispreț ca pe unul dintre căpitanii lui. Ei 
bine, peste câteva zile ne vom încorona în Alba-lulia ca 
domn al Transilvaniei. Generalul va trebui să se plece în 
fața lui vodă. Dar mândria nu va fi a noastră, ci a țării. 
Novac! 

—Poruncă, măria-ta! 

—Înainte de apariţia zorilor, îţi aşezi oamenii în prima 
linie pe aripa stângă! Makó! 

—Aici, măria-ta. 

—Cinci mii de secui vor intra în prima linie pe centru! 
Între tine şi Baba Novac păstrezi trei sute de paşi! 
Mihalcea! 

—Poruncă, măria-ta! 

—Aşezi cavaleria alături de Mak6, dar pe aripa 
dreaptă! Leca! 


—Poruncă, doamne! 

—Tu ţii aripa dreaptă pe margine, cu oştile călări ale 
Mehedințţilor, iar pedestrimea la spate! Soare! 

—Poruncă, măria-ta! 

—Pui douăzeci de tunuri între despărțitura dintre 
Makó şi Novac! Ele vor apăra pe centru şi vor ajuta aripa 
stângă. Stoica! 

— Aici, doamne. 

— Douăzeci de tunuri între Leca şi Mihalcea! Acestea 
vor ajuta mai puțin, dar trebuie să fim tari pe aripa 
dreaptă în caz de atac al duşmanului. Udrea! 

—Poruncă, măria-ta! 

Patru mii de călăreți din Armata Bucegilor îi aşezi în 
linia a doua! Să fie la trei sute de paşi în spatele spărturii 
între Mak6 şi Novac! Ei vor ieşi numai prin spărtura din 
jurul tunurilor. Altfel, putem face încurcătură de oşti. 
Radule! 

—Poruncă, doamne! 

Patru mii de călăreți din armata Bucegilor îi aşezi în 
linia a doua, la spatele lui Mihalcea şi Leca! De va fi 
nevoie, vor ieşi prin spărtura tunurilor. Niţă! 

—Aici, măria-ta. 

—Ai opt sute de oşteni din Armata Bucegilor şi patru 
sute dintre dragii noştri luptători de sub Dunăre. Rămâi 
cu ei în pădure! Sunt flăcăi aleşi pe sprânceană. Tari ca 
fierul şi iuți ca nişte diavoli. Linia a treia o vom forma din 
cei o mie de cazaci pe plată, o mie de saşi, o mie de secui, 
o mie de boieri şi armata Jiului. Aveţi alte păreri? 

—Nu! grăi Preda Buzescu. Aşteptăm după datină să 
mai călcăm o dată pe locurile unde căpitanii au poruncă 
a-şi aşeza oamenii şi tunurile. 

Se ridicară cu toți şi porniră pe jos. Cerul înnorat 
căzuse ca o căciulă mițoasă peste dealurile din jurul 
Şelimbărului. 


Lumina zilei se statornici târziu. Plutea în aer o spuză 
subțire de ceață a cărei umezeală scornise frigul. Apoi 
apăru soarele roşcat şi lipsit de vlagă. Din gurile 
oamenilor şi cailor ieşeau aburi. Mânată de soare, ceața 
se întinse la rasul pământului trăgându-se leneşă către 
locurile joase. Pe dealuri se usca iarba. În văi umezeala 
stăruia puternică sub o coadă lungă de ceață. Cu mult 
înaintea zorilor, cardinalul simţțise că se pregăteau lucrări 
mari în tabăra lui vodă, astfel că oştenii lui ocupară bună 
poziție de luptă. Ceaţa se trăgea peste oameni şi animale 
ca o greblă imensă. Curând, lumina dezveli aripa stângă a 
oştilor Ţării Româneşti. leşiră apoi la vedere poziţiile 
tunurilor, centrul şi, în sfârşit, aripa dreaptă. Peste 
câmpia dintre cele două oşti, natura parcă îşi încetase 
respirația. Era linişte. O linişte grea, apăsătoare. Călare 
pe calul său alb, Mihai-vodă şedea neclintit în vârful unei 
ridicături de pământ. Din locul acela putea să cuprindă 
întreaga zonă a câmpului de luptă. De pe fruntea 
domnului dispăruseră obişnuitele cute adânci, care 
dovedeau gânduri multe. Fața lui limpede era atât de 
nemişcată încât părea turnată în metal. Doar ochii ageri 
se mutau când pe bătaie lungă către liniile duşmanului, 
când apropiat spre poziţiile oştilor sale. Alături de vodă, 
Cae Indru, Preda Buzescu, Chirilă, Ducu Bărcan şi 
Caravană se uitau gânditori către zidurile Sibiului. Sosise 
ceasul hotărâtor, cumpănit cu grijă vreme de cinci ani. 

„Dacă ar trăi lojica, gândi Cae, sufletul lui mare s-ar 
umple de bucurie şi poate de îngrijorare. De nu izbândim 
azi, Ţara Românească se va oropsi cu totul. Nimeni nu va 
putea opri tăvălugul de oşti ce se va abate asupra ei din 
toate părțile. Aici la Şelimbăr se hotărăşte, în câteva 
ceasuri, viitorul românilor de pretutindeni. Ar trebui să 
fiu vesel şi sprinten, dar nu sunt. Mi-e sufletul greu ca în 
fața unor nenorociri. Lupta va fi crâncenă. Oştenii Tran 
silvaniei sunt buni luptători şi au arme frumoase. 
Tunurile lor, turnate în arsenalul din Sibiu, sunt mai tari 
decât ale noastre. Le-am simțit puterea în timpul 


manevrelor de ieri. Țintaşii cardinalului ştiu să tragă. 
Numai măiestria tine rilor roşii ne-a ferit ieri de pierderi. 
Cavaleria lor arată mai greoaie decât a noastră, dar 
călăreții ei sunt tari ca fierul. De ce nu-l foloseşte, oare, 
cardinalul pe Albert Kirâly în locul lui Kornis? Kirâly ar fi 
un general mare. Kornis ştie strategie cât ştiu eu să cânt 
popeşte. Dacă oştile Transilvaniei au azi o atât de 
frumoasă aşezare, nu cred să i se datorească lui Kornis, 
ci cardinalului.” 

—Băicoiene! se auzi porunca limpede a lui vodă. 

—Aici, măria-ta, tresări clucerul cufundat în gândurile 
sale. 

—Trimite poruncă spre Baba Novac să înceapă atacul 
pe aripa stângă! 

Curând, haiducii lui Novac porniră peste câmpie fără 
grabă. În acea clipă, atmosfera de încordare din inimile 
oamenilor, atât de grea dinaintea bătăliei, căzu cu totul. 
Acum, altele erau gândurile lor. Simțind primejdia, caii 
haiducilor se opinteau nervoşi, gata a rupe rândurile. 
Tunurile dintre Mâko şi Novac tăceau. În schimb, cele de 
pe zidurile sibiului începură să împroaşte aspru. Săbiile 
ieşiră la vedere, deasupra capetelor. Petre Huszâr căpi 
tanul aripei stângi a oştilor Transilvaniei, ştia că nu-i 
potrivit să aştepţi inamicul pe loc. Numai avântul din 
goana cailor îți dă putere. Cu un gest năprasnic, făcu 
semn călăreților din comitate să se pună în mişcare. Sus 
pe dealul Gregori, cardinalul, înconjurat de nobili, privea 
cu ochi reci, de bun general, mişcările din câmpie. 
Poruncile lui sunau scurt, iar Kornis devenise un simplu 
intermediar între principe şi ştafete. Rândurile lungi ale 
haiducilor se resfirară din mers. Cavaleria lui Huszár 
venea în pâlc mare, hotărâtă a sparge mijlocul potrivnic. 
La un semn al lui Novac, întreaga aripă stângă a 
haiducilor se deplasase puţin către centru, învăluind 
tunurile româneşti. Aproape de clipa împreunării celor 
două cavalerii, rândurile din spate ale haiducilor se 
desfăcură în lături, iar tunurile lui Soare loviră în plin 


oastea comitatelor. Pe margini, haiducii începură să 
lovească temeinic. Apoi, tunurile tăcură. Pierderile lui 
Huszâr erau mari. 

—Să intre Makó! strigă vodă. 

Secuii porniră vijelioşi, dar cavaleria lui Huszár 
apărată de zale părea bine înfiptă în pământ. De sus de 
pe dealuri lupta părea o joacă, iar strigătele şi vaietele 
mari veneau ca o adiere. Cardinalul observă la vreme 
ieşirea lui Makó. 

—Să pornească Melchior Bogati! porunci el. Dar 
numai cu cavaleria! Pedestrimea rămâne pe loc! 

Generalul Kornis, transpirat şi vânăt de mânie, slobozi 
ştafete iuți spre Bogati. Dar cavaleria din comitate se 
frânse brusc şi căzu îndărăt. Numai o manevră dibace a 
lui Bogati evită la timp zidul ce se rostogolea în dezordine 
către tabără, scăpând oastea cardinalului de mare 
învălmăşeală. 

—Bine, Bogati! exclamă Andrei. Am pierdut prima 
şarjă însă abia acum începe greul pentru valahi. Să 
lovească Lazăr pe dreapta! 

Înfierbântat şi acoperit de sânge, Novac intrase cu 
oamenii săi prea mult spre zidurile Sibiului. Bogati făcu o 
nouă manevră laterală, iar haiducii şi secuii se pomeniră 
deschişi în fața tunurilor şi a pedestrimii Transilvaniei. Pe 
marginea stângă Bogati lucra spornic. Huszâr îşi adună 
rândurile lângă el. Haiducii se subțiau în fiece clipă. Apoi 
se rupseră. Centrul oştilor Transilvaniei venea asemenea 
unui măturoi mare, aruncând totul din fața lui. 

—Bogati e un mare căpitan! grăi vodă. Să intre 
călăreții roşii! 

Linia a doua, formată din patru mii de călăreţi ai 
Armatei Bucegilor, îşi subție mijlocul pe lângă tunuri. 
Apoi, din goana cailor sprinteni, făcu un triunghi uriaş. 
Colțul triunghiului pătrunse adânc în centrul 
măturoiului. Din nou Bogati îşi arătă înțelepciunea, 
desfăcând cavaleria comitatelor pe mărgini, astfel ca 
tunurile de pe ziduri să-i poată lovi în plin pe roşii. Dar 


Armata Bucegilor uşoară ca fulgul se lipi de cei din 
comitate, iar tunurile fură nevoite să tacă. Puternicul 
măturoi bătu în loc neputincios, apoi căzu îndărăt. 
Ridicaţi în scări, tinerii roşii se răsuceau ca un vârtej. 
Steagul cel mare al principelui intră în mâinile lor. Andrei 
Báthory slobozi împotriva lor oştile din linia a treia. 
Măturoiul prinse viață şi porni din nou spre tabăra lui 
vodă, acoperindu-i cu totul pe cei patru mii de roşii. 
Părea că nimic nu mai putea opri măturoiul. Caii 
valahilor, ce nu mai aveau răgaz de întoarcere se 
rostogoleau pe spate. Cardinalul se ridicase de pe 
scaunul său şi privea calm. Pe întreaga câmpie puterile 
câinelui valah cădeau îndărăt. Pe stânga şi pe centru, 
Mihai-vodă pierduse bătălia. 

—Niţă! spuse vodă atât de încet, încât Băicoianu abia 
îl auzi. 

La un semn al clucerului, o mie două sute de tineri 
ieşiră din pădurea vecină. Caii lor odihniţi jucau nervoşi. 
Mirosul de sânge ajungea până la ei. Ochii tinerilor 
scânteiau ca şi ai lui vodă. 

—Măria-ta, pierdem! Strigă Bărcan descumpănit. 

Mihai-vodă râse aspru. 

—N-am să uit vorba ta de ocară, Bărcane. 

Apoi le făcu semn tinerilor să-l urmeze. Când fiecare 
clipă mărea dezastrul, vodă parcă se mişca prea încet 
pentru ochii lui Bărcan. Cu gesturi domoale îşi trase 
vestita lui bardă. Mihai nu mai privea peste toată câmpia, 
ci numai într-un anumit loc. Calul său, ce şezuse atâtea 
ceasuri încremenit, porni ca o săgeată. În câmpia 
acoperită de fum, de praf şi de leşuri, întreaga ordine de 
luptă se stricase. Măturoiul dădea ultimele lovituri pe 
stânga, de parcă numai el mai rămăsese în picioare. 
Bogati îi luase locul lui Huszâr în frunte. Dar nu cu 
năvală mare, ci cu mişcări chibzuite. Nu îl atrăgeau nici 
tunurile valahilor, nici steagurile. Manevra atent să 
înconjoare pe stânga întreaga tabără a lui vodă. Intrarea 
lui Mihai în luptă fusese atât de fulgerătoare încât o 


observă târziu. Pâlcurile mici ale comitatelor parcă intrau 
sub tăvălugul românesc. Zadarnic încercă Bogati o nouă 
manevră. Roşii lui vodă îi luară dintr-o parte. Şi abia 
acum înțelese Bărcan de ce privise Mihai atât de 
îndărătnic într-un singur loc. Strigătul domnului Ţării 
Româneşti acoperea bubuitul tunurilor. Barda lui grea nu 
lovea de două ori în acelaşi loc. Parcă o adevărată urgie se 
abătuse în coasta măturoiului. Baba Novac, acoperit de 
răni şi de sânge, prinse puteri dintr-o dată. Oştile Jiului 
şi Mehedinţilor căpătară aripi. Dar Moise Secuiul, bun 
căpitan al cardinalului, puse umerii oştilor sale lângă 
Bogati. Un timp, lupta încremeni pe locul de lângă tunuri. 
Măturoiul ţinea ultima stavilă. Domnul Ţării Româneşti 
intrase într-un pâlc mare. Cuţitele lui Cae şi Chirilă 
porneau rar, însă fără chip de greşeală. Ducu şi Grasa 
puneau stavilă pe margini, atunci când viața domnului 
intra în cumpănă. Costache, cu ochiul stâng acoperit de 
sânge, apăsa rar pe pistoale, dar tot atât de sigur. Un 
pâlc al lui Bogati, alcătuit din tineri călăreți spătoşi, îl 
răzleți pe Chirilă. La dreapta lui, roşii treceau ca apucaţii 
scoțând strigăte mari. Săbiile lor lucrau frumos şi cu sete. 
Chirilă fu încolțit pe margine. 

Aruncă ultimul cuţit în clipa în care simți arsura unei 
săbii între coaste. Calul său lovit cu foc de pistol căzu şi-i 
prinse piciorul sub el. Ziua picase către seară. Amurgul 
învelea câmpia. Doar zidurile Sibiului şedeau în lumină. 
Chirilă privi spre ele şi se miră văzându-le cum se culcă 
pe o parte în rotiri mari. „De ce tremură oare lumina de 
pe ziduri?” se întrebă el. 

De două ori sabia unui călăreț căzu către gâtul lui. De 
două ori, altă sabie puse stavilă aspră. Dar Chirilă nu 
observă aceasta. Numai slaba lumină de pe ziduri îi 
stărui în minte. armăsarul său făcu o ultimă zvârcolire şi- 
i liberă piciorul. Tânărul se adună ghem, chiar dacă 
piciorul atârna de la genunche ca o cârpă. Nici un vaiet 
nu-i ieşise dintre buze. Doar ochii lui cătau lacomi către 
lumina soarelui de pe ziduri. Vocile aspre de deasupra lui 


nu le auzi. Nu observă nici măcar gesturile de deasupra 
lui nu le auzi. „De ce tremură oare lumina de pe ziduri?” 

—Opreşte, domnule Vitez! strigă alături de Chirilă un 
tânăr plin de mânie. Când s-a mai pomenit ca un cavaler 
să-şi ucidă adversarul căzut? 

—În lături, loan Bogati! răspunse la fel de mânios fiul 
şpanului de Turda. Omul acesta e Chirilă Zece Cuţite. 
Faimosul Chirilă... 

—L-ai lovit din spate, domnule! N-ai nici un merit! 
Răspunse fiul marelui căpitan Bogati. 

De două ori lovi tânărul Vitéz spre gâtul lui Chirilă. De 
două ori sabia lui Bogati se opuse. Prietenii îi despăr ţiră 
greu. Culcat lângă cal, Chirilă încetase a mai privi lumina 
de pe ziduri. Bogati descălecă şi îi acoperi fața cu haina 
sa verde, acoperită de tăieturi. Apoi, cătă cu amărăciune 
în urma tăvălugului românesc. Frumoşii călăreţi roşii 
tăiau lângă zidurile Sibiului. Nimic nu i-ar mai fi putu 
întoarce. Falnica oaste a Transilvaniei se risipea către 
dealuri fărâmițată. 

Vodă ajunse aproape de corturile cardinalului. Barda 
şi hainele sale erau pline de sânge. Calul se opri brusc 
sleit de puteri. Mihai se lăsă în scări doar o clipă şi îşi 
simţi mâinile ca de plumb. În jurul său nu mai răzbeau 
strigăte, ci respiraţii grele. Privirile lui cuprinseră câmpia 
până departe, dar nu întâlniră decât oaste românească. 

Alături, cineva strigă cu voce slabă: 

—Victorieee... 

Îi răspunseră câteva glasuri sleite. Fusese un iureş 
dus dincolo de puterile obişnuite ale oamenilor. Vodă cătă 
cu mirare spre Indru. Acesta zâmbea palid. Umărul 
tânărului se înroşise de sânge, iar brațul părea mai 
țeapăn ca de obicei. Alături, Costache încerca să şteargă 
cu palma sângele închegat peste ochi. Părul zbârlit al 
Zambilicăi arăta neliniştea armăsarului, care nu auzea 
vorba grăsunului său stăpân. Ducu privea ţintă o tăietură 
de pe fața lui vodă. Preda îşi pipăia o umflătură în creştet. 
Tinerii roşii porniseră a se obloji între ei, sau îşi ştergeau 


săbiile. Mihai încerca să-şi apropie bucuria, dar ea nu 
veni curând. 

„Mulţi morţi, gândi el. Prea mulți şi numai creştini.” 

Apoi se întoarse. 

—Bărcan! 

—Poruncă,  măria-ta! strigă  năduşit  voinicul 
prahovean. 

—N-am uitat vorba ta, Bărcane. Să ştii că numai 
nevolnicii se văicăresc înainte de vreme. 

—Lipseşte Chirilă, se miră Cae. 

—Cine?! întrebă domnul Ţării Româneşti şi al 
Transilvaniei. 

—Chirilă, măria-ta. 

Vodă îşi struni calul, dar Vânt Sălbatec, armăsarul lui 
Cae, gonea îndărăt parcă a sminteală. Zambilica mesteca 
din pirostriile sale cu mult spor, fiindcă auzise un strigăt 
de spaimă al stăpânului. Caii săreau peste leşurile multe, 
gata să se poticnească din clipă în clipă. Tânărul Bogati 
şedea îngenuncheat lângă Chirilă. 

— Mort? Întrebă Cae aruncându-se năvalnic de pe cal. 

—Nu ştiu, domnule, dar mi-e teamă. 

Vodă, Costache, Ducu şi Grasa descălecară alături. 
Cae ridică haina cea verde. 

—Ah, ah! Piciorul său şade anapoda, zise Costache. 
Dar nu e rupt, continuă pipăindu-l, ci numai sărit din 
genunche. Îl punem noi la loc îndată. 

Roti piciorul binişor, apoi îl trase. 

—Asta e totul, râse Caravană observând cum se mişcă 
pleoapele lui Chirilă. 

—Am câştigat, prietene, grăi vodă cu vocea atât de 
schimbată încât părea să nu-i aparțină. 

Chirilă zâmbi, dar nu înțelese. 

—E zi, sau noapte? întrebă şoptit. Nu văd lumina 
soarelui pe ziduri. 

—S-a lăsat înserarea, dragul meu, răspunse Cae. 

Rănitul tăcu de parcă încerca să mediteze asupra 
cuvintelor auzite. Apoi, întrebă îngrijorat: 


—Vodă... Unde e vodă? 

—Aici, aici, prietene. 

Rănitul încercă de câteva ori să vorbească, dar numai 
pleoapele se zbătură neputincioase. 

—A pierdut prea mult sânge, măria-ta, observă 
Caravană. 

—Se vede, aprobă vodă. Duceţi-l în cortul meu! 

—Nu, doamne! se opuse Costache. Acum e prea târ 
ziu să-l mai urnim de aici. 

Poate că Zimmermann, felcerul principelui... 
îndrăzni loan Bogati. 

—Ce-i cu Zimmermann? întrebă Cae. 

—Se află în Sibiu, răspunse cavalerul în verde. 

Cae Indru sări în şa, iar Vânt Sălbatec porni sprinten 
către porţile oraşului. Bogati călărea alături de el. 

—Domnia-ta l-ai împuns? întrebă Indru. 

—Nu, domnule, grăi aspru cavalerul în verde. Nu 
obişnuiesc a-mi lovi adversarul din spate. 

—Dar cine? 

—Veţi afla, domnule, însă nu de la noi. 

Cae întoarse privirile către tânărul cavaler. Îi cercetă 
îndelung fața colțuroasă, nu lipsită de frumusețe, apoi 
spuse parcă mai mult pentru sine: 

—Îmi placi, domnule Bogati! Eşti cumva fiul vestitului 
căpitan ce a câştigat azi admiraţia lui vodă? 

—Nu ştiam că Mihai-vodă îşi preţuieşte duşmanii, 
răspunse tânărul mirat, dar am cinstea să mă număr 
printre fii căpitanului Melchior Bogati. 

În mijlocul câmpiei, Costache, Ducu, Grasa, Găluşcă, 
Toroipan, Adormitu, Ciripoi-fiul şi Tufănel-fiul şedeau de 
strajă lângă trupul marelui aruncător de cuțite. Oştile 
victorioase intrau în Sibiu la lumina torțelor. Dincoace de 
ziduri, noaptea răcoroasă îşi depăna urzeala închisă peste 
miile de morți. Lipseau de lângă Chirilă doar Tufănel-tatăl 
şi Ciripoi-tatăl. Cei doi veri avuseseră ceva necazuri cu 
gloabele lor ce se răzlețiseră de marele tăvălug românesc. 
Dar pentru lămurirea lucrurilor, e bine să ne întoarcem 


către sfârşitul iureşului condus de Mihai-vodă. 

Caii verilor, zăpăciți de strigătele mari, sau poate cu 
unele vătămături nevăzute, o luară pe de lături în goană 
turbată către cortul cel mare al cardinalului. Cum 
primejdia se arăta grozavă acolo, Tufănel-tatăl răcni din 
toate puterile: 

—Sfinte Haralambie, făcătorule de minuni, ai milă şi 
potoleşte gloabele! Auăleo! Ajungem singuri acolo şi ne 
taie ăia. N-auzi, sfântule... ? 

Ciripoi, mai puțin cucernic şi aplecat spre simţirea 
practică, începu unele tratative cu gloaba: 

—Dragul meu, se rugă el, opreşte niţel că n-o fi foc! 
Unde mă duci, fir-ai al dracu... ! Domoleşte ale picere să 
te oblojesc! Îți dau grăunţe... frumosule! Fir-ar măta... ! 

Corturile nobililor erau goale. Ultimii dintre ei îşi 
zoreau caii întorcând spatele. Andrei Báthory, răzleț de 
curteni, rătăcea pe sub poale de păduri. Călugărul Zablije 
îl urma ca un câine plouat. 

Când ajunseră verii printre corturi, doi nobili mari în 
umeri ca uşile, tocmai o luau din loc. Tufănel şi Ciripoi, 
care făcuseră un ocol nedorit, le ieşiră în față, iar gloabele 
lor sleite de puteri, opriră ca prin farmec. Văzându-i pe 
veri cam piperniciţi la trup, mânia nobililor crescu brusc. 
Tufănel şi Ciripoi simţiră că li s-a apropiat sfârşitul. Îşi 
înghiontiră animalele, însă fără spor. Săbiile se ridicară 
împotriva lor. 

—Îndurare, dragi nobili! strigară cei doi slobozindu-şi 
pistoalele. 

Loviţi în piept, uriaşii scăpară săbiile. Verii, pricepuți 
a ajuta la descălecare nedorită, săriră de pe cai şi-i 
împinseră creştineşte. 

—Mamă, ce cai! strigară frecându-şi mâinile. 

Dar chiar în clipa aceea sosiră trei zdrahoni rătăciți ca 
şi ei. Frumoşii armăsari îi îmbiară. Cel mai sprinten şi 
mai mustăcios dintre noii veniți îi dădu un brânci lui 
Ciripoi-tatăl. Fostul negustor din Piaţa Zece Mese căzu în 
fund. Văzând însă că-i scăpă frumuseţe de pradă, îşi 


înfipse dinţii în piciorul zdrahonului. Urmă un răcnet, 
după care omul ridică al doilea picior, gata să-l zdro 
bească pe Ciripoi. Tufănel văzu pericolul în care intrase 
vărul. Dintr-un salt frumos pentru vârsta lui, prinse 
piciorul mustăciosului zdrahon, iar acesta căzu cât colo. 
Ortacii săi tăbărâră asupra verilor, dar Tufănel şi Ciripoi 
trecură în patru labe pe sub burta armăsarului şi o luară 
la goană în cercuri mici. Când unul dintre urmăritori fu 
gata a-l prinde pe Tufănel, acesta avu ceva gânduri 
năstruşnice şi se aşeză capră. Zdrahonul nu mai avu 
timp să se oprească, veni buluc peste capră şi se rostogoli 
năuc. Totuşi, lupta s-ar fi încheiat rău, pentru veri, dacă 
n-ar fi ajuns acolo căpitanul Mihalcea. 

—Opriţi! strigă el mânios. La spatele vostru sunt mii 
de morți iar voi v-aţi apucat de prădăciuni. Tăiaţi-i fără 
milă! se întoarse către oştenii din jur. 

—Dar nu ne băteam, grăi Tufănel cu şiretenie. Taman 
le arătam acestor domni cum i-am răpusără pe nobilii de 
colo. 

—Voi i-ați doborât? 

—Noi, boierule, grăi cu mândrie Ciripoi-tatăl. 

—Care e numele tău? 

—Ciripoi, doamne. 

—Minţi! Ciripoi e mai tânăr. 

—O fi, râse negustorul, dar eu sunt Ciripoi-tatăl. 

—Mda! îl cunosc pe fiul tău. Hai, duceți-vă dracului! 

—Îndată, boierule, îndată. 

Verii smulseră frâiele cailor din mâinile zdrahonilor şi 
îşi văzură de drum. 


Capitolul 14 


Trecuse de miezul nopții. O noapte rece, jilavă, care 
înfiora până şi caii. Mulţi dintre oştenii lui vodă se 
odihneau după lupta crâncenă din timpul zilei. Două mii 
de tineri aflați sub conducerea lui Radu Buzescu 
isprăviseră îngroparea morților. Miile de răniți ai celor 
două oşti ce se înfruntaseră atât de crunt căpătau oblojeli 
în cetatea Sibiului. La miez de noapte câmpia arăta din 
nou curată, chiar dacă mişcările oştenilor nu se 
potoliseră. Prevăzător, vodă ocupase noi poziții de luptă 
sub adăpostul zidurilor. Trei mii de călăreți conduşi de 
banul Mihalcea dormiseră câteva ceasuri, apoi se puseră 
în mişcare pe dealurile ce duceau către Blaj. Misiunea lui 
Mihalcea nu era uşoară. El trebuia să ajungă la Cluj în 
marş forțat. Să cadă acolo prin surprindere şi să ocupe 
cetatea. Pe drumul către Sebeş, alți trei mii de călăreți, 
sub comanda lui Udrea, îşi zoreau caii pentru a ajunge la 
răscrucea care asigura legătura dintre cetățile Devei şi 
Alba-Iulia. Patru mii de călăreți roşii, răsfirați în cerc larg, 
aveau poruncă să cerceteze terenul din jurul Sibiului 
până departe pe munţi şi dealuri. lIscoade răzlețe, 
conduse cu pricepere de neobositul Niţă, ieşiră în pâlcuri 
mici, pentru a prinde urma dușmanului. Alte iscoade 
porniseră în pâlcuri împărțite pe distanță de o poştă unii 
de alții, cu poruncă să observe mişcările moldovenilor în 
valea Oituzului. 

Când se lumină de ziuă, Mihai-vodă intră în cortul 
său, refuzând ospitalitatea caldă a oraşului. 

Doamne! grăi  clucerul Ieremia Băicoianu, 
ascunzându-şi necazul doar pe jumătate. Vi se cuvine 


oare adăpostul acesta vremelnic, acum când palatele 
Sibiului vă aşteaptă? 

—Mi se cuvine, clucere, zâmbi vodă. Am venit aici cu 
oştenii mei dragi, iar locul meu e între ei. Ce ar crede oare 
oştenii dacă aş lipsi? 

—Ar crede că vodă se odihneşte. 

—Ei, la naiba! râse domnul. Dacă aş fi un simplu 
oştean, l-aş înjura pe conducătorul care caută culcuş bun 
dincolo de tabără. 

Zicând acestea, Mihai-vodă se întinse pe aşternutul 
aspru de pături. Fața lui palidă arăta oboseala trupului. 
Băicoianu îl acoperi cu o cergă mițoasă apoi se ghemui 
aproape de uşă, iar somnul cobori greu chiar în clipa 
aceea. 

Aproape de ceasul prânzului, vodă îşi clăti fața cu apă 
rece ca sloiul. Puținele ceasuri de odihnă îl învioraseră. Pe 
fruntea mare, limpede în toiul bătăliei, apăruseră cute 
adânci. Gândurile domnului se adunau acolo parcă mai 
multe decât altădată. 

—A sosit Cae Indru, măria-ta, spuse clucerul. 

—Să intre! 

Tânărul salută adânc. Mâna lui, ţeapănă în ajun, era 
vioaie. Cămaşa albă ca laptele, îmbrăcămintea fără cusur 
şi fața rasă proaspăt nu arătau nimic din încercările prin 
care trecuse cu o zi înainte. 

Parcă eşti scos din cutie, râse domnul. lar mâna 
cred că merge spre bine. 

Datorită lui Zimmermann, zâmbi Cae. Neamţul 
acesta e un mare felcer. Până şi ochiul prietenului 
Costache s-a curățat cu totul. Acum e rândul măriei-tale. 

—Acum? Abia acum? la uite ce nepot iubitor! Te 
pomeneşti că nu ai dormit toată noaptea de grija mea, 
continuă vodă să râdă. 

—Chiar aşa, doamne, răspunse tânărul mai aspru 
decât ar fi dorit. De două ori am venit cu Zimmermann în 
toiul nopții, dar unchiul nostru avea treburi. Din zori 
aşteptăm la uşa cortului. Doar printr-o minune nu m-am 


încăie rat cu prietenul Băicoianu, care mârâia ca un 
dulău. 

—Ei, dacă aşa stau lucrurile, grăi vodă şăgalnic, va 
trebui să mă supun lui Zimmermann. Ce-i cu Chirilă? 

—Mai bine decât ne-am aşteptat, însă mai rău decât 
speram. 

—Scapă? 

—Greu de ştiut, doamne. L-am adăpostit într-o casă 
din Sibiu. Felcerul a lucrat lângă el câteva ceasuri. 

Zimmermann îşi făcu apariția în cort. Era un bărbat 
înalt, uşor adus de spate, slab ca o coajă de copac, iar 
nasul ca un plisc de uliu parcă întărea subțirimea 
corpului. Îl salută pe vodă ploconindu-se adânc, apoi se 
apropie cu îndrăzneală. Pipăi cu îndemânare tăietura de 
pe fața domnului, fără să scoată o vorbă. 

—O mică zgaibă, grăi Mihai. 

—Aşa e, doamne! răspunse felcerul. Răutățile mari vin 
de obicei de la lucrurile mici neluate în seamă. 

—Frumos răspuns, domnule Zimmermann! Asta se 
potriveşte nu numai la răni. Dacă tai binele pe jumătate, 
el nu mai creşte ci pică spre ofilire. De tai răul numai pe 
jumătate, acesta se ridică din nou cu puteri înzecite. Ce 
veşti îmi poți da despre Chirilă? 

—Vlad se află în cumpănă cu viața, măria-ta. 

—Vlad? Care Vlad? 

—Fiul lui Alexandru-vodă, măria-ta. Înaintaşul vostru 
în scaunul Ţării Româneşti. 

—Te întrebasem despre Chirilă. 

—lar eu v-am răspuns. Domnul Chirilă, sau Vlad, e 
fiul lui Alexandru-vodă. 

—Ce tot vorbeşti aicea, domnule Zimmermann? se 
încruntă Mihai. Pe fii lui Alexandru i-am cunoscut. Ei s- 
au sfârşit din viață sub iataganele turcilor. 

—Nu toţi, grăi felcerul cu îndrăzneală. Vlad e copil din 
flori. Eu am îngrijit naşterea lui la Viena, acum trei zeci şi 
doi de ani. Dacă viața acestui tânăr nu s-ar afla în mare 
cumpănă, nu v-aş vorbi astfel despre el. 


— Ştiai asemenea lucruri? se întoarse vodă către Cae. 
—Ştiam, doamne. Cam puţine, ce-i drept, dar ştiam. 
—Şi de ce nu ne-ai spus? 

—Nu era dorința prietenului Chirilă. 

—Înţeleg. Vlad avea drepturi la scaunul Țării 
Româneşti ca şi noi. 

—Dar el a vrut să fie doar un simplu Chirilă, măria-ta, 
fiindcă în scaunul țării se aşezase cel mai vrednic om al 
neamului nostru. 

—Îngrijeşte-l, domnule Zimmermann! porunci vodă cu 
glas ce nu părea al său. De va scăpa cu viaţă, te voi 
răsplăti regeşte. 

—Am mai mult decât trebuie unui bătrân, zâmbi ofi lit 
felcerul. Chirilă a stat în casa mea ani mulți ca un fiu 
bun. De el mă leagă atâtea încât orice răsplată ar păli în 
fața dragostei mele. 

—Nu înțeleg, se miră vodă. 

—Nici nu aveți cum, fără mărturisirea mea. Pe mama 
lui, doamna Florica, am găsit-o la Viena într-o sărăcie 
cumplită. Fusesem chemat să dau ajutor la o naştere 
grea. Clienta mea nu avea putință de plată. Am adus-o la 
mine. Eram felcer cunoscut şi bogat. Acolo s-a născut 
Chirilă. Doamna Florica a murit după câţiva ani. Era o 
femeie frumoasă şi plină de gingăşie. Tânărul Chirilă a 
rămas în casa mea. Când a crescut, l-am trimis la cele 
mai bune şcoli ale Apusului. Puţini tineri din Viena s-ar fi 
putut măsura cu el în cunoaştere şi mult mai puțini în 
dibăcia armelor. În toată Viena nu se afla spadasin care 
să-i stea în față. 

—Spadasin?! îl întrerupse vodă uimit. Niciodată nu 
ne-a vorbit despre asemenea haruri. Niciodată nu l-am 
văzut mânuind o sabie. 

—Firesc, măria-ta! Chirilă avea mare aplecare către 
poezie. Ştia să recite frumos, cald, sau punea pe hârtie 
cuvinte minunate. La douăzeci şi ceva de ani s-a 
îndrăgostit. Era o tânără de neam mare a cărei frumusețe 
atrăgea mulți cavaleri. Fata îi arătase chiar de la început 


oarecare interes. Chirilă s-a bătut pentru ea. Sabia lui nu 
l-a iertat pe unul dintre acei cavaleri. Dar foarte curând, 
frumoasa fată şi-a făcut nume prost, căzând spre păcatul 
desfrânării. Dezgustat, Chirilă a lepădat sabia pentru 
totdeauna. Apoi, l-a prins dorul de țară. După plecarea 
lui, mi-am părăsit casa. Am venit aici. L-am urmat fără 
şovăială. Simțeam nevoia să fiu aproape de el. 

Tăcură. Peste câmpie pornise un vânt aspru, ce îndoia 
copacii. Până şi corturile se aplecau neputincioase în fața 
lui. Deasupra munților, norii albicioşi prevesteau zăpadă. 
Stoluri de păsări atrase de mirosul sângelui scormoneau 
câmpia cu priviri agere, dar nu se lăsau în jos. Hrana 
vremelnică dispăruse în toiul nopții. 

—Doamne! grăi Băicoianu. Aşteaptă în fața cortului 
un străin. Un neamt între două vârste, care încearcă din 
zori să vină dinaintea măriei-tale. După straie, pare 
depărtat de aceste meleaguri, chiar dacă înfăţişarea lui 
nu se dovedeşte prea îngrijită. 

—Pofteşte-l! porunci vodă. 

Un bărbat de statură mijlocie, cu fața rasă proaspăt, 
se ploconi înaintea domnului ării Româneşti şi al 
Transilvaniei. 

—Măria-ta! vorbi străinul într-o nemțească aleasă. 
Graiul valahilor nu-l cunosc decât slab. El se aseamănă 
bine cu latina atât de dragă nouă şi se dovedeşte la fel de 
dulce şi curgător. Poate că ne-ar trebui un tălmaci. 

—Te ascult, domnule! îl încurajă vodă într-o nem 
țească fără cusur. 

Faţa inteligentă a musafirului străluci de mulțumire şi 
surpriză. 

—Ah, măria-ta! spuse cu neprefăcută sinceritate. E o 
mare bucurie pentru mine observând că ştiţi limba 
neamului meu. Sunt neamț din Bavaria. Numele meu 
este Karl Winter. Un prieten învățat din Ţările-de-jos, care 
a vizitat aceste locuri, mi-a trezit interesul pentru poporul 
valah. Am venit aici pe cheltuială proprie. Eram plin de 
nerăbdare să-i cunosc pe valahi şi dornic să merg la 


Tomis, acolo unde Ovidiu, marele părinte al poeziei 
europene şi strămoşul vostru, a trăit şi s-a săvârşit din 
viață. Am umblat pe Jiu şi pe Olt, dar numai părțile de 
sus, către munţi. Am fost în Moldova până la marginea 
Pocuţiei dinspre poloni. Am cutreierat satele 
Transilvaniei. Obiceiurile valahilor, dansurile vechi, atât 
de grăitoare, firea lor deschisă, inteligenţa şi chibzuiala 
lor m-au încântat. În dansuri, am descoperit întreaga 
vitalitate a acestui neam şi am priceput că numai cu 
asemenea calități valahii au trecut peste greul năvălirilor 
şi au trăit ca neam latin aici la porțile răsăritului. Un 
neam slab, lipsit de astfel de vitalitate, s-ar fi pierdut de 
mult. l-am povestit aceste lucruri tânărului prinț Andrei 
Bâthory, care ne-a primit frumos. Auzind însă despre 
gândurile noastre de a căuta mormântul lui Ovidiu şi 
marea prețuire ce avem pentru neamul valahilor, ne-a 
luat cu puterea tot ce aşternusem pe hârtie şi ne-a 
alungat. Lipsit de mijloace, vin dinaintea voastră cu 
rugămintea de a ne înlesni drumul spre Tomis. 

—E şti poet? se interesă Mihai-vodă. 

—Nu, măria-ta. Eu cercetez neamurile şi scriu despre 
obiceiurile lor. Peste câțiva ani vor veni aici oameni mai 
învățați decât mine. Oameni care au auzit lucruri 
minunate despre valahi. 

—Băicoiene! strigă domnul. 

—Poruncă, măria-ta! 

—Să-i dai domnului Winter trăsura noastră şi zece 
călăreți însoțitori! lar vistiernicul Bărcan să-i aducă 
degrabă o sută de galbeni! 

—Îndată, măria-ta, dar a sosit Kornis care s-a predat 
lui Niţă şi vrea să se arunce la picioarele voastre. Au mai 
venit şi alți nobili cu daruri şi cu gânduri de a pregăti 
intrarea noului principe în Alba-lulia. 

—Să aştepte! Domnul Winter ne spune lucruri mai 
mari decât ar putea ei. Caută-ne la întoarcere, domnule 
Winter! Călăreţii mei te vor feri de primejdii. Îţi dăm 
scrisoare de liberă trecere oriunde doreşti. Scule pentru 


scris îți va aduce vistiernicul nostru. Cunoşti poeziile lui 
Ovidiu? 

—Le cunosc, măria-ta. 

Vodă zâmbi. 

—Păcat că timpul nu ne îngăduie a sta mai mult 
împreună! Drum bun, domnule Winter! 


* 


Acolo unde Târnava Mare face ultimul cot larg înainte 
de împreunarea ei cu Mureşul, unde marile dealuri 
Hoanca şi Căpud o privesc răbdătoare cum îşi 
învolburară apele când vine turbată la vreme de 
primăvară, sau potolită în toiul verii, se ridică frumosul 
castel din Obreja. Pe zidurile lui stăruiau cândva străji 
mândre cu ochi ageri, şi mâna grea, cu torţe mari la 
vreme de noapte. În ziua când la Şelimbăr se hotăra 
soarta principatului Transil vaniei, Stela Cristu, frumoasa 
stăpână din Obreja, şedea de taină pe terasa castelului cu 
tânăra contesă Alberta Teke şi masiva baroană Maria- 
Florența de Szentiváni. Înserase. Din parcul imens venea 
un iz potolit de frunză căzută. Cele trei prietene discutau 
între ele cu gândurile aiurea, în vreme ce inimile lor se 
dovedeau pline de griji. Stela se gândea la Cae şi la fratele 
ei. Alberta la Chirilă, iar baroana, mai guralivă, nu uita să 
pomenească des numele lui Costache Caravană. Aerul 
rece care urca dinspre Târnava asemenea unui junghi, le 
alungă de pe terasă în sufragerie. Acolo era cald. În 
căminul uriaş, bucăți de lemne mari cât un stat de om 
ardeau vesele, iar flăcările gălbui-roşcate porneau în 
joacă a se oglindi pe tencuielile pereților înalți. Puținele 
lumânări nu acopereau cu destulă lumină colțurile 
încăperii, dar ajutorul flăcărilor aducea întărire. Grăsunul 
majordom ce nu-şi urmase stăpânul în luptă, având 
poruncă de pază a castelului, se învârtea pe picioarele lui 
scurte, dornic să îndestuleze cu bunătăți o seară plăcută. 
Spre dezolarea lui, cele trei prietene nu se atinseseră de 


tacâmurile multe. Doar doamna Maria-Florența îl 
răsplătise într-o oarecare măsură, încercând minunatele 
vinuri de Târnave. 

Aproape de miezul nopţii prietenele nu se hotărâră să 
părăsească sufrageria. Aflaseră printr-un curier că lupta 
de pe cîmpia Şelimbărului începuse în zori. Dar de la 
prânz încoace nici o veste nu mai intrase la Obreja. 
Măruntele nimicuri ce şi le povesteau, pauzele dintre 
vorbe, răspunsurile în doi peri arătau neliniştea lor. În 
vreme ce tinerele doamne şedeau de taină, un călăreț 
mânat parcă de toate urgiile iadului îşi zorea calul pe 
dealurile dintre Sibiu şi Obreja. Goana atât de nefirească 
la vreme de noapte, fără lună, aducea a sminteală pe un 
astfel de drum greu, cu văgăuni primejdioase, ori cu 
trunchiuri de copaci care barau calea ici-colo. Când se 
împlini jumătate din noapte, străjile castelului auziră 
tropot de cal şi se grăbiră să desfacă porțile mari fără a-l 
mai cerceta pe călăreț. Obreja aştepta veşti de la 
Şelimbăr. Dalele de marmură din prima curte cântară 
aspru sub copitele armăsarului. Apoi se deschise uşa 
sufrageriei, iar în prag apăru Ducu cel lute. Hainele lui 
zdrențuite şi fața zgâriată arătau goana prin păduri. 
Stela, Alberta şi Maria-Florenţa se ridicară. Pe chipurile 
palide şi în ochii lor Ducu citi întrebările chinuitoare. 

—Victorie, grăi tânărul, dar numai fața Stelei luci a 
bucurie. 

—Cae ? murmură ea abia auzit. 

—Nu. 

—Fratele nostru ? 

—Nu. 

—Costache ? se agită Maria-Florenţa, 

Ducu făcu un gest negativ. Alberta, nu mai întrebă. 
Din buzele ei ca ceara dispăruse tot sângele, însă nu 
tresări. Doar mâinile care mângâiau în neştire un boboc 
de trandafir galben, atât de rar toamna, se desfăcură fără 
vlagă. Frumosul boboc pică la picioarele ei chiar dacă 
mângâierea mai stăruia în degetele înfiorate. 


—Aţi fi în stare să faceți o călătorie acum la vreme de 
noapte ? o întrebă tânărul. 

—Aş fi, domnule, răspunse ea cu un calm nefiresc. 

—Nu cu trăsura, ci călare. 

—E atât de grabnic? 

—Foarte grabnic. 

—Atunci, înseamnă că nu a... 

—Nu! Nu a murit, doamnă. Ela cerut să vă vadă. 

—Scapă? îndrăzni ea în şoaptă. 

—Dumnezeu ştie. Sau, poate şi Zimmermann. 

Un sfert de ceas mai târziu, doi călăreți îşi zoreau caii 
pe potecile care duceau peste dealuri, prin păduri, prin 
văi, către frumoasa cetate a Sibiului. Se pornise o ploaie 
subțire, ca prin sită. Copacii şedeau trişti, parcă închişi 
în ei. 


Seara de 1 noiembrie a anului 1599 se arăta 
frumoasă. De fapt, ziua fusese însorită, calmă, 
zâmbitoare pentru Mihai-vodă, prinț al Transilvaniei şi a 
Ţării Româneşti. Intrarea lui în Alba-lulia, salutată cu 
urale şi cu salve de tun, se încheiase înaintea prânzului. 
Armata Bucegilor îmbrăcată în roşu defilase pe străzile 
curate, arătându-şi măiestria rândurilor drepte, spre 
desfătarea prințului. La puţină vreme după prânz, 
nobilimea iertată de noul stăpân veni la palat cu daruri şi 
noi jurăminte de credință ce întărea supunerea făcută cu 
câteva ceasuri înainte la marea catedrală a cetății. 

Când primele umbre ale înserării căzură peste Alba- 
Iulia, trăsuri minunate, purtate de cai focoşi, începură să 
tragă la marele peron al palatului. Erau invitaţii la balul 
cerut după datină. Mihai îi privea gânditor de la înălțimea 
unei ferestre. Clucerul Băicoianu se aținea pe lângă el 
înarmat ca la vreme de luptă. 

—Nu prea arăţi pregătit pentru bal, zâmbi vodă. 

—Aşa e, doamne! tresări Ieremia. Totdeauna am 


purtat un pistol la brâu. Acuma am trei. 

—Ți-e teamă de nobili? 

—Nu de ei, ci de o trădare a lor. Acum câteva zile, 
aceşti nobili ne priveau cu dispreț de sub zidurile 
Sibiului. Azi, cuvintele lor de supunere erau prea 
mieroase. Prea aduceau a miorlăituri. Aş fi mai mulțumit 
să ne înfrunte cu vorba, sau cu încruntarea ochilor. Dacă 
n-ar lipsi Cae, Ducu, Costache şi ceilalți prieteni, mi-ar fi 
mai uşor. Cu ei alături nu aş tremura pentru viața 
domnului meu. 

—Dar suntem stăpâni aici, râse vodă. 

Apoi se opri. Tocmai intra în curte o trăsură purtată la 
pas molcom de şase cai. Trăsura nu opri la peron, ci ocoli 
jumătate din fațada palatului şi trase la o intrare mai 
mică. 

— Haide, clucerule! zise domnul grăbit. L-au adus pe 
Chirilă. 

leşiră amândoi în coridoarele întunecoase şi lungi. 
Străjile roşii desfăcură armele în lături, iar noul prinț al 
Transilvaniei trecu iute spre dormitorul său frumos 
pregătit de slujitorii mulți. Cae Indru îşi purta prietenul 
pe brațe. Zimmermann, deşirat ca o paparudă, îl 
bombănea la fiecare pas, dar brațele grijulii îl aşezară pe 
rănit între perne. Alberta Teke îi înveli picioarele. Sosirea 
lui vodă îi descumpăni o clipă. Cae se aplecă adânc. Faţa 
lui limpede radia de fericire. Costache pornise a-şi freca 
palmele, semn că-l apucase limbarița din zilele bune. 
Părintele Grasa îşi țuguiase buzele mari, dovadă că se 
afla în frumoasă dispoziție. Ducu cel Iute zâmbea. Aşezat 
între perne, Chirilă Zece Cuţite dormea cu respirație 
bună. Vodă îl privi înde lung, iar în ochii lui, obosiţi de 
istovitoarele zile şi nopți încordate, apăru un licăr de 
bucurie. 

—Măria-ta! se înclină Caravană. Cred că domnul 
Zimmermann nu e felcer, ci făcător de minuni. 

—În cazul lui Chirilă aveam nevoie de o minune, 
aprobă vodă. Care e situația, domnule Zimmermann? se 


întoarse apoi către felcer. 

—Bună, măria-ta. Într-o lună îl pun pe picioare. Acum 
însă va trebui să doarmă. 

Aluzia felcerului era destul de grăitoare, astfel că 
tinerii prieteni părăsiră încăperea urmându-l pe vodă. 
Alberta călcă în vârfurile picioarelor şi închise uşa după 
ei. Zimmermann stinse lumânările multe. 


* 


Mihai-vodă intră în sala cea mare a balului însoțit de 
căpitani şi curteni. Din gătelile lor lipseau armele. 
Invitații se desfăcură pe lături în foşnet plăcut de 
mătăsuri şi straie încărcate de bijuterii, lăsând culoar 
mare de trecere. Rafinații nobili ai Transilvaniei, cu ochii 
sprinteni şi pricepere în cântărirea gesturilor, înțeleseră 
gândurile paşnice ale noului prinț. Lipsa armelor era un 
semn grăitor. Când Mihai se aşeză în scaunul princiar, 
Naprâgy îi ieşi în față. 

—Doamne! zise cu glas puternic ce răzbi până la 
capătul sălii. Nobilii au răspuns invitației voastre la balul 
din seara aceasta şi se apleacă încă o dată plini de 
umilință. 

Lui vodă nu-i plăcură cuvintele episcopului. 

—Îţi mulţumesc, sfinţia-ta! zise fără a-şi arăta nemul 
tumi rea. Dar nu de umilință avem nevoie, ci de 
înțelegere. De vor înţelege nobilii că unirea celor două ţări 
ne aduce putere, nici un duşman nu va mai călca pe 
aceste meleaguri. 

—Doamne! veni mai aproape contele Teke Francisc. 
Unele privilegii mai vechi ne dau dreptul să ne aşezăm 
când se aşează principele. Oare, noua domnie va respecta 
aceste privilegii? 

—Înseamnă că aţi meritat asemenea cinste, domnule 
conte, îşi reținu vodă un zâmbet. Noi vom întări aceste 
privilegii. 

—Măria-ta! se apropie Kornis. Am fost general al 


oştilor Transilvaniei. Azi când nimeni nu mai are nevoie 
de mine, când îndemânarea noastră strategică nu mai 
foloseşte nimănui, pun la picioarele voastre spada mea 
încercată în lupte. 

—O primim, domnule Kornis, grăi vodă molcom, 
reținându-şi râsul năprasnic ce nu-i da pace de câteva 
clipe. 

Auzind asemenea vorbe, Kornis păli. Mizase pe mări 
nimia prințului. Nu se bucura de harurile unei inteligențe 
scăpărătoare, dar ştia că la început de domnii, 
dregătoriile se împart totdeauna mai uşor. Apoi îl treziră 
cuvintele lui Mihai. 

—O primim şi v-o înapoiem cu învestitură, domnule 
general. lar dacă doriți a ne fi bun sfetnic, marele câştig 
ar fi de partea noastră. 

Kornis uită să mulțumească. Rămase locului prostit, 
cu gura căscată a mirare. Chiar pentru lăcomia lui 
aplecată spre fală, ultimul dumicat era prea mare pentru 
a mesteca iute. Dar îl scoase din încurcătură Ion Cristu, 
cunoscut acolo sub numele de Hans Beckembauer, conte 
şi castelan de Obreja. 

—Doamne! grăi acesta într-o nemțească fără cusur, 
ştiind că Mihai-vodă o înțelege. O mie de saşi au luptat 
sub conducerea voastră pe câmpia de la Şelimbăr. 

—Ne amintim cu plăcere. 

—În speranţa că nu-i veţi uita, saşii vă trimit în dar o 
trăsură lucrată de ei. 

—Le mulțumesc, domnule conte, zâmbi vodă. Am 
auzit că aveți un castel frumos în Obreja. De vom fi 
invitați, se va găsi timp să-l vedem. 

—Ar fi o mare cinste pentru noi, se înclină tânărul. 

—Măria-ta! grăi un bărbat cu părul cărunt. Sunt 
căpitanul Melchior Bogati. Am avut cinstea să lupt 
împotriva voastră la Şelimbăr. 

Vodă îl privi cu plăcere, apoi zise: 

—Ne cunoaştem, domnule Bogati. V-am văzut pe 
câmpul de luptă. Sunteţi un mare strateg, iar fiul vostru 


loan, cavaler desăvârşit. Suntem fericiți să-i dăruim cinci 
sute de iugăre cu pomi şi o casă mândră în ţinutul 
Făgăraşului. Mâine va primi împuternicirile cuvenite. 

Bogati se retrase mirat. Nu ştia nimic despre ceea ce 
făcuse fiul său în lupta de la Şelimbăr. 

Prezentarea nobililor dură peste măsură de mult, spre 
dezamăgirea tinerilor, care abia aşteptau începerea dan 
surilor. Apoi veni şi clipa aceea. Jupânul Cristache Mutu, 
ce-şi părăsise hanul dintr-o toană, fiindcă nimeni nu-l 
poftise în Transilvania, ajunsese totuşi, prin protecţia lui 
Costache, să se ocupe de prepararea gustărilor şi alegerea 
vinurilor de soi. 

Când se porni balul, Cae Indru păşi hotărât către un 
capăt al sălii, unde Stela Beckembauer şi contesa de 
Szatmári discutau împreună. Acum nimic nu-i mai oprea 
să se avânte în primul lor dans, amânat de atâţia ani. 
Târziu după miezul nopții, tinerii invitați uitaseră de 
atracția vinului sau a gustărilor îmbietoare. Doar pe 
margini,  vârstnicii păcătuiau creştineşte, închinând 
paharele multe. În vreme ce petrecerea îşi urma drumul 
ei, Cristache Mutu, părintele Grasa, fălcosul şi Sile 
Adormitu părăsiră curtea palatului, trăgându-se grabnic 
spre vestitul han Pivnița Şardului. Costache Caravană 
privi după ei melancolic. Baroana Maria-Florența îl 
înhățase chiar lângă uşă, dornică a-i spune că rămăsese 
văduvă de aproape trei luni. Că nimic nu mai şedea în 
calea fericirii lor. Dar lui Costache îi ardea de însurătoare, 
cum îi ardea Zambilicăi să şadă atârnat cu picioarele în 
sus. Fiind prilej de mare sărbătoare, hanul strălucea în 
lumină, iar mesele se dovedeau puţine, chiar dacă 
noaptea picase dincolo de miezul ei. Jupânul Ieremia 
Cipcigan, zis Muntele, zis Goliat, era un bărbat mărunt, 
stafidit, uşor adus de spate ca o coajă de nucă. 

—Nu mai avem nici-o masă liberă, se tângui el în fața 
oaspeților. 

—Găsim noi, îi zise Cristache Mutu, privind în jur cu 
aer de cunoscător. 


—Greu, domnule. În noaptea asta nimeni nu e dispus 
a părăsi hanul. 

—În bucătărie se mai găteşte? 

—Nu, domnule. Am isprăvit bucatele şi servim numai 
gustări. 

—Atunci, scoate o masă din bucătărie! 

—Aşa e, domnule! se lumină Goliat. Nu-mi trecuse 
prin minte. 

—Ce vinuri ai? 

—Un roşu de Şard, care îți retează picioarele după a 
treia cană. Care te lasă năuc la a patra şi... 

—Nu! Nu, jupâne! grăi mânios Cristache Mutu. Vor 
beşti despre el ca despre un duşman. Rubiniul de Şard e 
dulce-amărui ca adierea vântului de primăvară. La a 
doua cană e încins ca pământul arat proaspăt, din care 
ies aburii calzi. La a treia cană e blând ca holda coaptă. 
La a patra, neruşinat ca viile pârguite, care-şi arată sânii 
de sub frunze. La a cincea, aspru ca zilele sfârşitului de 
noiembrie. La a şasea, adânc şi tainic, aşa cum e 
pământul sub omătul mare. La a şaptea, sunt puțini 
băutori care îl mai pot ase măna cu ceva. 

—Vai, domnule! se miră Goliat. Sunteţi poet? 

—Mai rău, prietene. Sunt hangiu. 

—Dar nu vă cunosc. 

—Nici nu-i de mirare. Sunt proprietarul Hanului 
Privighetoarea de Aur. 

—Din Bucureşti? 

—Din Bucureşti, dragul meu. 

—Am auzit despre hanul vostru. Nu! Nu vă aşezaţi 
aici! Mergem sus în casă. Se spune că hanul vostru nu 
prea are rivali. Aici e mai greu. Sunt hanuri multe într-un 
oraş mic. Acum o ducem mai mult decât bine, dar mulți 
ani am tras mâţa de coadă şi eu şi vecinul de peste drum, 
proprietarul hanului Pâlnia Luminoasă. 

—Şi cum de ați răzbit până la urmă? 

—Datorită nevestelor, domnule. Femeile totdeauna au 
avut căpățânile mai şirete decât noi. Vreo zece ani am 


dus-o numai în sărăcie. Rar ne pica un client. E drept că 
nici hanurile noastre nu arătau ca acum. Erau nişte 
dărăpănături. Eu şi prietenul Tănase, vecinul de peste 
drum, ne-am hotărât într-o zi să tragem obloanele, cu 
gândurile spre alte meserii. Muream de foame, ce mai! 
Nevestele şedeau în spatele nostru şi ascultau, iar prin 
hanuri bătea vântul. Cum discutam noi aşa, numai ce o 
aud pe nevastă-mea: 

„Ho! Isprăviți cu nerozeniile! Cine nu reuşeşte într-o 
meserie se dovedeşte nătâng. Nu-i destul să lucrezi bine. 
Îți mai trebuie şi minte. Până acum v-am lăsat pe voi să 
conduceţi treburile. De azi încolo, hotărâm noi. Mâine 
ieşiţi amândoi în mijlocul drumului şi vă încăierați.” 

„Cum o să ne încăierăm? s-a mirat Tănase. Doar 
suntem prieteni.” 

„ŞI prietenii se bat între ei”, au sărit ele. 

„Dar n-avem pricină.” 

„Găsiţi voi.” 

Ne-au dăscălit o noapte întreagă. Mie îmi era cam 
teamă. După cum vedeţi, nu sunt prea dăruit la trup. 
Dacă prietenul Tănase îmi scăpa din greşeală o scatoalcă 
mai mare, chiar Zimmermann, felcerul principelui, putea 
să vină aici cu o lumânare aprinsă, fiindcă leacurile nu 
mai ajutau. Tănase e de trei ori cât mine, dacă nu de 
patru. A doua zi când începu oarecare forfotă pe străzi, 
ies cu Tănase la mijlocul drumului şi pornim să ne 
înjurăm creştineşte. La înjurături totdeauna eu am fost 
mai tare ca Tănase. Ăştia mărunţei şi sfrijiți la trup sunt 
dați dracului în chestii d-astea. Parcă sar scântei din ei 
când încep să înjure. Voinicii se arată mălăieți. N-au 
vlaga sfrijiților. Ăştia pricăjiți ca mine, când se înfurie şi 
le porneşte morişca, parcă sunt numai gură din tălpi 
până-n creştet. În vreme ce ne înjuram noi ceva mai cu 
foc, numai văd că se opreşte un trecător şi o întreabă pe 
nevastă-mea: 

—,„Ce fac ăia de colo?” 

Zice nevastă-mea: 


„Nu vezi? Vor să se încaiere.” 

„Zău? Uite că n-am mai văzut o păruială între un plop 
şi o tufă. Pune o masă colea în uşa hanului şi adu-mi 
nişte vin!” 

„Doriţi şi o gustare?” 

„Da, n-ar strica. Dacă începe încăierarea nici că se 
poate o distracție mai plăcută. Totuşi mi-e teamă că nu se 
bat.” 

„Se bat, domnule, n-aveţi nici o grijă, îl asigură nevas 
tă-mea. Însă alta e teama noastră. Cel mărunţel are 
pumnul prea greu. Să nu se întâmple o nenorocire.” 

Auzind asemenea minune, drumețul behăi, mirat ca 
oaia în gura lupului: 

„Crezi una ca asta?” 

„Cum te văd şi mă vezi. Slăbănogul nu e la primul 
omor.” 

Când l-am observat că se aşază temeinic la masă, am 
sărit de vreo doi coți în sus şi i-am ars o palmă vecinului. 
Apoi mă feresc de pumnul cât o ghioagă şi văd patru 
nătărăi care se opriseră destul de aproape. Clientul de la 
masa din uşă dornic să petreacă dimpreună cu alții 
începe să-i îmbie de mai mare dragul. 

„Hei, fârtaţilor, ia daţi-vă mai aproape! Îl vedeţi pe 
slăbănogul ăla?” 

„Îl vedem, zice unul. Cam greu, dar îl vedem.” 

„Râdeţi voi, răspunse clientul din vârful buzelor, dar 
nu ştiţi că slăbănogul are un pumn cu care a omorât o 
vacă dintr-o lovitură.” 

„Ăla? se miră ei.” 

„Ăla, domnilor.” 

„Hangiţo! strigă unul dintre ei, făcându-le semn 
ortacilor să se aşeze. la mai adu nişte căni şi ceva 
băutură!” 

Norocul meu că Tănase m-a călcat pe picior din 
greşeală şi mi-a rupt două degete, altfel rămâneam năuc 
de bucurie şi nu luam seama la palma lui care pica peste 
mine ca un acoperiş de casă. Feresc într-o parte şi-i ard 


una lui Tănase la țurloaie. Vecinul dă tare cu palma şi 
mă ajunge doar cu un vârf de deget. Mă duc de-a 
berbeleacul vreo patru stânjeni şi-mi pierd vederile. Aud 
paşii nărodului de Tănase care o luase pe adevăratelea, 
dar norocul meu că păşea spre mine domol ca ursoaica 
nefătată. Îmi revin şi mai văd o seamă de clienţi la uşa 
vecinului. De bucurie, apuc o piatră din caldarâm, nu 
mai mare ca un iepure de şase săptămâni, mă aplec iute 
şi dau cu ea ca un ciocan peste bombeul prietenului. 
Tănase rage o dată ca un măgar jupuit de viu, dă să mă 
prindă, însă, mălăieț cum e, se împiedică şi pică peste 
mine, cum se prăvale un perete peste un bostan. După 
cinci zile când am început să recunosc oamenii din jur şi 
chiar glasul nevestei, am aflat că hanurile noastre 
făcuseră vânzare bună, dar ea scăzuse în zilele 
următoare. Câţiva clienți, care văzuseră bătaia, au venit 
ce-i drept, să mă întrebe dacă am gânduri de răzbu nare. 
Cum se zvonise însă că sunt pe moarte şi cam sleit de 
vederi, interesul lor a scăzut cu totul. După ce m-am 
întremat, am stat iară la planuri cu vecinii. Tănase, care 
prinsese chef de bătaie, mi-a făcut propunerea să ieşim 
iar în mijlocul drumului. Am primit, dar cu condiţia ca el 
să vină cu mâinile goale, iar eu cu patru tunuri pe care 
le-aş putea lua de pe zidurile cetăţii. Până la urmă, 
nevestele au recunoscut că la o nouă păruială cu Tănase, 
dacă nu aveam norocul să rămân olog, cheltuielile de 
înmormântare s-ar fi dovedit prea mari. Stăm noi vreo 
săptămână, două, dar muşteriii treceau pe lângă hanurile 
noastre ca măgarii prin strunga lipsită de iarbă. În 
mijlocul oraşului erau vreo patru hanuri vechi, cu vaduri 
bune, ştiute de călători şi localnici. Mă socot eu în fel şi 
chip cum ar fi mai bine să-i jumulim de mugşterii pe 
hangiii din oraş, dar nu-mi vine nimic în minte. Dacă mă 
bat iar cu Tănase şi nu apucă să mă omoare, aş putea 
repara casa gata să pice peste noi chiar la vreme de 
toamnă. Plec în oraş şi dau de urma primului muşteriu. 
Era dulgher. Mă duc întins la el şi-i zic: 


„Domnule, a venit ceasul răzbunării. A venit clipa să 
nu mai las piatră pe piatră din hanul vecinului. Să fărâm 
totul în jurul meu cale de o poştă.” 

Omul avea o bardă în mână. Lasă el barda la o parte, 
se uită lung la mine şi zice: 

„De! 

„A venit vremea să-i ronțăi oasele între dinții mei ca 
stâncile.” 

„Hm! 

„A venit vremea să-l învârtesc în palme ca piatra în 
praştie şi să-l arunc până la apele Ampoiului, care vor 
ieşi dintre maluri.” 

Omul era cam nătâng, dar lipsit de milă. Zice: 

„Ai ceva fierbinţeli?” 

„Nu.” 

„Nici nu-ți joacă dinaintea ochilor nişte luminițe 
roşii?” 

„Nici.” 

„Atunci, ori eşti dăruit cu ceva puteri necurate, ori ţi 
s-a făcut de lumea ailaltă.” 

Zic: 

„A venit vremea să-i bag o mână pe gât şi să-l întorc 
pe dos, ca pe o pungă goală. Dacă nu crezi, te poftesc 
mâine pe la zece în fața hanului nostru.” 

După acele vorbe îl las năuc, mă întorc acasă, îi fac 
propunerea lui Tănase în vederea păruielii, apoi mă apuc 
de treburi. A doua zi dimineaţă, cam pe la şapte, văd o 
mare de oameni îndreptându-se către hanurile noastre, 
iar în fruntea gloatei, pe dulgher. Intră ei în cele două 
hanuri, scot mesele şi scaunele afară, sau se aşază direct 
pe piatră şi comandă vin dimpreună cu gustări. 

„Ăsta e voinicul?” întrebă unii, privind către mine cu 
ochii mijiți. 

„Ăsta”, răspunse dulgherul, fălos că le ştie pe toate. 

„Şi cu uriaşul ăla de colo se bate?” 

„Cu ăla.” 

„Mare minune! Dar oricum ar fi, punem mână de la 


mână şi-l înmormântăm creştineşte pe pirpiriu.” 

„Şi dacă o fi altfel?” grăi dulgherul cu tâlc adânc. 

Începură pariurile. 

Aproape de ceasul hotărât, ies în mijlocul drumului şi 
mai controlez o dată terenul. Apoi îi fac semn lui Tănase 
să se apropie. Când ajungem la vreo zece paşi, zbier tare 
de simt că mă înjunghie în plămân: 

„Stai pe loc, slăbănogule!” 

Tănase rămâne acolo pironit, uitându-se la mine lung 
şi mirat. Mă întorc spre han fără grabă şi-mi plimb 
privirile peste marea de oameni. Se făcuse linişte adâncă. 
Zic: 

„Domnilor, prima întâlnire dintre mine şi amărâtul 
ăsta a fost doar o încercare de glumă. Lupta adevărată va 
fi abia acum. Umpleţi-vă, domnilor, cănile şi beţi 
dinaintea unuia pe jumătate fărâmat între fălcile mele 
grele ca porțile cetății!” 

Auzind vorbele acelea, un vlăjgan din primele rânduri 
chițcăie parcă apucat de cârcei: 

„Ciupiţi-mă, domnilor! strigă el. Sau turnați-mi în cap 
o găleată cu pălincă aspră, înainte de a mă apuca 
damblaua! Pirpiriul are ceva lipsuri la harul gândirii, sau 
poartă vătămătură de minte.” 

Zic: 

„Domnule, după ce-l voi strivi între unghii pe acest 
neisprăvit la trup, după ce voi măcina între dinți 
pietroaiele din jurul lui, după ce voi răsturna ulița peste 
el, te vei căi de aceste vorbe.” 

„Apă! Apă, că mor! strigă vlăjganul tremurând ca un 
apucat. Adică nu! Daţi-mi o găleată cu vin! Sau, staţi! 
Aducem sus un butoi. Plătesc eu chiar acum.” 

Mă întorc spre Tănase convins că vânzarea merge 
frumos şi-i şoptesc: 

„Să nu dai tare, prietene!” 

„Să nu dau tare după ce m-ai făcut de ocară?” îmi 
răspunse tot în şoaptă. 

Mă uit iar spre oameni şi strig să se audă până 


departe: 

„Domnilor, oare n-ar trebui să aducem un popă care 
să-l spovedească pe acest prăpădit sortit pieririi? Oare n- 
ar trebui să aducem câteva lumânări aprinse, înainte de a 
fi prea târziu? Înainte de a mă învârtoşa asupra lui ca o 
urgie? Oare n-ar trebui să vă trageţi cu mese cu tot mai 
încolo, înainte de a mi se porni mânia, când s-ar putea ca 
din ceva sminteală să răstorn ulița cu fundul în sus?” 

Auzindu-mi schelălăitul, muşteriii celor două hanuri 
goliră cănile mari dintr-o sorbitură. Nevastă-mea făcuse 
vânzare cât pentru un an bun. Am mai privit-o o dată pe 
nevastă, gândind că s-ar putea să fie ultima, apoi i-am zis 
lui Tănase: 

„Sfrijitule! Ai putea oare să-ți aduni tot curajul şi să 
vii spre mine privindu-mă în albul ochilor?” 

„Aş putea, zice el şi vine mânios, mai sprinten decât 
mi-am închipuit.” 

La vreo patru paşi de mine, scosesem pietrele în 
timpul nopții şi făcusem o gaură nu mai mare de vreo 
două palme. Dacă Tănase călca acolo printr-o minune, 
puteam să scap cu viață. 

„Te voi dobori cu privirile mele focoase”, strig eu, în 
vreme ce matahala de Tănase calcă chiar în groapă şi se 
întinde ca un copac retezat. Apuc degrabă un bolovan cât 
o căpățână de oaie şi-l altoiesc în ceafă. Apoi mă sui cu 
picioarele pe el şi răcnesc: 

„Nu e mort, domnilor. Mila s-a dovedit mai mare decât 
mânia mea.” 

Dar chiar în clipa aceea, nătărăul de Tănase dă o dată 
cu palma şi-mi rupe un picior. Însă, putere să se ridice 
nu mai avea. 

„Şi ce a mai fost pe urmă?” întrebă Cristache Mutu. 

„Nimic”, grăi Cipcigan, zis Goliat. 

„Nimic>” 

„Aşa cum ţi-am spus. Am zăcut un an până s-a înzdră 
venit piciorul. Pe Tănase îl doare ceafa când trage a 
ploaie. Aşa că nevestele au hotărât să se bată între ele, 


dar numai o dată pe lună. În rest, noi şi ăia de peste 
drum suntem cei mai buni prieteni din lume, iar afacerile 
ne aduc venituri mai mari decât visasem cândva.” 

Sile Adormitu privi cu mândrie găleata pustiită de vin 
şi porni să cânte cu o voce care semăna cu scrâşnetul 
pietrelor de moară ce macină-n gol. Nodul lui Adam, nu 
mai mare decât pumnul, urca şi cobora ca un piston 
harnic. Buzele lui mari aduceau a căscat de catâr. Gazda 
închise degrabă ferestrele, apoi îl îndemnă blând: 

—Cântă, domnule, cu toată nădejdea! Aici nu te aude 
nimeni. lar eu, care am trecut prin atâtea, sunt obişnuit 
cu suferințele mari. 


Capitolul 15 


În dimineaţa zilei de 2 noiembrie, Mihai-vodă intră în 
cabinetul de lucru urmat de Cae, Preda, Costache, Ducu, 
Radu Buzescu şi Bărcan. 

—Prieteni! grăi domnul celor două țări româneşti. 
Dieta, care îşi va începe mâine lucrările în Cluj, va hotări 
sumele necesare pentru plata oştilor noastre. Nobilii se 
arată pe față prietenoşi, aplecaţi spre dulce supunere, dar 
nu le cunoaştem gândurile ascunse. Peste un ceas vor 
veni aici Naprâgy, Kornis, Vitéz, şpanul de Turda, 
Sigismund Forgach, trimisul generalului imperial Basta, 
căpitanul Mihai Szekely şi Petru Huszâr, judele Clujului. 
Aceştia s-au ales dintre nobili pentru discuțiile ce le vom 
purta în Dietă. Mâine vom face jurământ de credință 
împăratului Rudolf. Socot însă că va trebui să luăm 
seama a nu ne lega de mâini şi de picioare sub Imperiul 
Austriac, ale cărui drepturi nu le recunoaştem aici. Dar 
nici nu putem ocoli jurământul de vasali atâta vreme cât 
nu am adunat destulă putere. Niță Praştie ne-a adus 
vestea că cetatea Chioarei şi-a deschis porțile cu 
supunere. Mai mult de jumătate din Banat a trecut 
alături de noi. Oradea cu comandantul ei Paul Niary nu 
ascultă încă de poruncile noastre. Maramureşul stă sub 
puterea imperialilor şi numai prin viclenie îl vom supune 
fără a ne strica lucrările bune cu împăratul Rudolf. Sfatul 
nostru de taină e prea mic azi pentru a discuta ocuparea 
Moldovei. Dar în vederea acestui gând va trebui să 
pornim de la capăt negocierile cu turcii, cu polonii, cu 
tătarii şi cu această Casă de Austria, care se vrea stăpână 
acolo unde nu are drepturi. Avem în față o iarnă întreagă 


pentru a ne aşeza puterile în Transilvania aşa cum dorim. 
În primăvară vom ocupa Moldova, unind neamul 
românesc pentru totdeauna. Cu nobilii va trebui să fim 
prevăzători până le cunoaştem gândurile ascunse. Acum 
nu avem voie să facem greşeli. 

—Doamne! interveni Cae Indru. Tocmai pentru a ne 
feri de greşeli, sunt împotriva Dietei din Cluj. Ea trebuie 
să se ţină în Alba-Iulia. 

—Pe ce se întemeiază părerea ta? tresări Mihai-vodă. 
Fiindcă şi noi ne-am gândit la acelaşi lucru. 

—Pe faptul că în partea de nord a principatului, pute 
rea noastră se sprijină doar pe trei mii de oşteni. Sunt 
puţini în caz de răzmeriță din partea nobililor. Dacă ei ţes 
un complot, nici că se poate un loc mai nimerit decât 
Clujul. Paul Niary ar putea folosi o parte din garnizoana 
Oradei. Generalul Basta, ce nu ne-a arătat prietenie până 
acum, nu-i prea departe de oştile sale. Iar în nord, avem 
ştire că unele pâlcuri din oastea comitatelor s-ar ascunde 
prin păduri. 

—Da, da! aprobă vodă. Aceleaşi gânduri le-am purtat 
şi noi, dar am aşteptat părerea voastră. Acum e limpede 
Băicoiene! porunci el. Să vină căpitanul Jager! 

Vechiul căpitan al palatului, care slujise sub trei 
principi mai puţin de cinci ani, se obişnuise cu gândul că 
nici-o strălucire nu e veşnică. În mintea lui de oştean 
harnic, alte întrebări nu-şi făcuseră loc, socotind că 
totdeauna va fi în palat cineva să-i dea porunci şi să-i 
plătească osteneala. 

—Domnule Jager! grăi vodă. Te-am păstrat lângă noi 
socotindu-ți virtuțile de bun oştean. Ne-ai fost 
recomandat cu căldură. Domnii Cae, Costache şi Ducu 
au mijlocit pentru domnia-ta. 

Jager făcu ochii mari a mirare, dar nu scoase o vorbă. 

—Ai destule solii în curte? 

—Am, măria-ta. 

—Atunci, trimite degrabă înştiințarea pe la nobilii ce 
vor lua parte la lucrările Dietei, care nu se va mai ţine în 


Cluj, ci în Alba-lulia! Lista nobililor o găseşti la cancela 
ria palatului. 

Jager se înclină adânc şi părăsi încăperea. În locul lui 
veni Băicoianu şi-l anunţă pe vodă că a sosit delegația 
nobililor. 

—să intre! porunci Mihai. 

Şi spre mirarea lui, în fruntea nobililor păşi 
Malaspina. 

—Măria-ta! spuse nunțiul papal cu un aer aplecat 
spre blândețe. Am adus înscrisul pe care vă veți lega de 
împăratul Rudolf la începutul lucrărilor Dietei. 

—Sfinţia-ta l-ai scris? 

—Eu. 

—Oare au uitat nobilii să scrie? Zâmbi vodă 
ascunzându-şi nemulțumirea. 

—N-au uitat, măria-ta, dar noi ne-am rugat lui 
Dumnezeu să ne ajute a face un text frumos. 

—Atunci, nu ne mai rămâne decât să-l ascultăm. 
Citeşte, sfinția-ta! 

Malaspina ridică textul şi citi cu intonațţii plăcute: 

Din deosebita voie şi bunăvoință a Autoputernicului, 
Dumnezeu cel drept a ales şi orânduit pe maiestatea-sa 
Împăratul peste această țară ca patron. El îi poruncește 
supusului său Mihai-vodă să alerge la locul unde se vor 
arăta credincioşi şi ascultători ai chezarului şi dimpreună 
să se aplece cu toții la mila împărătească. 

lată un text frumos, grăi vodă ascunzându-şi mânia 
sub vorbele de admiraţie. 

—Am meditat mult asupra lui, răspunse Malaspina 
cam plin de el. 

„Acest popă se amestecă unde nu-i fierbe oala, socoti 
vodă plin de mânie. Dar să nu ne pripim înainte de a-i 
cunoaşte toate gândurile.” 

—E aproape desăvârşit, continuă el. Poate că unele 
adausuri i-ar fi dat mai multă strălucire. Din el nu reiese 
prea limpede cine se prezintă în fața Dietei. 

—S-a pomenit despre voi, măria-ta, interveni Petre 


Huszâr. 

—Adevărat! se amestecă Cae Indru. Departe de a nu 
recunoaşte frumusețea textului, rămân la părerea că nu 
ați subliniat calitatea supusului Mihai-vodă. 

—O cunoaştem cu toţii, se încruntă Malaspina. 

—Nu, sfinția-ta! păru Cae mai aspru. Nu-i destul! Ce 
cunoaştem e necesar de trecut şi în scris. Toți din Dietă 
sunt supuşii împăratului Rudolf, dar Mihai-vodă e 
stăpânul lor. E principe al Transilvaniei şi Ţării 
Româneşti. 

—Aşa nu va fi plăcut înaintea Casei de Austria, se 
împotrivi nunțiul papal. 

—De unde ştii? întrebă Cae cu multă dulceaţă în glas. 

Văzându-se  încolțit, Malaspina schimbă tonul şi 
spuse tăios: 

—Am venit să discut cu măria-sa Mihai, nu cu un 
curtean oarecare. 

—Discută, sfinția-ta! Domnul acesta e primul nostru 
sfetnic! zâmbi Mihai-vodă, ştiind că-l lasă pe nunțiu în 
mâini bune. 

—Avem o calitate înaltă, se împăună Malaspina. 

—Care? Întrebă Cae Indru cu prefăcută mirare. 

—De ales al nobililor. 

—După lege nu o putem recunoaşte, sfinția-ta. Şi nici 
după inimă, atâta vreme cât nu eşti cetățean al 
principatului. 

—Dar mă veți recunoaşte ca trimis al bisericii, grăi 
Malaspina fără a-şi putea reţine mânia. 

—Asta, da! aprobă tânărul. Când vom discuta 
problemele bisericeşti, te vom pofti fără îndoială. 

—să cred prin aceasta că sunt alungat? Se întoarse 
nunțiul către Mihai-vodă. Să cred că faceți o ruptură cu 
bise rica? 

—Nu! răspunse vodă cu vocea blajină. Dar treburile 
principatului nu le pot hotări străinii, ci numai cei în 
drept. Textul prezentat se arată viclean şi duşmănos 
nouă. Domnule Huszár, vei întocmi unul aşa cum îţi 


poruncim noi! 

—Împotriva dorinţei nobililor şi a împăratului Rudolf? 
întrebă judele. 

—Nu! Împotriva neadevărului şi a nedreptăţii. 

—Dar... sări Malaspina. 

—Opreşte, domnule! i-o reteză Cae. 

—Sunt nunțiu papal. 

—Nu prea arăţi. Eşti mai degrabă un duşman înver 
şunat al principelui. Scrie, domnule Huszâr, noul text în 
vederea jurământului! se întoarse către jude. Acest text 
aprobat de Mihai-vodă va suna astfel: 

Cu voia lui Dumnezeu, guvernarea principatului 
Transilvaniei a trecut în mâinile principelui Mihai. Domnul 
Țării Româneşti şi al Transilvaniei se recunoaşte vasal al 
împăratului Rudolf. Pe marea pecete a cancela riei se vor 
încrusta armele şi însemnele celor două ţări, arătându-se 
astfel unirea lor pe vecie. Se vor desființa granițele de pe 
munți, iar locuitorii au liberă trecere, după voie. Comerțul 
nu va mai cunoaşte vămi, iar strângerea de biruri va fi 
aceeaşi peste tot. Semnează Mihai, prinț al valahilor. 

—Ai scris, domnule Huszár? 

—Am scris, grăi judele cu mânie greu reținută. Am 
scris, dar Dieta nu va vota asemenea text şi nici sumele 
necesare cheltuielilor de oşti. 

—De ce? Găseşti în text o singură amenințare asupra 
nobililor? Găseşti în el schimbări în viața principatului? 
Găseşti în el neadevăruri? 

—Nu. 

—Atunci să nu mai vorbim despre asta! Mâine vor 
începe lucrările Dietei aici la Alba-lulia. 

—La Alba-lulia? se miră Naprâgy. 

—La Alba-lulia? tresări Kornis. 

—Aşa cum ați auzit, zâmbi Cae Indru. Majoritatea 
nobililor din Dietă locuiesc pe aproape. De ce să-i purtăm 
până la Cluj? 

—Ar fi venit acolo şi generalul Basta, interveni 
Forgach. Generalul imperial nu poate lipsi de la lucrările 


Dietei. 

—Nimeni nu-l opreşte, se amestecă Radu Buzescu. 
Din contră, va fi prilej de bucurie şi ne îndoim că 
generalul nu dispune de o trăsură bună. 

—Textul ar mai trebui studiat, spuse judele Clujului. 

—Dar nu-i găsesc neajunsuri, zâmbi Mihai. 

—Sunt, măria-ta. Aici stăpâneşte împăratul Rudolf. 

—După noi, domnule! răspunse tăios Mihai-vodă. 
Gândurile voastre nu le înțeleg, sau nu vreau să le 
înțeleg. Spune-mi, domnule Huszâr, în primul text atât de 
drag vouă, s-a pomenit despre calitatea noastră aici? 

În locul lui Huszâr vorbi căpitanul Mihai Szekely, care 
tăcuse până atunci. 

—Măria-ta! grăi el. Al doilea text e limpede ca lumina 
zilei. Sunt oştean vechi şi vă cunosc. Departe de a mă 
pune bine cu noua domnie, socot că Transilvania şi-a 
găsit un principe bun şi înțelept. Un general care nu va 
lăsa oşti străine să calce peste noi. Domnii ce mă însoțesc 
au uitat că le-aţi acordat prietenie. Lucru pe care nu l-ar 
fi făcut nici un alt învingător. Că ați venit aici cu drepturi 
mai mari decât cei din familia Báthory. Că nu doriți să 
schimbaţi nimic din legile ce guvernează în principat. Mai 
mult, că aţi lăsat Dieta neschimbată, iar nobilii se bucură 
de toate privilegiile lor. De aş fi fost în locul vostru, puţini 
dintre cei vechi ar mai fi rămas în Dietă. Dar nu sunt şi 
nici nu mă încumet a da sfaturi. Socot că textul prezentat 
nu atinge nimic din interesele Casei de Austria. Împăratul 
ar trebui să fie mândru că v-aţi aplecat ca vasal. Că cel 
mai mare general al răsăritului Europei oferă garanții de 
linişte la granița Imperiului Austric. Voi vota în Dietă 
pentru textul propus de domnul Cae Indru. Iar sfinția-sa 
Malaspina ar fi bine să-şi vadă de treburile bisericeşti 
unde intriga aduce mai puţine pagube. 

Căpitanul se opri din vorbele ce le mai avea de spus, 
întrerupt prin intrarea agitată a clucerului Băicoianu. 

—Măria-ta! zise el. Doi secui aşteaptă la uşă. 

—Să aştepte! se încruntă vodă. 


—Doamne! insistă clucerul. Aceşti oameni l-au ucis pe 
cardinalul Andrei Bâthory. 

—Ce tot vorbeşti acolo, clucere? se miră domnul. 

—Aşa cum v-am spus, măria-ta. 

—Adu-i degrabă! 

Doi secui, unul în vârstă, celălalt mai tânăr, se 
înfățişară dinaintea principelui, purtând un sac. Cel mai 
vârstnic slobozi gura sacului, din care căzu căpățâna 
fostului cardinal. 

—Voi l-aţi ucis? întrebă vodă cu adâncă mânie. 

—Noi, măria-ta. Dar nu pentru răsplată l-am adus 
aici. Ne-am gândit că va fi înmormântat creştineşte 
alături de cei morți din familia lui. 

—Sărmane popă! grăi vodă ridicându-se cu respect în 
fața morții. 

Apoi se întoarse către cei doi. 

—Motive să vă răzbunațţi ați avut destule. Dar i-ați 
luat mai mult decât poate dărui un om. l-aţi luat viața. 

—N-am luat cu nimic mai mult decât a luat el de la 
noi, răspunse cel în vârstă. Am plătit aşa cum ne-a 
îndatorat. 

—Mâine după lucrările Dietei îl vom înmormânta cu 
toată cinstea, hotărî vodă. lar voi, ucigaşilor, lipsiți din 
fața mea! 

Îndată după plecarea secuilor, nobilii părăsiră palatul 
princiar. Dincolo de poarta cea mare, căpitanul Mihai 
Szekely spuse aspru. 

— Domnilor, drumurile noastre se despart. Ne vedem 
mâine la lucrările Dietei. 

—Nu ne va face plăcere, i-o întoarse Huszâr. Dom nia- 
ta te-ai dovedit un trădător al nobilimii. 

—Al căror nobili? întrebă răstit căpitanul. Al celor ce 
urzesc împotriva intereselor principatului? lată că Mihai- 
vodă şi-a dovedit înțelepciunea schimbând locul Dietei. El 
v-a înțeles gândurile. Dacă principele ar fi fost atacat la 
Cluj, aşa cum ați plănuit, vărsarea de sânge vinovat şi 
nevinovat în Transilvania n-ar mai fi cunoscut margini. 


Vă ştiu bine, domnilor. Kornis doreşte a pescui în ape 
tulburi. Naprâgy se vrea principe. Domnul Forgach încear 
că a trage spuza pe turta generalului Basta, care se 
gândeşte că nu i-ar strica să devină guvernator al 
Transilvaniei, iar domnia-ta, domnule jude, vrei un nou 
principe care s-ar putea numi Ştefan Bâthory. lată că nici 
măcar nu sunteți uniți în acelaşi gând. Pescuiţi, 
domnilor, în ape tulburi şi s-ar putea să vă înecați. Mă 
mir că şpanul de Turda e alături de voi. 

—Doresc binele principatului, grăi Vitéz cam nesigur. 

—În compania lor? zâmbi căpitanul sarcastic. Ştii 
domnia-ta ce ar fi adus o răzmeriţă la Cluj? 

—Nu! răspunse cu toată sinceritatea şpanul de Turda. 

—Treizeci de mii de oşteni valahi şi-ar fi răzbunat 
conducătorul. Să ne ferească Dumnezeu de răzbunări! La 
răzbunare, mila vine totdeauna după sabie şi foarte rar 
înaintea ei. Marele hatman Zamoyski a coborât cu oştile 
la Şcheia, lângă Suceava. Într-o săptămână ar fi peste 
noi. V-ar conveni, domnule Vitéz, un război între poloni şi 
austrieci pe pământul Transilvaniei? V-ar conveni oare ca 
oştile turceşti să înceapă a pescui aici? Am avut un princi 
pe slab. Iată că domnia lui a sfârşit într-un fund de sac. E 
un noroc, domnule Vitez, că azi stăm sub conducerea lui 
Mihai-vodă. El e singurul om care poate garanta liniştea 
principatului. El vine cu prietenie şi încredere în fața 
Dietei, iar noi încercăm să-i înfigem cuțitul pe la spate. 
Nu ne cunoaştem interesele, domnule Vitez. 

Zicând acestea, Mihai Szekeli îşi văzu de drum. 

-—Pofteşte cu noi, domnule Vitéz! îl ademeni 
Malaspina, observând ezitarea. Căpitanul e un trădător ce 
va da socoteală dinaintea oamenilor şi a lui Dumnezeu. 

—Nu, sfinția-ta! se împotrivi şpanul de Turda. Eu nu 
am ce căuta cu voi. 


—Deci asta era, zâmbi vodă după plecarea nobililor. 


Au încercat a ne lua puterea printr-o legătură proastă. lar 
capetele răutăților s-au dovedit Malaspina şi Huszár. E 
bine să ne cunoaştem duşmanii. Ducule! 

—Poruncă, măria-ta! 

—La noapte să păzeşti viaţa căpitanului Szekely! Îmi 
vine să cred într-o răzbunare. Vreau să mi-l aduci viu 
mâine la lucrările Dietei! Va trebui să ne apărăm întâi 
prietenii şi abia pe urmă să lovim în duşmani. 
Transilvania nu e a nemernicilor ca Malaspina şi Huszâr, 
ci a poporului care o iubeşte. 


* 


Când începu să însereze, Sile Adormitu îl trezi pe Cae 
destul de temător, gândindu-se că o cizmă pornită cu 
dibăcie din mâinile tânărului i-ar putea aduce unele 
ponoase. Dar cum cizmele prietenului nu se aflau la 
îndemână, se alese numai cu unele aluzii referitoare la un 
gât răsucit de nişte mâini harnice. 

—Pe toți dracii! se văită Cae. De la Şelimbăr încoace 
nu am apucat să mă odihnesc mai mult de două-trei 
ceasuri pe noapte, iar acum când am găsit o după-amiază 
liniştită, năvăleşti peste mine. Dacă ai venit cumva cu 
gânduri aplecate spre taclale sau o nouă cântare, mi-e 
teamă că se va petrece un omor. 

—Domnule! grăi Adormitu uşor încruntat. Mâhnirea 
mea nu mai cunoaşte margini acum când bag de seamă 
că vocea-mi vârtoasă nu a găsit prețuire în fața prietenilor 
mei. Dar nu pentru asemenea obidă a sufletului am venit 
aici. Durerile mari se consumă tăcute, neştiute de 
nimeni. Poate va ieşi din ele un cântec de jale, care îmi 
umblă prin minte de multă vreme, ce va face să se 
scuture cămaşa pe voi, drept remuşcări. 

—Du-te dracului şi lasă-mă să dorm! râse Cae. 

—Nu pot, domnule! Te caută un călugăr. De un ceas 
se ține de capul meu şi mi-a tulburat somnul. 

—Un călugăr? se miră Cae. Nu prea am asemenea 


cunoştinţe. 

—Zice că îl cunoşti foarte bine. Numele lui e Zablije. 

—Zablije? Ei, la naiba! se minună tânărul. Adu-l 
degrabă, dragul meu Sile! Pungaşul ăsta a fost slujitorul 
fostului cardinal Andrei Bâthory. lar dacă vine la mine, 
înseamnă că are unele temeiuri. 

Câteva clipe mai târziu, voinicul călugăr, cu faţa la fel 
de ponosită ca şi altădată, intră în odaia lui Indru. Ochii 
lui ageri ca de şoim ocoliră încăperea. Mulțumit de 
rezultatul cercetărilor, săltă două degete şi spuse cu 
multă bunătate: 

—Domnul cu voi, tinere creştin! 

—să trăieşti, sfinția-ta! zâmbi Cae. 

—Trăiesc, fiule, dar trăiesc prost, zise călugărul cu 
acreală. Sunt două zile de când eu şi părintele Clement 
ajunăm lipsiți de gânduri cucernice. Ba cred că diavolul 
ne  cearcă spre unele înjurături aplecate spre 
spurcăciune, sau spre cuvinte rele. 

—Nu înțeleg. 

—Ah, domnule, nu-i prea greu! Sunt zile în care 
ajunăm conduşi de sfânta înțelepciune a mântuirii 
sufletului. Însă atunci când ajunarea vine peste noi din 
lipsuri lumeşti, credința şi puterile noastre slăbesc îndoit. 
Acum suntem într-o astfel de situație şi nădăjduim s-o 
curmăm cu ajutorul vostru. 

—Nu sunt prea bogat, Zablije. Cu ceva mărunțţiş te pot 
sprijini... 

—Pe sfintele canoane! îl întrerupse călugărul 
nemulțumit. N-am venit să cer. 

—Atunci, de ce ai venit? 

Zablije îşi căută cuvintele, cântărindu-l din ochi pe 
tânărul cavaler. 

—E vorba despre o taină, zise cu gura cam pe 
jumătate. Am auzit că eşti un om drept, iar cuvântul 
domniei tale prețuieşte mult. 

—La ce ţi-ar folosi cuvântul meu? 

—Răbdare, domnule! 


Şi spre mirarea lui Cae, călugărul făcu un salt până la 
uşă, o deschise brusc, cercetă coridorul pustiu, închise 
uşa, apoi îşi reluă locul, ştiind că nimeni nu-i va auzi 
vorbele. 

—Fiule, şopti el, îți voi dezvălui o taină. 

—Cui foloseşte? 

—Mie şi vouă. 

—Te ascult, răspunse tânărul din ce în ce mai uimit. 

—Nu! Nu înainte de a avea cuvântul vostru că nu voi 
fi păgubit de drepturile mele. 

—Dar n-am nimic împotriva ta, Zablije. 

—Vei avea, murmură călugărul privindu-l ţintă. 

—Zău că nu mai înțeleg nimic! 

—Răbdare fiule! Am cuvântul vostru că nu voi fi 
păgubit? 

—Nu pot să dau asemenea cuvânt înainte de a şti 
despre ce-i vorba. S-ar putea să mă căiesc. 

—Nici vorbă despre aşa ceva, râse călugărul. Nu-i o 
faptă rea, tinere domn. 

E vorba despre nişte ducați pe care vreau să-i 
împărțim împreună. 

—De ce tocmai cu mine? 

—Fiindcă singur nu pot ajunge la ei, răspunse călu 
gărul cam spăşit. 

—Ai cui sunt ducații? 

—Ai nimănui. 

Cae îl privi gânditor. Pramatia de călugăr părea sincer. 

— Despre ce sumă e vorba? 

—Optsprezece mii de ducați, domnule. 

—Mda! murmură Cae, înăbuşindu-şi o explicaţie de 
uimire. De va fi cu dreptate, îți dau cuvântul că te voi 
răsplăti frumos. 

—Nu, fiule! sări Zablije de un cot. Afacerea e a mea şi 
poţi să-mi mulțumeşti că vreau doar jumătate. 

—Nu-i prea mult pentru un călugăr cucernic? 

—Nu, fiule. Numai bucurându-ne trupul, facem sălaş 
bun sufletului. 


— Îți ofer o mie de ducați. De vrei, bine, de nu vrei, du- 
te cu Dumnezeu! 

Zicând acestea Cae Indru căscă zdravăn şi se întinse 
în aşternut cu prefăcută indiferență. 

—Opt mii, înălțimea-ta. 

—O mie. 

—Măcar cinci, frumosule! 

— Haide, haide, ieşi afară! 

—Patru, suflet bun de creştin! 

Cae sări din aşternut şi îl împinse către uşă. 

—Trei, prunc milostiv! 

—O mie, sau cară-te! 

—Două, păgânule! grăi cu jale călugărul. 

——leşi, sau te arunc pe fereastră! 

—Fie, domnule! gemu jalnic. Am cuvântul vostru că îi 
voi primi? 

—De se va dovedi fără nedreptate, îl ai. Unde sunt 
ducații? 

—Aici, fiule. Aici în palatul princiar. 

—Ei, la naiba! Aiurezi, pesemne. 

—N-am timp de aiureli, tinere. Cei optsprezece mii de 
ducați sunt în cabinetul de lucru al noului principe. 

—De unde ştii? 

—Domnule, grăi călugărul, după lupta de la Şelimbăr 
l-am urmat pe cardinalul Andrei Bâthory, în goana lui 
prin păduri. A doua zi în zori l-am întâlnit pe părintele 
Clement şi am hotărât împreună să ne tragem spre 
Moldova. Dar s-au ivit greutăți dintre cele mai mari. 
Cardinalul fusese apucat de grele dureri ale pântecului. O 
vătămătură mai veche s-a pornit cu multă răutate peste 
el. Eu şi Clement l-am cărat în spate cu rândul. 
Asemenea soi de călătorie nu aduce spor. Cardinalul 
cădea mereu spre ferbințeală şi rar grăia limpede. Ca 
vechi şi tainic slujitor al său, ştiam că are ceva ducați. L- 
am întrebat. Într-o vreme de curăţenie a gândurilor, mi-a 
mărturisit că se aflau în cabinetul său de lucru 
optsprezece mii de ducați. Către seară, câţiva secui ne-au 


luat urma. Eu şi părintele Clement ne-am ascuns prin 
desişuri. Când ne-am întors, i-am găsit trupul fără 
căpățână. 

—De ce nu l-aţi apărat? 

—să-l apărăm? se miră Zablije. La ce bun? Viaţa lui 
ne-ar fi adus numai greutăți. Nu-i uşor să cari în spinare 
un bărbat voinic. Ba din contră, moartea lui îmi aducea 
un câştig bun după ce aflasem de taina ducațţilor. 

„Ce nemernici!” gândi Cae. 

Porniră amândoi către cabinetul de lucru al lui Mihai- 
vodă. Străjile din fața uşii îl salutară pe tânăr şi îi făcură 
drum liber. Zablije cunoştea bine cabinetul. Privi câteva 
clipe în jur, apoi se apropie de peretele din stânga, frumos 
îmbrăcat în lemn. Apăsă cu degetele în câteva locuri, iar o 
bucată de perete se deschise în formă de uşă. La spatele 
ei, ducațţii şedeau în rafturi. 

—Frumoasă tainiță! observă Cae. 

—Frumoasă, fiule! Ea a fost lucrată pe timpul 
prințului Sigismund. 

Un ceas mai târziu, doi călugări ieşiră din Alba-lulia, 
pe drumul care duce către târgul Teiuş. Caii de rasă 
proastă, ca şi îmbrăcămintea cuvioşilor călători, atrăgeau 
milă. Nimeni nu şi-ar fi închipuit că în desagii peticiți se 
ascundea o comoară. 

În vreme ce cuvioşii călugări îşi mânau caii pe drum 
lung, noul vistier Bărcan primea uimit, din mâinile lui 
Cae, douăsprezece mii de ducați atât de necesari oştilor 
lui vodă. După plecarea lui Bărcan, tânărul trimise o 
strajă să-l caute pe Sile Adormitu. 

—Domnule, zise lunganul cu ochii strălucitori, oare 
unele remuşcări sau dulci gânduri de chef, sau vârtoase 
chemări ale vinului vă îndeamnă la frumoasa noastră 
companie? 

—Nu, dragul meu! zâmbi Cae. Aş vrea să porneşti 
chiar acum la Sibiu. Îi datorez lui Izu Klein patru mii de 
ducați. Predai suma şi vei primi o scrisoare semnată de 
mine! Asta e tot. 


—Prea bine, domnule! se bucură Adormitu. Alerg. Mă 
cam moleşisem în ultimele zile. Mâine după prânz voi fi 
îndărăt. Dar, la naiba! se lumină el şi rămase locului 
țintuit. L-ai prădat oare pe sultanul turcilor? Ai jumulit 
jumătate din Constantinopol sau din Praga? Ai dat cumva 
peste comoara din Obreja, pe care Ion Cristu o caută de 
câțiva ani? Eşti cumva starostele cămătarilor, fără să fi 
aflat noi nimic? 

—Ajunge, Sile! se văită Cae. Când te porneşti, macini 
ca o moară stricată. Vodă mi-a dăruit aceşti ducați. 

—Aşaaa? se dumiri Sile. Alerg. Cu ce car ducațţii? 

—Cu trăsura. Până te pregăteşti, ducațţii şi trăsura vor 
fi gata de drum. Te vor însoți zece călăreți din strajă. 

După plecarea lunganului, tânărul cavaler căzu pe 
gânduri. 

„lată că sunt un om fără chibzuinţă, socoti el. Am o 
mie de ducați şi nu prea ştiu ce aş putea face cu ei. 
Pungaşul de Zablije cred că se pricepe mai bine. Grea 
treabă să împarți asemenea sumă.” 

Pe coridor se auziră zgomote de paşi, amestecate cu 
glasurile celor doi străjeri din uşa cabinetului. Cae nu 
auzi nimic, prins de gândurile lui. 

—Ce naiba faci acolo pe duşumea, cu atâția ducați 
împrejur? râse vodă. 

—Mă chinui să-i împart, măria-ta. 

—Să cred că ai dat peste o comoară? Bărcan m-a 
vestit adineauri că ai predat vistieriei douăsprezece mii de 
ducați. De unde naiba tot faci tu rost de aur? Ai ceva 
haruri aparte? Sau te pomeneşti că eşti tovarăş cu 
faimosul Kunzli? 

—Bănuiala nu-i prea departe, măria-ta, zâmbi 
tânărul. 

Apoi îi povesti despre taina părintelui Zablije. 

—Sărmanul Báthory! oftă vodă. Negru sfârşit a avut. 
Şi nici un suflet credincios în jurul lui. Şi nu-l plânge ni 
meni. Cu ducațţii ăştia ce faci? se scutură din gândurile 
lui. 


—Doamne, aş vrea să-i împart în zece. Adică ar fi câte 
o sută de ducați pentru Costache, Ducu, Chirilă, Grasa, 
Găluşcă, Tufănel, Toroipan, Ciripoi, Sile şi pentru mine. 

—L-ai uitat pe Niţă Praştie. 

—Adevărat, măria-ta! Îi fac şi lui parte. Câte zece 
ducați de la toţi. Însă n-aş vrea să-i dăruiesc eu. Ar trebui 
să-i povestesc fiecăruia despre taina lui Zablije şi zău ar fi 
pierdere de timp. Mai bine să vină ca un dar din partea 
prințului nostru. 

—Aşa să fie, nepoate! râse vodă. Îi vom dărui mâine 
după lucrările Dietei. 

—Ne va fi oare uşor mâine? întrebă tânărul. 

—Nu prea, dar nici nobililor nu le va fi bine. Unii vor 
trage de partea noastră, alții împotrivă, ascunzându-se 
după vorbe pline de miere. Se va naşte mare dezbinare 
între nobili. 

—De la dezbinare până la vrajbă e un pas, măria-ta. 

-lar până la încăierare, altul. Am luat măsuri să nu 
se facă asemenea paşi sau măcar ultimul. Şapte mii de 
oşteni roşii întăresc puterea noastră în Alba-lulia. 

—Da, murmură Cae. Aici suntem tari, dar în restul 
principatului nu prea. Trei mii de oşteni la Cluj, două mii 
pe munții dinspre Moldova, o mie în Banat, o mie în drum 
către Baia Mare, adică la porţile Maramureşului, cinci 
sute la Deva şi încă cinci sute în cetatea Chioarei. Deci, 
cincisprezece mii de oameni. Puţini, de se vor mişca 
Zamoyski şi leremia Movilă asupra noastră. Mulţi, de va fi 
pace. Poate nu trebuia să slobozim la iernat oştile Jiului 
şi ale Mehedinţilor. Şi nici pe secui. 

—Trebuia,  nepoate, răspunse vodă  îngândurat. 
Oamenii au şi ei casele lor şi rosturile lor. Hatmanul 
Zamoyski e un om înțelept. El nu vine acuma asupra 
noastră. Aşteaptă momentul prielnic. lar acesta ar fi o 
răzme riță în Transilvania. Atunci i-ar fi uşor. Dar noi am 
prevăzut asemenea situație. Oştile noastre au cuprins aici 
aproape toate punctele cheie. Pâlcurile lui Niţă Praştie au 
făcut cordon de-a lungul munţilor spre Moldova. El 


observă toate mişcările lui Zamoyski. Hatmanul se află la 
şase zile departe de noi cu oşti grele, care nu se mişcă 
prea iute. Nouă ne trebuie doar trei zile să-i tăiem calea în 
munți, cu douăsprezece mii de călăreți. 

—Adică jumătate din câţi are el. 

—Jumătate, dar sprinteni, dragul meu. În munți, 
numărul nu aduce câştig. Oastea hatmanului e foarte pu 
ternică la şes. Zamoyski ştie acest lucru şi nu face prostii. 
Nici eu nu m-aş încumeta, dacă aş fi în locul lui. Ştie că-l 
pândim. Că-i urmărim fiecare mişcare. Nu din partea asta 
îmi fac griji, nepoate. Altele sunt necazurile noastre. 
Nobilii vor încerca să ne strice prietenia cu împăratul 
Rudolf. Generalul imperial Basta urzeşte şi el împotriva 
noastră. Va trebui să ne prefacem că nu înțelegem. Azi i- 
aş fi arestat pe Huszâr şi pe Malaspina, dar n-ar fi fost 
bine. Mâine va fi altfel. Dieta va vota cincizeci de mii de 
ducați pentru oştile noastre şi va recunoaşte în scris 
noua domnie. Înţelepciunea trebuie să stea totdeauna 
înaintea mâniei. Tăcură. În încăpere se lăsa amurgul. 


* 


Când începu să se însereze, Ducu cel Iute, Costache 
Caravană şi Părintele Grasa trecură ca din întâmplare pe 
lângă casa căpitanului Mihai Székely. O casă pătrată cu 
ziduri puternice, cu înfăţişarea lipsită de frumusețe. O 
arhitectură în linii drepte, parcă ciolănoase şi reci. Parcul 
nu prea întins, dar cu arbori falnici, care îşi aplecau 
crengile peste acoperiş, îi aduceau o notă de căldură. 
Zidul împrejmuitor, făcut din cărămidă roşie, mâncată 
ici-colo de tăria timpului, poate că era plăcut la vreme de 
vară. Acum arăta închis şi trist. Înălțimea lui nu trecea de 
un stat de om. Cei trei bărbaţi cotiră într-o uliţă laterală 
strâmtorată între zidul de cărămidă şi un gard lung de 
lemn. În spatele gardului ghiciră o mică livadă. Cum 
nimic nu se mişca prin apropiere, săriră peste zid. O 
lumină slabă stăruia într-o încăpere cu perdele subțiri la 


ferestre. Casa avea două intrări. Una mare în faţă. 
Cealaltă, la spate, mică şi puternică, din lemn masiv de 
stejar. Trecură din nou la uşa cea mare. Costache ciocăni 
de câteva ori. Un tânăr slăbuț, dar sprinten în mişcări, 
deschise uşa. În dreapta ţinea un sfeşnic aprins, iar în 
stânga, un pistol. La doi paşi în spatele lui, căpitanul 
Szekely aştepta cu sabia în mână. 

—Ce doriți, domnilor? întrebă el aspru. 

—Să intrăm, căpitane, răspunse Ducu. 

—Ah, ah, vă recunosc! Poftiți, domnilor! 

Gazda îl conduse într-un salon. O încăpere cu mult 
mai mare decât s-ar fi bănuit de afară. Un foc vesel, 
întreținut bine cu buturugi. 

— Am un vin bun, îi îmbie căpitanul. Un alb de Ighiu, 
nu mai vechi de trei ani. 

—Nici că se putea tovarăş mai plăcut, zâmbi Grasa 
plescăind din buzele mari. 

Anton, slujitorul cel subțirel, aduse căni şi o găleată 
cu vin. Aroma vinului se răspândi prin încăpere ca 
puterea unei tămâi aprinse. 

—Vizita voastră mă miră, grăi căpitanul. Ciudată 
vizită la asemenea ceas. 

—Nu prea, râse Costache. Avem poruncă să te păzim 
până în zori. E porunca principelui. 

—Mă supun, domnilor, dar vă previn că ştiu să mă 
apăr singur. Sau te pomeneşti că sunt arestat? 

—Nici vorbă despre aşa ceva, râse Ducu. În noaptea 
asta s-ar putea ca vreo câțiva nobili să joace nişte cărți 
mari. Domnia-ta nu eşti o carte bună pentru ei. Acum 
două ceasuri ne-a sosit o solie din nord. Ea ne-a adus 
vestea că banul Mihalcea a dat de urma unui pâlc de 
călăreți ascunşi într-o pădure lângă Cluj. Patru sute de 
călăreți din fosta oaste a lefegiilor cardinalului au căzut în 
mâinile lui Mihalcea. De ce se ascundeau ei oare lângă 
Cluj şi cine i-a adus acolo pe tinerii cazaci? 

—Asta nu ştiu, grăi căpitanul mirat. 

—Nici noi, dar vom afla în câteva zile. Îţi închipui 


domnule Szekely, că o răzmeriță acum în principat ar 
aduce multe nenorociri. Hatmanul Zamoyski a coborât cu 
oştile mai jos de Suceava. Adică e la şase zile de noi. 

—Ştiu, răspunse căpitanul îngândurat. Sunt oştean şi 
cred că văd limpede. Cineva urmăreşte aici cu bună 
ştiinţă, sau din prostie. Dar cineva urzeşte cu stare bună. 
Cazacii nu lucrează decât cu plata înainte. Sunt buni 
luptători, însă îşi vând foarte scump serviciile. 

Noaptea căzuse către jumătate. Discuţiile şi vinul 
straşnic, dulcea căldură a focului din cămin, trosnetul 
plăcut al buştenilor aduceau o atmosferă de tihnă. Dar ea 
se curmă curând. Cineva bătea puternic în uşa cea mare, 
iar un glas aspru răzbi până în salon. 

— Deschideţi, în numele principelui! 

Căpitanul tresări. Musafirii adunară degrabă cănile cu 
vin şi le ascunseră. La un semn al lor, slujitorul porni să 
deschidă uşa. Câteva clipe mai târziu, cinci bărbați învă 
luiți în pelerine largi, păşiră prin uşa salonului. Cel din 
frunte, un tânăr voinic, suplu, cu ochii sprinteni, cu 
mustața mare, frumos răsucită în sus, grăi poruncitor. 

—Lasă pistoalele, domnule Szekely! Eşti arestat! 

—Care sunt învinuirile ce mi se aduc? întrebă 
căpitanul calm. 

—Nu le cunoaştem. Noi îndeplinim doar o poruncă. 

—Mă supun după ce aflu numele vostru. 

—Numele nostru? se miră tânărul. La ce-ţi foloseşte 
domnule? Suntem oşteni ai principelui Mihai. De vei 
folosi acele pistoale, s-ar putea să răneşti doi dintre 
oamenii mei, dar ceilalți te vor supune. 

—Te înşeli, domnule! se auzi din spate vocea lui Ducu. 

Cei cinci se întoarseră ca la o comandă. Costache, 
Grasa şi slujitorul îşi țineau pistoalele ațintite asupra lor. 

lată, domnilor, continuă Ducu, spre voi nu stau 
ame nin țătoare două guri de foc, ci opt. Asta fără a mai 
pune la socoteală şi sabia mea, care lucrează uneori 
destul de bine. 

—Trădare! murmură tânărul mustăcios. 


—Trădare din partea cui? zâmbi Ducu. Aţi venit aici în 
numele principelui Mihai. Cum şi noi lucrăm în aceeaşi 
slujbă, dorim să vedem ordinul de arestare. 

—Avem poruncă, nu hârtie, zise mustăciosul cu 
îndrăz neală. Intervenţia domniilor voastre vă va aduce 
neajunsuri mari. Lăsaţi, domnilor, pistoalele şi nu vă 
opuneți! 

—Ei, la naiba! râse Ducu. Ştii cine suntem? 

—Nu, recunoscu omul cu toată sinceritatea. 

—Numele meu e Ducu cel Iute. Domnii care mă 
însoțesc sunt Costache Caravană şi părintele Grasa. 

Pe fața necunoscutului se aşternu uimirea. 

—Ne cunoşti? 

—Am auzit despre domniile-voastre. 

—În cazul acesta, e rândul vostru să ne spuneţi cine 
sunteți şi pentru cine lucraţi. 

Mustăciosul rămase descumpănit. Îi venea greu să 
vorbească. Privi în jur, cătând o ieşire forțată, dar se 
convinse că nu avea şanse. Auzise lucruri mari despre 
oamenii din fața lui. A opune rezistență echivala cu o 
sinucidere. 

—Domnule, grăi el, ne primejduim viața dacă vă 
spunem numele stăpânului nostru. 

—Viața voastră e în primejdie de când ați intrat în 
casă. Nu vă silesc să vorbiți. Faptele sunt destul de 
grăitoare. V-aţi dat drept slujitori ai principelui, cu 
gândul de a-l răpune pe căpitan. Asemenea lucrări duc 
spre necazuri dintre cele mai mari. Predaţi armele, 
domnilor! 

Cei cinci lepădară săbiile şi pistoalele. O jumătate de 
ceas mai târziu, gărzile palatului princiar îi încuiară cu 
grijă. 

—În noaptea aceasta nu vă mai amenință nici o 
primejdie, se întoarse Ducu cel Iute spre căpitan. Puteţi 
să plecaţi fără griji. 

— ÎI însoțesc până acasă, hotărî Costache. Abia după 
ce îl văd sigur voi sta mai liniştit. 


Costache şi căpitanul părăsiră curtea palatului şi o 
luară pe străzi lăuntrice. După un sfert de ceas, Mihai 
Szekely se afla din nou în salonul cel mare. Grăsunul 
Costache porni îndărăt cufundat în gândurile lui. În 
dreptul unei porți mari, auzi zgomot slab la spatele lui. 
Sări brusc într-o parte, dar în aceeaşi clipă, ceva greu îl 
izbi în moalele capului. Ceva greu, ca o bucată de zid. 

În zori căzuse ceaţă groasă. Căpitanul Jager dublă 
străjile, prevăzător. Pe străzi, chiar localnicii păşeau cu 
băgare de seamă, spre a nu se rătăci. Jager făcu un 
control al străjilor în jurul palatului princiar, apoi îl căută 
pe Ducu. 

—O, căpitane, ce plăcere! zâmbi tânărul în locul unei 
înjurături. Poate că ceasul nu ar fi cel mai potrivit pentru 
o vizită, mai ales că nu am dormit destul peste noapte, 
dar discuțiile cu domnia-ta totdeauna s-au arătat pline de 
miez. 

—Domnule, râse căpitanul, ştiu că v-am sculat din 
somn şi înțeleg mustrarea ascunsă în vorbele frumoase. 
Sper să iertați îndrăzneala când veți afla că m-a adus o 
afacere ce nu poate fi amânată. Straja de la poarta cea 
mică mi-a înmânat o scrisoare pentru domnia voastră. 
Iat-o domnule. 

Ducu luă cu mirare micul sul din mâinile căpitanului, 
îl desfăcu şi-i scăpă un şuierat printre dinți. 

—Drace! murmură el. Cine a adus scrisoarea? 

—Un cavaler necunoscut. Straja nu i-a cerut numele. 

—Mda! Mulţumesc, Jager! 

— Veşti proaste? întrebă acesta. 

—Proaste e puțin spus, zise tânărul îmbrăcându-se 
grabnic. Costache Caravană a dispărut. El se află în mâi 
nile celui care a adus scrisoarea, sau cam aşa ceva. Ni se 
pretinde să facem schimb de prizonieri: Costache pentru 
cei cinci arestați în toiul nopții. 

—Unde va fi schimbul? 

—Nu ştiu. Necunoscutul promite o a doua scrisoare. 

Jager se îndreptă spre ieşire. 


—O clipă! îl opri Ducu. Nimeni nu trebuie să afle 
despre aceste lucruri. 

—Sunt oştean, domnule, i-o reteză căpitanul nemul 
tumit. 

Aproape de nouă, ceața începu să se destrame, iar 
peste o jumătate de ceas apăru soarele. Pe drumurile din 
jurul cetății Alba-Iulia, trăsuri mânate de cai sprinteni 
zoreau către porți. Erau nobilii poftiți la lucrările Dietei. 
În palatul princiar se făceau ultimele pregătiri. Cae, Ducu 
şi Grasa priveau mohorâți intrarea frumoaselor trăsuri în 
curte. Vestea despre dispariția lui Costache îi năucise. 

—Ce facem, domnilor? întrebă părintele nerăbdător. 
Stăm cu mâinile în sân? Eu propun să răsturnăm tot 
oraşul cu susul în jos. Undeva într-o casă, trebuie să dăm 
de urma prietenului Caravană. Tăceţi? Adică stăm aşa 
fără nici un folos? 

—Nu! zâmbi Cae. Vom merge împreună la lucrările 
Dietei. Mai avem o jumătate de ceas. Am rămas puțini şi 
trebuie să veghem în jurul lui vodă. 

—Apoi? 

—Apoi ne vom gândi. Nici nu poate fi vorba despre o 
răscolire a oraşului. Populaţia s-ar arăta nemulțumită, iar 
noi destul de slabi. Pe Costache nu-l paşte nici-o 
primejdie câtă vreme cei care l-au răpit doresc un schimb 
de prizonieri. Dar să mergem! lată că vodă e gata să intre 
în sala Dietei. 

Zicând acestea, Cae îşi ascunse cingătoarea cu 
vestitele lui cuțite, sub o haină largă. Ducu şi Grasa luară 
săbiile şi câte două pistoale. Tufănel, Toroipan, Găluşcă 
şi Ciripoi veniră în urma lor zăngănindu-şi custurile lungi 
cum le ziceau ei. Scule cu care mai ales Tufănel învățase 
a umbla spornic, după lecţiile de scrimă luate de la 
părintele Grasa. 


* 


Când se trezi Costache simți o durere puternică în 


creştet. Încercă să-şi pipăie locul supărător, dar mâinile 
nu-l ascultară. Erau legate la spate cu frânghii trainice. 
Odaia, pe ale cărei lespezi şedea ca un sac, avea pereții 
înalți, iar în aer stăruia puternic mirosul de mucegai. 
Două lumânări groase răspândeau o lumină destul de vie. 
Încercă să se ridice pe fund, sprijinindu-se în coate. Reuşi 
după câteva sforțări, dar chiar la spatele lui răzbi un 
hohot de râs. Un bărbat voinic şedea într-un colț al 
încăperii. O namilă cu pieptul mare, ca de urs. După 
îmbrăcămintea nu prea de soi, arăta mai degrabă a 
slujitor decât a stăpân. 

—Ai căpățâna zdravănă, domnule, spuse uriaşul, cu 
admiraţie. Eu îmi cunosc puterea. Altul în locul dom niei- 
tale poate că nici nu s-ar mai fi trezit. 

—Nu-i mare lucru, îl împunse Costache. Pe la spate 
oricine e voinic. E drept că eşti dăruit bine în privința 
trupului, însă după cum bag eu de seamă, ai mâinile prea 
lungi. Oamenii cu mâinile lungi n-au putere în ele. 

Uriaşul se încruntă. Vorbele prizonierului nu-i căzură 
bine. Totdeauna fusese mândru de puterea brațelor. 

—Ai brațele prea moi, continuă Costache. Fac 
prinsoare că în fiecare dimineață îţi vine să te întinzi. 

—Adevărat, domnule! grăi uriaşul cam descumpănit. 
Dar de unde ştii domnia-ta asemenea lucruri? 

—Ştiu. Şi mai ştiu şi altele. Sunt vraci. 

—Domnia-ta? 

—Ce te miri? fiecare om trebuie să aibă o meserie. La 
cincisprezece ani făceam moşmoande. La douăzeci, 
dezlegam făcăturile. La treizeci, înghețam apa sau adu 
ceam ploaia. 

Uriaşul, cam nătâng şi superstițios, îl privi cu adâncă 
mirare. 

—i fi cumva solomonar? întrebă el. 

—Ți-am zis, grăi Costache plin de măreție. Solomo nar 
am fost la treizeci de ani. Acum am aproape patruzeci şi 
las ucenicilor asemenea lucrare măruntă. Dar să vorbim 
despre domnia-ta! Eu am ochiul ager şi văd totul. Ţi-am 


spus că ai brațele slabe, însă nu aş vrea să mă înţelegi 
greşit. Ele au multă putere. Totuşi vigoarea lor ar putea 
creşte de opt ori, dacă ai bea seara ceaiuri de rozmarin. 

—Crezi, domnule? făcu uriaşul trăgându-se mai 
aproape. 

—Cum te văd şi mă vezi. 

—De unde ştiu că nu eşti un şarlatan? 

Costache nu răspunse îndată. Fața uriaşului şi mai 
ales ochii îl arătau lipsit de harurile inteligenței. Ca 
vârstă, nu putea să aibă mai mult de treizeci de ani, când 
omul se mai gândeşte la dragoste cu toată puterea. Iar 
graiul ca şi hainele ponosite îi dovedeau starea umilă de 
slujitor mărunt. 

—Ai să te convingi singur, spuse Costache privindu-l 
încruntat. lubeşti o tânără domniţă, care nu te prea bagă 
în seamă. 

Uriaşul sări uimit de-a binelea. 

—De unde ştiţi, domnule? 

„De unde ştiu? gândi Costache. După cât eşti de tont 
şi convins de voinicia ta, te uiţi mai sus decât ţi se 
cuvine.” 

Apoi zise: 

—Ți-am spus că am ochiul ager. lată, am să-ți arăt 
toate calitățile tale, promiţi că nu te împăunezi? 

—Promit, domnule. 

—E şti frumos. 

—Ah! gemu uriaşul. 

—Eşti cel mai frumos bărbat pe care l-am întâlnit 
până azi. 

—Vai! 

—Fruntea domniei-tale, îngustă, e dulce ca un piept 
de fecioară. Nasul, cu şa la mijloc, aduce a vârtoasă 
bărbăţie şi a sprintenă desfătare pentru un ochi de 
femeie. Gura, cu buzele mari, stârneşte fiori. Barba 
stufoasă, dulce nelinişte. Pieptul cât un perete, mari 
promisiuni de alintare. Coapsele puternice, adâncă 
înfiorare a sufletului slab de femeie... 


—Sfântă fecioară! 

—Dar nu e totul, domnule. 

—Nu e totul? gemu uriaşul. 

—Nu! Eşti înțelept. 

—Jesus-Maria! 

—Ochii domniei-tale sunt vii ca jeratecul. Mintea, 
clară ca lumina soarelui în zori, iar vorbele cuminţi ca 
apele de şes. 

—să fiu al naibii! mugi uriaşul. 

— Gândurile domniei-tale sunt iuți ca scânteile. 

—Să mă ia... 

—Virtuţile gândirii adânci, ca drumul spre miezul 
pământului. 

—Mamăăăă...! 

—Ascuţimea spiritului, ca un vârf de lance. 

—Pe sfânta Lucreția! gâfâi uriaşul, ce nu putea să 
înghită mulțimea laudelor aruncate de grăsun. Domnule, 
zise rugător, dați-mi timp de gândire adâncă! Nu mă luaţi 
iute că-mi pierd firea! Sunteţi sigur că nu greşiți? 

—Nici o iotă, înțeleptule! D-aia m-am socotit că în 
calea dragostei domniei-tale se află un bob de zăbavă. O 
lucrătură făcută cu farmece, la miez de noapte, pe creastă 
de găină neagră. Aici stă întreaga împotrivire a tinerei 
doamne. Din păcate, în afară de mine, nu mai cunosc 
decât o singură persoană care ar putea să dezlege 
făcătura. Cel ce a umblat cu moşmoande e un bărbat mai 
mărunt de statură decât domnia-ta. 

—Ah, ah! murmură uriaşul de mânie. Îl bănuiesc, 
domnule. Acum ştiu cine e. Domnia-ta mi-ai deschis ochii 
asupra lui. Îl fărâm. 

—Nu! grăi Costache aspru. Asta nu ajută acum. Îţi 
trebuie o dezlegare a făcăturii. Dar după cum ţi-am mai 
spus, numai eu şi femeia aceea putem face asemenea 
lucrări. 

—Unde se află femeia? 

— Departe, domnule. Tocmai la Constantinopol. 

—Vai! oftă uriaşul deznădăjduit. Apoi se lumină la 


față. Poate domnia-ta... chiar dacă ţi-am adus unele 
neajunsuri... 

—Greu! Foarte greu! zise Costache nehotărât. Îmi 
trebuie sare pisată mărunt, o lumânare şi o bucată de 
lemn cam cât un braț al domniei tale. Pe urmă, eu nu fac 
nimic fără plată. 

—Plătesc, domnule, dacă nu-i prea scump. 

—Nu-i scump. 

—Atunci alerg. Alerg degrabă să aduc sarea şi lemnul, 
că lumânări avem aici. 

După un sfert de ceas, uriaşul se întoarse gâfâind. 

— Sarea am mai pisat-o niţel. Acum cred că ar fi bună. 

—Mda! Merge! spuse Costache solemn. Câtă vreme voi 
face desfacerea vrăjilor să nu te sperii, chiar dacă vor veni 
ceva zgomote rele! lar gândurile domnie-tale să fie 
îndreptate numai asupra domniței! 

—Sunt, domnule. 

—Ar mai fi o hibă, spuse grăsunul cu părere de rău. 
Mâinile mele sunt legate şi nu pot umbla deasupra 
vrăjilor. 

—Ah, aşa e! observă descumpănit. 

Cu toată lipsa lui de har al gândirii, îl cântări pe 
Costache din priviri, aplecat spre nehotărâre. 

—Nu mă dezlega! spuse grăsunul ştiind ce-i în mintea 
lui. Pot desface vrăjile chiar numai cu ajutorul ochilor. 
Dar în astfel de situaţii îmi reuşeşte doar una din zece. 
Ah, dacă aş avea puterea domnie-tale, cu ce ştiu eu, aş 
ajunge regele vracilor! Atât îmi lipseşte. Domnia-ta ai 
putea să mă omori cu o singură mână. 

—Aşa e! recunoscu uriaşul. 

Apoi i se lumină mintea. Dezlegat, grăsunul nu 
prezenta nici-un pericol în faţa puterii sale. Îi tăie 
legăturile. 

—Domnule, nu-i destul, grăi Costache. Mâinile mele 
nu pot lucra. Te-aş ruga să le tragi până când sângele se 
va pune în mişcare! 

Uriaşul îi masă amândouă mâinile, iar grăsunul scăpă 


sincere văicăreli sub apăsarea degetelor tari ca fierul. 

—Ajunge, domnule! porunci el. Acum, dă-mi sarea! 

Costache prinse cârpa cu sare între palme şi începu 
să-şi rotească mâinile, bolborosind cu ochii dați peste 
cap: 

Patruzeci şi patru de draci, cu funii şi cârlige, cu 
funingine şi păr negru, opt vârcolaci cu pungi în loc de 
gură, şapte iele turbate, cu dinţii ca grebla şi unghiile 
mari ca sabia, pogorâţi degrabă peste noi, dar nu loviți! 
Învârtejiţi-vă în jurul nostru cu spaima morţii, cu catran 
şi cu smoală! Desfaceți pământul cu ghearele! Trei sute 
de strigoi fără ochi, alergaţi fără picioare să-mi aduceţi 
fata! Găină cu creastă neagră, fă-te buboi spart! Diavoli, 
întindeți cârligele negre! Ah, vă văd, vă simt, vă aud! se 
cutremură el. Nu! Să nu loviți! Sunteţi aici. Pereţii gem 
sub scârnăvia voastră. 

Uriaşul simţi pe frunte broboane reci. 

Pune lemnul lângă mine, degrabă! porunci 
Costache. 

Uriaşul se supuse năuc. 

—Acum, priveşte sarea! O vezi pe tânăra domniță în 
mijlocul ei? 

—Nu. 

—Învârtoşează-ţi tare privirile către pata din mijloc! 

Uriaşul căscă ochii mari şi privi cu atenție. Dar în 
clipa aceea se petrecu un lucru cu totul neaşteptat de el. 
Sarea din mâinile grăsunului îi zbură în față. 

—Ochii mei! răcni uriaşul ducând mâinile în dreptul 
lor, fără să mai aibă timp a se folosi de ele. Bucata de 
lemn veni ca o măciucă peste căpățâna lui mare. 

—Ah, drace, greu a mai fost! murmură grăsunul. Mare 
baftă să dau peste asemenea nătărău. 

Se apucă să-l lege burduf, cu multă pricepere, ce 
dovedea îndelungată ucenicie. Apoi îi băgă o cârpă mare 
în gură. Isprăvi tocmai la timp, fiindcă uriaşul începu să 
geamă. 

—Stai cuminte, înțeleptule! grăi Costache luându-i 


cele două pistoale. Îmi pare tare rău că sunt grăbit şi sper 
că mă înţelegi. Discuţiile cu domnia-ta au fost o 
desfătare. 

După ce-şi îndreptă ţinuta cam şifonată, deschise uşa 
grea de stejar. În faţa lui porneau nişte trepte. Urcă fără 
grabă şi ajunse la altă uşă. Era încuiată, dar cheile se 
aflau în broască. leşi într-un coridor lung şi gol, apoi într- 
o încăpere frumoasă, cu multe scule de preț. Trase cu 
urechea, dar în casă nu se auzi nici-un zgomot. Intră 
într-un hol mare, a cărui uşă bănui că dă în stradă sau 
în curte. Uşa era încuiată şi nu văzu cheie. Reveni în 
încăperea frumoasă şi deschise o fereastră. Dincolo de 
fereastră începea o gră dină cu puțini arbori, iar în 
spatele ei un gard de zid ce da către stradă. Câteva clipe 
mai târziu, sări peste gard şi porni în lungul străzii, 
ferindu-se de porţile înalte, cu boltă mare. Ziua căzuse 
către amurg, dar Costache nu ştia dacă e seară sau 
dimineață. La primul colț de stradă nimeri în braţele a 
trei bărbaţi cu fețele încruntate. Duse mâinile spre 
pistoale într-un gest mecanic, apoi îl pufni râsul. 
Dinaintea lui se opriseră Cae, Ducu şi părintele Grasa. 

—Ah, Costache! zâmbi Cae. Pe unde naiba ai luat-o 
razna? 

—Prin fundul pământului, chițcăi grăsunul. Dar aş 
merita să ştiu şi eu de e seară sau dimineaţă. 

—Seară, domnule, grăi părintele Grasa, minu nându- 
se de asemenea neştiință. 

—Mda! mormăi grăsunul. Înseamnă că pălitura 
uriaşului a fost mai rea decât mi-am închipuit. 

Apoi le povesti prietenilor, în cuvinte puține, întreaga 
lui aventură, lăsând înfioriturile pentru o ocazie mai feri 
cită. Câteva minute mai târziu săriră peste gardul părăsit 
de Costache. lIntrară în casă prin fereastra rămasă 
descuiată, o închiseră la loc şi coborâră în pivniță. Dar 
pivnița era goală. Priviră legăturile aruncate pe jos. Ele nu 
fuseseră dezlegate sau tăiate. Uriaşul le venise de hac 
ajutat de nemaipomenita lui forță. Scotociră casa din pod 


până în pivniţă, însă fără folos. Voinicul bărbat dispăruse 
fără urmă. leşiră în stradă şi se îndreptară către un vecin 
a cărui față se lungise de un cot, observându-i de unde 
vin. 

—A cui e casa aceasta? întrebă Ducu. 

—A domnului Huszâr, judele Clujului. Dar o folo seşte 
rar. Locuieşte mai mult la Cluj. Aici are un slujitor voinic. 
El îngrijeşte casa. 

—L-ai văzut cumva pe slujitor? 

—L-am văzut acum un sfert de ceas. Părea tare zorit. 

—În ce parte a apucat-o? 

—Pe acolo, domnule. 

—Ne despărțim, prieteni, hotări Cae după ce se 
depărtară de curiosul vecin. Fiecare dintre noi va alerga 
către una din porțile oraşului, cu consemn către străji să 
oprească orice ieşire. Ne întâlnim peste un ceas la 
intrarea cea mare a palatului princiar. 

Cu puţin înainte de împlinirea ceasului, cei patru 
prieteni se întâlniră din nou. 

—Ce veşti? întrebă Cae. 

—Proaste, răspunse părintele Grasa. Huszár şi uriaşul 
au părăsit Alba-lulia într-o trăsură. Acum sunt pe 
drumul Teiuşului, însoțiți de şapte cavaleri. 

—Pornim după ei, strigă Ducu. 

O jumătate de ceas mai târziu, opt călăreți ieşiră prin 
poarta dinspre Teiuş, mânaţi parcă de toate urgiile 
iadului. Vânt Sălbatec, minunatul armăsar al lui Cae 
Indru, se depărtă vizibil de însoțitori. Ceva mai în urmă, 
Costache Caravană îi vorbea cam întretăiat Zambilicăi: 

Dacă primeai asemenea lovitură în căpățâna ta 
slută, aleluia! Era gata să mă curăț în vreme ce tu 
mestecai vreo două măsuri de ovăz. Acum tragi a lene şi 
mă faci de râs. Când a mai călărit Costache Caravană în 
urma prietenilor săi? 

Înţelegând parcă mustrarea stăpânului, Zambilica se 
porni să lucreze mai spornic din cele picioare nefiresc de 
subțiri, spre bucuria grăsunului. Tufănel, Găluşcă, 


Ciripoi, Toroipan şi Sile Adormitu călăreau nişte cai 
minunaţi, despre a căror provenienţă le-ar fi venit greu să 
vorbească. Întunericul căzuse de-a binelea. Pe drumul de 
piatră frumos întreținut, potcoavele cailor scânteiau 
adesea. La hanul Trei Drumuri din târgul Teiuş, nişte 
călători ocazio nali petreceau la lumina frumoasă a 
lumânărilor multe. Nocturnii călăreți opriră un minut şi-l 
întrebă pe hangiu dacă trecuse pe acolo o trăsură urmată 
de şapte călăreți. 

—Acum un ceas şi ceva, domnilor, dar nu au făcut 
popas, zise hangiul. După câte am băgat de seamă, au 
luat-o pe drumul Aiudului. 

Cae îi strecură în palmă un ducat de aur. 

La intrarea în Aiud, întrebară un localnic ce se dovedi 
a nu şti nimic. Ceva mai încolo opriră un altul. De fapt, 
nu-l opriră. Omul şedea în marginea drumului. Era un 
bărbat mărunt, cu hainele ponosite, aplecat către a doua 
jumătate a vieții. 

—Jupâne, îl întrebă Cae, n-ai văzut cumva o trăsură 
însoțită de şapte călăreți? 

—Domnule, grăi mărunțţelul fără grabă, mie îmi place 
să ies la drum şi să văd călători care se vântură în sus 
sau în jos. Unii sunt grăbiţi, alții domoli la mers. Grăbiţii 
nu mă atrag, iar domolii n-au haz. Omul domol la mers 
nu suferă de ceva ascunzişuri. Cel învârtoşat către 
sprinteneală nu prea stă la taclale. Mai mare jalea. 

—Ce-ai zice dacă ţi-aş dărui un ducat? întrebă tânărul 
cu răbdare. 

—L-aş bea în sănătatea înălțimii-voastre, însă nu 
dintr-o dată, ci numai cu temei zilnic. În fiecare zi aş 
închina pentru voi două-trei păhărele. Vă închipuiţi, 
domnule, cât ar pierde sănătatea voastră dacă l-aş face 
praf într-o singură zi. 

lată ducatul promis, râse tânărul. Poate îşi 
aminteşti despre nişte călători care ar fi putut trece pe 
aici acum un ceas. O trăsură cu şapte însoțitori. 

Mărunţelul ascunsese ducatul degrabă, apoi zise: 


—Domnule, aurul vostru parcă mi-a luat o pânză de 
pe ochi. E drept că nu stau aici chiar de un ceas, că nu 
am văzut şapte călăreți, dar o trăsură cu roata stricată a 
fost cărată din drum de slujitorii lui Csâki. 

—Unde locuieşte Csáki? 

—A treia uliţă pe dreapta, se află o casă mare, cu 
gardul de zid. 

Călăreții îşi struniră caii obosiţi. Găsiră curând locu 
ința domnului Csáki, dar nu merseră până la poartă. 
Lăsară caii în seama lui Ciripoi şi porniră în lungul 
gardului înalt. Întunericul parcă se mai destrămase, iar 
umezeala pământului prindea tărie sub apăsarea frigului. 
Săriră peste zid, ajutându-se unii pe alții. Casa era 
luminată puternic în partea dinspre verandă, unde 
bănuiră că s-ar afla sufrageria. Se furişară pe lângă zidul 
casei. Un slujitor apăru pe neaşteptate şi le pică în brațe. 
Cae, îi lipi cuțitul de gât, îndemnându-l spre linişte. 
Costache îl legă degrabă la mâini şi la gură. În sufragerie, 
Huszâr şi gazda ridicară ultimul pahar cu vin înainte de a 
se despărți. Huszâr căpă ta se cai de schimb şi spera să 
refacă întârzierea pricinuită de roata buclucaşă a trăsurii. 
Însoţitorii lui aşteptau porunca de plecare, chiar dacă 
regretau gustările şi vinul bun ce dădeau mesei o 
atmosferă de sărbătoare. Câteva clipe mai târziu, uşa 
sufrageriei sări în lături, parcă aruncată de vânt puternic. 
În pragul ei apăru Cae Indru, alături de tovarăşii săi. 

—Bună seara, domnilor, şi vă rog să rămânețţi pe loc! 
zâmbi tânărul. Să nu umblați la arme, fiindcă venim în 
numele prințului! Domnule Huszâr, eşti arestat! 

—Aveţi ordin de arestare? întrebă judele mânios. 

—Avem, domnule, răspunse tânărul şi îi întinse o 
hârtie. 

—Ah! murmură judele cu satisfacție. Ordinul nu-i 
semnat de principe, cei de domnia-voastră. 

—Adevărat! continuă Cae să zâmbească. Rangul 
nostru ne dă împuternicire să semnăm asemenea hârtii. 

—Fie! Ce învinuiri mi se aduc? 


—Încercare de a-l răpune pe căpitanul Mihai Szekely, 
sechestrarea domnului Costache Caravană şi complot 
împotriva vieții principelui. 

—Puteţi dovedi? 

Putem. Cei cinci slujitori ai domniei-tale au recu 
noscut că le-ai poruncit uciderea căpitanului. Omul care 
l-a atacat pe domnul Costache Caravană se află lângă 
domnia-ta. Ai adus lângă Cluj patru sute de cazaci pe 
plată, care să-i taie calea principelui şi să-l răpună. 
Îndată după lucrările Dietei am primit prin curier toate 
dovezile vinovăției domniei-tale. 

—Şi dacă nu mă supun? 

—Ne vom bate, domnule. 

—Sunteţi mai puțini. 

—Numărul nu hotărăşte totdeauna, răspunse Cae. 
Predă pistoalele şi sabia, domnule Huszâr! 

—O clipă, interveni unul dintre însoțitori. 

Era un tânăr înalt, cu trăsături frumoase şi vorba 
domoală. 

—Domnule, i se adresă lui Cae, numele meu e Vitéz. 
Sunt fiul şpanului de Turda. 

—Te cunosc, răspunse Ducu în locul lui Cae. Domnia- 
ta l-ai lovit din spate pe domnul Chirilă Zece Cuţite. Şi 
cine face treaba asta... 

—Adevărat! grăi tânărul, şi mă căiesc. Mânia mă 
orbise. Vărul nostru loan căzuse cu câteva clipe înainte, 
sub unul dintre cuţitele domnului Chirilă. 

—Ah, ah! se miră Ducu. Deci asta era? 

—Asta era, domnule, şi mă căiesc încă o dată că m- 
am lăsat târât de mânie. Cât priveşte învinuirile ce i se 
aduc domnului Huszâr, sunt grave şi nu i-am cunoscut 
asemenea intenții. Abia acum văd limpede. Domnul 
Huszâr urmărea să devină cancelar al Transilvaniei, 
lucrând în slujba contelui Ştefan Bâthory. 

—Cel care urmăreşte a fi principe, completă Cae. 

—Nici asta n-am ştiut-o, domnule, grăi tânărul cu 
mirare adâncă. Deci nu vom ridica mâna să-l apărăm pe 


omul acesta şi nici domnii care mă însoțesc. 


În clipa aceea, Huszâr făcu un gest scurt şi slobozi 
pistolul asupra lui Vitéz. Cuţitul aruncat sprinten de Cae, 
îl făcu pe judele Clujului să bată aerul cu brațele. Rana 
lui Vitez sângera la umăr, dar fără pericol. În schimb 
Huszâr lovit în pântec se apleca domol către moarte.* 


În ajunul Crăciunului se pornise ninsoarea. Fulgii 
mari cât monezile cădeau în lumina ferestrelor, fără 
grabă, fără nimic pripit. Nu se încurcau între ei, ci 
dansau aplecându-se pe o parte mirați de viața lor scurtă. 
Abia pe pământ, fiecare înceta să mai trăiască singur, 
culcându-se în straturi adânci. Frumosul castel din 
Obreja, scăldat în lumină, avea oaspeţi de seamă. 
Principele Mihai fusese poftit în fruntea mesei, dar el nu 
se aşeză. Sub fereastra înaltă se auziră glasuri subțiri, 
dulci şi vioaie: 

—Ne primiți cu colinda? 

—Vă primim, strigă Mihai-vodă cu fața strălucitoare. 

Sub mâinile lui sprintene, fereastra se deschise în 
lături. Lângă zid vreo opt prichindei cu cuşmele mari 
acoperite de omăt, cu fețele roşii şi ochii râzători, porniră 
să cânte. Unii prea ridicat, alții prea jos, cu mici opinteli, 
cu unele cuvinte mâncate pe jumătate din grabă, dar cine 
lua seama la asemenea lipsuri mărunte? Glasul lui vodă 
li se alătură grabnic, iar copiii se învârtoşară din toată 
inima: 


Trei păstori se întâlniră 

Trei păstori se întâlniră 

Raza soarelui, floarea soarelui 
Trei păstori se întâlniră 

Şi aşa se sfătuiră 

Şi aşa se sfătuiră 

Raza soarelui, floarea soarelui 
Şi aşa se sfătuiră. 


La puțină vreme sosiră în sănii sprintene Buzeştii, 
clucerul Băicoianu, Udrea şi Calomfirescu. Prin fereastra 
sufrageriei se vedeau luminile caselor din Cistei. Nu se 
afla casă fără lumină. Peste Târnava răzbeau în noapte 
frânturi de colinzi. Se simțea sărbătoare în aer. 

—Aşa-i obiceiul aici, măria-ta, zise Ion Cristu. În 
noaptea asta nimeni nu doarme. Pe plitele sobelor, 
sarmalele se fierb domol în oale de pământ. Bărbaţii şi 
femeile închină un pahar în aşteptarea colindătorilor. 
Copiii, cu nasurile înroşite de frig, umblă pe la ferestre 
până târziu. Apoi, pornesc flăcăii. 

—Aşa e peste tot neamul românilor, zâmbi vodă. 

Ceva mai târziu, principele se ridică în fruntea mesei 
şi grăi cu prefăcută încruntare: 

—Prieteni, am venit aici să petrecem sfânta noapte a 
Crăciunului, dar nu numai pentru asta. lată că avem 
lângă noi un nepot care nu ne-a cerut niciodată nimic. A 
venit vremea să-i facem un dar. Ai vreo dorință, nepoate? 

—Am, doamne, râse tânărul. Doresc sănătate prin 
cipelui nostru. 

— Mulţumesc! Altceva? 

—Nimic. 

—Nimic? se miră vodă cu aer misterios. Atunci am eu 
o dorință. Nu, nu o dorință, ci o poruncă. Adică, nici 
poruncă... Uite că nu ştiu cum naiba să-i zic. Aş vrea să-l 
logodesc pe nepotul nostru cu frumoasa stăpână din 
Obreja. 

La auzul acelor cuvinte, mâinile Stelei înțepeniră 
dintr-o dată pe marginea mesei. Fața lui Cae păli adânc. 
Vodă se prefăcu a nu observa şi continuă jumătate 
glumeț, jumătate aplecat spre fioroasa încruntare: 

Dacă las după el, rămâne fată bătrână. Dacă las 
după ea, rămâne flăcău tomnatec. 

—Sunt sărac, măria-ta, murmură tânărul cuprins de 
tristețe. Stela e prea bogată pentru a îndrăzni... 

—Ei, la naiba! se prefăcu mânios vodă. Ce fac eu cu 


aceste inele de logodnă? Le-am cumpărat de la starostele 
negustorilor din Sibiu, iar prin împrejurimi nu cred să se 
găsească altele mai frumoase. Am să le vând. 

—Măria-ta, zâmbi Ion Cristu, fratele Stelei, cred că s- 
ar potrivi în mâinile acestor tineri. Sora noastră are avere 
pentru amândoi. 

—Nu! se împotrivi vodă. Şi nepotul nostru are avere. 
Am trecut pe numele lui moşia noastră de la Piteşti. O 
moşie frumoasă, cu patru sate mari. Hârtiile care îi 
acordă acea stăpânire sunt la noi. Acum, să vină 
logodnicii lângă naşul! 

Cu toate că se arătau sfioşi, Cae şi Stela săriră 
nerăbdători de la locurile lor. 

—Ei, ei, fără pripeală! se încruntă vodă. Nunta o 
facem abia după Bobotează. 

Cam la acelaşi ceas, în hanul Pivnița Şardului din 
Alba-lulia, Sile Adormitu, Găluşcă, Ciripoi-fiul, Toroipan, 
Tufănel-fiul, Ciripoi-tatăl şi Tufănel-tatăl, apucaseră a 
goli cea de a şasea găleată cu vin în sprintenă hărnicie şi 
aspră trudă. Aflat la locul de cinste în fruntea mesei, Sile 
Adormitu grăi plin de cumpătare: 

—Domnilor, a trecut de mult de miezul nopţii. Poate 
să fie chiar ziuă. Copiii s-au dus la culcare obosiţi. Acum 
a venit vremea bărbaților a-şi opinti glasurile în 
creştinească şi sfântă cântare. Înainte de a mă produce 
personal, desfătându-vă inimile, aştept să-mi colindați 
voi. Cine se încu metă? 

Cum nimeni nu îndrăzni a se produce dinaintea 
distinsului cavaler, care purta o frumoasă îmbrăcăminte 
de cati fea albastră, cu guler scump de soboli, despre a 
cărei proveniență n-ar fi dorit să vorbească, Sile îşi umflă 
buzele mari şi prinse a răcni cu dulce chemare o colindă 
de prin părțile Bârsei. Glasul său aducea uşor cu scrijelat 
de fier pe sticlă. Dăruiți cu bună ureche muzicală, 
Ciripoi-tatăl şi Tufănel-tatăl simțiră că-i apucă damblaua 
şi se traseră plini de demnitate spre uşa hanului, ce 
părea a se clătina ciudat. Afon ca un catâr surd, Găluşcă 


dădu ochii peste cap şi îşi uni vocea cu cea a cavalerului. 
Peste Alba-Iulia se lăsase o ceață groasă. Era dimineață 
de-a binelea, dar întunericul şi ceața stăruiau puternic. 
Luminile de prin case dispăruseră, semn că gospodarii ce 
vegheaseră peste noapte s-au aplecat spre creştineasca 
odihnă a somnului. 

—Un” suntem, vere? întrebă Ciripoi-tatăl, pendulând 
nesigur pe picioarele şubrezite de tăria vinului mult. 

După cum dibăcesc eu şi după chibzuiala-mi 
boierească, grăi Tufănel-tatăl, cătând zadarnic un sprijin, 
aş zice că-n cetatea A... la... luia. Nu! În Alva-lula. Aş! 
În... 

Un bărbat străin de Alba-lulia, rătăcit prin ceață, 
nimeri alături de cei doi. 

—Bună dimineața, domnilor! grăi el. Am sosit acum 
un ceas şi caut casa domnului Beldi. Dar m-am rătăcit 
după cum se vede. Pe străzi nu-i țipenie de om şi nu 
îndrăznesc a bate la vreo uşă de creştin. 

—Pă ce stradă? păru să se dezmeticească o clipă 
Tufănel-tatăl. 

—Undeva pe aici, pe aproape. 

—N-o ştii? 

—Nu 

—Vere, ăsta e mai făcut ca noi, grăi cu frumoasă 
cumpătare. 

Ciripoi îl împunse pe negustor cu degetul în stomac. 

—O ştii pă aia cu rozmarinu... cu ochii negri... cu 
doru neichii?... 

—Nu, domnilor. Sunt negustor. N-am vreme de chestii 
d-astea. 

—Beţi... ule! strigă Ciripoi cu dispreţ. 

—Domnilor, încercă omul din nou, suntem trei 
negustori cinstiți. Eu m-am rătăcit de ceilalți doi.. 

—Trei? se miră Tufănel-tatăl. Vere, ia dă-mi oala aia 
să-mi limpezesc vederile! Trei? zise clătinându-se. S-ar 
putea să fiți trei, că mie îmi cam lăcrimează ochii. Tu ce 
zici, vere? 


—Cred că ar fi bine să-i numărăm. Să mor dacă nu 
minte! După cum bag eu de seamă, nu suntără mai mulți 
de doi. 

Ciripoi făcu numărătoarea, pipăindu-l cu mâna pe 
negustor şi pe Tufănel. 

—Sunteţi doi, nene! Grăi sentențios. Pă mine nu mă 
duci. 

—L-ai pus la număr şi pe domnul care ţi-e văr. 

—Şi ce, la adicătelea el nu-i om? Poate că e chiar 
boier, dacă vrei să ştii. la numără-i tu, vere, că nu vreau 
să am vorbe! 

Tufănel-tatăl muie tacticos degetul în gură, îl pipăi pe 
negustor, pe Ciripoi şi se pipăi şi pe el. 

—Sunt trei. N-a minţitără săracu! Ce e a lui, ea lui... 

—Aş! sări Ciripoi. la să-i mai numărăm o dată... 

Negustorul se depărtă scârbit. Ciripoi, atârnat de 
gâtul vărului, zbieră după el: 

—Nu ştii strada? Nici barem un han? O cârciumă? O 
cramă? Beţi... ule! 


* 


În noaptea de Anul Nou, palatul princiar din Alba- 
Iulia primi peste trei sute de oaspeți. Mesele întinse cu 
bunătăți, vinurile de Şard, de Ighiu, de Aiud, sau de 
Cistei îmbiau la petrecere. Când se împlini miezul nopții, 
Mihai-vodă păşi către una din ferestrele mari. Zăpada 
înghețată sub gerul aspru scânteia ca argintul bătut 
proaspăt. Cerul era înalt şi limpede. 

—Sunt în anul 1600, grăi vodă către Cae Indru. Înce 
pe un an nou şi un veac nou. Să bem, nepoate, pentru 
veacul care s-a sfârşit cu bine şi pentru cel care începe! 
Să bem pentru unirea cu Moldova! 

Goliră paharele cu sete şi cu siguranţă într-un început 
de veac bun. 

Doamne, zise tânărul gânditor, va rămâne oare 
după noi această unire? Prea sunt multe neamurile care 


cată a ne îngenunchea cu forța. 

—Nu ştiu, răspunse principele la fel de îngândurat. 
Dar noi am aruncat sămânța unirii în inimile românilor 
de pretutindeni şi măcar atât e bine. Când vor fi timpuri 
prielnice, sămânța va rodi fără îndoială. Ce va fi azi, ce va 
fi mâine, are mai puțină însemnătate. Un neam nu 
trăieşte doar o viață de om. 

Costache  Caravană a părăsit mândra sală de 
petrecere, purtând în mână o găleată cu tămâios de 
Cistei. Chirilă trase cu ochiul spre Ducu şi pufniră 
amândoi în râs. Ştiau încotro se îndreaptă grăsunul. 
Costache dădu colțul palatului şi ajunse în grajd lângă 
Zambilica. Năstruşnicul armă sar simți mirosul vinului şi 
se uită pofticios. 

—E Anul Nou, zise grăsunul, clătinându-se vizibil pe 
picioarele lui scurte. Sunt un stăpân de treabă, 
Zambilico. La toate sărbătorile ţi-am dat băutură. Nu 
sorbi aşa, năro dule! Vinul trebuie gustat pe îndelete. La 
mulți ani! Hai, gata, gata! Nu mai e. 

Zambilica îl privi cu ochii sticloşi când dintr-o parte, 
când din alta. Călcând ca în străchini, Caravană închise 
uşa grajdului. 

—A îmbătrânit Zambilica, murmură el. Altădată nu-i 
ajungea o găleată şi dădea năvală peste mine. Acum, doar 
s-a uitat năuc. E criță. O mie şase sute. Început de veac. 
Prietenul Cae se însoară... Chirilă nu-i prea departe de 
asemenea gânduri... Ne rărim şi parcă mi-e frig... 


